Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_4627.txt	បុណ្យចូលឆ្នាំចិន ត្រូវបានគេហៅថា បុណ្យរដូវផ្ការីកដែលមានរយៈពេល ១៥ថ្ងៃ ដោយរាប់ចាប់ផ្តើមពីថ្ងៃទីមួយនៃខែទីមួយ តាមច័ន្ទគតិ និងបញ្ចប់នៅថ្ងៃទី១៥ ឬគេហៅថាថ្ងៃពិធីបុណ្យបង្ហោះគោម។ ក្រៅពីចិន ក៏មានប្រទេសមួយចំនួនដូចជា វៀតណាម កូរ៉េខាងត្បូង សិង្ហបុរី និងម៉ុងហ្គោលីជាដើម ដែលប្រារព្ធពិធីបុណ្យចូលឆ្នាំស្រដៀងចិន។	ចាប់ពីរសៀលថ្ងៃទី៣០ ខែ១២តាមច័ន្ទគតិ ប្រជាជនចិនមកជួបជុំជាមួយក្រុមគ្រួសារ ត្រៀមទទួលឆ្នាំថ្មី។ ពួកគេបានជជែកគ្នាលេងយ៉ាងសប្បាយរីករាយ និងធ្វើនំប៉ាវ ដែលជាមុខម្ហូបដែលមិនអាចខ្វះបានសម្រាប់ឆ្នាំថ្មី។ ចំណែកនៅថ្ងៃចូលឆ្នាំប្រពៃណីរបស់គ្រួសារជនជាតិចិន តែងតែអង្គុយញ៉ាំរួមទាំងញាតិមិត្តជិតឆ្ងាយ ហើយអាហារថ្ងៃត្រង់ ដែលមិនអាចខ្វះបាននោះគឺ មាន់ ត្រី សណ្ដែក និងដំឡូង។ នៅមុនថ្ងៃបុណ្យចូលឆ្នាំថ្មី គ្រួសារចិនជាច្រើន តែងបិទប្រយោគសរសេចំនួន២ នៅមាត់ទ្វារខាងមុខរបស់ពួកគេ។ មនុស្សម្នានាំគ្នាបង្ហោះគោមក្រហម និងអ៊ុជកាំជ្រួច ដើម្បីបញ្ចៀសវិញ្ញាណអាក្រក់ និងសំណាងអាក្រក់ចេញឲ្យផុត។ ខាងក្រោមនេះ ជាបណ្តាប្រទេសមួយចំនួនដែលប្រារព្ធពិធីបុណ្យស្រដៀងចូលឆ្នាំចិន ៖ វៀតណាម បុណ្យចូលឆ្នាំថ្មី ឬគេហៅថា តេត ជាពិធីបុណ្យប្រពៃណីដ៏ធំបំផុតប្រចាំឆ្នាំរបស់ប្រជាជនវៀតណាម ដែលជាធម្មតាពិធីបុណ្យនេះ មានរយៈពេល ៣ថ្ងៃ។ នៅវៀតណាម បុណ្យតេត ជាឱកាសជួបជុំជាមួយក្រុមគ្រួសារ។ ម្ហូបប្រពៃណីវៀតណាម ក្នុងអំឡុងពេលបុណ្យតេតរួមមាន បាញ់តេត បាញ់ជឺង បាញ់គួន បង្គាស្ងួត និងតៅហ៊ូជាដើម។ ដូចប្រទេសដទៃទៀតដែរ វៀតណាមមានសំលៀកបំពាក់ប្រពៃណីរបស់ខ្លួនគឺ អាវសាយ ដែលជាសម្លៀកបំពាក់ពេញនិយម និងជាពិសេសត្រូវបានប្រជាជនពាក់ នៅក្នុងឱកាសចូលឆ្នាំថ្មី និងកម្មវិធីបុណ្យផ្សេង!។ លើសពីនេះ ក្នុងថ្ងៃដំបូងនៃឆ្នាំថ្មី គ្រួសារវៀតណាមនឹងទៅវត្តជាមួយគ្នា ដើម្បីបួងសួងសុំសេចក្តីសុខ សុខភាព និងសំណាងល្អ។ វៀតណាម ក៏មានទំនៀមទម្លាប់សងបំណុលគេ និងបោសសម្អាតផ្ទះមុនចូលឆ្នាំថ្មី និងមិនបោះចោលអ្វីទាំងអស់នៅថ្ងៃដំបូងនៃឆ្នាំ ដើម្បីជៀសវាងសំណាងអាក្រក់។ កូរ៉េខាងត្បូង បុណ្យចូលឆ្នាំថ្មីជាថ្ងៃឈប់សម្រាកដ៏ធំបំផុតប្រចាំឆ្នាំសម្រាប់ប្រជាជនកូរ៉េ ដែលត្រូវបានគេស្គាល់ថាពិធីបុណ្យ Seolllal។ នៅថ្ងៃចូលឆ្នាំថ្មីនៅកូរ៉េ មនុស្សនឹងដុតគល់ឫស្សីនៅក្នុងផ្ទះរបស់ពួកគេ ព្រោះសំឡេងប្រេះរបស់ឬស្សីដែលឆេះ នឹងបណ្តេញអំពើអាក្រក់ និងនាំមកនូវសុភមង្គលក្នុងឆ្នាំថ្មី។ លើសពីនេះ ប្រជាជនកូរ៉េ មានទំនៀមទម្លាប់ងូតទឹកក្តៅ មុនពេលចូលឆ្នាំ ដើម្បីលាងជម្រះអំពើអាក្រក់។ ក្នុងអំឡុងពេលបុណ្យចូលឆ្នាំថ្មី ប្រជាជនកូរ៉េតែងតែស្លៀកសំលៀកបំពាក់ប្រពៃណីហៅថា ហាន់បុក ធ្វើពិធីដូនតា លេងល្បែងប្រជាប្រិយ បរិភោគអាហារប្រពៃណី ស្តាប់រឿង និងជួបជុំមនុស្ស។ ក្រៅពីប្រាក់សំណាង ប្រជាជនកូរ៉េក៏ផ្តល់ជូនគ្នាទៅវិញទៅមក យិនស៊ិន ទឹកឃ្មុំ ត្រីសាម៉ុង ឬរបស់របរប្រចាំថ្ងៃដូចជា សាប៊ូកក់សក់ ថ្នាំដុសធ្មេញជាដើម។ សិង្ហបុរី ទំនៀមទម្លាប់ បុណ្យចូលឆ្នាំនៅសិង្ហបុរី មានភាពស្រដៀងគ្នាជាច្រើនទៅនឹងចិន។ មុនពេលស្វាគមន៍ឆ្នាំថ្មី ប្រជាជនសិង្ហបុរី ក៏មានទម្លាប់សម្អាត និងតុបតែងផ្ទះ និងផ្លូវដែរ។ បន្ទាប់ពីទទួលទានអាហារថ្ងៃចូលឆ្នាំជាមួយសមាជិកគ្រួសាររួច ពួកគេបានអង្គុយជជែកគ្នាលេងយ៉ាងសប្បាយរីករាយ ស្វាគមន៍ឆ្នាំថ្មី។ គ្រួសារខ្លះ ទៅវត្តហើយរង់ចាំពេលចូលឆ្នាំថ្មី។ បុណ្យចូលឆ្នាំថ្មី ជាពិធីបុណ្យដ៏ធំបំផុតមួយនៅសិង្ហបុរី។ នៅថ្ងៃទី៣០ នៃពិធីបុណ្យចូលឆ្នាំ ប្រជាជនសិង្ហបុរី តែងតែធ្វើសកម្មភាពសប្បាយៗជាច្រើនដូចជា ការច្រៀង និងការរាំនៅតាមដងផ្លូវ។ ជនជាតិសិង្ហបុរីភាគច្រើន មានជាប់សែស្រឡាយចិន។ ម៉ុងហ្កោលី ដូចប្រទេសអាស៊ីជាច្រើនដែរ បុណ្យចូលឆ្នាំជាឱកាសសម្រាប់ជនជាតិម៉ុងហ្គោលីជួបជុំគ្នា និងទទួលទានម្ហូបអាហារប្រពៃណី។ ពួកគេមានជំនឿ មិនធ្វើអំពើអាក្រក់ក្នុងអំឡុងពេលបុណ្យចូលឆ្នាំឡើយ។ នៅមុនថ្ងៃចូលឆ្នាំ ជនជាតិម៉ុងហ្គោលីលាងចានជាមួយទឹកដោះសេះ និងសម្អាតគ្រប់ជ្រុងនៃផ្ទះ។ នៅពេលចូលឆ្នាំថ្មីមកដល់ ប្រជាជនម៉ុងហ្គោលីធ្វើពិធីអង្គុយផឹកតែ។ មុខម្ហូបបែបប្រពៃណីម៉ុងហ្គោលីក្នុងឱកាសចូលឆ្នាំគឺ នំបញ្ចុក សាច់ចៀម សាច់គោ សាច់សេះ អង្ករដំណើប ប្រហិត...។ លើសពីនេះ ពួកគេក៏បានដាក់ដុំទឹកកកចំនួនបីនៅខាងក្រៅទ្វារផ្ទះ ដើម្បីថ្វាយទៅដល់ព្រះ Palden Lhamo។ មនុស្សម្នានៅក្នុងគ្រួសារតែងលេងបៀរជាមួយគ្នា អ្នកឈ្នះត្រូវបានចាត់ទុកថាមានសំណាងល្អពេញមួយឆ្នាំ។ ក្រៅពីប្រទេសខាងលើ ប្រជាជននៅក្នុងបណ្តាប្រទេសជាច្រើន បានបារព្ធពិធីចូលឆ្នាំប្រពៃណីចិន-វៀតណាម ដោយសារពួកគេមានសែស្រឡាយជាប់។ លើសពីនេះ ប្រមុខរដ្ឋាភិបាលមួយចំនួន ក៏បានអបអរពិធីប្រពៃណីមួយនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4628.txt	ការសិក្សាមួយបានបង្ហាញថា ជាងពាក់កណ្តាលនៃសិស្សសាលានៅជប៉ុន មិនបានគេងគ្រប់គ្រាន់ទៅតាមចំនួនម៉ោងដែលរដ្ឋាភិបាលបានកំណត់នោះទេ។	វិទ្យាស្ថានជាតិស្រាវជ្រាវ និងអភិវឌ្ឍន៍ជាតិ RIKEN ដែលជាទីភ្នាក់ងារស្រាវជ្រាវវិទ្យាសាស្ត្រដ៏ធំមួយរបស់ជប៉ុន នៅថ្ងៃទី១៨ ខែមីនា បានប្រកាសលទ្ធផលនៃការសិក្សារួមគ្នាជាមួយសាកលវិទ្យាល័យតូក្យូ។ អ្នកជំនាញបានចាប់ផ្តើមគម្រោងពិនិត្យការគេងរបស់សិស្សចាប់ពីខែកញ្ញា ឆ្នាំ២០២២ ដល់ខែមករា ឆ្នាំ២០២៤ ដោយវាយតម្លៃការគេងរបស់សិស្សបឋមសិក្សា មធ្យម និងវិទ្យាល័យប្រហែល ៧៧០០នាក់នៅសាលាចំនួន៦៨ ទូទាំងប្រទេស។ សិស្សត្រូវពាក់ឧបករណ៍មួយដូចនាឡិការយៈពេលមួយសប្តាហ៍ដើម្បីវាស់ប្រវែង គុណភាព និងចង្វាក់នៃការគេងរបស់សិស្ស។ លទ្ធផលបានបង្ហាញថា សិស្សថ្នាក់ទី៦ និងទី៨ គេងជាមធ្យម ៧,៩ម៉ោង ហើយសិស្សថ្នាក់ទី១២ គេងបាន ៦,៤៥ម៉ោង ដែលទាំងអស់នេះមិនស្របតាមការការណែនាំរបស់រដ្ឋាភិបាលនោះទេ។ ក្នុងនោះ ប្រហែល ៣០ភាគរយនៃសិស្សវិទ្យាល័យគេងតិចជាង ៦ម៉ោង។ បើតាមការណែនាំរបស់រដ្ឋាភិបាលជប៉ុន សិស្សបឋមសិក្សាគួរគេងចន្លោះពី ៩-១២ម៉ោង សិស្សមធ្យមសិក្សា និងវិទ្យាល័យគួរគេង ៨-១០ម៉ោងក្នុងមួយថ្ងៃ។ តាមការវិភាគរបស់អ្នកជំនាញ ក្មេងជំទង់ជាច្រើនស្ថិតក្នុងស្ថានភាពគេងខុសពេលវេលាមានន័យថា ម៉ោងភ្ញាក់របស់ក្មេងៗនៅថ្ងៃធ្វើការ និងថ្ងៃឈប់សម្រាកគឺខុសគ្នាដែលមានគម្លាតប្រហែល ៩០នាទីសម្រាប់សិស្សនៅវិទ្យាល័យ។ ការណ៍នេះ ជាហេតុផលធ្វើឱ្យមានការងងុយគេងច្រើននាពេលថ្ងៃ បណ្តាលឱ្យក្មេងជំទង់មិនអាចផ្តោតអារម្មណ៍បាន បង្កើនហានិភ័យនៃផលប៉ះពាល់ដល់សុខភាពនាពេលអនាគត ។ លោក Akifumi Kishi អ្នកជំនាញមកពីសាកលវិទ្យាល័យតូក្យូបាននិយាយថា ៖« ក្មេងៗគេងយឺត ហើយភ្ញាក់យឺតនៅចុងសប្តាហ៍ ដើម្បីទូទាត់សងការខ្វះខាតនៃការគេងនៅថ្ងៃរៀន»។ នេះបើតាមកាសែតជប៉ុន Mainichi ។ ក្រុមស្រាវជ្រាវក៏កំពុងរៀបចំទៅតាមសាលារៀនបន្ថែមទៀតដែលស្ថិតនៅក្នុងគម្រោង ដើម្បីពង្រីកការស្ទង់មតិរហូតដល់ឆ្នាំ ២០២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4629.txt	រដ្ឋាភិបាលកាណាដា រំពឹងថានឹងចំណាយសម្រាប់វិធីសាស្ត្រពន្យារកំណើតទូទៅដល់ស្ត្រី ៩ លាននាក់ដោយឥតគិតថ្លៃដូចជា ថ្នាំពន្យារកំណើត កងដាក់ក្នុងស្បូន និងក្រោមស្បែកជាដើម។	ស្ត្រីកាណាដាអាចជ្រើសរើសវិធីពន្យារកំណើតសមស្របមួយក្នុងតម្លៃដែលគ្របដណ្តប់ដោយកម្មវិធីធានារ៉ាប់រងសុខភាពសាធារណៈ។ នេះជាខ្លឹមសារកំណែទម្រង់ប្រព័ន្ធថែទាំសុខភាពមួយ ដែលត្រូវបានប្រកាសដោយរដ្ឋាភិបាលកាណាដាកាលពីថ្ងៃទី៣០ ខែមីនា។ ការធានារ៉ាប់រងសុខភាពសាធារណៈនឹងផ្តល់ជូនលើវិធីសាស្ត្រពន្យារកំណើតទូទៅដូចជា ថ្នាំពន្យារកំណើត ថ្នាំគ្រាប់ពន្យារកំណើតបន្ទាន់ កងដាក់ក្នុងស្បូន និងកងដាក់ក្រោមស្បែកដល់ស្ត្រីជនជាតិកាណាដាចំនួន ៩លាននាក់ដែលស្ថិតក្នុងអាយុមានផ្ទៃពោះ។ នេះជាផ្នែកមួយនៃកម្មវិធីកំណែទម្រង់កាណាដាដែលបានប្រកាសនៅក្នុងខែកុម្ភៈ។ ប្រសិនបើបានបញ្ចប់ឆាប់ៗ នោះនឹងក្លាយជាប្រព័ន្ធធានារ៉ាប់រងសុខភាពសាធារណៈដ៏ទូលំទូលាយបន្ថែមទៀតសម្រាប់កាណាដា។ កម្មវិធីថ្មីនេះ ក៏គ្របដណ្តប់លើថ្នាំជំងឺទឹកនោមផ្អែមសម្រាប់ជនជាតិកាណាដាប្រហែល ៣,៧លាននាក់ដែរ។ នៅដំណាក់កាលបន្ទាប់នៃការអនុវត្ត ថ្នាំព្យាបាលជំងឺជាច្រើនទៀតនឹងត្រូវបានបញ្ចូលក្នុងកម្មវិធីនេះ។ បច្ចុប្បន្ន រដ្ឋាភិបាលកាណាដាមិនបានប្រកាសពីកាលបរិច្ឆេទនៃការអនុវត្ត ឬតម្លៃសរុបនៃកម្មវិធីនេះទេ។ យ៉ាងណាមិញ កម្មវិធីថែទាំសុខភាពថ្មីនេះត្រូវតែមានការយល់ព្រមពីរដ្ឋាភិបាលតាមបណ្តាខេត្ត។ បច្ចុប្បន្ន Alberta និង Quebec បានប្រកាសថានឹងមិនចូលរួមកម្មវិធីនេះទេ។ យោងតាមរបាយការណ៍ថ្មីៗនេះពីអង្គការសម្រាប់កិច្ចសហប្រតិបត្តិការសេដ្ឋកិច្ច និងការអភិវឌ្ឍន៍ (OECD) ដោយប្រើទិន្នន័យឆ្នាំ២០២១ កាណាដាជាប្រទេសដែលចំណាយលើការថែទាំសម្រាប់មនុស្សម្នាក់ៗខ្ពស់ បន្ទាប់ពីជប៉ុន អាល្លឺម៉ង់ និងអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_463.txt	រដ្ឋមន្ត្រីការបរទេសអាម៉េរិក លោក អាន់តូនី ប្លីងខិន បាននិយាយកាលពីថ្ងៃទី១៩ ខែមិថុនា ថា លោកបានស្នើឱ្យរដ្ឋាភិបាលចិន មានការប្រុងប្រយ័ត្នចំពោះក្រុមហ៊ុនឯកជន ដែលអាចនឹងផ្តល់ឱ្យរុស្ស៊ីនូវបច្ចេកវិទ្យាប្រឆាំងនឹងអ៊ុយក្រែន ។	« អ្វីដែលយើងនៅតែបន្តមានការព្រួយបារម្ភនោះ គឺក្រុមហ៊ុនចិនអាចនឹងផ្តល់បច្ចេកវិទ្យាដល់រុស្ស៊ី ដែលអាចប្រើដើម្បីជំរុញការឈ្លានពានបន្ថែមទៅលើអ៊ុយក្រែន។ ហើយយើងបានស្នើឱ្យរដ្ឋាភិបាលចិនមានការប្រុងប្រយ័ត្នខ្ពស់អំពីបញ្ហានេះ»។ លោក ប្លីងខិន បានលើកឡើងបែបនេះនៅស្ថានទូតអាម៉េរិកប្រចាំទីក្រុងប៉េកាំង ទោះបីជាលោកមិនទាន់ឃើញមានភ័ស្តុតាងណាមួយជុំវិញរឿងនេះក៏ដោយ ។ លោក ប្លីងខិន បានធ្វើដំណើរទស្សនកិច្ចដ៏កម្រមួយទៅកាន់ប៉េកាំង នៅអំឡុងពេលដែលចិន និងអាម៉េរិកបានប្តេជ្ញាព្រមព្រៀងគ្នា ដើម្បីធ្វើឱ្យមានស្ថិរភាពនៃការ ប្រជែងដ៏ខ្លាំងក្លាណាមួយ ដែលឈានដល់ការប៉ះទង្គិចគ្នាធ្ងន់ធ្ងរ ខណៈដំណើរទស្សនកិច្ចនេះ ពុំសូវមានផ្លែផ្កាក៏ដោយ។ រដ្ឋមន្ត្រីការបរទេសអាម៉េរិករូបនេះ បានជួបប្រជុំជាមួយលោក ស៊ី ជិនភីង ប្រធានាធិបតីចិន កាលពីនៅថ្ងៃទី ១៩ ខែមិថុនា ដែលជាថ្ងៃទីពីរនៃដំណើរទស្សនកិច្ចរបស់លោកទៅកាន់ទីក្រុងប៉េកាំង។ មហាអំណាចលោកខាងលិចបានផ្តល់ជំនួយយោធារាប់ពាន់លានដុល្លារដល់អ៊ុយក្រែនចាប់តាំងពីរុស្ស៊ីបានឈ្លានពាន កាលពីខែកុម្ភៈឆ្នាំ ២០២២។ ចិនបានប្រឈមមុខនឹងការចោទប្រកាន់ជុំវិញរឿងនេះ តែខ្លួនបដិសេធមិនបានផ្តល់អាវុធដល់ទីក្រុងម៉ូស្គូនោះទេ។ ចិននិងរុស្ស៊ីបានប្រកាសរួមគ្នា ពីភាពជាដៃគូគ្មានដែនកំណត់ តាំងពីមុនពេលរុស្ស៊ីចូលឈ្លានពានអ៊ុយក្រែន។ ជុំវិញការផ្តល់អាវុធទៅឱ្យរុស្ស៊ីសម្រាប់ប្រើប្រាស់ឈ្លានពានលើអ៊ុយក្រែន លោក ប្លីងខិន បានលើកឡើងថា អាម៉េរិក និងប្រទេសផ្សេងទៀតបានទទួលការធានាពីចិនថា នឹងមិនផ្តល់ជំនួយអាវុធទៅឱ្យរុស្ស៊ីសម្រាប់ឈ្លានពានអ៊ុយក្រែនទេ។ លោកបន្ត ៖ « យើងពេញចិត្តចំពោះរឿងនេះ ហើយយើងសង្ឃឹមថា មិនបានឃើញភ័ស្តុតាងណាមួយដែលផ្ទុយពីរឿងនេះទៅចុះ»។ ពាក់ព័ន្ធបញ្ហានេះ ស្ថានទូតចិននៅទីក្រុងវ៉ាស៊ីនតោន មិនបានឆ្លើយតបភ្លាមៗចំពោះសំណើសុំការអត្ថាធិប្បាយលើការលើកឡើងរបស់លោក ប្លិងខិន នោះទេ។ នេះបើតាមទូរទស្សន៍ CNA៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4630.txt	សាកលវិទ្យាល័យចំនួន៦ នៅក្រៅរដ្ឋធានីសេអ៊ូលបានស្នើឱ្យកាត់បន្ថយកូតាចុះឈ្មោះចូលរៀនផ្នែកពេទ្យចំនួន ៥០ភាគរយនៅឆ្នាំក្រោយ ដោយព្រួយបារម្ភអំពីការមិនធានាគុណភាពនៃការបណ្តុះបណ្តាល។ សំណើនេះត្រូវបានរដ្ឋាភិបាលកូរ៉េខាងត្បូងទទួលយក។	សាកលវិទ្យាល័យទាំងនេះរួមមានសកលវិទ្យាល័យជាតិ Gangwon, Kyungpook, Kyungsang, Chungnam, Chungbuk និង Jeju ។ សំណើនេះត្រូវបានធ្វើឡើងក្នុងបរិបទជម្លោះរវាងរដ្ឋាភិបាល និងវេជ្ជកម្មសិក្សា មិនទាន់ត្រូវបានដោះស្រាយ។ តាមការចុះផ្សាយរបស់ព័ត៌មាន The Korea Times នៅថ្ងៃទី១៩ ខែមេសា សំណើនេះត្រូវបាននាយករដ្ឋមន្ត្រី Han Duck-soo ទទួលយក។ លោក Han Duck -soo បានប្រកាសថា ៖« រដ្ឋាភិបាលបានសម្រេចទទួលយកសំណើរបស់នាយកសាកលវិទ្យាល័យជាតិ ដើម្បីការពារសិទ្ធិជូននិស្សិតពេទ្យ និងធ្វើឱ្យមានការអប់រំធម្មតាក្នុងមហាវិទ្យាល័យពេទ្យនិងផ្តល់ជំហរសម្រាប់ដោះស្រាយជម្លោះជាមួយសហគមន៍វេជ្ជសាស្ត្រ» ។ នាយករដ្ឋមន្រ្តីកូរ៉េខាងត្បូងរូបនេះបន្ថែមថា ក្រៅពីសាកលវិទ្យាល័យទាំង៦ មហាវិទ្យាល័យផ្សេងទៀតដែលត្រូវបានបែងចែកចំនួនសិស្សចុះឈ្មោះចូលរៀននៅសាលាពេទ្យថ្មីសម្រាប់ឆ្នាំសិក្សា ២០២៥ ក៏នឹងត្រូវបានអនុញ្ញាតឱ្យកាត់បន្ថយការចូលរៀនរហូតដល់ពាក់កណ្តាលដែរ។ ចំនួននៃការចុះឈ្មោះសិស្សពេទ្យនៅឆ្នាំក្រោយ អាចធ្លាក់ចុះមកត្រឹម ១០០០នាក់ ពោលគឺពាក់កណ្តាលនៃផែនការដែលគ្រោងជ្រើសចំនួន ២០០០នាក់។ កន្លងមក កាលពីថ្ងៃទី១៨ ខែមីនា រដ្ឋមន្ត្រីក្រសួងសុខាភិបាលលោក Cho Kyoo-hong បានបញ្ជាក់សារជាថ្មីអំពីការប្តេជ្ញាចិត្តរបស់លោកចំពោះកំណែទម្រង់វិស័យសុខាភិបាលឥតឈប់ឈរ។ លោកថា នេះជាវិធានការចាំបាច់មួយដើម្បីការពារអាយុជីវិត និងសុខភាពរបស់ប្រជាពលរដ្ឋ ពង្រឹងសេវាវេជ្ជសាស្រ្តសំខាន់ៗ និងត្រៀមលក្ខណៈសម្រាប់អនាគតនៃប្រជាជនវ័យចំណាស់នាពេលអនាគត។ បន្ថែមពីលើការបង្កើនចំនួនចុះឈ្មោះចូលរៀន កូរ៉េខាងត្បូងក៏មានគម្រោងបង្កើនចំនួនជំនួយការគ្រូពេទ្យដើម្បីបំពេញសម្រាប់ការខ្វះខាត។ ជំនួយការគ្រូពេទ្យ ជាគិលានុបដ្ឋាយិកាដែលមានជំនាញខ្ពស់អាចជួយវេជ្ជបណ្ឌិតបានច្រើន ហើយក៏អាចចូលរួមក្នុងការបង្កើតផែនការព្យាបាល និងចេញវេជ្ជបញ្ជា។ គួរបញ្ជាក់ថា ចាប់ពីថ្ងៃទី២០ ខែកុម្ភៈ វេជ្ជបណ្ឌិតកម្មសិក្សាក្នុងស្រុកជាង ៩ពាន់នាក់ដែលជាកម្លាំងស្នូលដែលថែទាំសុខភាព និងព្យាបាលអ្នកជំងឺធ្ងន់ធ្ងររបស់កូរ៉េខាងត្បូង បានចាកចេញពីមន្ទីរពេទ្យដើម្បីតវ៉ាចំពោះគោលនយោបាយបង្កើនកូតាចុះឈ្មោះចូលរៀននៅសាលាពេទ្យ។ ការណ៍នេះធ្វើឲ្យកូរ៉េខាងត្បូងស្ថិតនៅលើជ្រោះនៃវិបត្តិសុខភាពដ៏ធំ។ វិបត្តិនេះបានរីករាលដាលដល់វិស័យបណ្តុះបណ្តាល ដោយសារតែនិស្សិតពេទ្យ និងគ្រូបង្រៀនសាលាពេទ្យជាច្រើនបានលាឈប់ពីការងារដើម្បីគាំទ្រការតវ៉ា។ ទន្ទឹមនោះ រដ្ឋាភិបាលបានចាប់ផ្តើមដកហូតអាជ្ញាប័ណ្ណអនុវត្តគ្រូពេទ្យជិត ៥០០០ នាក់ ខណៈពេលដែលកំពុងពិចារណាដាក់ទោសព្រហ្មទណ្ឌផង។ គ្រូពេទ្យកម្មសិក្សា បានតវ៉ាចំពោះកម្មវិធីកំណែទម្រង់ការបណ្តុះបណ្តាលវេជ្ជសាស្រ្តដែលបានស្នើឡើងរបស់រដ្ឋាភិបាល ដោយបង្កើនគោលដៅចុះឈ្មោះចូលរៀននៅសាលាពេទ្យចំនួន ២០០០ នាក់ ចាប់ពីឆ្នាំ ២០២៥។ ក្រុមបាតុករទាំងនោះនិយាយថា ផែនការបង្កើនចំនួនសិស្សសាលាពេទ្យនឹងប៉ះពាល់ដល់គុណភាពនៃសេវាវេជ្ជសាស្រ្ត ធ្វើឱ្យថ្លៃព្យាបាលអ្នកជំងឺកើនឡើង។ ជំនួសឱ្យការបង្កើនកូតាចុះឈ្មោះចូលរៀន រដ្ឋាភិបាលគួរតែដោះស្រាយប្រាក់ចំណូល និងលក្ខខណ្ឌការងាររបស់បុគ្គលិកពេទ្យបច្ចុប្បន្ន។ ចំណែករដ្ឋាភិបាលកូរ៉េខាងត្បូងវិញយល់ថា ការបង្កើនគោលដៅគឺចាំបាច់ដើម្បីទប់ទល់នឹងចំនួនប្រជាជនវ័យចំណាស់ និងពង្រឹងកម្លាំងវេជ្ជសាស្ត្រសម្រាប់វិស័យសំខាន់ៗដូចជា ពេទ្យកុមារ សង្គ្រោះបន្ទាន់ និងការវះកាត់។ នៅឆ្នាំ ២០៣៥ ប្រហែល ៣០ភាគរយនៃប្រជាជនកូរ៉េខាងត្បូងនឹងមានអាយុលើសពី ៦៥ឆ្នាំ។ យោងតាមស្ថិតិពីក្រុមហ៊ុនធានារ៉ាប់រងសុខភាពជាតិកូរ៉េខាងត្បូង តម្រូវការសម្រាកព្យាបាលនៅមន្ទីរពេទ្យរបស់មនុស្សចាស់នឹងកើនឡើងដល់១១ដងបើធៀបមនុស្សអាយុ ៣០ឆ្នាំដល់ ៤០ឆ្នាំ។ ជាមួយអត្រា ២០ភាគរយនៃចំនួនគ្រូពេទ្យសរុបអាយុលើសពី៧០ឆ្នាំ កូរ៉ខាងត្បូងពិតជាពិបាកក្នុងការបញ្ចៀសស្ថានភាពខ្វះខាតកម្លាំងពេទ្យយ៉ាងធ្ងន់ធ្ងរ។ ទីភ្នាក់ងារស្រាវជ្រាវនេះព្យាករថា ប្រទេសនេះនឹងខ្វះខាតគ្រូពេទ្យយ៉ាងហោចណាស់ ១ម៉ឺននាក់នៅឆ្នាំ ២០៣៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4631.txt	រដ្ឋាភិបាលឥណ្ឌូណេស៊ីអាចផ្តល់សញ្ជាតិចំនួន២ ដល់ពលរដ្ឋដែលមានដើមកំណើតឥណ្ឌូណេស៊ី និងកំពុងរស់នៅក្រៅប្រទេស ដើម្បីទាក់ទាញកម្មករជំនាញកាន់តែច្រើនចូលមកក្នុងប្រទេសវិញ។	រដ្ឋាភិបាលឥណ្ឌូណេស៊ីគ្រោងផ្តល់សញ្ជាតិ២ ដល់ប្រជាជនដើមកំណើតឥណ្ឌូណេស៊ីដែលកំពុងរស់នៅក្រៅប្រទេស។ នេះបើតាមរដ្ឋមន្ត្រីសម្របសម្រួលកិច្ចការសមុទ្រ និងវិនិយោគឥណ្ឌូណេស៊ី លោក Luhut Pandjaitan ។ ថ្លែងនៅថ្ងៃទី៣០ ខែមេសា ចំពោះមុខនាយកប្រតិបត្តិក្រុមហ៊ុន Microsoft លោក Satya Nadella ជាមួយនឹងការប្តេជ្ញាចិត្តវិនិយោគ ១,៧ពាន់លានដុល្លារនៅឥណ្ឌូណេស៊ី លោក Luhut បាននិយាយថា លោកនឹងអញ្ជើញសហគមន៍ឥណ្ឌូណេស៊ីនៅក្រៅប្រទេស និងផ្តល់ឱ្យពួកគេនូវសញ្ជាតិពីរ។ នេះនឹងជួយនាំពលរដ្ឋឥណ្ឌូណេស៊ីដែលមានទេពកោសល្យត្រឡប់មកប្រទេសវិញ។ តាមទិន្នន័យពីនាយកដ្ឋានអន្តោប្រវេសន៍ឥណ្ឌូណេស៊ី ប្រជាជនឥណ្ឌូណេស៊ីជិត ៤០០០នាក់បានក្លាយជាពលរដ្ឋសិង្ហបុរីនៅចន្លោះឆ្នាំ២០១៩ ដល់ឆ្នាំ ២០២២។ អាជ្ញាធរអន្តោប្រវេសន៍ឥណ្ឌូណេស៊ីមិនទាន់ឆ្លើយតបជុំវិញព័ត៌មាននេះនៅឡើយទេ។ បញ្ហានៃសញ្ជាតិ២ របស់ឥណ្ឌូណេស៊ី បានបង្កឱ្យមានភាពចម្រូងចម្រាសខ្លះៗក្នុងឆ្នាំ ២០១៦ នៅពេលប្រធានាធិបតី ចូកូ វីដូដូ បានដកលោក Arcandra Tahar ចេញពីតំណែងរដ្ឋមន្ត្រីក្រសួងថាមពល និងរ៉ែ ដែលកាន់មិនទាន់បានមួយខែពេញលេញ។ ពេលនោះ មានព័ត៌មានថា លោក Arcandra Tahar មានសញ្ជាតិអាម៉េរិក និងឥណ្ឌូណេស៊ី។ នៅក្នុងច្បាប់ពេលបច្ចុប្បន្ន ឥណ្ឌូណេស៊ីមិនទទួលស្គាល់មនុស្សពេញវ័យដែលមានសញ្ជាតិពីរទេ ហើយកុមារដែលមានលិខិតឆ្លងដែនពីរត្រូវតែជ្រើសរើសលិខិតឆ្លងដែនមួយ ហើយបោះបង់ចោលលិខិតឆ្លងដែនមួយទៀតនៅពេលគ្រប់មានអាយុ ១៨ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4632.txt	បុរសម្នាក់រស់នៅរដ្ឋ Texas ត្រូវបានរកឃើញថាមានជំងឺផ្ដាសាយបក្សី H5N1 បន្ទាប់ពីលោកមានការប៉ះពាល់ផ្ទាល់មួយគោចិញ្ចឹមយកទឹកដោះដែលបានឆ្លងជំងឺនេះ។	យោងតាមរបាយការណ៍របស់មជ្ឈមណ្ឌលគ្រប់គ្រង និងបង្ការជំងឺអាម៉េរិក (CDC) នៅថ្ងៃទី១ ខែមេសា នេះជាករណីទី២ ដែលត្រូវបានរកឃើញថាមានការឆ្លងពីសត្វគោទៅមនុស្សនៅអាម៉េរិក។ ករណីដំបូងបានបង្ហាញវត្តមាននៅក្នុងរដ្ឋ Colorado ក្នុងឆ្នាំ២០២២។ ការវិភាគបឋមនៃមេរោគឆ្លងថ្មីនេះ មិនមានការវិវដ្តគួរឱ្យព្រួយបារម្ភនោះទេ។ CDC អះអាងថា ការឆ្លងមេរោគឆ្លងនេះ មិនផ្លាស់ប្តូរការវាយតម្លៃនៃហានិភ័យសុខភាពសាធារណៈដែលទាក់ទងនឹងជំងឺផ្តាសាយ H5N1 នៅអាម៉េរិកទេ។ ទីភ្នាក់ងារនេះធ្លាប់បានកំណត់ថា ហានិភ័យនៃការផ្ទុះឡើងនៅទីនេះគឺមានកម្រិតទាបណាស់។ បច្ចុប្បន្ន អ្នកជំងឺត្រូវបានដាក់ឱ្យនៅដាច់ដោយឡែក និងព្យាបាលដោយថ្នាំប្រឆាំងមេរោគ។ ជំងឺគ្រុនផ្តាសាយបក្សីអាចឆ្លងមកមនុស្សបាន ប៉ុន្តែរហូតមកដល់ពេលនេះការឆ្លងកើតមានតែចំពោះមនុស្សដែលមានទំនាក់ទំនងផ្ទាល់ជាមួយសត្វដែលមានមេរោគប៉ុណ្ណោះ។ ទោះជាយ៉ាងណាក៏ដោយ អត្រាស្លាប់ដោយសារជំងឺគ្រុនផ្តាសាយប្រភេទនេះ គឺខ្ពស់ណាស់ រហូតដល់៥០ភាគរយបើធៀបនឹង ៣ភាគរយចំពោះអ្នកដែលមានជំងឺផ្តាសាយធម្មតា។ បច្ចុប្បន្ន ថ្នាំអង់ទីប៊ីយូទិចអាចសម្លាប់មេរោគគ្រុនផ្តាសាយ H5N1 កំពុងចរាចរនៅគ្រប់កន្លែង។ CDC បាននិយាយថា ប្រសិនបើវីរុសវិវដ្តរីករាលដាលកាន់តែងាយស្រួលចូលទៅក្នុងមនុស្ស វ៉ាក់សាំងបច្ចុប្បន្នក៏មានប្រសិទ្ធភាពក្នុងការបង្ការដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4633.txt	ហ្វីលីពីនបានបិទសាលារៀនទូទាំងប្រទេសនៅថ្ងៃទី ២៩-៣០ ខែមេសា។ ទន្ទឹមនេះ ឡាវកំពុងពិចារណាឲ្យសិស្សសាលាឈប់សម្រាក ប្រសិនបើអាកាសធាតុបន្តក្តៅក្នុងរយៈពេលយូរ។	នៅថ្ងៃទី២៨ ខែមេសា រដ្ឋាភិបាលហ្វីលីពីនបានប្រកាសបញ្ឈប់ការបង្រៀនផ្ទាល់នៅសាលារៀនទូទាំងប្រទេសនៅថ្ងៃទី ២៩ និង៣០ ខែមេសា បន្ទាប់ពីទទួលរងនូវរលកកម្ដៅខ្លាំងក្នុងទីក្រុងម៉ានីល។ នេះបើយោងតាមសារព័ត៌មាន Bloomberg។ មុននោះ សារព័ត៌មាន Reuters បានរាយការណ៍ថា សាលារៀនរដ្ឋាជាង ៧០០០ នៅហ្វីលីពីនបានប្តូរទៅរៀនតាមអនឡាញកាលពីសប្តាហ៍មុន ដោយសារតែកំដៅឡើងខ្លាំងនៅក្នុងតំបន់ជាច្រើន។ ភាគច្រើនសាលារៀននៅហ្វីលីពីនមិនមានម៉ាស៊ីនត្រជាក់ ដែលធ្វើឱ្យសិស្សានុសិស្សត្រូវស៊ូទ្រាំនឹងកំដៅដ៏ខ្លាំងនៅក្នុងបន្ទប់រៀនដែលមានខ្យល់ចេញចូលមិនគ្រប់គ្រាន់។ លើសពីនេះ គ្រូបង្រៀនជាង ៧៥ភាគរយនៅហ្វីលីពីនយល់ថា កំដៅបច្ចុប្បន្នមិនអាចទ្រាំបាន ហើយ ៨៧ភាគរយនៃសិស្សបានទទួលរងនូវរោគសញ្ញាផ្សេងៗទាក់ទងនឹងកំដៅក្នុងប៉ុន្មានថ្ងៃថ្មីៗនេះ។ នៅថ្ងៃទី២៩ ខែមេសាសីតុណ្ហភាពនៅទីក្រុងម៉ានីលមានកម្រិតអតិបរមា ៣៧,៤ងអង្សាសេ។ នេះបើតាមទីភ្នាក់ងារឧតុនិយមហ្វីលីពីន។ ចំណែកអាជ្ញាធរឡាវ ក៏បានចេញវិធានការគាំទ្រប្រជាជនដើម្បីទប់ទល់នឹងកំដៅក្នុងបរិបទនៃសីតុណ្ហភាពខ្ពស់ដែលអូសបន្លាយរយៈពេលយូរនាប៉ុន្មានថ្ងៃថ្មីៗនេះ។ យោងតាមកាសែត Laotian Times ក្រសួងអប់រំ និងកីឡាឡាវ នៅថ្ងៃទី២៦ ខែមេសា បានណែនាំដល់អ្នកគ្រប់គ្រងសាលានៅទូទាំងប្រទេសពិចារណាអនុញ្ញាតឱ្យសិស្សឈប់សម្រាកបើចាំបាច់ ដោយសារតែមានការព្រួយបារម្ភអំពីហានិភ័យសុខភាព ប្រសិនកុមារត្រូវស៊ូទ្រាំនឹងសីតុណ្ហភាពខ្ពស់ដូចសព្វថ្ងៃនេះ។ ជាពិសេស ក្នុងករណីដែលថ្នាក់រៀនមិនមានកង្ហារ ឬម៉ាស៊ីនត្រជាក់ គ្រូគួរពិចារណាឱ្យសិស្សឈប់សម្រាកពីសាលារៀន។ សម្រាប់ទីក្រុងវៀងចន្ទន៍នៅថ្ងៃទី២៩ ខែមេសា សីតុណ្ហភាពខ្ពស់បំផុតមានកម្រិត ៤១អង្សាសេ។ នេះបើតាមវេបសាយ Weather.com ។ គួរបញ្ជាក់ថា ទីក្រុងជាច្រើននៅអាស៊ីអាគ្នេយ៍កំពុងជួបប្រទះការឡើងកម្តៅខ្លាំង ក្នុងនោះ ខេត្តខ្លះនៅមីយ៉ាន់ម៉ាកើនសីតុណ្ហភាពដល់ ៤៨អង្សាសេ ខណៈមីយ៉ាន់ម៉ាតំបន់ខ្លះកើនដល់៥០អង្សាសេ។សីតុណ្ហភាពរដូវក្តៅឆ្នាំនេះនឹងកើនឡើងខ្លាំងនៅ២ខែខាងមុខ ដោយសារបាតុភូត El Nino ។ នេះបើតាមទីភ្នាក់ងារបារាំង AFP។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4634.txt	តុលាការចិនបានកាត់ទោសបុរសម្នាក់ឱ្យជាប់ពន្ធនាគារ ១០ខែ ក្រោយលួចលាក់ទំនាក់ទំនងស្នេហាជាមួយអតីតមិត្តរួមការងារ ដែលជាប្រពន្ធរបស់ទាហានកំពុងមប្រើការនៅខេត្តផ្សេង។	តុលាការចិននៅតំបន់ Dunhua ខេត្ត Jilin នៅថ្ងៃទី១៤ ខែកមុ្ភៈ បានដាក់ទោសបុរសម្នាក់ត្រូកូល ម៉ា ឱ្យជាប់ពន្ធនាគារ ១០ខែ ពីបទបំផ្លិចបំផ្លាញអាពាហ៍ពិពាហ៍ទាហានដែលកំពុងបម្រើការក្នុងជួរកងទ័ពរំដោះប្រជាជនចិន (PLA)។ សាលក្រមបានកំណត់ថា លោក ម៉ា បានជួបនារីម្នាក់មានឈ្មោះ យួន ដែលជាអតីតមិត្តរួមការងារ។ នៅឆ្នាំ ២០២២ អ្នកទាំងពីរបានចាប់ផ្តើមទំនាក់ទំនងស្នេហាជាមួយគ្នា។ ក្រោយមក នារី យួន បានប្រាប់គូស្នេហ៍លួចលាក់ថា ខ្លួនបានរៀបការរួចហើយជាមួយបុរសម្នាក់កំពុងមប្រើការក្នុងកងទ័ពចិន។ ក្រោយមក លោក ម៉ា ក៏បានបញ្ចប់ទំនាក់ទំនងស្នេហាភ្លាមៗជាមួយនារី យួន ពេលនាងនិយាយថាទំនាក់ទំនងស្នេហាក្រៅផ្លូវការមួយនេះប្រឈមបទល្មើសព្រហ្មទណ្ឌ។ យ៉ាងណាមិញ មួយខែក្រោយមក ពួកគេទាំងពីរបានណាត់ជួបគ្នាម្តងទៀត ដោយសារលោក ម៉ា បាននិយាយថា មិនអាចរស់នៅដោយគ្មាននាងបាន។ អ្នកទាំងពីររស់នៅដូចជាប្តីប្រពន្ធនៅផ្ទះរបស់លោក ម៉ា។ បន្ទាប់មកនារី យួន បានសុំប្តីរបស់ខ្លួនដែលកំពុងបម្រើការនៅកងទ័ពលែងលះ។ រឿងនេះបានធ្វើឱ្យទាហានជាប្តីរូបនោះសង្ស័យថា ប្រពន្ធរបស់លោកមានទំនាក់ទំនងស្នេហាជាមួយអ្នកផ្សេង។ បុរសជាប្តីបានពិនិត្យមើលកាម៉េរ៉ានៅក្នុងសហគមន៍លំនៅឋាន ពេលលោកត្រឡប់មកផ្ទះវិញក្នុងថ្ងៃឈប់សម្រាក បានឃើញភាពមិនស្មោះត្រង់របស់ភរិយា ហើយក៏សម្រេចចិត្តរាយការណ៍ទៅប៉ូលិស។ តុលាការបាននិយាយថា លោក ម៉ា បានសារភាពចំពោះទង្វើរបស់ខ្លួន ដូច្នេះលោកត្រូវបានកាត់ទោសជាប់ពន្ធនាគារស្រាលជាងការកំណត់៣ឆ្នាំ មកត្រឹមតែ ១០ខែ។ នេះបើតាមការចុះផ្សាយរបស់សារព័ត៌មាន SCMP ។ បើតាមច្បាប់ការពារជាតិចិន មិនត្រឹមតែផ្តល់តម្លៃខ្ពស់ចំពោះជីវិតអាពាហ៍ពិពាហ៍ទាហានទេ ថែមទាំងគោរព និងការពារកិត្តិយសពួកគេដែលកំពុងបម្រើក្នុងជួរកងទ័ព។ ដោយសារជារឿយៗ ទាហានតែងតែរស់នៅឆ្ងាយពីផ្ទះ ហើយមិនអាចមើលថែគ្រួសារបាន។ ដូច្នេះ នៅពេលទំនាក់ស្នេហាប្តីប្រពន្ធរបស់កងទ័ពជួបបញ្ហា នឹងធ្វើឱ្យស្មារតីបម្រើជាតិរបស់ពួកគេ ចុះខ្សោយងាយសត្រូវវាយប្រហារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4635.txt	ស្រីលង្កា បានប្តេជ្ញាបន្តយុទ្ធនាការប្រឆាំងគ្រឿងញៀន ដែលមកទល់ពេលនេះមនុស្សរាប់ម៉ឺននាក់ត្រូវបានឃុំខ្លួន ក្នុងរយៈពេលប៉ុន្មានសប្តាហ៍ចុងក្រោយនេះ។ នេះបើតាមការលើកឡើងរបស់រដ្ឋមន្ត្រីសន្តិសុខ សាធារណៈស្រីលង្កា Tiran Alles នាថ្ងៃទី១៨ ខែមករា។ ការឃុំខ្លួនមនុស្សសន្ធឹកសន្ធាប់នេះ ក៏នាំឱ្យមានការព្រួយបារម្ភពីក្រុមសិទ្ធិមនុស្សជាច្រើន។	ប៉ូលិសស្រីលង្កា បានចាប់ខ្លួនមនុស្សចំនួន ៣៨ ៥២៥ នាក់ តាំងពីការចាប់ផ្ដើមប្រតិបត្តិការយុត្តិធម៌ កាលពីខែធ្នូ មកដើម្បីបោសសម្អាតគ្រឿងញៀនក្នុងប្រទេស។ ស្ថាប័នសិទ្ធិមនុស្សជាច្រើន បង្ហាញការបារម្ភរបស់ពួកគេចំពោះស្ថានភាពបែបនេះ។ « ពួកគេ (ក្រុមសិទ្ធិមនុស្ស) អាចចេញសេចក្ដីថ្លែងការណ៍បាន ប៉ុន្តែខ្ញុំនឹងមិនបញ្ឈប់ប្រតិបត្តិការឡើយ»។ លោក Tiran លើកឡើងបែបនេះរួចបន្តថា ប្រសិនបើរដ្ឋាភិបាលបានធ្វើអ្វីខុសនៅមូលដ្ឋាន នោះប្រជាពលរដ្ឋនឹងមិនគាំទ្រពួកគេបែបនេះឡើយ។ អង្គការសិទ្ធិមនុស្សចំនួន ៣៣ រួមមាន អង្គការលើកលែងទោសអន្ដរជាតិ (Amnesty International) អង្គការឃ្លាំមើលសិទ្ធិមនុស្ស (Human Rights Watch) និងគណៈកម្មការអន្តរជាតិនៃអ្នកច្បាប់ សុទ្ធតែព្រួយបារម្ភលើការកើនឡើងយ៉ាងខ្លាំង ករណីរំលោភសិទ្ធិមនុស្សក្នុងប្រតិបត្តិការនេះ។ អ្នកស្រាវជ្រាវនៃអង្គការលើកលែងទោសអន្តរជាតិស្រីលង្កា លោកស្រី Thiyagi Ruwanpathirana សង្កត់ធ្ងន់ថា ការចាប់ខ្លួនទាំងនេះ ត្រូវបានធ្វើឡើងតាមអំពើចិត្ត ខណៈប្រភេទមនុស្សដែលត្រូវបានគេចាប់ខ្លួនមានស្ថានភាពសេដ្ឋកិច្ចទាប។ ស្នងការស្តីទីនៃប៉ូលិសស្រីលង្កា លោក Deshabandu Tennekoon បានច្រានចោល ការបារម្ភនៃការរំលោភបំពានសិទ្ធិមនុស្សដោយនិយាយថា ប៉ូលិសបានអនុវត្តតាមនីតិវិធីត្រឹមត្រូវក្នុងការដោះស្រាយជាមួយជនសង្ស័យ ដែលត្រូវបានឃាត់ខ្លួនដែលបណ្តាលឱ្យមានត្រឹមតែប្រហែល៥ ពាន់នាក់ប៉ុណ្ណោះ ដែលត្រូវបានជាប់គុក។ លោកបានបន្ថែមថា ការវាយឆ្មក់ ដែលធ្វើឡើងទូទាំងប្រទេសជារៀងរាល់ថ្ងៃ បានរកឃើញថ្នាំញៀនចំនួន ១៤,៥ លានដុល្លារ។ «យើងនឹងកំណត់អត្តសញ្ញាណជនសង្ស័យថ្មី ហើយបន្តទៀត ព្រោះនេះជាកិច្ចខិតខំរុះរើ បណ្តាញជួញដូរ និងចែកចាយគ្រឿងញៀនក្នុងប្រទេស»។ លោក Deshabandu សម្គាល់បែបនេះ។ ស្រីលង្កា បានចាប់ខ្លួនមនុស្សពាក់ព័ន្ធនឹងគ្រឿនញៀន ចំនួន៩,៧០០០ នាក់ ក្នុងឆ្នាំ ២០២០ ដែលចំនួន ៥៣ ភាគរយ នៃការចាប់ខ្លួនសរុបទាក់ទងនឹងហេរ៉ូអ៊ីន និង៤២ភាគរយ លើបទល្មើសកាន់កាប់កញ្ឆា។ នេះបើយោងតាមទិន្នន័យចុងក្រោយបំផុត ពីក្រុមប្រឹក្សាជាតិគ្រប់គ្រងគ្រឿងញៀនគ្រោះថ្នាក់ដែលគ្រប់គ្រងដោយរដ្ឋ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4636.txt	កម្មវិធីពានរង្វាន់ភាពក្លាហានរបស់ស្ត្រីអន្តរជាតិ International Women of Courage (IWOC) របស់អាម៉េរិកនៅឆ្នាំ ២០២៤ បានប្រគល់ជូនស្រ្តីចំនួន ១២រូបមកប្រទេសនានាជុំវិញពិភពលោក។ នេះជាឆ្នាំទី១៨ ដែលពានរង្វាន់ IWOC ទទួលស្គាល់ស្ត្រីមកពីជុំវិញពិភពលោកដែលបានបង្ហាញពីភាពក្លាហាន និងភាពជាអ្នកដឹកនាំ ជាពិសេសក្នុងការតស៊ូមតិដើម្បីសន្តិភាព យុត្តិធម៌ សិទ្ធិមនុស្ស សមភាពយេនឌ័រ និងសមភាព និងការពង្រឹងសិទ្ធិអំណាចរបស់ស្ត្រី និងកុមារី។	ខាងក្រោមនេះ ជាស្រ្តីទាំង១២រូបដែលទទួលពានរង្វាន់នៅឆ្នាំ ២០២៤ ៖ Benafsha Yaqoobi អាហ្វហ្កានីស្ថាន Benafsha Yaqoobi ជាស្រ្តីពិការភ្នែកដែលធ្វើការជាមេធាវីការពារសិទ្ធិស្ត្រីច្រើនឆ្នាំ ដែលប្រឈមមុខនឹងអំពើហិង្សា។ លោកស្រីបានបង្កើតអង្គការ Rahyab នៅក្នុងឆ្នាំ២០០៨ ជាមួយស្វាមី ដោយផ្តោតសំខាន់លើការអប់រំ និងស្តារនីតិសម្បទាដល់ជនពិការភ្នែកនៅអាហ្វហ្កានីស្ថាន។ កម្មវីធីលោកស្រីត្រូវបានផ្សាយផ្ទាល់ប្រចាំថ្ងៃតាមទូរទស្សន៍ ដើម្បីលើកកម្ពស់ការយល់ដឹងអំពីសិទ្ធិពិការ។ ក្រោយមក លោកស្រីបានក្លាយជាស្នងការសម្រាប់គណៈកម្មាធិការសិទ្ធិមនុស្សឯករាជ្យអាហ្វហ្គានីស្ថាន ដែលជាកន្លែងផ្តោតលើការអប់រំកុមារពិការភ្នែក។ បច្ចុប្បន្ន លោកស្រី Yaqoobi កំពុងរស់នៅនិរទេសខ្លួន ប៉ុន្តែនៅតែតស៊ូមតិសម្រាប់ជនពិការអាហ្វហ្កានីស្ថាន ជាពិសេសអំពាវនាវឱ្យសហគមន៍អន្តរជាតិធានាថា សិទ្ធិរបស់ជនពិការត្រូវបានបញ្ចូលយ៉ាងពិតប្រាកដនៅក្នុងកិច្ចខិតខំប្រឹងប្រែងឆ្លើយតបមនុស្សធម៌ដែលធ្វើឡើងដោយម្ចាស់ជំនួយ៕ Fawzia Karim Firoze បង់ក្លាដែស Fawzia Karim Firoze ជាអ្នកតស៊ូមតិរបស់តុលាការកំពូលបង់ក្លាដែស ដែលបានតស៊ូដើម្បីសិទ្ធិរបស់ក្រុមងាយរងគ្រោះអស់រយៈពេលជាង៣ទសវត្សរ៍។ បច្ចុប្បន្ន លោកស្រី Firoze ជាប្រធានស្ថាប័នផ្ទាល់ខ្លួននៃអង្គជំនុំជម្រះច្បាប់ និងបម្រើការជាប្រធានមូលនិធិសម្រាប់ផ្នែកច្បាប់ និងការអភិវឌ្ឍន៍ (FLAD)។ ក្រោមការដឹកនាំរបស់លោកស្រី FLAD បានឈ្នះសេចក្តីសម្រេចដែលកំណត់ថា គោលនយោបាយគាំពារ និងសុខុមាលភាពកម្មករតាមផ្ទះឆ្នាំ២០១៥ មិនគ្រប់គ្រាន់ដើម្បីការពារសិទ្ធិរបស់កម្មករតាមផ្ទះឡើយ។ ក្នុងនាមតំណាងកម្មករកាត់ដេរប្រឆាំងនឹងនិយោជកលោកស្រី Firoze បានប្តឹងដោយផ្ទាល់ទៅតុលាការចំនួន ៣០០០ករណី ព្រមទាំងបានជួយបង្កើតសហព័ន្ធសហជីពកម្មករកាត់ដេរឯករាជ្យបង់ក្លាដែស (BIGUF)។ ពីមុនលោកស្រីធ្លាប់ធ្វើជាប្រធានសមាគមមេធាវីស្ត្រីបង់ក្លាដែសពីឆ្នាំ ២០០៧-២០១៨ និងជាស្ថាបនិក Acid Survivors Trust ។ នៅខែវិច្ឆិកា ឆ្នាំ២០២៣ រដ្ឋបាលតុលាការកំពូលបង់ក្លាដែសបានជ្រើសរើសលោក Firoze ទៅកាន់គណៈកម្មាធិការដែលមានសមាជិក៥នាក់ ដើម្បីពិនិត្យករណីបៀតបៀនផ្លូវភេទ និងផ្តល់អនុសាសន៍ដល់តុលាការ។ Volha Harbunova បេឡារុស Volha Harbunova ជាអ្នកការពារសិទ្ធិមនុស្សដែលបានតស៊ូមតិដើម្បីសិទ្ធិស្ត្រី កុមារ សហគមន៍ និងក្រុមងាយរងគ្រោះនៅបេឡារុស។ បន្ទាប់ពីការបោះឆ្នោតបេឡារុសនៅឆ្នាំ ២០២០ លោកស្រី Harbunova ត្រូវបានឃុំឃាំងក្រោយរៀបចំការហែក្បួនរបស់ស្ត្រីដ៏ធំមួយដើម្បីប្រឆាំងរដ្ឋាភិបាល។ នៅក្នុងពន្ធនាគារលោកស្រីបានទទួលរងការធ្វើទារុណកម្មផ្លូវចិត្តពីអាជ្ញាធរ និងការគំរាមកំហែងដល់ជីវិតសម្រាប់ការជួយស្ត្រីដែលត្រូវបានរំលោភបំពាន។ ក្រោយការដោះលែងវិញ លោកស្រីបាននិរទេសខ្លួនទៅលីទុយអានី និងបានចូលរួមជាមួយគណៈរដ្ឋមន្ត្រីរបស់ Sviatlana Tsikhanouskaya មេដឹកនាំនៃចលនាប្រជាធិបតេយ្យបេឡារុស។ ក្នុងនាមជាអ្នកតំណាងសម្រាប់កិច្ចការសង្គម លោកស្រីបានតស៊ូមតិសម្រាប់ការដោះលែងអ្នកទោសនយោបាយ និងផ្តល់ការគាំទ្រដល់អតីតអ្នកទោសនយោបាយ និងក្រុមគ្រួសាររបស់ពួកគេ ព្រមទាំងលើកកម្ពស់ការគាំទ្រផ្នែកផ្លូវចិត្តដល់សហគមន៍បេឡារុសដែលកំពុងនិរទេសខ្លួន។ Ajna Jusić បូស្ន៊ី Ajna Jusić ជាចិត្តវិទូមកពីបូស្នី ។ នៅឆ្នាំ២០១៨ លោកស្រីបានបង្កើតសមាគមកុមារភ្លេចសង្គ្រាម ដែលជាអង្គការដំបូងគេនៅតំបន់បាល់កង់ខាងលិច ដើម្បីតស៊ូមតិសម្រាប់ទិដ្ឋភាពសង្គម និងផ្លូវច្បាប់របស់កុមារដែលកើតពីការរំលោភក្នុងអំឡុងពេលសង្រ្គាម និងប្រឆាំងនឹងការមាក់ងាយសង្គម។ នៅឆ្នាំ ២០២៣ អង្គការរបស់លោកស្រីបានតស៊ូមតិដោយជោគជ័យសម្រាប់ការអនុម័តច្បាប់បែបនេះជាលើកដំបូងនៅក្នុងពិភពលោក ដែលផ្តល់សិទ្ធិពិសេសដល់កុមារដែលមានកំណើតតាមរយៈអំពើហឹង្សាផ្លូវភេទក្នុងសម័យសង្គ្រាម។ Myintzu Win មីយ៉ានម៉ា Myintzu Win ជាមេធាវីការពារក្តីឧក្រិដ្ឋជនជើងចាស់ និងជាអ្នកការពារសិទ្ធិរបស់សហគមន៍ជនងាយរងគ្រោះនៅមីយ៉ាន់ម៉ា។ លោកស្រីជាអ្នកតស៊ូមតិចំពោះស្ត្រី កុមារ ជនពិការ ជនពិការ និងសហគមន៍អ្នកស្រលាញ់ភេទដូចគ្នា ដើម្បីការពារសិទ្ធអ្នកទាំងនោះ ដោយធានាការកាត់ក្តីយុត្តិធម៌។ រហូតមកដល់បច្ចុប្បន្ន លោកស្រី Win បានការពារអតិថិជនច្រើនជាង ៥០០នាក់។ លោកស្រី Win ជាប្រធានក្រុមជំនួយផ្នែកច្បាប់ដែលបានបង្កើតឡើងក្នុងឆ្នាំ ២០១៧ ដើម្បីផ្តល់ការបណ្តុះបណ្តាលផ្នែកច្បាប់ដល់និស្សិតក្នុងនាមជាមេធាវីដែលគាំទ្រ និងលើកកម្ពស់ការយល់ដឹងផ្នែកច្បាប់ជាសាធារណៈអំពីនីតិរដ្ឋនៅទូទាំងប្រទេស។ Martha Beatriz Roque Cabello គុយបា Martha Beatriz Roque Cabello ជាអ្នកប្រឆាំងនយោបាយគុយបា និងជាមេដឹកនាំឈានមុនផ្នែកសិទ្ធិមនុស្ស និងសេរីភាពសាសនានៅគុយបា អស់រយៈពេលជាង៤ទសវត្សរ៍មកហើយ។ ពីមុនលោកស្រីធ្លាប់បានបង្កើតហើយដឹកនាំអង្គការសិទ្ធិមនុស្ស និងលទ្ធិប្រជាធិបតេយ្យលេចធ្លោមួយចំនួន។ លោកស្រីធ្លាប់ជាប់ពន្ធាគារក្នុងឆ្នាំ២០០៣ ដែលតុលាការកាត់ទោសឱ្យជាប់គុក ២០ឆ្នាំ ក្រោយមកត្រូវបានដោះលែងដោយហេតុផលបញ្ហាសុខភាព។ បន្ទាប់ពីការដោះលែងលោកស្រី Roque បានបន្តតស៊ូមតិដើម្បីសិទ្ធិមនុស្ស ដោយរក្សាទំនាក់ទំនងជាមួយអ្នកទោសនយោបាយ ចងក្រងឯកសារសវនាការតុលាការក្លែងបន្លំ និងផ្តល់ជំនួយជាសម្ភារៈដល់សកម្មជន និងក្រុមគ្រួសាររបស់ពួកគេ។ Fatima Corozo អេក្វាឌ័រ Fátima Corozo ជាអ្នកដឹកនាំសហគមន៍ និងអ្នកតស៊ូមតិយុវជននៅទីក្រុង Esmeraldas ដែលជាទីក្រុងកើតមានអំពើហិង្សាបំផុតរបស់អេក្វាឌ័រ។ អស់ជាច្រើនទស្សវត្សរ៍ក្នុងនាមជាអ្នកអប់រំ អ្នកតស៊ូមតិយុវជន និងជាប្រធានសមាគមសហគមន៍ លោកស្រី Corozo បានបន្តបញ្ចេញសំឡេងដើម្បីការពារយុវជន ព្រមទាំងបង្កើតបណ្តាញយុវជនរាប់ពាន់នាក់ដើម្បីណែនាំ អប់រំឲ្យយុវជននៅទីក្រុងមួយនេះឲ្យគេចឆ្ងាយពីអំពើហឹង្សា។ Fatou Baldeh ហ្កំប៊ី លោកស្រី Baldeh ជាអ្នកចងក្រងឯកសារបទពិសោធន៍របស់ស្ត្រីក្នុងអំឡុងពេលរបបផ្តាច់ការ Jammeh រួមទាំងឃាតកម្ម ការចាប់រំលោភ ពលកម្មដោយបង្ខំ និងបរបាញ់សម្លាប់ សុទ្ធសឹងជាកន្លែងដែលជនរងគ្រោះត្រូវបានធ្វើទារុណកម្មក្នុងការផ្តល់ចម្លើយសារភាពមិនពិត។ តាមរយៈអង្គការ Women in Liberation and Leadership (WILL) លោកស្រី បានតស៊ូអប់រំនៅតាមគ្រឹះស្ថានសាធារណៈ និងឯកជនជាច្រើនអំពីសិទ្ធិមនុស្ស និងគ្រោះថ្នាក់នៃកាត់ប្រដាប់ភេទអំឡុងឆ្នាំ២០១៥នៅហ្កំប៊ី បើទោះបីមានហាមឃាត់ពីអាជ្ញាធរ។ Fariba Balouch អ៊ីរ៉ង់ Fariba Balouch ជាសកម្មជនសិទ្ធិមនុស្សអ៊ីរ៉ង់ដែលមានមូលដ្ឋាននៅទីក្រុងឡុងដ៍។ លោកស្រីជាសមាជិកនៃក្រុមជនជាតិភាគតិច Baluchi របស់អ៊ីរ៉ង់។ តំបន់ Sistan និង Baluchistan នៅអ៊ីរ៉ង់តែងតែរងផលប៉ះពាល់ដោយអំពើហិង្សា ការប្រហារជីវិត និងការរើសអើងជាប្រព័ន្ធ។ លោកស្រីបានខិតខំប្រឹងប្រែងច្រើនជុំវិញរឿងសង្គមទាំងនេះ ទោះបីជាអាជ្ញាធរអ៊ីរ៉ង់បានគំរាមកំហែងអាយុជីវិតក្រុមគ្រួសារលោកស្រីនៅអ៊ីរ៉ង់ក្តី។ បច្ចុប្បន្ន លោកស្រី Balouch បន្តតស៊ូមតិដើម្បីសិទ្ធិស្ត្រីអ៊ីរ៉ង់ ដោយយកចិត្តទុកដាក់ចំពោះយេនឌ័រ ជាតិសាសន៍ និងការរើសអើងតាមនិកាយនៅអ៊ីរ៉ង់។ Rina Gonoi ជប៉ុន នៅអាយុ ១១ឆ្នាំ Rina Gonoi និងគ្រួសាររបស់លោកស្រីជាជនរងគ្រោះនៃគ្រោះមហន្តរាយចំនួន៣ដងនៅជប៉ុន ហើយត្រូវបានស្ត្រីជាមន្រ្តីកងកម្លាំងស្វ័យការពារជប៉ុនម្នាក់ (JSDF) ជួយជម្លៀសចេញពីគ្រោះថ្នាក់។ លោកស្រី Gonoi បានដើរតាមគន្លងរបស់មន្រ្តីម្នាក់នោះ ហើយបានចូលរួមជាមួយ JSDF នៅឆ្នាំ២០២០។ បើទោះបីជាក្តីសុបិនរបស់លោកស្រីក៏ពិតមែន ប៉ុន្តែ១៨ខែក្រោយមក Gonoi បានលាលែងពីអាជីពមួយនេះក្រោយពីស៊ូទ្រាំនឹងការបៀតបៀនផ្លូវភេទរយៈពេលវែង និងការរំលោភបំពានដោយសមាជិកនៅក្នុងអង្គភាព។ ក្រោយមកលោកស្រី Rina Gonoi បានបើកយុទ្ធនាការនិយាយពីការបៀតបៀនផ្លូវភេទជាសាធាណៈ និងស្រាយបំភ្លឺលើប្រធានបទហាមឃាត់ផ្សេងទៀតនៅក្នុងសង្គមប្រពៃណីជប៉ុន។ ភាពក្លាហានរបស់លោកស្រីបានជួយដល់មនុស្សរាប់រយនាក់ចេញមុខបកស្រាយពីការរំលោភបំពានរាប់មិនអស់ ដោយចេញមុខប្រាប់រឿងផ្ទាល់ខ្លួនរបស់ពួកគេ ដើម្បីកុំឱ្យរងទុក្ខដោយភាពស្ងៀមស្ងាត់តទៅទៀត។ Rabha El Haymar ម៉ារ៉ុក Rabha El Haymar ជាស្ត្រីម៉ារ៉ុកដ៏ក្លាហានម្នាក់ដែលបានតស៊ូមតិនៅក្នុងប្រព័ន្ធច្បាប់របស់ប្រទេសដោយជោគជ័យ តាមរយៈការទាមទារឲ្យកំណែទម្រង់លេខកូដគ្រួសារឆ្នាំ ២០០៤ របស់ម៉ារ៉ុក ដើម្បីទទួលស្គាល់អាពាហ៍ពិពាហ៍ប្រពៃណីរបស់លោកស្រីក្នុងការជួយកូនរបស់ខ្លួនរួចផុតពីការរើសអើងដោយសារមិនមានឯកសារគ្រប់គ្រាន់។ រឿងរ៉ាវរបស់លោកស្រី Haymar ត្រូវបានផលិតករភាពយន្តជនជាតិអង់គ្លេស Deborah Perkin ថតជាភាពយន្តឯកសារដែលមានចំណងជើងថា «Bastards»។ ភាពយន្តនេះបានផ្សាយលើកញ្ចក់ទូរទស្សន៍ជាតិ និងមហោស្រពភាពយន្តរបស់ម៉ារ៉ុកជុំវិញពិភពលោក។ Bastards បង្កើនការយល់ដឹងអំពីស្ថានភាពអំពីម្តាយរបស់កុមារដែលគ្មានឯកសារ។ ទោះបីជាតម្លៃកេរ្តិ៍ឈ្មោះត្រូវបានចែករំលែករឿងរបស់លោកស្រីជាសាធារណៈក៏ដោយ ក៏អ្នកស្រី Haymar យល់ថា ការធ្វើបែបនេះអាចលើកទឹកចិត្តស្ត្រីផ្សេងទៀត និងនាំទៅរកការផ្លាស់ប្តូរ។ Agather Atuhaire អ៊ូហ្កង់ដា Agather Atuhaire ជាអ្នកសារព័ត៌មាន មេធាវី និងជាសកម្មជនយុត្តិធម៌សង្គមដ៏ល្បីល្បាញដែលតស៊ូមតិដើម្បីសិទ្ធិមនុស្ស គណនេយ្យភាពសង្គម និងនីតិរដ្ឋនៅអ៊ូហ្កង់ដា។ ការងារជាអ្នកសារព័ត៌មាន បានធ្វើឲ្យពិភពលោកបានឃើញពីអំណាចរបស់សភាមានការរំលោភអំណាច គំរាមកំហែងដល់លទ្ធិប្រជាធិបតេយ្យ និងអភិបាលកិច្ច សុខាភិបាល ការបៀតបៀនផ្លូវភេទក្នុងវិស័យអង្គការក្រៅរដ្ឋាភិបាល និងការរំលោភសិទ្ធិនិស្សិតជាដើម។ ការងាររបស់លោកស្រី Atuhaire ទទួលបានកេរ្តិ៍ឈ្មោះនិងគួរឱ្យទុកចិត្តលើបញ្ហាអភិបាលកិច្ច គណនេយ្យភាព និងយុត្តិធម៌សង្គមនៅក្នុងប្រទេសអ៊ូហ្កង់ដា។ គួរបញ្ជាក់ ក្រសួងការបរទេសអាម៉េរិកបានទទួលស្គាល់ស្ត្រីជាង ១៩០នាក់មកពី ៩០ប្រទេសជាមួយនឹងពានរង្វាន់ IWOC ចាប់តាំងពីឆ្នាំ២០០៧។ អ្នកទទួលបានពានរង្វាន់នេះ និងបានចូលរួមកម្មវិធីភាពជាអ្នកដឹកនាំភ្ញៀវទេសចរណ៍អន្តរជាតិ (IVLP) និងកម្មវិធីបន្ថែមនៅទីក្រុង Los Angeles ជាពិសេសចូលរួមពិភាក្សាជាមួយសមភាគីអាម៉េរិកអំពីយុទ្ធសាស្ត្រ និងគំនិតដើម្បីផ្តល់សិទ្ធិអំណាចដល់ស្ត្រី និងក្មេងស្រីជុំវិញពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4637.txt	ភ្នំភ្លើង Ruang បានផ្ទុះឡើងនៅកោះ Sulawesi ភាគខាងជើងប្រទេស ដោយបញ្ចេញផេះកម្ពស់ជាច្រើនគីឡូម៉ែត្រ បង្ខំឱ្យមន្ត្រីឥណ្ឌូណេស៊ីជម្លៀសប្រជាជន និងបិទអាកាសយានដ្ឋានក្បែរនោះចំនួន៣។	មជ្ឈមណ្ឌលកាត់បន្ថយគ្រោះមហន្តរាយភ្នំភ្លើង និងភូមិសាស្ត្រជាតិឥណ្ឌូណេសស៊ី (PVMBG) បាននិយាយថា ភ្នំភ្លើង Ruang នៅកោះ Sulawesi ខាងជើងប្រទេសបានផ្ទុះនៅម៉ោងប្រហែល ១:១៥នាទីព្រឹក (ម៉ោងក្នុងតំបន់) និង២ដងទៀតនាព្រឹកថ្ងៃទី៣០ ខែមេសា។ ភ្នំភ្លើងនេះបានបញ្ចេញផេះកម្ពស់ជាង៥គីឡូម៉ែត្រទៅលើមេឃ។ អាជ្ញាធរព្រមានថា ការគំរាមកំហែងពីភ្នំភ្លើងមិនទាន់ចប់ទេ បន្ទាប់ពីវាបានផ្ទុះជាច្រើនដងក្នុងខែនេះ ដោយបង្ខំឱ្យមនុស្សជាង ៦០០០នាក់ត្រូវជម្លៀសចេញ។ អាកាសយានដ្ឋានអន្តរជាតិ Sam Ratulangi និងអាកាសយានដ្ឋានក្នុងស្រុក២ទៀតគឺ Djalaluddin និង Naha ក្នុងទីក្រុង Manado ភាគខាងជើងកោះ Sulawesi បានផ្អាកប្រតិបត្តិការជាបណ្ដោះអាសន្នដោយសារឥទ្ធិពលនៃផេះភ្នំភ្លើង។ នេះបើតាមសារព័ត៌មាន Xinhua។ ទីតាំងភ្នំភ្លើង Ruang ឥណ្ឌូណេស៊ី។ ក្រាហ្វិក ៖ NBC អាជ្ញាធរ PVMBG បានព្រមានប្រជាជននៅលើកោះ Tagulandang ដែលនៅជិតបំផុតជាមួយភ្នំភ្លើង Ruang អំពីលទ្ធភាពនៃរលកយក្សស៊ូណាមិដែលបណ្តាលមកពីវត្ថុធាតុភ្នំភ្លើងធ្លាក់ចូលទៅក្នុងមហាសមុទ្រ។ នៅឆ្នាំ២០១៨ ភ្នំភ្លើង Anak Krakatoa ដែលស្ថិតនៅចន្លោះកោះជ្វា និងកោះស៊ូម៉ាត្រា បានដួលរលំមួយផ្នែកបន្ទាប់ពីការផ្ទុះដ៏ធំមួយ ដែលបណ្តាលឱ្យផ្ទាំងភ្នំភ្លើងយក្សនេះរអិលចូលទៅក្នុងមហាសមុទ្រ និងបណ្តាលឱ្យមានរលកយក្សស៊ូណាមិ។ មនុស្សជាង ៤០០នាក់បានស្លាប់ និងរាប់ពាន់នាក់បានរងរបួស។ ឥណ្ឌូណេស៊ីបានជួបប្រទះនឹងការរញ្ជួយដី និងសកម្មភាពភ្នំភ្លើងជាប្រចាំដោយសារទីតាំងប្រទេសនេះនៅលើមហាសមុទ្រប៉ាស៊ីហ្វិកដែលហៅថា Ring of Fire ជាខ្សែក្រវាត់នៃការផ្ទុះភ្នំភ្លើង និងជញ្ជួយដីលាតសន្ធឹងពីជប៉ុនឆ្លងកាត់អាស៊ីអាគ្នេយ៍រហូតដល់អាងប៉ាស៊ីហ្វិកទាំងមូល៕ ទីតាំងភ្នំភ្លើង Ruang ឥណ្ឌូណេស៊ី។ ក្រាហ្វិក ៖ NBC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4638.txt	សិង្ហបុរី អាចក្លាយជាគោលដៅតែមួយគត់នៃការប្រគំតន្ត្រីរបស់តារាចម្រៀង Taylor Swift ប្រចាំតំបន់អាស៊ីអាគ្នេយ៍។ លោកនាយករដ្ឋមន្ត្រី លី សៀនឡុង បានអះអាងបែបនេះ ក្នុងសន្និសីទសារព័ត៌មានមួយនៅក្រុងមែលប៊ន។ វាជាដំណឹងដែលមិនអាចទទួលយកបាននោះឡើយសម្រាប់ថៃ និងហ្វីលីពីន។	ការប្រគំតន្ត្រីទេសចរណ៍ពិភពលោក Eras Tour របស់តារាចម្រៀងប៉ុប Taylor Swift នៅកីឡដ្ឋានជាតិសិង្ហបុរីរយៈពេល ៦យប់ ពោលគឺពីថ្ងៃទី២ ដល់ថ្ងៃទី៩ ខែមីនា នេះ បានលក់អស់សំបុត្រចូលទស្សនា។ បើតាមសារព័ត៌មាន Bloomberg បុរីរដ្ឋមួយនេះ បានចំណេញកប់ក្តោង ដោយសារតែ Taylor Swift មានប្រជាប្រិយភាពយ៉ាងខ្លាំងនៅតំបន់អាស៊ីអាគ្នេយ៍។ យ៉ាងណាមិញ កាលវិភាគសម្រាប់សម្តែងរបស់ Taylor Swift នៅសិង្ហបុរីកំពុងបង្កភាពចម្រូងចម្រាស និងទាញការរិះគន់ពីមន្ត្រីប្រទេសជិតខាងមួយចំនួន។ ពួកគេនិយាយថា សិង្ហបុរីបានដើរខ្សែលើ ខណៈពេលស្នើសុំឱ្យ Taylor Swift សម្តែងផ្តាច់មុខ។ កាលពីខែមុន នាយករដ្ឋមន្ត្រីថៃ លោក សេដ្ឋា ថាវីស៊ីន បាននិយាយថា សិង្ហបុរីបានបង់ប្រាក់ឱ្យ Taylor Swift ១០០លានបាត (ជាង ២,៧លានដុល្លារ) ជាមួយនឹងលក្ខខណ្ឌថាសិង្ហបុរីជាប្រទេសតែមួយគត់សម្រាប់ការសម្តែងនៅអាស៊ីអាគ្នេយ៍។ ស្របពេលជាមួយគ្នានេះ សមាជិកសភាម្នាក់របស់ហ្វីលីពីន ក៏បានទាមទារឱ្យក្រសួងការបរទេសរបស់ខ្លួនលើកយករឿងនេះ ទៅនិយាយជាមួយតំណាងទូតសិង្ហបុរីប្រចាំហ្វីលីពីន ផងដែរ។ នាសន្និសីទសារព័ត៌មានមួយនៅក្រុងមែលប៊ន កាលពីថ្ងៃ៥ ខែមីនា នាយករដ្ឋមន្ត្រីសិង្ហបុរី លោក លី សៀនឡុង បានអះអាងថា ទីភ្នាក់ងារសិង្ហបុរីបានចរចាដើម្បីរៀបចំការអញ្ជើញ Taylor Swift ទៅកាន់ប្រទេសនេះ និងជាកន្លែងសម្តែងផ្តាច់មុខតែមួយគត់នៅអាស៊ីអាគ្នេយ៍។ លោក លី បានសង្កត់ធ្ងន់ថា៖ «យើងបានឈានដល់កិច្ចព្រមព្រៀងមួយ ហើយវាទទួលបានជោគជ័យខ្លាំងណាស់ ខ្ញុំមិនគិតថាវាជាសកម្មភាពមិនរាក់ទាក់នោះទេ»។ រដ្ឋមន្ត្រីក្រសួងវប្បធម៌ សហគមន៍ និងយុវជនសិង្ហបុរីលោក Edwin Tong បានឆ្លើយតបថា ចំនួនទឹកប្រាក់ដែលសិង្ហបុរីបានចំណាយដើម្បី Taylor Swift ក្លាយជាតារាចម្រៀងតែមួយគត់នៅអាស៊ីអាគ្នេយ៍ មិនច្រើនដូចពាក្យចចាមអារ៉ាមតាមអ៊ីនធឺណិតទេ។ បើតាមលោក Tong សម្រាប់ហេតុផលសម្ងាត់នៃកិច្ចសន្យាជាមួយតារាសម្តែងរូបនេះ សិង្ហបុរីមិនអាចបង្ហាញពីចំនួនជាក់លាក់ ឬលក្ខខណ្ឌសម្រាប់ការអញ្ជើញតារាចម្រៀងនោះទេ។ គួរបញ្ជាក់ថា ដំណើរកម្សាន្តរបស់តារាចម្រៀង Taylor Swift នៅសិង្ហបុរីនឹងបញ្ចប់នៅថ្ងៃទី ៩ ខែមីនា។ សារព័ត៌មាន The Straits Times បានដកស្រង់សម្តីអ្នកជំនាញសេដ្ឋកិច្ចដែលប៉ាន់ស្មានថាព្រឹត្តិការណ៍តន្ត្រីអាចជំរុញសេដ្ឋកិច្ចសិង្ហបុរីបាន ៥០០លានដុល្លារពីប្រាក់ចំណូលក្នុងវិស័យទេសចរណ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4639.txt	ប៉ូលិសជប៉ុនបានចាប់ខ្លួនជនជាតិវៀតណាម ៤នាក់ ដែលត្រូវបានចោទប្រកាន់ពីបទលួច សម្លៀកបំពាក់ជាបន្តបន្ទាប់នៅក្នុងហាង Uniqlo ដែលមានតម្លៃប្រហែល ១៣,៥ម៉ឺនដុល្លារ។	ប៉ូលិសខេត្ត Fukuoka បាននិយាយនៅថ្ងៃទី៦ ខែកុម្ភៈថា ពលរដ្ឋវៀតណាម ៤នាក់ ក្នុងនោះមានបុរស២នាក់ និងស្ត្រី២នាក់ ត្រូវបានចោទប្រកាន់ពីបទប្រព្រឹត្តអំពើចោរកម្មចំនួន ៦៧ដងនៅជប៉ុន។ នេះបើតាមការចុះផ្សាយរបស់សារព័ត៌មាន Kyodo។ ជនសង្ស័យទាំងនេះ តែងតែធ្វើសកម្មភាពលួចសម្លៀកបំពាក់នៅរោងចក្រ Uniqlo និងហាងលក់សំលៀកបំពាក់ផ្សេងទៀតក្នុងទីក្រុងតូក្យូ និងខេត្តចំនួន៧ទៀតរួមទាំង ខេត្ត Osaka និង ខេត្ត Fukuoka ដែលមានតម្លៃសរុបប្រមាណ ២០លានយ៉េន (១៣៥ ០០០ដុល្លារ)។ ក្នុងចំណោម ៤នាក់ មានម្នាក់ឈ្មោះ ង្វៀន ហ័ង អាន់ ភេទប្រុស អាយុ៣៨ អាស័យដ្ឋានមិនពិតប្រាកដ ត្រូវបានគេជឿថាបានលួចទំនិញជាង ៥២៣៧មុខរួមទាំងអាវដៃវែង និងអាវក្នុងជាដើម នៅពេលដែលចូលប្រទេសជប៉ុនជាច្រើនលើកចាប់ពីខែធ្នូ ឆ្នាំ២០១៨ ដល់ខែតុលា ឆ្នាំ២០២៣។ វត្ថុតាងដែលរឹបអូសបានបង្ហាញថា ក្រៅពីសម្លៀកបំពាក់នៅមានគ្រឿងសម្អាងជាច្រើនទៀត។ បើតាមប៉ូលិសជប៉ុន ជនជាតិវៀតណាមទាំង ៤នាក់បានសារភាពថាពួកគេមានបញ្ហាហិរញ្ញវត្ថុ។ តាមការស៊ើបអង្កេតបឋម ជនសង្ស័យបានកំណត់គោលដៅក្រុមហ៊ុន Uniqlo ព្រោះហាងនេះអតិថិជនអាចទូទាត់ទំនិញបានដោយខ្លួនឯង។ សម្ភារៈដែលពួកគេលួច ត្រូវបានយកទៅលក់នៅទីផ្សារអនឡាញក្នុងប្រទេសវៀតណាម។ ប៉ូលីសខេត្ត Fukuoka ក៏បានចេញដីកាចាប់ខ្លួនស្ត្រីអាយុ ៤០ឆ្នាំម្នាក់ដែឡកំពុងរស់នៅវៀតណាមដោយចោទប្រកាន់ថាបានណែនាំរៀបចំគម្រោងឱ្យជនសង្ស័យទាំង ៤នាក់ខាងលើឱ្យប្រព្រឹត្តអំពើលួចជាបន្តបន្ទាប់។ កាលពីខែធ្នូ ឆ្នាំ២០១៨ ជនជាតិវៀតណាមចំនួន ៤នាក់ត្រូវបានចាប់ខ្លួន និងកាត់ទោសឱ្យជាប់ពន្ធនាគារពីបទលួចសំលៀកបំពាក់ពីហាង Uniqlo នៅផ្សារទំនើបជាច្រើនរបស់សិង្ហបុរីដែលមានតម្លៃប្រមាណ ៣២០០០ដុល្លារ។ ជុំវិញរឿងអាស្រូវជនជាតិវៀតណាមលួចទំនិញម៉ាកល្បីៗនៅបរទេស ជាពិសេសនៅជប៉ុន និងសិង្ហបុរី កំពុងតែពេញនិយមនាពេលថ្មីៗនេះ ដែលអ្នកប្រើប្រាស់បណ្តាញសង្គមវៀតណាមជាច្រើនសម្តែងការខឹង និងខ្មាស់អៀនដែលធ្វើឱ្យប៉ះពាល់ដល់មុខមាត់ប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_464.txt	អតីតប្រធានាធិបតីអាម៉េរិកលោក ដូណាល់ ត្រាំ បានបង្ហាញខ្លួនជាលើកដំបូងកាលពីថ្ងៃទី១៣ ខែឧសភា នៅក្នុងបន្ទប់សវនាការសហព័ន្ធក្នុងទីក្រុង Miami បន្ទាប់ពីត្រូវបានចោទប្រកាន់នៅក្នុងការស៊ើបអង្កេតការចាត់ចែងឯកសារសម្ងាត់។ លោកអះអាងពីការគ្មានកំហុសតាមរយៈមេធាវីរបស់ខ្លួន ដោយរូបលោកលោកមិនបាននិយាយអ្វីទាល់តែសោះក្នុងអំឡុងពេលបង្ហាញខ្លួននេះ។	បង្ហាញមុខនៅតុលាការសហព័ន្ធនៅ Miami លោក ដូណាល់ ត្រាំ នក្លាយជាអតីតប្រធានាធិបតីដំបូងគេដែលប្រឈមមុខនឹងការចោទប្រកាន់នៅតុលាការសហព័ន្ធ។ ចំពោះមុខចៅក្រម លោក ត្រាំ នៅតែបញ្ជាក់ភាពស្អាតស្អំរបស់ខ្លួន។ លោក ត្រាំ ចាត់ទុកការចោទប្រកាន់ប្រឆាំងនឹងលោកថា ជាការជ្រៀតជ្រែកការបោះឆ្នោត និងការប៉ុនប៉ងធ្វើមួយផ្សេងទៀតដើម្បីបន្លំការបោះឆ្នោតប្រធានាធិបតី។ លោក ត្រាំ បាននិយាយថា លោកមានសិទ្ធិញែកកំណត់ត្រាផ្ទាល់ខ្លួនពីឯកសាររដ្ឋាភិបាល។ លោកបន្តថា លោកមិនមានឱកាសពិនិត្យមើលរាល់សម្ភារៈដែលបានផ្ទេរពីសេតវិមានឡើយ មុនពេលភ្នាក់ងារ FBI ឆែកឆេរលំនៅដ្ឋាន Mar-a-Lago នកាលពីឆ្នាំមុននោះទេ។ « ជាទ្រឹស្តីផ្លូវច្បាប់ដ៏ឃោរឃៅ និងសាហាវបំផុតដែលមិនធ្លាប់មាននៅក្នុងតុលាការអាម៉េរិក»។ លោក ត្រាំ បញ្ជាក់បែបនេះក្រោយចាកចេញ ។ អតីតប្រធានាធិបតីរូបនេះ ត្រូវបានចោទប្រកាន់បទល្មើសចំនួន៣៧ករណី ក្នុងនោះ៣១ ករណីជាការរក្សាទុកព័ត៌មានការពារជាតិដោយចេតនា ឯករណីទី៣២ ការគប់គិតដើម្បីរារាំងប្រព័ន្ធយុត្តិធម៌។ ករណីទី៣៣ ជាការរក្សាទុកឯកសារ ឬកំណត់ត្រាមួយ ហើយទី៣៤ ជាការលាក់បាំងឯកសារ ឬកំណត់ត្រាអំពើពុករលួយ ទី៣៥ ជាការលាក់ឯកសារនៅក្នុងការស៊ើបអង្កេតសហព័ន្ធ ទី៣៦ ជាការបិទបាំងគម្រោង និងផែនការនានា និងទី៣៧ ការថ្លែង ឬបទបង្ហាញដែលមិនពិត ។ នេះជាលើកទីមួយក្នុងប្រវត្តិសាស្ត្រអាម៉េរិកដែលអតីតប្រធានាធិបតីប្រឈមមុខនឹងការចោទប្រកាន់ពីបទឧក្រិដ្ឋដោយរដ្ឋាភិបាលសហព័ន្ធ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4640.txt	វេជ្ជបណ្ឌិតចិន បានជោគជ័យក្នុងការវះកាត់ប្តូរក្រលៀនជ្រូកដែលផ្លាស់ប្តូរហ្សែនច្រើនសម្រាប់មនុស្សស្លាប់ខួរក្បាល។ តម្រងនោមដែលប្តូរបានដំណើរការល្អរយៈពេល ១៣ ថ្ងៃររួចមកហើយ។ នេះបើតាមសារព័ត៌មាន South China Morning Post ។	ការវះកាត់ប្តូរតម្រងនោមនេះធ្វើឡើងនៅថ្ងៃទី២៥ ខែមីនា ដែលក្នុងនោះតម្រងនោមរបស់ជ្រូកត្រូវបានផ្លាស់ប្តូរហ្សែនទៅដាក់មនុស្សស្លាប់ខួរក្បាល។ កាសែតចិន Science and Technology Daily បានដកស្រង់សម្តីវេជ្ជបណ្ឌិត Qin Weijun នៅមន្ទីរពេទ្យ Xijing នៃសាកលវិទ្យាល័យវេជ្ជសាស្ត្រកងទ័ពអាកាសខេត្ត Shaanxi ថា គិតត្រឹមថ្ងៃទី៧ ខែមេសា តម្រងនោមនៅតែដំណើរការល្អ ១៣ថ្ងៃបន្ទាប់ពីការផ្លាស់ប្តូរ និងកំពុងផលិតទឹកនោមធម្មតា។ លោក Qin បញ្ជាក់ថា ការវះកាត់នេះជាជំហានដ៏សំខាន់មួយឆ្ពោះទៅរកគោលដៅនៃការប្តូរតតម្រងនោមនៅចិនសម្រាប់ការស្រាវជ្រាវ និងការអនុវត្តនៅតាមគ្លីនិកនៃការប្តូរតម្រងនោម និងអាចនាំមកនូវរបកគំហើញថ្មីសម្រាប់ព្យាបាលសម្រាប់អ្នកជំងឺដែលមានតម្រងនោមដំណាក់កាលចុងក្រោយនាពេលអនាគត។ ការប្តូរតម្រងនោមបច្ចុប្បន្ន ជាវិធីសាស្រ្តតែមួយគត់ដើម្បីព្យាបាលអ្នកដែលមានជំងឺតម្រងនោមដំណាក់កាលចុងក្រោយ។ យ៉ាងណាក៏ដោយ កង្វះសរីរាង្គបានក្លាយជាបញ្ហាសកលដែលប្រឈមចំពោះការប្តូរសរីរាង្គ។ ចិនមានអ្នកជំងឺជាង១លាននាក់ដែលមានជំងឺតម្រងនោមដំណាក់កាលចុងក្រោយ ហើយមានការវះកាត់តម្រងនោមតែជាង ១០ ០០០នាក់ប៉ុណ្ណោះដែលត្រូវបានធ្វើជារៀងរាល់ឆ្នាំ។ ប៉ុន្មានឆ្នាំចុងក្រោយនេះ ជាមួយនឹងការអភិវឌ្ឍន៍នៃបច្ចេកវិទ្យាកែសម្រួលហ្សែន និងភាពស៊ាំ ការស្រាវជ្រាវពីការប្តូរក្រលៀននេះ រំពឹងថានឹងក្លាយទៅជាវិធីសាស្រ្តថ្មីមួយដើម្បីដោះស្រាយបញ្ហាកង្វះសរីរាង្គ។ ក្នុងចំណោមការស្រាវជ្រាវលើការប្តូរក្រលៀនជ្រូកដែលផ្លាស់ប្តូដោយហ្សែន បានសម្រេចនូវរបកគំហើញសំខាន់ៗជាបន្តបន្ទាប់។ មកទល់នឹងពេលនេះ នៅលើពិភពលោកមានការប្តូរក្រលៀនជ្រូកចំនួន៦ ដែលផ្លាស់ប្តូរហ្សែនច្រើនសម្រាប់មនុស្សស្លាប់ខួរក្បាល និងចំនួន១ លើការប្តូរតម្រងនោមសម្រាប់មនុស្សរស់។ មុននេះ កាលពីថ្ងៃទី១០ ខែមីនា មន្ទីរពេទ្យខាងលើទើបតែបានធ្វើការប្តូរថ្លើមដំបូងបង្អស់របស់ពិភពលោក ពីថ្លើមជ្រូកដោយផ្លាស់ប្តូរហ្សែនច្រើនទៅដាក់លើរាងកាយរបស់មនុស្សដែលស្លាប់ខួរក្បាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4641.txt	ក្នុងកិច្ចខិតខំប្រឹងប្រែងកាត់បន្ថយអត្រាកុមារ និងយុវជនប្រើប្រាស់បារីអេឡិចត្រូនិកនៅថ្ងៃទី២០ ខែមីនា នូវែលសេឡង់បានសម្រេចហាមឃាត់បារីអេឡិចត្រូនិកមួយទឹក និងបង្កើនការពិន័យចំពោះអ្នកលក់បារីអេឡិចត្រូនិកដល់អ្នកអាយុក្រោម១៨ ឆ្នាំ។	នៅក្នុងសេចក្តីថ្លែងការណ៍នាថ្ងៃទី២០ ខែមីនា រដ្ឋមន្ត្រីសុខាភិបាលនូវែលសេឡង់លោកស្រី Casey Costello បាននិយាយថា រដ្ឋាភិបាលបានសម្រេចចិត្តហាមឃាត់ការលក់បារីអេឡិចត្រូកមួយទឹក ជាពិសេសចំពោះអ្នកដែលលក់បារីដល់មនុស្សអាយុក្រោម ១៨ឆ្នាំត្រូវផាកពិន័យបង្កើនពី ១ម៉ឺនដុល្លារនូវែលសឡង់ទៅ ១០ម៉ឺនដុល្លារនូវែលសេឡង់ (៩២៥០ដុល្លារ ទៅ៩២៥០០ដុល្លារ)។ លើសពីនេះ រដ្ឋាភិបាលនូវែលសេឡង់បានចេញលក្ខខណ្ឌបន្ថែមសម្រាប់ហាងលក់រាយបារីអេឡិចត្រូនិក ដូចជាការរឹតបន្តឹងការដាក់តាំងទំនិញនៅលើមុខហាង ការបន្ថែមតម្រូវការលើបុគ្គលិក និងការដាក់វិធានការបន្ថែមនានា។ «វិធានការត្រួតពិនិត្យបារីអេឡិចត្រូនិកបន្ថែមនេះ នឹងជួយនូវែលសេឡង់កាត់បន្ថយអត្រាអ្នកប្រើប្រាស់ថ្នាំជក់ ដើម្បីសម្រេចបាននូវគោលដៅគ្មានផ្សែងតិចជាង ៥ភាគរយនៃចំនួនប្រជាជនដែលជក់បារីប្រចាំថ្ងៃនៅឆ្នាំ ២០២៥»។ នេះបើតាមវិទ្យុនូវែលសេឡង់ RNZ ដកស្រង់សម្តីលោកស្រី Casey Costello ។ ការរឹតបន្តឹងបារីអេឡិចត្រូនិកនេះ ធ្វើឡើងក្នុងបរិបទអត្រានៃការប្រើប្រាស់ដោយមនុស្សក្រោមអាយុ ១៨ឆ្នាំកំពុងកើនឡើង ដោយសារបារីទាំងនេះមានតម្លៃថោក និងងាយស្រួលប្រើប្រាស់។ ទោះបីជាបារីអេឡិចត្រូនិក បានរួមចំណែកកាត់បន្ថយអត្រានៃការជក់បារីនៅក្នុងប្រទេសនេះក៏ដោយ ប៉ុន្តែការកើនឡើងនៃចំនួនកុមារ និងយុវជនដែលប្រើប្រាស់បារីអេឡិចត្រូនិកបច្ចុប្បន្ន បានធ្វើឱ្យគ្រួសារ និងសាលារៀនមានការព្រួយបារម្ភ។ កាលពីឆ្នាំមុន រដ្ឋាភិបាលនូវែលសេឡង់ក៏បានចេញវិធានការមួយចំនួនដែរ ដើម្បីកាត់បន្ថយអត្រាកុមារប្រើប្រាស់បារីអេឡិចត្រូនិក ដូចជាការបង្ខំឱ្យបារីអេឡិចត្រូនិកមានថ្មអាចប្រើប្រាស់បានច្រើនដង, មិនអនុញ្ញាតឱ្យបើកហាងបារីអេឡិចត្រូនិកក្នុងចម្ងាយ ៣០០ម៉ែត្រពីសាលារៀន និងហាមឃាត់បារីអេឡិចត្រូនិកដែលមានសរសេរឈ្មោះរំលឹកពីអាហារដែលកុមារចូលចិត្តដូចជា ស្ករគ្រាប់ និងនំដូណាត់ផ្លែស្ត្របឺរីជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4642.txt	អង្គការនៃប្រទេសនាំចេញប្រេង (OPEC) បានព្យាករថា តម្រូវការប្រេងពិភពលោកនៅឆ្នាំ២០២៤ នឹងកើនឡើង ២,២លានបារ៉ែលក្នុងមួយថ្ងៃ ដែលជំរុញដោយការងើបឡើងវិញសេដ្ឋកិច្ចសាកល។ យ៉ាងណាការព្យាករសម្រាប់ឆ្នាំ ២០២៥ បានធ្លាក់ចុះមកវិញបន្តិចត្រឹមតែ ១,៨លានប៉ារ៉ែលក្នុងមួយថ្ងៃប៉ុណ្ណោះ។	អង្គការ OPEC នៅថ្ងៃទី១៧ ខែមករា បានព្យាករថា តម្រូវការប្រេងពិភពលោកឆ្នាំ២០២៤ នឹងកើនឡើងប្រមាណ២,២៥ លានបារ៉ែលក្នុងមួយថ្ងៃ ដែលមិនខុសពីការព្យាករនៅក្នុងរបាយការណ៍ខែធ្នូ ឆ្នាំ២០២៣។ កំណើននេះ ដោយសារភាពរឹងមាំនៃសេដ្ឋកិច្្ចចិន និងការរំពឹងទុកតម្រូវការប្រេងនៅក្នុងប្រទេសមិនមែនសមាជិកអង្កការ OECD ។ យ៉ាងណា តម្រូវការប្រេងពិភពលោកក្នុងឆ្នាំ ២០២៥ ត្រូវបានរំពឹងថានឹងកើនឡើងប្រមាណតែ ១,៨៥ លានបារ៉ែលក្នុងមួយថ្ងៃវិញ។ យោងតាមអង្គការ OPEC តម្រូវការប្រេងរបស់សមាជិក OECD នឹងកើនឡើង ០,‌១លានបារ៉ែលក្នុងមួយថ្ងៃក្នុងឆ្នាំ២០២៥ ខណៈពេលដែលតម្រូវការប្រេងនៅតាមប្រទេសមិនមែន OECD ត្រូវបានរំពឹងថានឹងកើនឡើងយ៉ាងខ្លាំងជិត១,៧លានបារ៉ែលក្នុងមួយថ្ងៃ ដែលភាគច្រើននៅចិន មជ្ឈិមបូព៌ា និងបណ្តាប្រទេសអាស៊ីផ្សេងទៀតរួមទាំងឥណ្ឌា។ លើសពីនេះ អង្គការ OPEC ក៏ព្យាករថា កំណើនសេដ្ឋកិច្ចពិភពលោកនៅឆ្នាំ២០២៥ នឹងឈានដល់ ២,៨ភាគរយ ដែលខ្ពស់ជាងការព្យាករកំណើន ២,៦ភាគរយសម្រាប់ឆ្នាំ២០២៤ ។ ទាក់ទងនឹងការផ្គត់ផ្គង់ អង្គការនេះព្យាករថាផលិតកម្មប្រេងមិនមែនសមាជិក OPEC នឹងកើនឡើង១,៣លានបារ៉ែលក្នុងមួយថ្ងៃទាំងឆ្នាំ២០២៤ និង ២០២៥។ OPEC បាននិយាយថា ការផ្គត់ផ្គង់ប្រេងរបស់ប្រទេសមិនមែន OPEC នៅឆ្នាំ ២០២៥ នឹងត្រូវបានគាំទ្រដោយសារតម្រូវការផ្នែកសុខាភិបាល និងការវិនិយោគជាច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4643.txt	កូរ៉េខាងត្បូងកំពុងផ្តល់ការលើកទឹកចិត្តដល់ប្រជាជនដែលមានអាយុលើសពី ៦៥ឆ្នាំឱ្យបោះបង់ប័ណ្ណបើកបររបស់ពួកគេ ដោយសារចំនួនគ្រោះថ្នាក់ដែលទាក់ទងនឹងក្រុមអាយុនេះបានកើនឡើង។	អាជ្ញាធរក្នុងស្រុក Jisan ទីក្រុង Busan កាលពីដើមខែកុម្ភៈ បានអនុវត្តគោលនយោបាយផ្តល់ប័ណ្ណលើកទឹកចិត្តដែលមានតម្លៃ ១០០ពាន់វ៉ុន (៧៥ដុល្លារ) ដល់ប្រជាជនដែលមានអាយុចាប់ពី ៦៥ឆ្នាំឡើងយល់ព្រមបោះបង់ប័ណ្ណបើកបរ។ Jisan បានក្លាយជាស្រុកដំបូងនៅក្នុងទីក្រុងដែលមានប្រជាជនច្រើនជាងគេទី២របស់កូរ៉េខាងត្បូងផ្តល់ការលើកទឹកចិត្តដល់អ្នកបើកបរវ័យចំណាស់ឱ្យបោះបង់ប័ណ្ណបើកបរ។ ទន្ទឹមនេះ ទីក្រុង Milyang ខេត្ត South Gyeongsang ធ្លាប់បានចេញប័ណ្ណលើកទឹកចិត្តចំនួន ១០០ពាន់វ៉ុន( ៧៥ដុល្លារ) ដល់អ្នកបើកបរអាយុចាប់ពី ៧០ឆ្នាំឡើងបោះចោលប័ណ្ណបើកបររបស់ពួកគេ។ ប៉ុន្តែឆ្នាំនេះ ប័ណ្ណលើកទឹកចិត្តនឹងកើនឡើងដល់ ២០០ពាន់វ៉ុន (១៥០ដុល្លារ)។ លើសពីនេះ ទីក្រុង Paju ខេត្ត Gyeonggi និងស្រុក Heonseong ខេត្ត Gangwon ក៏បានបង្កើនគោលនយោបាយដោយផ្តល់ប័ណ្ណលើកទឹកចិត្តដែលមានតម្លៃ ៣០០ពាន់វ៉ុន (២២០ដុល្លារ) ជំនួសឱ្យ ១០០ពាន់វ៉ុនកាលពីមុន។ ចំណាត់ការរបស់រដ្ឋាភិបាលក្នុងតំបន់នៅកូរ៉េខាងត្បូងបានកើតឡើង ស្របពេលចំនួនករណ៍គ្រោះថ្នាក់ចរាចរណ៍ដែលពាក់ព័ន្ធនឹងអ្នកបើកបរដែលមានអាយុចាប់ពី ៦៥ឆ្នាំឡើងទៅបានកើនឡើងជាបន្តបន្ទាប់។ នៅក្នុងខែតុលា ឆ្នាំ២០២៣ រដ្ឋបាលចរាចរណ៍ផ្លូវគោកកូរ៉េខាងត្បូងបាននិយាយថា ចំនួនគ្រោះថ្នាក់ចរាចរណ៍ដែលទាក់ទងនឹងអ្នកបើកបរដែលមានអាយុលើសពី ៦៥ឆ្នាំបានកើនឡើងជារៀងរាល់ឆ្នាំពី ៣១ ០៧២ករណីក្នុងឆ្នាំ២០២២ ដល់ ៣៤ ៦៥២ករណីក្នុងឆ្នាំ២០២២។ ចំនួននេះផ្ទុយនឹងចំនួនគ្រោះថ្នាក់ចរាចរណ៍ជទូទៅដែលមានការថយចុះជារៀងរាល់ឆ្នាំពីចំនួន ២០៩ ៦៥៤ករណីក្នុងឆ្នាំ២០២០ មកត្រឹម ១៩៦ ៨៣៦ករណីក្នុងឆ្នាំ ២០២២។ នេះបើតាមការចុះផ្សាយរបស់សារព័ត៌មាន Korea Herald នៅថ្ងៃទី១៩ ខែកុម្ភៈ។ ដើម្បីដោះស្រាយបញ្ហាគ្រោះថ្នាក់ចរាចរណ៍ រដ្ឋាភិបាលកូរ៉េខាងត្បូង កាលពីឆ្នាំមុនបានប្រកាសផែនការកម្រិតការបើកបរសម្រាប់អ្នកបើកបរដែលមានអាយុលើសពី៦៥ឆ្នាំ រួមមានរឹតបន្តឹងលើការបើកបរលើផ្លូវហាយវេ និងពេលយប់ ដំឡើងមុខងារសុវត្ថិភាពបន្ថែមលើរថយន្ត និងហាមបើកបរលើសពីល្បឿនកំណត់។ ទីភ្នាក់ងារនគរបាលជាតិ (NPA) កំពុងធ្វើការស្រាវជ្រាវទាក់ទងនឹងគោលនយោបាយនេះ ហើយមានបំណងប្រកាសនៅឆ្នាំ២០២៥។ រដ្ឋាភិបាលកូរ៉េបានលើកទឹកចិត្តដល់មនុស្សវ័យចំណាស់បញ្ឈប់ការបើកបរ ប៉ុន្តែមិនមានមនុស្សច្រើនទេដែលសម្រេចចិត្តបោះបង់ប័ណ្ណបើកបរ។ ទិន្នន័យ NPA បង្ហាញថាក្នុងចំណោមមនុស្ស ៤,៣៨លាននាក់ដែលមានអាយុលើសពី ៦៥ឆ្នាំដែលមានអាជ្ញាប័ណ្ណបើកបរក្នុងឆ្នាំ២០២២ មានតែ ២,៦ភាគរយប៉ុណ្ណោះដែលបានប្រគល់ប័ណ្ណបើកបររបស់ពួកគេ។ តាមការស្ទង់មតិឆ្នាំ២០២៣ របស់អាជ្ញាធរដឹកជញ្ជូនផ្លូវគោកលើអ្នកបើកបរដែលមានអាយុចាប់ពី ៦៥ឆ្នាំឡើងទៅបានរកឃើញថា ៣១,៧ភាគរយនៃអ្នកបើកបរទាំងនោះកំពុងពិចារណាបោះបង់ប័ណ្ណបើកបររបស់ពួកគេ។ នៅក្នុងការស្ទង់មតិក្នុងខែកុម្ភៈ ឆ្នាំ២០២៤ ដោយក្រុមហ៊ុនធានារ៉ាប់រងរថយន្ត Axa Direct ចំពោះអ្នកបើកបរជនជាតិកូរ៉េចំនួន ១៤០០នាក់ មានតែ ២២,៩ប៉ុណ្ណោះដែលនិយាយថាពួកគេសុខចិត្តបោះបង់ប័ណ្ណបើកបរនៅពេលពួកគេឈានដល់អាយុ ៦៥ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4644.txt	ចាប់ពីខែកញ្ញា ឆ្នាំ២០២៤ និស្សិតអន្តរជាតិដែលកំពុងសិក្សានៅកាណាដា អាចធ្វើការបានត្រឹមតែ ២៤ម៉ោងប៉ុណ្ណោះក្នុងមួយសប្តាហ៍នៅក្រៅបរិវេណសាលា។ ក្រោមបទប្បញ្ញត្តិថ្មីនេះមានគោលបំណងស្ដារ និងពង្រឹងគុណភាពនៃប្រព័ន្ធចូលរៀនអន្តរជាតិនៅក្នុងប្រទេសនេះ។	រដ្ឋមន្ត្រីក្រសួងអន្តោប្រវេសន៍ ជនភៀសខ្លួន និងសញ្ជាតិកាណាដា លោក Marc Miller បាននិយាយនៅថ្ងៃទី៣០ ខែមេសាថា រដ្ឋាភិបាលកាណាដានឹងកំណត់ម៉ោងធ្វើការប្រចាំសប្តាហ៍ឡើងវិញសម្រាប់និស្សិតអន្តរជាតិដោយក្នុងនោះកាត់បន្ថយពី ៤០ម៉ោងទៅ ២៤ម៉ោងប៉ុណ្ណោះក្នុងមួយសប្តាហ៍ ដើម្បីធានាដល់គុណភាពសិស្សដែលទៅរៀននៅប្រទេសនេះ។ ការកម្រិតម៉ោងធ្វើការប្រចាំសប្តាហ៍នាឆ្នាំសិក្សាកន្លងមកថ្មីៗនេះ ត្រូវបានលើកលែងជាបណ្ដោះអាសន្នអំឡុងពេលមានជំងឺរាលដាលកូវីដ-១៩ ដើម្បីជួយកាណាដាទប់ទល់នឹងការខ្វះខាតកម្លាំងពលកម្ម និងកាត់បន្ថយបន្ទុកហិរញ្ញវត្ថុលើនិស្សិតអន្តរជាតិនាពេលនោះ។ ថ្លែងទៅកាន់អ្នកសារព័ត៌មាន លោករដ្ឋមន្ត្រី Miller បានបញ្ជាក់ថា ៖« នេះជាការផ្លាស់ប្តូរដ៏ចាំបាច់មួយ ដើម្បីជួយនិស្សិតបរទេសផ្តោតទៅលើការសិក្សារបស់ពួកគេ»។ នេះបើតាមការចុះផ្សាយរបស់សារព័ត៌មាន BBC ។ សមត្ថភាពក្នុងការធ្វើការច្រើនម៉ោងនៅខាងក្រៅសាលា ជាកត្តាជំរុញដ៏សំខាន់មួយសម្រាប់និស្សិតអន្តរជាតិទៅសិក្សានៅកាណាដា ព្រោះថាការងារបានជួយឲ្យនិស្សិតទាំងនេះទូទាត់ថ្លៃសិក្សាខ្ពស់ ព្រមទាំងប្រមូលបទពិសោធន៍ដើម្បីអាចក្លាយជាពលរដ្ឋស្នាក់នៅអចិន្ត្រៃយ៍នៅទីនោះ។ ស្ថិតិបឋមបង្ហាញថា ថ្លៃសិក្សារបស់និស្សិតអន្តរជាតិជាធម្មតាមានតម្លៃខ្ពស់ជាង៣ ទៅ៤ដងនៃនិស្សិតក្នុងស្រុក។ យ៉ាងណាមិញ រយៈពេល១០ឆ្នាំមកនេះ ចំនួននិស្សិតអន្តរជាតិដែលទៅកាណាដាបានកើនឡើង៣ដងប្រមាណ ១លាននាក់កាលពីឆ្នាំមុន។ និយោជកនៅប្រទេសនេះ បានជ្រើសរើសនិស្សិតឱ្យធ្វើការនៅក្នុងភោជនីយដ្ឋាន ហាងលក់គ្រឿងទេស ឃ្លាំង រោងចក្រ និងការងារដែលមានប្រាក់ចំណូលទាបផ្សេងទៀត។ បច្ចុប្បន្ន រដ្ឋាភិបាលកាណាដាកំពុងប្រឈមមុខនឹងការតវ៉ាពីពលរដ្ឋទាក់ទងនឹងអត្រាអន្តោប្រវេសន៍ខ្ពស់ ដែលប៉ះពាល់ដល់តម្លៃផ្ទះ និងថ្លៃរស់នៅ។ យ៉ាងណាមិញ ការរឹតបន្តឹងលើកម្មករបណ្តោះអាសន្ន និងនិស្សិតអន្តរជាតិក៏បង្កបញ្ហាដល់ប្រព័ន្ធកម្លាំងពលកម្មដែលខ្វះខាតនៅប្រទេសនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4645.txt	ផ្សែងហុយខ្លាំង និងភ្លើងឆេះពីកន្លែងចាក់សំរាម Ghazipur បាននាំមកជាមួយនូវកំដៅ និងការបញ្ចេញជាតិពុលនៅពាសពេញរដ្ឋធានី ញូវដែលី។ នេះបើតាមសារព័ត៌មាន CNN។	ភ្លើងឆេះនៅតំបន់ Ghazipur ដែលជាកន្លែងចាក់សំរាមដ៏ធំបំផុតក្នុងរដ្ឋធានី ញូវដែលី បានផ្ទុះឡើងកាលពីថ្ងៃទី២១ ខែមេសា ដោយមិនទាន់ដឹងពីមូលហេតុ។ គិតត្រឹមថ្ងៃទី២៣ ខែមេសា ភ្លើងភាគច្រើនត្រូវបានពន្លត់ ប៉ុន្តែប្រជាពលរដ្ឋដែលរស់នៅក្បែរនោះបានត្អូញត្អែរថា ឈឺភ្នែក និងឈឺបំពង់ក ដោយសារប៉ះជាមួយខ្យល់ពុល។ ភ្លើងឆេះកន្លែងចាក់សំរាមជារឿយៗកើតឡើងដោយសារតែឧស្ម័នមេតានដែលបញ្ចេញកំឡុងពេលរលួយនៃសំរាម។ ការណ៍នេះ បានបង្កើតឲ្យមានការឆេះកន្លែងចាក់សំរាមជាបន្តបន្ទាប់ដែលបានធ្វើឱ្យរដ្ឋាភិបាលក្រុង ញូវដែលី ឈឺក្បាលក្នុងការព្យាយាមស្វែងរកដំណោះស្រាយអស់រយៈពេលជាច្រើនឆ្នាំ។ ជារៀងរាល់ឆ្នាំ នៅពេលសីតុណ្ហភាពកើនឡើងក្នុងរដូវក្តៅ កន្លែងចាក់សំរាមក្នុងទីក្រុងបានផ្ទុះឡើងជាអណ្តាតភ្លើង ជាមួយនឹងកាកសំណល់រលួយ ដែលបន្ថែមបរិមាណឧស្ម័នមេតាននៅឥណ្ឌា។ មេតានជាឧស្ម័នផ្ទះកញ្ចក់ដែលមានច្រើនបំផុតទី២ បន្ទាប់ពីឧស្ម័នកាបូនិច ដែលជះឥទ្ធិពលដល់វិបត្តិអាកាសធាតុកាន់តែធ្ងន់ធ្ងរតាមរយៈការផ្ទុកកំដៅរយៈពេលយូរ។ យោងតាម GHGSat ដែលជាទីភ្នាក់ងារត្រួតពិនិត្យការបំភាយឧស្ម័នពីផ្កាយរណប ឥណ្ឌាជាប្រទេសដែលបញ្ចេញឧស្ម័នមេតានច្រើនជាងគេបំផុតរបស់ពិភពលោកពីកាកសំណល់ដែលគេចាក់ចោល។ តាមរបាយការណ៍ឆ្នាំ២០២៣ ដោយមជ្ឈមណ្ឌលវិទ្យាសាស្ត្រ និងបរិស្ថាន, អង្គការស្រាវជ្រាវមិនរកប្រាក់ចំណេញក្នុងទីក្រុង ញូវដែលី ភ្នំសំរាម Ghazipur គ្រាន់តែជាកន្លែងមួយចាក់សំរាមក្នុងចំណោម ៣០០០កន្លែងនៅឥណ្ឌាដែលផ្ទុកដោយកាកសំណល់រលួយ និងការបំភាយឧស្ម័នពុល។ ទីលានចាក់សំរាមមានកម្ពស់ ៦៥ម៉ែត្រ ដែលស្ទើរតែខ្ពស់ដូចប្រាសាទ Taj Mahal បានគ្របដណ្តប់ជុំវិញផ្ទះ និងប៉ះពាល់ធ្ងន់ធ្ងរដល់សុខភាពអ្នករស់នៅតំបន់នោះ។ ការស្រូបឧស្ម័នមេតានក្នុងរយៈពេលយូរធ្វើឱ្យមានជំងឺសួតកាន់តែធ្ងន់ធ្ងរ បណ្តាលឱ្យកើតជំងឺហឺត និងបង្កើនហានិភ័យនៃជំងឺដាច់សរសៃឈាមខួរក្បាល។ នេះបើយោង Global Clean Air Initiative។ ឧស្ម័នមេតានមិនមែនជាប្រភពតែមួយគត់នៃការបំភាយជាតិពុលចេញពីភ្នំសំរាមនោះទេ។ ជាច្រើនទសវត្សរ៍ក្រោយមក ជាតិពុលពីសំរាមបានជ្រាបចូលទៅក្នុងដី ដែលបំពុលប្រភពទឹកសម្រាប់អ្នករស់នៅជុំវិញរាប់ម៉ឺននាក់។ នៅតំបន់ Bhalswa ដែលជាកន្លែងចាក់សំរាមដ៏សំខាន់មួយទៀតក្នុងទីក្រុង ញូវដែលី ប្រជាជនកាលពីឆ្នាំ ២០២២ បានត្អូញត្អែរពីជំងឺស្បែក និងផ្លូវដង្ហើម ដោយសារការរស់នៅក្បែរកន្លែងចាក់សំរាមជាច្រើនឆ្នាំ។ តាមរបាយការណ៍ខែកក្កដា ឆ្នាំ២០២២ ដោយទីភ្នាក់ងារទទួលខុសត្រូវក្នុងការកាត់បន្ថយភ្លើងឆេះកន្លែងចាក់សំរាមឥណ្ឌា កាកសំណល់រឹងជាង២៣០០តោន ត្រូវបាននាំយកទៅចាក់នៅ Ghazipur ជារៀងរាល់ថ្ងៃ។ អាជ្ញាធរបានដាក់ពង្រាយដ្រូនរៀងរាល់បីខែម្តង ដើម្បីតាមដានទំហំនៃភ្នំសំរាម និងស្វែងរកមធ្យោបាយដើម្បីទាញយកឧស្ម័នមេតានឡើងវិញ។ ទោះជាយ៉ាងណាក៏ដោយ កន្លែងចាក់សំរាមបានកើនលើសពីសមត្ថភាពផ្ទុកចាប់តាំងពីឆ្នាំ ២០២២ ហើយការទប់ស្កាត់ឧស្ម័នមេតានមានភាពយឺតយ៉ាវ ដែលធ្វើឲ្យមន្ត្រីក្រុងញូវដែលីពិបាកសម្រេចបាននូវគោលដៅរបស់ពួកគេក្នុងការធ្វើឱ្យភ្នំសំរាមរាបស្មើនៅឆ្នាំនេះ។ រដ្ឋាភិបាលឥណ្ឌាក្នុងឆ្នាំ ២០១៩ បានស្នើដំណោះស្រាយការកែច្នៃកាកសំណល់មួយចំនួន ដែលលើកទឹកចិត្តដល់ការសាងសង់រោងចក្រកែច្នៃកាកសំណល់។ យ៉ាងណាមិញ ស្របពេលសកម្មភាពចោលសំរាមមានភាពប្រសើរមួយចំនួនដូចជា ការប្រមូលសំរាមតាមផ្ទះ និងការចោលកាកសំណល់មានមានភាពប្រសើរនោះ ចំនួនកន្លែងចាក់សំរាមនៅឥណ្ឌានៅតែបន្តកើនឡើង។ នាយករដ្ឋមន្ត្រីឥណ្ឌា លោក នារិន្ទ្រា ម៉ូឌី បាននិយាយថា រដ្ឋាភិបាលកំពុងព្យាយាមចាត់វិធានការដើម្បីលុបភ្នំសំរាម និងប្រែក្លាយតំបន់ទាំងនោះទៅជាតំបន់បៃតងនៅក្នុងគំនិតផ្តួចផ្តើម«ឥណ្ឌាស្អាត»។ ប្រសិនបើគោលដៅនេះត្រូវបានសម្រេច នោះជីវិតរបស់មនុស្សនៅជុំវិញកន្លែងចាក់សំរាមនឹងមានភាពប្រសើរឡើង ដែលរួមចំណែកដល់ការកាត់បន្ថយការបំភាយឧស្ម័នផ្ទះកញ្ចក់របស់ពិភពលោក។ ទោះជាយ៉ាងណាក៏ដោយ ឥណ្ឌាមិនទាន់បានចូលរួមជាមួយប្រទេសចំនួន១៥៥ ដែលបានចុះហត្ថលេខាលើកិច្ចព្រមព្រៀងមេតានសកល ដែលជាកតិកាសញ្ញាដើម្បីកាត់បន្ថយការបំភាយឧស្ម័នសរុបទូទាំងពិភពលោកយ៉ាងហោចណាស់ ៣០ភាគរយនៅឆ្នាំ ២០៣០ បើធៀបឆ្នាំ២០២០។ អ្នកវិទ្យាសាស្ត្រប៉ាន់ស្មានការប្តេជ្ញាចិត្តនេះនឹងកាត់បន្ថយការកើនឡើងសីតុណ្ហភាពពិភពលោបាន ០,២ភាគរយ និងជួយពិភពលោកឱ្យសម្រេចបាននូវគោលដៅរក្សាការឡើងកំដៅផែនដីក្រោម ១,៥អង្សាសេ។ ឥណ្ឌាបានពន្យល់ពីហេតុផលរបស់ខ្លួនសម្រាប់ការមិនចូលរួមសន្ធិសញ្ញានេះ ដោយសារការបំភាយឧស្ម័នមេតានភាគច្រើនបានមកពីវិស័យកសិកម្ម ក្នុងនោះ ៧៤ភាគរយបានមកពីការចិញ្ចឹមសត្វ និងបសុបក្សី ការដាំដុះដំណាំ និងតិចជាង ១៥ភាគរយបានមកពីកន្លែងចាក់សំរាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4646.txt	ចិន និងវៀតណាម ជាប្រទេសជិតខាងគ្នាដែលមានភាពស្រដៀងគ្នាច្រើនទាំងខាងវប្បធម៌ ទំនៀមទម្លាប់ ការស្លៀកពាក់ និងពិធីបុណ្យប្រពៃណីជាដើម ។ នៅក្នុងអត្ថបទនេះ សារព័ត៌មានថ្មីៗ សូមលើកយកលក្ខណៈស្រដៀង និងខុសគ្នាមួយចំនួនតូចរវាងវៀតណាម និងចិន។	ការប្រារព្ធពិធីបុណ្យចូលឆ្នាំថ្មី និងពិធីបុណ្យផ្សេងៗ វៀតណាម និងចិន តែងតែប្រារព្ធពិធីបុណ្យចូលឆ្នាំថ្មីដែលមានទំនៀមទម្លាប់ស្រដៀងគ្នាជាច្រើនដូចជា ព្យួរដើមឬស្សីជាមួយគោមពណ៌ក្រហម ឱ្យអាំងប៉ាវឆ្នាំថ្មី ជូនពរញាតិមិត្ត បិទអក្សរពណ៌ក្រហមួយគូនៅសងខាងទ្វារចូលជាដើម។ ទាំងនេះជាទំនៀមទម្លាប់ដ៏យូរលង់ ហើយនៅតែរក្សារហូតមកដល់សព្វថ្ងៃនេះ។ មិនត្រឹមតែបុណ្យចូលឆ្នាំប៉ុណ្ណោះទេ ក៏មានពិធីបុណ្យជាច្រើនដែលប្រទេសទាំងពីរលក្ខណៈស្រដៀងគ្នាដូចជា បុណ្យថ្ងៃពេញបូណ៌មីក្នុងខែមករា , បុណ្យឆេងម៉េង , បុណ្យអាហារត្រជាក់, បុណ្យសែនលោកខែ , បុណ្យខ្មោច និងថ្ងៃបុណ្យលើកលែងទោសឱ្យអ្នកបាបជាដើម។ ទន្ទឹមនេះ ទំនៀមទម្លាប់ក្នុងពិធីសែនព្រេន ពិធីរៀបអាពាហ៍ពិពាហ៍ ការដុតក្រដាសទីសក្ការៈ និងជំនឿគ្រូទាយជាដើម ក៏មានលក្ខណៈស្រដៀងគ្នាដែរ។ ស្ថាបត្យកម្មគំនូរ ដំណើរការនៃការជ្រៀតជ្រែកវប្បធម៌រវាងប្រទេសទាំងពីរបានបន្សល់ទុកនូវសញ្ញាណយ៉ាងច្បាស់លាស់លើស្ថាបត្យកម្ម។ គេអាចទទួលស្គាល់ភាពស្រដៀងគ្នាមួយចំនួននៅក្នុងស្ថាបត្យកម្ម និងប្លង់រវាងព្រះបរមរាជវាំង Beijing Imperial Palace និង Forbidden City និង Hue Citadel។ ជារួមទាំងវៀតណាម និងចិនស្ថិតនៅក្នុងឥទ្ធិពលនៃវប្បធម៌បូព៌ា។ ដូច្នេះភាពស្រដៀងគ្នារវាងស្ថាបត្យកម្មបុរាណទាំងពីរប្រទេស អាចចម្លងគ្នាបានយ៉ាងឆាប់រហ័ស។ ម្ហូបអាហារ វៀតណាម និងចិនជាប្រទេសទាំងពីរទទួលឥទ្ធិពលយ៉ាងខ្លាំងពីវប្បធម៌អាស៊ី។ បើនិយាយពីរបៀបហូបអាហារវិញគឺមានភាពស្រដៀងគ្នាច្រើន។ រឿងដំបូងដែលត្រូវនិយាយគឺការប្រើចង្កឹះ។ មិនត្រឹមតែវៀតណាម និងចិនទេ ប្រទេសអាស៊ីជាច្រើនដូចជា ជប៉ុន កូរ៉េ... ក៏ប្រើចង្កឹះដែរ។ ទន្ទឹមនេះ គ្រឿងទេសចម្រុះ និងអាហារតាមរដូវក៏មានលក្ខណៈស្រដៀងគ្នាច្រើនដែរ។ ក្រៅពីភាពស្រដៀងគ្នាគេសង្កេតឃើញមានភាពខុសគ្នាមួយចំនួនដែរនៅអំឡុងពេលដំណើរការនៃការជ្រៀតជ្រែកវប្បធម៌។ អក្ខរក្រមក្នុងប្រយោគ វៀតណាមផ្តល់អាទិភាពលើការសរសេរពីតូចទៅធំ ពីជិតដល់ឆ្ងាយ។ ចំណែកនៅចិន ការសរសេរត្រូវបានធ្វើបញ្ច្រាសលំដាប់មកវិញ។ ឧទាហរណ៍ ប្រជាជនវៀតណាមសរសេរពីថ្ងៃទៅខែនិងឆ្នាំ។ អាស័យដ្ឋានពីផ្ទះលេខ ផ្លូវ ឃុំ ស្រុក ខេត្ត/ក្រុង។ ចំណែកភាសាចិនសរសេរពីឆ្នាំទៅខែទៅថ្ងៃ ហើយអាសយដ្ឋានពីខេត្ត/ក្រុង ស្រុក ផ្លូវ លេខផ្ទះ។ ឯកតារង្វាស់ទម្ងន់ វៀតណាមប្រើឯកតាទម្ងន់ (គីឡូក្រាម) តាមឯកតាស្តង់ដារអន្តរជាតិ។ ទន្ទឹមនេះ ចិនប្រើឯកតារង្វាស់ទូទៅគឺជីន 斤 (០,៥គីឡូក្រាម) ។ ប្រសិនបើអ្នកឃើញនរណាម្នាក់និយាយថា ៩០斤 ចំនួនពិតប្រាកដនៃទំនិញនោះគឺត្រឹមតែពាក់កណ្តាលប៉ុណ្ណោះ។ ជាពិសេសបើទៅទិញម្ហូបហើយសួរតម្លៃតាមទម្ងន់ កុំគិតថាថោកអី ព្រោះតាមពិតត្រឹមតែ០.៥ គីឡូក្រាម។ ការបញ្ចុះតម្លៃទំនិញ ប្រាកដណាស់អ្នកដែលទើបរៀន ឬធ្វើការនៅបរទេសនឹងមានការភ្ញាក់ផ្អើលចំពោះវិធីនៃការបញ្ចុះតម្លៃត្រូវបានសរសេរ។ នៅវៀតណាម ការបញ្ចុះតម្លៃ ២០ភាគរយមានន័យថា បញ្ចុះតម្លៃ ២០ភាគរយត្រូវចំណាយដែលនៅសល់ ៨០ភាគរយ។ ចំណែកនៅចិន កាលណាគេនិយាយថាបញ្ចុះតម្លៃ ២០ភាគរយមានន័យថាអ្នកត្រូវចំណាយត្រឹមតែ ២០ភាគរយប៉ុណ្ណោះ។ សូមកុំច្រឡំ ហើយសប្បាយរីករាយនៅពេលអ្នកឃើញសញ្ញាបញ្ចុះតម្លៃ ៨០ភាគរយនៅចិន។ អំពីមុខម្ហូប ម្ហូបវៀតណាម និងចិនមានភាពខុសប្លែកគ្នាច្រើនចំពោះការរៀបចំ។ ប្រជាជនវៀតណាមចូលចិត្តម្ហូបបែបសន្សំសំចៃ ជៀសវាងការធាត់ ហើយវិធីសាស្រ្តកែច្នៃសម្រាប់ម្ហូបប្រចាំថ្ងៃនៅលើតុអាហារជារួមមានបន្លែឆា បាយ ទឹកស៊ុប ទឹកត្រី និងសាច់។ ចំណែកប្រជាជនចិនចូលចិត្តញ៉ាំប្រេង ហើយស្ទើរតែមិនបរិភោគអាហារឆ្អិន។ ប្រសិនបើអ្នកមើលវីដេអូធ្វើម្ហូបចិននៅលើបណ្តាញសង្គម អ្នកអាចមើលឃើញថា ពេលចម្អិនចប់ស្រទាប់ប្រេងអណ្តែតនៅលើមុខម្ហូប លើចាន ហើយមានម្ទេសជាពិសេសគឺមិនអាចខ្វះបាន។ ទាំងនេះ ជាភាពស្រដៀងគ្នានិងភាពខុសគ្នាមួយចំនួនរវាងវៀតណាមនិងចិន។ ពិតជាមានរឿងជាច្រើន ដែលមិនទាន់រៀបរាប់អស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4647.txt	លោកស្រី Ursula von der Leyen បានប្រជែងប្រធានធនាគារកណ្តាលអឺរ៉ុប Christine Lagarde និងអនុប្រធានាធិបតីអាម៉េរិក កាម៉ាឡា ហារីស ដើម្បីរក្សាតំណែងកំពូលក្នុងបញ្ជីស្ត្រីដែលមានឥទ្ធិពលបំផុតទាំង១០០ សម្រាប់ឆ្នាំ២០២៣ របស់ទស្សនាវដ្តី Forbes។ នេះជាឆ្នាំទី២ របស់លោកស្រី von der Leyen ត្រូវបានបោះឆ្នោតជ្រើសរើសជាស្ត្រីដែលមានឥទ្ធិពលបំផុតក្នុងពិភពលោក។	ខាងក្រោមនេះ ជាស្រ្តីទាំង៥រូបមានឥទ្ធិពលបំផុតលើពិភពលោកផ្អែកតាមចំណាត់ថ្នាក់ទស្សនាវដ្តី Forbes ៖ ១. ប្រធានគណៈកម្មការអឺរ៉ុប លោកស្រី Ursula von der Leyen លោកស្រី Ursula von der Leyen ដែលជាអ្នកនយោបាយអាល្លឺម៉ង់បានកាន់តំណែងជាប្រធានគណៈកម្មការអឺរ៉ុប (EC) តាំងពីឆ្នាំ២០១៩ ជាស្រ្តីដែលមានឥទ្ធិពលបំផុតលើពិភពលោក។ លោកស្រីមានអាយុ ៦៥ឆ្នាំ និងជាស្ត្រីដំបូងគេដែលបានកាន់តួនាទីជាប្រធានគណៈកម្មការអឺរ៉ុប។ លោកស្រីមានទំនួលខុសត្រូវនៅចំពោះមុខប្រជាជនអឺរ៉ុបជាង ៤៥០លាននាក់។ ប្រធានគណៈកម្មការអឺរ៉ុបរូបនេះ ធ្លាប់បានបម្រើការជារដ្ឋមន្ត្រីការពារជាតិអាល្លឺម៉ង់ក្រោមការដឹកនាំរបស់អតីតអធិការបតី លោកស្រី Angela Merkel ក្នុងឆ្នាំ ២០១៣ ដល់ ២០១៩។ ២. ប្រធានធនាគារកណ្តាលអឺរ៉ុប លោកស្រី Christine Lagarde លោកស្រី Christine Madeleine Odette Lagarde ជាអ្នកនយោបាយ និងមេធាវីជនជាតិបារាំង ដែលបានបម្រើការជាប្រធានធនាគារកណ្តាលអឺរ៉ុបចាប់ពីឆ្នាំ២០១៩ ។ ពីមុនលោកស្រីធ្លាប់ជានាយកគ្រប់គ្រងជំនាន់ទី១១ ប្រចាំមូលនិធិរូបិយវត្ថុអន្តរជាតិពីឆ្នាំ ២០១១ ដល់ឆ្នាំ ២០១៩ ។ ៣. អនុប្រធានាធិបតីអាម៉េរិក កាម៉ាឡា ហារីស លោកស្រី កាម៉ាឡា ហារីស ជាអ្នកនយោបាយ និងជាមេធាវីជនជាតិអាម៉េរិក។ លោកស្រីបានក្លាយជាស្រ្តីជនជាតិអាម៉េរិកស្បែកខ្មៅដំបូងកាន់តួនាទីអនុប្រធានាធិបតីអាម៉េរិកទី៤៩ ក្រោមការដឹកនាំរបស់ប្រធានាធិបតី ចូ បៃឌិន ។ លោកស្រីធ្លាប់បម្រើការជាមេធាវី San Francisco និងជារដ្ឋអាជ្ញានៅរដ្ឋ California ។ ៤. នាយករដ្ឋមន្ត្រីអ៊ីតាលី Giorgia Meloni នៅថ្ងៃទី២២ ខែតុលា ឆ្នាំ២០២២ លោកស្រី Giorgia Meloni បានចូលកាន់តំណែងជានាយករដ្ឋមន្ត្រីអ៊ីតាលី ដោយក្លាយជាស្ត្រីដំបូងគេក្នុងប្រវត្តិសាស្ត្រដែលកាន់តួនាទីនេះ។ លោកស្រី Meloni ក៏ជាប្រធានគណបក្សស្តាំនិយមរបស់អ៊ីតាលី ដែលចូលកាន់តំណែងនេះនៅខែមីនា ឆ្នាំ២០១៤។ នៅអាយុ ១៥ឆ្នាំ លោកស្រីបានចូលរួមជាមួយក្រុមយុវជននៃចលនាសង្គមអ៊ីតាលីដែលជាគណបក្សមួយដែលត្រូវបានបង្កើតឡើងដោយអ្នកគាំទ្រអតីតមេដឹកនាំផ្តាច់ការអ៊ីតាលី Benito Mussolini ហើយដែលត្រូវបានពិពណ៌នាថាជាពួកនិយមហ្វាស៊ីសនិយម។ ៥. តារាចម្រៀង Taylor Swift មនុស្សទី៥ ក្នុងបញ្ជីស្ត្រីដែលមានឥទ្ធិពលបំផុតនៅលើពិភពលោកគឺ Taylor Alison Swift។ Taylor Swift ជាតារាចម្រៀង និងអ្នកនិពន្ធបទចម្រៀងជនជាតិអាម៉េរិក។ សិល្បៈច្នៃប្រឌិត ការនិពន្ធបទចម្រៀង និងភាពជាសហគ្រិនរបស់នាងបានជះឥទ្ធិពលភាពល្បីសុះសាយនៅពាសពេញពិភពលោក។ Taylor Swift ចាប់ផ្ដើមនិពន្ធបទចម្រៀងអាជីពតាំងអាយុ ១៤ ឆ្នាំ។ តារាចម្រៀងរូបនេះរកប្រាក់ចំណូលបាន ៨៥០លានដុល្លារពីដំណើរទេសចរណ៍ពិភពលោក Eras របស់នាងកាលពីឆ្នាំ២០២៣។ នេះបើតាមសមាគមទេសចរណ៍អាម៉េរិក។ ចំណាត់ថ្នាក់របស់ Forbes ធ្វើឡើងដោយផ្អែកលើលក្ខណៈវិនិច្ឆ័យសំខាន់ៗចំនួន៤ រួមមានទ្រព្យសម្បត្តិ ប្រជាប្រិយភាពនៅក្នុងប្រព័ន្ធផ្សព្វផ្សាយ សមត្ថភាពក្នុងការទាក់ទាញ និងវិសាលភាពនៃការជះឥទ្ធិពល។ គួរបញ្ជាក់ថា ទស្សនាវដ្តី Forbes របស់អាម៉េរិកត្រូវបានបង្កើតឡើងក្នុងឆ្នាំ ១៩១៧។ ចាប់តាំងពីឆ្នាំ២០០៤ ទស្សនាវដ្ដីនេះបានចាប់ផ្តើមបោះពុម្ពផ្សាយចំណាត់ថ្នាក់ប្រចាំឆ្នាំនៃស្ត្រីដែលមានឥទ្ធិពលបំផុតទាំង ១០០នៅលើពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4648.txt	វាធ្វើការពេញ ២៤ម៉ោងក្នុងមួយថ្ងៃ និង ៧ថ្ងៃក្នុងមួយសប្តាហ៍។ ដូច្នេះការរក្សាឱ្យបាននូវសុខភាពបេះដូងល្អប្រសើរ គឺចាំបាច់ណាស់។ ទម្លាប់មួយចំនួន អាចបង្កគ្រោះថ្នាក់ដល់សុខភាពបេះដូងគួរឱ្យព្រួយបារម្ភ។ ថ្ងៃនេះ អ្នកនឹងបានស្គាល់ទម្លាប់៣យ៉ាង ដែលបង្កជាបញ្ហាដល់សុខភាពបេះដូងរបស់អ្នក ប្រសិនបើអ្នកធ្វើវាជាប្រចាំ។	១. ការមានស្ត្រេសជាប្រចាំ ភាពតានតឹងក្នុងអារម្មណ៍ ឬស្ត្រេស ជាកត្តាចម្បងបំផុតមួយនៃបញ្ហាសុខភាពជាច្រើនរួមទាំងជំងឺបេះដូងនិងដាច់សសៃឈាមខួរក្បាល។ ស្ត្រេសបន្ថយភាពរឹងមាំនៃប្រព័ន្ធភាពស៊ាំរាងកាយ ហើយថែមទាំងបណ្ដាលឱ្យរាងកាយបង្កើនការផលិតអរម៉ូនករទីសូល (cortisol) និង អេពីណេហ្វ្រីន (epinephrine) ដែលបង្កបញ្ហាកូឡេស្តេរ៉ូលមិនល្អឡើងខ្ពស់។ កូឡេស្តេរ៉ូលមិនល្អឡើងខ្ពស់នេះហើយជាមូលហេតុទូទៅបំផុតនៃជំងឺបេះដូង។ ២. ការជក់បារី ទាំងការជក់បារីនិងការហិតផ្សែងបារី សុទ្ធតែជាកត្តាគ្រោះថ្នាក់ដែលអាចបង្កបញ្ហាសុខភាពជាច្រើនចំពោះសួតនិងបេះដូង។ ដើម្បីជាការប្រសើរចូរបញ្ឈប់ការជក់បារីនិងការពារខ្លួនពីការហិតផ្សែងបារីអ្នកដទៃ។ ដូច្នេះនៅពេលឈប់ជក់បារីហានិភ័យនៃជំងឺបេះដូងនឹងត្រូវបានកាត់បន្ថយគួរឱ្យកត់សម្គាល់។ ៣. គេងមិនគ្រប់ ការគេងមិនគ្រប់អាចរារាំងឈាមមិនឱ្យរត់បានត្រឹមត្រូវ ហើយវាជាអ្វីមួយដែលអាចធ្វើឱ្យឈាមកកកើតមានឡើង។ ឈាមកកនោះអាចចរាចរ ហើយរាំងស្ទះដល់លំហូរនៃឈាមដឹកនាំអុកស៊ីសែនទៅកាន់សាច់ដុំបេះដូងដែលជាអ្វីមួយអាចនាំឱ្យគាំងបេះដូង។ ប្រសិនបើអ្នកផ្ដាច់ការផ្គត់ផ្គង់ឈាមដឹកនាំអុកស៊ីសែនទៅកាន់ផ្នែកមួយនៃខួរក្បាល នោះហានិភ័យនៃជំងឺដាច់សសៃឈាមខួរក្បាលនឹងឡើងខ្ពស់គួរឱ្យព្រួយបារម្ភជាក់ជាមិនខាន៕ ត្រួតពិនិត្យដោយ៖ www.health.com.kh អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4649.txt	តុលាការប្រជាជនទីក្រុងហូជីមិញ នៅថ្ងៃទី៥ ខែមីនា បានចាប់ផ្តើមកាត់ទោសលោកស្រី Truong My Lan ដែលជាសេដ្ឋិនីអចលនព្រទ្យដ៏ធំមួយនៅវៀតណាម និងជនជាប់ចោទដទៃទៀតក្នុងសំណុំរឿងឆបោកទឹកប្រាក់ប្រមាណ ១២ពាន់លានដុល្លារ។	តុលាការប្រជាជនទីក្រុងហូជីមិញនៅថ្ងៃទី៥ ខែមីនា បានបើកសវនាការកាត់ទោសជនជាប់ចោទ Truong My Lan អាយុ៦៨ ឆ្នាំ ជាប្រធានក្រុមហ៊ុនអចលនទ្រព្យ Van Thinh Phat Group និងអ្នកសមគំនិតចំនួន ៨៥នាក់ពាក់ព័ន្ធនឹងឆបោកទឹកប្រាក់ ៣០៤ទ្រីលានដុង (១២,៤៦ពាន់លានដុល្លារពីធនាគារ Saigon Joint Stock Commercial Bank (SCB) និងអង្គភាពពាក់ព័ន្ធ។ ការកាត់ក្តីរំពឹងថា នឹងអូសបន្លាយពេលរហូតដល់ថ្ងៃទី២៩ ខែមេសា។ កាលពីថ្ងៃទី១៥ ខែធ្នូ ឆ្នាំ២០២៣ អយ្យការកំពូលបានចោទប្រកាន់លោកស្រី Lan ពីបទកេងបន្លំ, ផ្តល់សំណូក និងបំពានបទប្បញ្ញត្តិធនាគារដែលអាចប្រឈមនឹងទោសប្រហារជីវិត។ កន្លងមកបូលិសវៀតណាមបានចោទប្រកាន់ថា ទោះបីជាជនជាប់ចោទ Truong My Lan មិនបានកាន់តំណែងនៅធនាគារ SCB ក៏ដោយ ក៏លោកស្រីជាអ្នករៀបចំ និងគ្រប់គ្រងមេដឹកនាំជាបន្តបន្ទាប់នៃធនាគារនេះ ដើម្បីជួយពួកគេដកហូតប្រាក់ជាង ៣០៤ទ្រីលានដុង។ ដីកាចោទប្រកាន់របស់អយ្យការកំពូលបានចែងថា ចាប់ពីឆ្នាំ២០១២ ដល់ខែតុលា ឆ្នាំ២០២២ លោកស្រី Truong My Lan បានទិញនិងកាន់កាប់ភាគហ៊ុន SCB ៨៥-៩១,៥ភាគរយ។ ចាប់ពីពេលនោះមក ចុងចោទបានក្លាយជាម្ចាស់ភាគហ៊ុនដែលមាន អំណាចដើម្បីដឹកនាំ ប្រតិបត្តិការ និងរៀបចំសកម្មភាពទាំងអស់របស់ SCB ដើម្បីមប្រើផលប្រយោជន៍បក្សពួកខ្លួន។ គួរបញ្ជាក់ថា មានជនជាប់ចោទ៨៥នាក់នៅសេសសល់ផ្សេងទៀតរួមមានអតីតមេដឹកនាំ និងមន្ត្រីធនាគារ SCB ៤៥ នាក់, អតីតមន្ត្រីធនាគាររដ្ឋ១៥នាក់, អតីតមន្ត្រីអធិការកិច្ចរដ្ឋាភិបាលចំនួន៣នាក់ និងអតីតមន្ត្រីសវនកម្មរដ្ឋ១នាក់ ត្រូវបានចោទពីបទកេងបន្លំទ្រព្យសម្បត្តិ ការសូកប៉ាន់ ការរំលោភលើមុខតំណែង និងអំណាចក្នុងពេលបំពេញមុខងារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_465.txt	ប្រមុខការទូតអ៊ុយក្រែន លោក Dmytro Kuleba បានអះអាងថា រដ្ឋាភិបាលក្រុងកៀវ ចង់បានកិច្ចប្រជុំមួយ ដើម្បីបញ្ចប់សង្គ្រាមក្នុងរយៈពេល ២ខែខាងមុន។ រដ្ឋមន្ត្រីការបរទេសអ៊ុយក្រែននេះ ក៏បានរំពឹងផងដែរថា រុស្ស៊ីទំនងមិនចូលរួមក្នុងកិច្ចប្រជុំនោះឡើយ។	លោក Dmytro Kuleba រដ្ឋមន្ត្រីការបរទេសអ៊ុយក្រែន នៅក្នុងកិច្ចសម្ភាសជាមួយទីភ្នាក់ងារព័ត៌មានAP ដែលចុះផ្សាយក្នុងថ្ងៃទី២៧ ខែធ្នូ បានអះអាងថា រដ្ឋាភិបាលអ៊ុយក្រែន ចង់បានកិច្ចប្រជុំសន្តិភាពមួយ នៅក្នុងរយៈពេល ពីរខែ ដោយជំនួបដ៏សំខាន់នោះ ត្រូវរៀបចំនៅអង្គការសហប្រជាជាតិ និងមាន លោកអគ្គលេខាធិការ អាន់តូនីញូ ហ្គូតេរ៉េស ជាសន្ធានការី។ ជុំវិញបញ្ហានេះ អ្នកនាំពាក្យរងអង្គការសហប្រជាជាតិ លោកស្រី Florencia Soto Nino-Martinez នៅថ្ងៃទី២៦ ខែវិច្ឆិកា បានបញ្ជាក់ថា លោកអគ្គលេខាធិការ មានប្រសាសន៍ជាច្រើនដងរួចមកហើយនាពេលកន្លងមក ដោយលោកអាចធ្វើជាសន្ធានការីបាន ប្រសិនបើភាគីនៃជម្លោះទាំងអស់ ចង់បានលោក។ ក្នុងន័យនេះ លោក ហ្គូតេរ៉េស អាចធ្វើជាអ្នកសម្របសម្រួលបាន លុះត្រាតែរុស្ស៊ីគាំទ្រ។ ក្នុងកិច្ចសម្ភាសនៅក្រសួងការបរទេសអ៊ុយក្រែននេះ លោក Kuleba បានបញ្ជាក់ថា រដ្ឋាភិបាលក្រុងកៀវ នឹងធ្វើគ្រប់យ៉ាង ដើម្បីឈ្នះសង្គ្រាមនៅក្នុងឆ្នាំ២០២៣។ បើតាមលោក Kuleba អ៊ុយក្រែន ចង់មានកិច្ចប្រជុំសន្តិភាពមួយ ត្រឹមដំណាច់ខែកុម្ភៈ។ យ៉ាងណាមិញ អ្នកនាំពាក្យវិមានក្រេមឡាំង លោក Dmitry Peskov បានប្រាប់ទីភ្នាក់ងារព័ត៌មាន RIA ថា រុស្ស៊ី នឹងមិនគោរពតាមលក្ខខណ្ឌ ដែលដាក់ដោយប្រទេសណាឡើយ ហើយរុស្ស៊ី ជ្រើសយកលក្ខខណ្ឌ ដែលខ្លួនដាក់ និងសមស្របប៉ុណ្ណោះ។ សូមបញ្ជាក់ថា មកទល់ពេលនេះ សង្គ្រាមនៅអ៊ុយក្រែន បានឈានដល់ខែទី១០ ហើយ ដោយរុស្ស៊ីបន្តវាយប្រហារលើអ៊ុយក្រែន។ ជំនួយពីសំណាក់ប្រទេសលោកខាងលិច រាប់លានដុល្លារ បានបញ្ជូនទៅអ៊ុយក្រែន ដើម្បីប្រឆាំងនឹងរុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4650.txt	ចំនួនអ្នកស្លាប់ដោយសារភ្លៀងធ្លាក់ខ្លាំងបង្កឲ្យមានទឹកជំនន់នៅរដ្ឋ Rio Grande do Sul ភាគខាងត្បូងប្រេស៊ីលបានកើនឡើងដល់ ៧៨ នាក់ ហើយមនុស្សជាង ១១៥០០០ នាក់ត្រូវជម្លៀសចេញ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters នៅថ្ងៃទី៦ ខែឧសភា។	ប្រធានាធិបតីប្រេស៊ីលលោក Luiz Inacio Lula da Silva បានទៅដល់រដ្ឋ Rio Grande do Sul នៅថ្ងៃទី៥ ខែឧសភា (ម៉ោងក្នុងតំបន់) ជាមួយសមាជិកគណៈរដ្ឋមន្ត្រីភាគច្រើនរួបដើម្បីពិភាក្សាអំពីកិច្ចខិតខំប្រឹងប្រែងជួយសង្គ្រោះ និងការកសាងឡើងវិញជាមួយរដ្ឋាភិបាលក្នុងតំបន់។ តាមទីភ្នាក់ងារការពារជនស៊ីវិលរបស់រដ្ឋ Rio Grande do Sul ចំនួនអ្នកស្លាប់ដោយសារទឹកជំនន់ និងភ្លៀងខ្លាំងនៅតែអាចកើនឡើង ស្របពេលដែលមនុស្សចំនួន១០៥នាក់ត្រូវបានរាយការណ៍ថាបានបាត់ខ្លួន។ ក្រុមជួយសង្រ្គោះក្នុងទីក្រុង Porto Alegre ។ រូបភាព ៖ AFP យោងតាមអាជ្ញាធរប្រេស៊ីល ព្យុះនេះបាននាំមកនូវភ្លៀងធ្លាក់ខ្លាំង និងទឹកជំនន់ក្នុងរយៈពេលប៉ុន្មានថ្ងៃចុងក្រោយនេះ ដែលបានប៉ះពាល់ជាងពីរភាគបីនៃទីក្រុងជិត៥០០ នៅក្នុងរដ្ឋនេះ ដែលមានព្រំប្រទល់ជាប់អ៊ុយរូហ្កាយ និងអាហ្សង់ទីន ដែលបណ្តាលឱ្យមនុស្សជាង ១១៥០០០នាក់ត្រូវជម្លៀសចេញ។ ទឹកជំនន់បានបំផ្លាញផ្លូវថ្នល់ និងស្ពានក្នុងទីក្រុងមួយចំនួន។ ភ្លៀងក៏បានបង្កឱ្យមានការបាក់ដី និងបាក់ផ្នែកខ្លះនៃទំនប់វារីអគ្គិសនីដែរ ។ មនុស្សជាង ៤០០ពាន់នាក់គ្មានអគ្គិសនីប្រើប្រាស់នៅល្ងាចថ្ងៃទី៥ ខែឧសភា ខណៈជិត ១ភាគ៣នៃប្រជាជនក្នុងរដ្ឋមិនមានទឹកស្អាតប្រើប្រាស់។ ទីតាំងរដ្ឋ Rio Grande do Sul នៅប្រេស៊ីល ។ ក្រាហ្វិក ៖ Guardian យោងតាមទីភ្នាក់ងារភូគព្ភសាស្ត្រជាតិប្រេស៊ីល នៅទីក្រុង Porto Alegre ទឹកបឹង Guaiba បានហូរហៀរដល់ច្រាំងលើសពីកម្រិតទឹកខ្ពស់បំផុតក្នុងប្រវត្តិសាស្ត្រ។ អាកាសយានដ្ឋានអន្តរជាតិ Porto Alegre បានផ្អាកជើងហោះហើរទាំងអស់ចាប់តាំងពីថ្ងៃទី៣ ខែឧសភា។ កងកម្លាំងជួយសង្គ្រោះប្រេស៊ីលកំពុងព្យាយាមជួយសង្គ្រោះមនុស្សដែលជាប់នៅក្នុងទឹកជំនន់ធ្ងន់ធ្ងរ និងការបាក់ដីនៅភាគខាងត្បូងនៃប្រទេសដោយអ្នកស្ម័គ្រចិត្ដបានប្រើទូក ជិះស្គី ដើម្បីជួយសង្រ្គោះដែលកំពុងបន្ត។ ភ្លៀងធ្លាក់ខ្លាំងជាបន្តបន្ទាប់អស់រយៈពេលជាច្រើនថ្ងៃបានបណ្តាលឱ្យទីក្រុងជាច្រើនក្នុងរដ្ឋ Rio Grande do Sul ត្រូវបានជន់លិច។ ប្រតិបត្តិការជួយសង្គ្រោះទ្រង់ទ្រាយធំមួយត្រូវបានចាប់ផ្តើមដោយមានការចូលរួមពីទាហាន អ្នកពន្លត់អគ្គីភ័យ និងអ្នកស្ម័គ្រចិត្តជាង ៣០០០នាក់។ ក្រុមជួយសង្រ្គោះក្នុងទីក្រុង Porto Alegre ។ រូបភាព ៖ AFP ទីតាំងរដ្ឋ Rio Grande do Sul នៅប្រេស៊ីល ។ ក្រាហ្វិក ៖ Guardian អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4651.txt	ប្រធានគណៈកម្មការអឺរ៉ុបបានបានអំពាវនាវឱ្យផ្តល់អាទិភាពដល់ការដោះស្រាយហានិភ័យជុំវិញការបង្កឡើងដោយបញ្ញាសិប្បនិម្មិត (AI) ក្រោយពីអ្នកអភិវឌ្ឍន៍ប្រព័ន្ធបច្ចេកវិទ្យា អ្នកសិក្សា និងអ្នកជំនាញកំពូលៗរាប់រយនាក់នាពេលថ្មីៗនេះបានព្រមានអំពីហានិភ័យនៃ AI ។	នៅថ្ងៃទី ១៣ ខែកញ្ញា ប្រធានគណៈកម្មការអឺរ៉ុប (EC) លោកស្រី Ursula von der Leyen បានអំពាវនាវឱ្យមានការបង្កើតក្រុមប្រឹក្សាអ្នកជំនាញ និងតំណាងក្រុមហ៊ុនបច្ចេកវិទ្យាទូទាំងពិភពលោក ដើម្បីដោះស្រាយបញ្ហាប្រឈមដែលបង្កឡើងដោយបច្ចេកវិទ្យា AI ។ រដ្ឋាភិបាលជុំវិញពិភពលោកកំពុងប្រឈមមុខនឹងបញ្ហាលំបាកនៃរបៀបគ្រប់គ្រងហានិភ័យដែលបង្កដោយ AI ចំពោះសង្គមដោយមិនអាចទប់ស្កាត់បានការផ្លាស់ប្តូរថ្មី និងការច្នៃប្រឌិត។ EU ក៏មានការព្រួយបារម្ភអំពីផលប៉ះពាល់នៃបច្ចេកវិទ្យានេះចំពោះការបោះឆ្នោតសភាអឺរ៉ុបនៅឆ្នាំក្រោយផងដែរ ។ ប្រមុខគណៈកម្មការអឺរ៉ុបលោកស្រី Ursula von der Leyen បានសង្កត់ធ្ងន់ថា ៖« អ្នកអភិវឌ្ឍន៍ប្រព័ន្ធបច្ចេកវិទ្យា អ្នកសិក្សា និងអ្នកជំនាញកំពូលៗរាប់រយនាក់នាពេលថ្មីៗនេះបានព្រមានអំពីហានិភ័យពី AI បន្ថែមពីលើហានិភ័យផ្សេងទៀតដូចជាជំងឺកូវីដ-១៩ និងសង្គ្រាមនុយក្លេអ៊ែរដែលអំពាវនាវឱ្យផ្តល់អាទិភាពដោះស្រាយហានិភ័យពី AI ដែលមានលក្ខណៈជាសកល»។ លោកស្រីស្នើឱ្យការបង្កើតក្រុមប្រឹក្សាអ្នកជំនាញ AI សកលជាមួយនឹងយន្តការប្រតិបត្តិការនេះ ស្រដៀងនិងក្រុមប្រឹក្សាអន្តររដ្ឋាភិបាលរបស់អង្គការសហប្រជាជាតិស្តីពីការប្រែប្រួលអាកាសធាតុ (IPCC) ដោយចេញរបាយការណ៍ដោយផ្អែកលើការស្រាវជ្រាវវិទ្យាសាស្ត្រ ដើម្បីវាយតម្លៃហានិភ័យ និងអត្ថប្រយោជន៍នៃ AI សម្រាប់មនុស្សជាតិ។ បើតាមលោកស្រី Ursula von der Leyen ការបង្កើតក្រុមប្រឹក្សាអ្នកជំនាញជាសាកលស្តីពី AI នឹងជួយផ្តល់ការឆ្លើយតបរហ័ស និងសម្របសម្រួលលើមាត្រដ្ឋានសកល ។ សហភាពអឺរ៉ុបស្ថិតនៅជួរមុខនៃកិច្ចខិតខំប្រឹងប្រែងដើម្បីគ្រប់គ្រង AI ហើយត្រូវបានគេរំពឹងថានឹងអនុម័តសេចក្តីព្រាងច្បាប់ដំបូងរបស់ពិភពលោកដើម្បីគ្រប់គ្រងបច្ចេកវិទ្យានៅចុងឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4652.txt	នៅថ្ងៃទី៣ ខែកក្កដា តុលាការព្រហ្មទណ្ឌថៃបានកាត់ទោសអតីតពាណិជ្ជករលោក Prsit Jeowkok វ័យ ៥២ឆ្នាំ ឱ្យជាប់ពន្ធនាគារសរុបចំនួន១១៥៥ឆ្នាំ ពីបទឆបោកការវិនិយោគតាមអ៊ីនធឺណិត ហើយបង្គាប់ឱ្យបង់ប្រាក់សំណងសរុប ១ពាន់លានបាត (២៨,៤០លានដុល្លារ) ដល់ជនរងគ្រោះ។	តុលាការបានរកឃើញថា លោក Prasit ដែលមានដើមកំណើតនៅខេត្ត Krabi និងចុងជាប់ចោទពីរនាក់ទៀត កាលពីឆ្នាំ២០២០ និងឆ្នាំ២០២១ បានទាក់ទាញមនុស្សជាច្រើនតាមអ៊ីនធឺណិតឱ្យមកបណ្តាក់ទុនក្នុងអាជីវកម្មរបស់ខ្លួន ទាក់ទងនឹងកញ្ចប់សេវាកម្មទេសចរណ៍ និងការដាក់ជួលផលិតផលប្រណីតៗ។ ពួកគេបានសន្យានឹងផ្តល់នូវផលចំណេញខ្ពស់បន្ទាប់ពីចូលរួមវិនិយោគ។ តុលាការបានរកឃើញទៀតថា ពួកគេមានទោសពីបទក្លែងបន្លំសាធារណៈ និងឱក្រិដ្ឋកម្មតាមប្រព័ន្ធកុំព្យូទ័រ។ តុលាការបានសម្រេចកាត់ទោសឱ្យជាប់ពន្ធនាគារចំនួន ១១៥៥ឆ្នាំ នៃចំនួនបទល្មើសសរុប៣២១ករណី។ ទោះបីជាយ៉ាងណាក៏ដោយ ច្បាប់បានកំណត់ទោសជាក់ស្តែងមានត្រឹមតែរយៈពេល ២០ឆ្នាំប៉ុណ្ណោះ។ នេះបើតាមកាសែតបាងកកប៉ុស្តិ៍ នាថ្ងៃទី ០៣ ខែមិថុនា។ លោក Prasit បានបង្ហាញខ្លួនកាលពីថ្ងៃទី១៧ ខែឧសភាឆ្នាំ ២០២១ ហើយបានឃុំខ្លួននៅពន្ធនាគារកណ្តាល Bang Kwang ក្នុងខេត្ត Nonthaburi។ លោកបានព្យាយាមរត់គេចខ្លួនពីតុលាការព្រហ្មទណ្ឌកាលពីថ្ងៃទី២២ ខែធ្នូ ឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4653.txt	អឺរ៉ុបបានកត់ត្រាការស្លាប់ទាក់ទងនឹងកំដៅកើនឡើងចំនួន ៦១ ០០០នាក់កាលពីឆ្នាំមុនដែលចំនួននេះអាចកើនឡើងដល់ជិត ១សែននាក់នៅឆ្នាំបន្តបន្ទាប់។	វិទ្យាស្ថាន Barcelona សម្រាប់សុខភាពសកល និងវិទ្យាស្ថាន INSERM សម្រាប់ការស្រាវជ្រាវសុខភាពរបស់បារាំងបានចេញផ្សាយរបាយការណ៍មួយនៅថ្ងៃទី១០ ខែកក្កដា ដោយផ្អែកលើទិន្នន័យសីតុណ្ហភាព និងអត្រាមរណៈសម្រាប់ឆ្នាំ ២០១៥-២០២២ ពីតំបន់ចំនួន៨២៣ នៅទូទាំង៣៥ប្រទេសនៅអឺរ៉ុប ដែលមានប្រជាជនសរុប៥៤៣លាននាក់។ ដោយផ្អែកលើគំរូគណនា អ្នកជំនាញបានប៉ាន់ប្រមាណអំពីការស្លាប់ទាក់ទងនឹងកំដៅចំនួន ៦១ ៦៧២នាក់នៅអឺរ៉ុបចន្លោះថ្ងៃទី៣០ ខែឧសភា ឆ្នាំ២០២២ ដល់ថ្ងៃទី៤ ខែកញ្ញា ឆ្នាំ២០២២ ។ ជាពិសេស រលកកំដៅខ្លាំងបំផុតកាលពីរដូវក្តៅមុន ដែលបានចាប់ពីថ្ងៃទី១៨ ដល់ថ្ងៃទី២៤ ខែកក្កដាបានឆក់យកជីវិតមនុស្សជាង ១១ ៦០០នាក់។ លោក Hicham Achebak អ្នកស្រាវជ្រាវ INSERM បាននិយាយថា ៖ «នោះគឺជាចំនួនដ៏ច្រើននៃការស្លាប់។ យើងយល់ពីផលប៉ះពាល់នៃកំដៅលើការស្លាប់បន្ទាប់ពីឆ្នាំ ២០០៣ ប៉ុន្តែជាមួយនឹងការវិភាគនេះ យើងឃើញថានៅមានការងារជាច្រើនដែលត្រូវធ្វើដើម្បីការពារមនុស្ស» ។ បើតាមការសិក្សាស្រាវជ្រាវ បារាំងបានកើនឡើងកម្តៅ ២,៤៣អង្សាសេ បើធៀបទៅនឹងឆ្នាំមុន ដែលជាការកើនឡើងកំដៅដ៏ខ្ពស់បំផុតនៅក្នុងតំបន់ តាមពីក្រោយដោយស្វីស អ៊ីតាលី ហុងគ្រី ជាមួយនឹងការកើនឡើងសីតុណ្ហភាព ២,៣ ២,២៨ និង ២,១៣អង្សាសេបន្តបន្ទាប់គ្នា។ អ្នកស្រាវជ្រាវបានព្យាករថានៅឆ្នាំ២០៤០ អឺរ៉ុបទំនងជានឹងកត់ត្រាការស្លាប់ដោយសារកំដៅជាង៩៤ ០០០នាក់ហើយនៅឆ្នាំ ២០៥០ ចំនួននេះអាចកើនឡើងដល់ជាង១២០ ០០០នាក់។ លោក Hicham Achebak បន្ថែមថា ការព្យាករទាំងនេះ គឺផ្អែកលើភាពងាយរងគ្រោះរបស់មនុស្សនៅពេលនេះ និងសីតុណ្ហភាពនាពេលអនាគត ហើយបើវិធានការបង្ការប្រកបដោយប្រសិទ្ធភាព ផលប៉ះពាល់នឹងត្រូវបានកាត់បន្ថយដែរ។ ពិភពលោកត្រូវបានប៉ាន់ប្រមាណថាបានឡើងកំដៅជិត ១,២អង្សាសេ ចាប់តាំងពីពាក់កណ្តាលទសវត្សរ៍ឆ្នាំ ១៨០០ ខណៈដែលទ្វីបអឺរ៉ុបកាលពីឆ្នាំមុនត្រូវបានគេប៉ាន់ស្មានថាមានកំដៅប្រហែល ២,៣អង្សាសេបើធៀបសម័យមុនបដិវឌ្ឍន៍ឧស្សាហកម្ម។ ការស្រាវជ្រាវពីមុនបានបង្ហាញថា អឺរ៉ុបកំពុងឡើងកំដៅផែនដីលឿនជាងមធ្យមភាគពិភពលោកពីរដង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4654.txt	លោក Sun Song ដែលជាអ្នកពូកែគណិតវិទ្យាជនជាតិចិន បានសម្រេចត្រលប់ទៅស្រុកវិញ បន្ទាប់ពីធ្វើការនៅអាម៉េរិកជាង ១០ឆ្នាំ ជាមួយនឹងគម្រោងសាងសង់មជ្ឈមណ្ឌលគណិតវិទ្យាលំដាប់ពិភពលោកនៅទីក្រុង Zhejiang ។	សាកលវិទ្យាល័យ Zhejiang នៅថ្ងៃទី២ ខែមករា បានប្រកាសថាលោក Sun Song អាយុ ៣៦ឆ្នាំនឹងក្លាយជាសាស្រ្តាចារ្យពេញម៉ោងនៅវិទ្យាស្ថានសម្រាប់ការសិក្សាកម្រិតខ្ពស់ក្នុងគណិតវិទ្យា (IASM) របស់សាកលវិទ្យាល័យ។ មុនពេលមកដល់ចិន លោក Sun ជាសាស្រ្តាចារ្យនៅសាកលវិទ្យាល័យ UC Berkeley ដែលជាសកលវិទ្យាល័យលំដាប់កំពូលទាំង១៥ នៅអាម៉េរិក។ នេះបើយោងតាមចំណាត់ថ្នាក់សាកលវិទ្យាល័យ US News ។ ការត្រឡប់មកចិនវិញរបស់លោក Sun ជាផ្នែកមួយនៃផែនការរបស់សាកលវិទ្យាល័យ Zhejiang ដែលចង់ធ្វើឱ្យវិទ្យាស្ថានសម្រាប់ការសិក្សាកម្រិតខ្ពស់គណិតវិទ្យានៅទីនេះ ជាមជ្ឈមណ្ឌលគណិតវិទ្យាលំដាប់ពិភពលោក។ លោក Li Jianshu នាយកសាលា IASM បាននិយាយថា លោកចង់អញ្ជើញអ្នកគណិតវិទូដែលមានទេពកោសល្យពីគ្រប់ទិសទី ដើម្បីសម្រេចគោលដៅនេះ។ សាកលវិទ្យាល័យ Zhejiang ជាប់ចំណាត់ថ្នាក់ទី៣ នៅក្នុងប្រទេសចិន និងទី៤៤ នៅលើពិភពលោក។ នេះបើតាមចំណាត់ថ្នាក់ដោយ QS World University ។ «ប្រសិនបើចិនចង់ក្លាយជាមហាអំណាចវិទ្យាសាស្ត្រ និងបច្ចេកវិទ្យាពិតប្រាកដ ចិនត្រូវតែបណ្តុះមជ្ឈមណ្ឌលវិទ្យាសាស្ត្រ និងគណិតវិទ្យាឈានមុខគេ។ យើងនៅមានផ្លូវវែងឆ្ងាយទៀត ប៉ុន្តែយើងនឹងទៅដល់ទីនោះ»។ នេះបើតាមការដកស្រង់ចេញពីសេចក្តីប្រកាសរបស់សាកលវិទ្យាល័យ Zhejiang ។ លោក Sun បានប្រាប់សាកលវិទ្យាល័យ Zhejiang ថា ៖« ខ្ញុំនឹងស្រាវជ្រាវឱ្យច្រើន ជាមួយគ្នានេះនឹងណែនាំដល់និស្សិតដែលចង់បន្តគណិតវិទ្យា និងព្យាយាមឱ្យអស់ពីសមត្ថភាពដើម្បីចែករំលែកចំណេះដឹងដល់ក្មេងៗជំនាន់ក្រោយ»។ ទន្ទឹមនេះ លោក Sun បានបង្ហាញពីរបៀបនៃការយល់ច្បាស់អំពីគណិតវិទ្យា។ លោក Sun បញ្ជាក់ថា ៖« ចាំបាច់ត្រូវតែមានបំណងប្រាថ្នាចេញពីបេះដូង ដើម្បីយល់ពីគណិតវិទ្យា។ ការស្រាវជ្រាវទាមទារឱ្យមានការផ្តោតអារម្មណ៍ ហើយថែមទាំងមានការខ្ជាប់ខ្ជួនបន្ថែមទៀតក្នុងការដើរតាមមាគ៌ារបស់ខ្លួន ដោយសិក្សាពីបញ្ហាដែលខ្លួនចាប់អារម្មណ៍»។ Sun Song ជាអ្នកពូកែគណិតវិទ្យាចិនដ៏ល្បីមួយរូបដែលមានស្រុកកំណើតនៅខេត្តអានហ៊ួយរបស់ចិន ។ លោក Sun ត្រូវបានជ្រើសរើសឱ្យចូលក្នុងកម្មវិធីទេពកោសល្យនៃសាកលវិទ្យាល័យវិទ្យាសាស្ត្រ និងបច្ចេកវិទ្យាចិនក្នុងឆ្នាំ២០២២ នៅពេលមានអាយុ ១៥ឆ្នាំ។ លោកទទួលបានសញ្ញាបត្របណ្ឌិតពីសាកលវិទ្យាល័យ Wisconsin-Madison នៅអាមេរិកក្នុងឆ្នាំ ២០១០។ ទិសដៅស្រាវជ្រាវសំខាន់របស់លោក Sun គឺធរណីមាត្រឌីផេរ៉ង់ស្យែល និងធរណីមាត្រចំនួនកុំផ្លិច។ ក្នុងឆ្នាំ ២០១៤ មួយឆ្នាំបន្ទាប់ពីចូលរួមជាមួយសាកលវិទ្យាល័យ Stony Brook ក្នុងទីក្រុងញូវយ៉ក Sun បានទទួលពានរង្វាន់ Sloan Research Fellowship ដែលជាពានរង្វាន់ប្រកួតប្រជែងមួយសម្រាប់អ្នកស្រាវជ្រាវដែលមានសក្តានុពល។ លើសពីនេះ ៥ឆ្នាំក្រោយមកក្នុងនាមជាសាស្រ្តាចារ្យ UC Berkeley លោកបានទទួលរង្វាន់ធរណីមាត្រ Oswald Veblen ដ៏ល្បីល្បាញពីសមាគមគណិតវិទ្យាអាម៉េរិក។ ការងាររបស់លោកបានបង្ហាញពីសម្មតិកម្មដ៏យូរអង្វែងរបស់ Fano manifolds ដែលជាផ្នែកមួយនៃធរណីមាត្រ។ លោក Sun ក៏ត្រូវបានចាត់ទុកថាជាបេក្ខជនខ្លាំងសម្រាប់មេដាយមួយចំនួនដូចជា Nobel Prize in Mathematics ដែលផ្តល់អោយតែអ្នកស្រាវជ្រាវឆ្នើមដែលមានអាយុក្រោម ៤០ឆ្នាំប៉ុណ្ណោះ។ មុនពេល Sun Song មកចូលរួមជាមួយសាលា IASM សកលវិទ្យាល័យ Zhejiang ធ្លាប់បានស្វាគមន៍អ្នកគណិតវិទូជនជាតិចិន២នាក់ទៀតដែលត្រលប់មកពីអាម៉េរិកវិញ។ ពួកគេជាអ្នកជំនាញធរណីមាត្រ Ruan Yongbin ដែលជាសាស្ត្រាចារ្យនៅសាកលវិទ្យាល័យ Michigan នៅឆ្នាំ ២០២១ និងអ្នកជំនាញទ្រឹស្តីលេខ Liu Yifei មកពីសាកលវិទ្យាល័យ Harvard នៅឆ្នាំ ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4655.txt	បន្ទាប់ពីពង្រីកប្រតិបត្តិការចូលតំបន់កាហ្សា នៅយប់ថ្ងៃទី៣១ ខែតុលា កងទ័ពអ៊ីស្រាអែលបានទម្លាក់គ្រាប់បែកលើជំរំជនភៀសខ្លួន Jabalia ដោយបានសម្លាប់មនុស្សយ៉ាងហោចណាស់ ៥០នាក់ ក្នុងនោះមានទាំងមេទ័ព និងកូនទាហានក្រុមហាម៉ាស ។	អាជ្ញាធរសុខាភិបាលតំបន់កាហ្សា ដែលគ្រប់គ្រងដោយក្រុមហាម៉ាស បាននិយាយថា មនុស្សជាង ៥០នាក់ ត្រូវបានសម្លាប់ បន្ទាប់ពីអ៊ីស្រាអែល បានទម្លាក់គ្រាប់បែក លើជំរំជនភៀសខ្លួន Jabalia នៅតំបន់ឆ្នេរនេះ។ «មនុស្សជាង ៥០នាក់ត្រូវបានសម្លាប់ប្រហែល ១៥០នាក់បានរងរបួស និងរាប់សិបនាក់ បានជាប់នៅក្រោមគំនរបាក់បែក នៅក្នុងការសម្លាប់រង្គាលដ៏ឃោរឃៅរបស់អ៊ីស្រាអែល ដែលផ្តោតលើតំបន់ដ៏ធំមួយ ដែលមានមនុស្សច្រើនផ្ទះនៅក្នុងជំរំ Jabalia ភាគខាងជើងតំបន់កាហ្សា»។ នេះបើតាមការបញ្ជាក់របស់អាជ្ញាធរសុខាភិបាលតំបន់កាហ្សា។ កងកម្លាំងការពារអ៊ីស្រាអែល (IDF) ក្រោយពីបានបញ្ជាក់ការវាយឆ្មក់លើជំរំជនភៀសខ្លួន Jabalia បាននិយាយថា វាជាផ្នែកនៃការវាយប្រហារទ្រង់ទ្រាយធំមួយ សំដៅលើសមាជិកនៃកងវរសេនាតូចមជ្ឈមណ្ឌល Jabaliya របស់ក្រុមហាម៉ាស។ យោងតាម IDF កងវរសេនាតូចមជ្ឈមណ្ឌល Jabaliya បានគ្រប់គ្រងអគារស៊ីវិលជាច្រើន នៅក្នុងតំបន់នោះ។ IDF បានប្រកាសពីការសម្លាប់លោក Ibrahim Biari ដែលជាមេបញ្ជាការហាម៉ាសម្នាក់ ទទួលខុសត្រូវក្នុងការដឹកនាំសមាជិកកងកម្លាំងពិសេស Nukhba ឱ្យចូលរួមក្នុងការវាយប្រហារថ្ងៃទី៧ ខែតុលា លើអ៊ីស្រាអែល ក៏ដូចជាសមាជិកជាច្រើននៃក្រុមផងដែរ។ ក្នុងនោះហេដ្ឋារចនាសម្ព័ន្ធក្រោមដីរបស់ក្រុម នៅក្រោមអគារទាំងនោះ ត្រូវបានដួលរលំបន្ទាប់ពីការវាយឆ្មក់ ។ អ៊ីស្រាអែល បានបង្កើនប្រតិបត្តិការយោធាប្រឆាំងនឹងតំបន់កាហ្សា ចាប់ពីថ្ងៃទី ២៧ ខែតុលា ដោយបង្កើនការវាយប្រហារតាមអាកាស និងការបញ្ជូនទាហាន និងរថក្រោះ ទៅវាយប្រហារតំបន់នោះ។ យ៉ាងណា ក្រសួងការពារជាតិអ៊ីស្រាអែលបានបញ្ជាក់ថា នេះមិនមែនជាការវាយប្រហារលើដីទ្រង់ទ្រាយធំ ប្រឆាំងនឹងតំបន់កាហ្សា ដែលប្រទេសនេះ បានគ្រោងទុកនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4656.txt	តំបន់ Rongjiang ដែលជាសហគមន៍មួយដែលមានប្រជាជន ៨០ភាគរយជាជនជាតិភាគតិចរបស់ចិន បានបង្កើតព្រឹត្តិការណ៍កីឡាបាល់ទាត់តាមភូមិដែលមានឈ្មោះថា Cunchao ក្នុងគោលបំណងទាក់ទាញវិស័យទេសចរណ៍ដើម្បីលុបបំបាត់ភាពក្រីក្រ។ ព្រឹត្តិការណ៍កីឡាដ៏គួរអស្ចារ្យនេះ បានទាក់ទាញអ្នកទស្សនាជាង ៥០លាននាក់ទាំងនៅលើទីលាន និងអ៊ីនធឺណិត។ ចំពោះការផ្តល់ជ័យលាភីជាពានរង្វាន់វិញ អ្នកឈ្នះទទួលបានសាច់គោ សាច់ជ្រូក សាច់ចៀម និងសាច់ក្ងាន។	ព្រឹត្តិការណ៍កីឡាបាល់ទាត់តាមភូមិ ឬជាភាសាចិនហៅថា Cunchao នៅទីក្រុង Putonghua តំបន់ Rongjiang ខេត្ត Guizhou ភាគនិរតីនៃប្រទេសចិនបានឈានដល់ទីបញ្ចប់កាលពីយប់ថ្ងៃទី២៩ ខែកក្កដា។ ការប្រកួតកីឡាតាមភូមិនេះ បានអូសបន្លាយអស់រយៈពេលជិតបីខែ ដើម្បីទាក់ទាញការចាប់អារម្មណ៍នៅទូទាំងប្រទេស និងជំរុញសេដ្ឋកិច្ចក្នុងតំបន់។ បើតាមសារព័ត៌មានចិន China Daily កីឡាករដែលលេងនៅក្នុង Village Super League មកពីមជ្ឈដ្ឋាននៃការរស់នៅខុសៗគ្នា ដែលអ្នកខ្លះជាសិស្សនិស្សិត ចំណែកអ្នកខ្លះទៀតជាអ្នកលក់ដូរ កម្មករសំណង់ អ្នកបើកអេស្កាវ៉ាទ័រ ឬអ្នកជំនួញ។ ចំណែកឯអាជ្ញាកណ្តាលវិញមានដូចជា គ្រូបង្រៀន បុគ្គលិករដ្ឋាភិបាល និងអ្នកភូមិជាដើម។ នៅឆ្នាំនេះ អ្នកគាំទ្រកីឡាបានធ្វើដំណើរមកពីទូទាំងប្រទេស ដើម្បីទស្សនាព្រឹត្តិការណ៍កីឡាដ៏ពេញនិយមបំផុតនេះ ដែលមានចំនួនច្រើនជាងការប្រកួតបាល់ទាត់ពាក់កណ្តាលរដូវក្តៅរបស់ចិនទៅទៀត។ វាក៏ជាយុទ្ធនាការដ៏ជោគជ័យមួយ សម្រាប់បង្ហាញពីអ្វីៗប្លែកៗទៅដល់អ្នកដែលមកទស្សនានៅតំបន់ Rongjiang រួមទាំងវប្បធម៌ ទេសភាព រឿងព្រេងនិទាន និងអាហារដ៏ឈ្ងុយឆ្ងាញ់។ ការប្រកួតនេះ បានអូសទាញអ្នកទស្សនាយ៉ាងហោចណាស់១លាននាក់នៅទីលាន និងច្រើនជាង៥០លាននាក់នៅលើអ៊ីនធឺណិត។ វីដេអូ និងការផ្សាយបន្តផ្ទាល់នៃព្រឹត្តិការណ៍នេះបានរីកសាយភាពដោយទទួលបានការចុចមើលច្រើនជាង៣០ពាន់លានដងមកទល់ពេលនេះ។ លើសពីនេះ រង្វាន់សម្រាប់អ្នកឈ្នះក្នុងព្រឹត្តិការណ៍កីឡាខាងលើមានដូចជា សាច់គោសម្រាប់ជើងឯក សាច់ជ្រូកសម្រាប់ជើងឯករង សាច់ចៀមសម្រាប់អ្នកឈ្នះចំណាត់ថ្នាក់លេខបី និងសាច់ក្ងានសម្រាប់ជ័យលាភីលេខបួន។ ជាងនេះទៅទៀត ព្រឹត្តិការណ៍ដ៏អស្ចារ្យនេះបានជំរុញកំណើនសេដ្ឋកិច្ចក្នុងស្រុក។ ស្រុកបានទទួលអ្នកទស្សនាច្រើនជាង ២,៥លាននាក់ចាប់តាំងពីការប្រកួតបានចាប់ផ្តើមនៅក្នុងខែឧសភា។ យោងតាមអាជ្ញាធរក្នុងតំបន់បានឱ្យដឹងថា ប្រាក់ចំណូលពីទេសចរណ៍បានលើសពី ២,៨ពាន់លានយន់ (៣៩២លានដុល្លារ) កើនជិតពីរដងនៃរយៈពេលដូចគ្នាកាលពីឆ្នាំមុន។ ចាប់ពីថ្ងៃទី ១ដល់ថ្ងៃទី ១៦ខែកក្កដា តំបន់ Rongjiangនេះ បានទទួលភ្ញៀវទេសចរចំនួន ៩២១ ២០០នាក់ និងទទួលបានប្រាក់ចំណូលពីវិស័យទេសចរណ៍ជាង ១,០៧ពាន់លានយន់។ តំបន់ Rongjiang ដែលជាស្រុកចុងក្រោយមួយរបស់ចិនក្រោម ការជំរុញកាត់បន្ថយភាពក្រីក្ររបស់លោកប្រធានាធិបតី ស៊ី ជិនភីង ដែលមានក្រុមជនជាតិភាគតិចរស់នៅចំនួន ១៥ ដែលមានប្រហែល ៨៥ ភាគរយនៃចំនួនប្រជាជនសរុបនៅទីនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4657.txt	អេហ្ស៊ីបបានបើកច្រកព្រំដែន ជាលើកដំបូងចាប់តាំងពីជម្លោះហាម៉ាស-អ៊ីស្រាអែលផ្ទុះឡើង ដោយអនុញ្ញាតឱ្យអ្នកកាន់លិខិតឆ្លងដែនបរទេសចាកចេញពីតំបន់កាហ្សា។	ជនបរទេសចំនួន ៥៤៥នាក់ និងអ្នកដែលមានសញ្ជាតិជាតិពីរត្រូវបានរំពឹងថា នឹងចាកចេញពីតំបន់កាហ្សាតាមច្រក Rafah ដែលជាព្រំដែនតែមួយគត់រវាងអេហ្ស៊ីប និងតំបន់កាហ្សានៅថ្ងៃទី១ ខែវិច្ឆិកា។ មុននេះ រថយន្តដឹកជំនួយជាង ២០០គ្រឿង បានទៅដល់តំបន់ហ្សាកាត់តាមច្រក Rafah តាំងពីថ្ងៃទី២១ ខែតុលា ប៉ុន្តែគ្មាននរណាម្នាក់ ត្រូវបានអនុញ្ញាតឱ្យចាកចេញពីតំបន់នេះទេ។ អ្នកដែលចង់ចាកចេញបានតម្រង់ជួរតាំងពីព្រឹកព្រលឹម។ បន្ទាប់ពីត្រូវបានអនុញ្ញាតឱ្យចូលទៅក្នុងកន្លែងរង់ចាំ ពួកគេបានបន្តតម្រង់ជួរជុំវិញបញ្ជរ ដើម្បីត្រួតពិនិត្យលិខិតឆ្លងដែន និងឯកសារផ្សេងៗទៀត។ អេហ្ស៊ីបបានអះអាងថា ក្រុមទីមួយមានជនជាតិប៉ាឡេស្ទីន ៨១នាក់ ដែលឈឺធ្ងន់ ឬរបួស នឹងត្រូវបានអនុញ្ញាតឱ្យទៅអេហ្ស៊ីប ដើម្បីទទួលការព្យាបាលនៅថ្ងៃទី១ ខែវិច្ឆិកានេះ។ ក្រុមរថយន្តសង្គ្រោះមកពីខាងអេហ្ស៊ីប បានចូលតាមច្រកព្រំដែន ដើម្បីយកមនុស្សទាំងនេះ ទៅព្យាបាលនៅមន្ទីរពេទ្យអេហ្ស៊ីប។ ទន្ទឹមនេះ អ្នកកាន់លិខិតឆ្លងដែនមកពី ៤៤ប្រទេស ក៏ដូចជា ២៨ស្ថាប័នរួមទាំងទីភ្នាក់ងារអង្គការសហប្រជាជាតិ កំពុងរស់នៅក្នុងតំបន់កាហ្សា។ ប្រជាជនប្រហែល ២,៣លាននាក់នៅក្នុងតំបន់នេះ បានស៊ូទ្រាំនឹងការទម្លាក់គ្រាប់បែករបស់អ៊ីស្រាអែល មិនឈប់ឈរជាង ៣សប្តាហ៍ ជាការឆ្លើយតបទៅនឹងការវាយឆ្មក់ ថ្ងៃទី ៧ខែតុលា ដោយក្រុមហាម៉ាស។ ការសម្រេចចិត្តបើកច្រកព្រំដែននេះ ត្រូវបានធ្វើឡើងប៉ុន្មានម៉ោងបន្ទាប់ពីអ៊ីស្រាអែល បានវាយឆ្មក់តំបន់ Jabaliya ដែលជាជំរំជនភៀសខ្លួនដ៏ធំបំផុតនៅក្នុងតំបន់កាហ្សា ដោយបានសម្លាប់មនុស្សយ៉ាងហោចណាស់ ៥៩នាក់។ អ៊ីស្រាអែលបាននិយាយថា នេះជាផ្នែកនៃការវាយប្រហារទ្រង់ទ្រាយធំ សំដៅទៅលើសមាជិកនៃកងវរសេនាតូច Jabaliya របស់ក្រុមហាម៉ាស។ អេហ្ស៊ីបបានថ្កោលទោសការវាយប្រហារនេះ និងបានព្រមានអំពីផលវិបាក នៃការបន្តការវាយប្រហារនឹងជនស៊ីវិល ដែលគ្មានការការពារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4658.txt	ចំនួននៃការលក់រថយន្តអគ្គិសនី និងអគ្គិសនី-ឥន្ធនៈ នៅឆ្នាំមុនបានកើនដល់ ១៣,៦លានគ្រឿង ធ្វើឲ្យមានកំណើន ៣១ភាគរយ។ នេះបើយោងតាមក្រុមហ៊ុនស្រាវជ្រាវទីផ្សារ Rho Motion ។	រថយន្តអគ្គិសនីចំនួន ៩,៥ លានគ្រឿង និងរថយន្តអគ្គិសនី-ឥន្ធនៈមានចំនួន ៤,១ លានគ្រឿងបានលក់ចេញនៅក្នុងឆ្នាំ២០២៣។ បើតាមក្រុមហ៊ុន Rho Motion នៅក្នុងខែធ្នូ ឆ្នាំ២០២៣ ចំនួនការលក់រថយន្តអគ្គិសនីបានកើនឡើងខ្លាំងដែលមានរហូតដល់១,៥លានគ្រឿង។ យ៉ាងណា អត្រាកំណើននៃការលក់រថយន្តអគ្គសនីទូទាំងពិភពលោកកាលពីឆ្នាំ ២០២២ បានកើនឡើងរហូតដល់ ៦០ភាគរយឯណោះ។ លោក Charles Lester ប្រធានផ្នែកគ្រប់គ្រងទិន្នន័យរបស់ Rho Motion បានប្រាប់ទីភ្នាក់ងារព័ត៌មាន Reuters ថា វាជាតួលេខដែលសមហេតុផល ព្រោះគេមិនអាចរំពឹងថានឹងកើនឡើងទ្វេដងជារៀងរាល់ឆ្នាំបានទេ។ ការលក់រថយន្តអគ្គិសនីបានកើនឡើងខ្លាំងនៅអាម៉េរិក និងកាណាដាដែលមានចំនួន៥០ភាគរយ ខណៈនៅអឺរ៉ុប និងចិនបានកើនឡើងក្នុងអត្រា ២៧ភាគរយ និង ១៥ភាគរយរៀងគ្នានៅឆ្នាំ២០២៣។ Tesla ជាក្រុមហ៊ុនឈានមុខគេក្នុងការលក់រថយន្តអគ្គិសនីចំនួន ១,៨លានគ្រឿង ដែលកើនឡើងជិត ៣៨ភាគរយ បើធៀបនឹងឆ្នាំ២០២២។ ទន្ទឹមនេះ ក្រុមហ៊ុនចិន BYD បានលក់រថយន្តអគ្គិសនីចំនួ១,៦២លានគ្រឿង។ ក្រុមហ៊ុននេះក៏បានលក់រថយន្តអគ្គិសនី-ឥន្ធនៈបន្ថែមចំនួន ១,៤លានគ្រឿងផងដែរ។ ថ្មីៗនេះ ពួកគេបានជ្រើសរើសហុងគ្រីជាទីតាំងសាងសង់រោងចក្រផលិតរថយន្តអគ្គិសនីដំបូងគេនៅអឺរ៉ុប។ ទីផ្សាររថយន្តអគ្គិសនីសកលនៅឆ្នាំ ២០២៤ ត្រូវបានរំពឹងថានឹងមានការប្រកួតប្រជែងខ្លាំង។ ក្រោយពីមានកំណើនយ៉ាងឆាប់រហ័សជាច្រើនឆ្នាំ ក្រុមហ៊ុនផលិតមួយចំនួនព្រួយបារម្ភថាការលក់រថយន្តអគ្គិសនីនៅអឺរ៉ុប និងកន្លែងផ្សេងទៀតអាចប្រឈមនឹងតម្រូវការកាន់តែខ្សោយ ដោយសារអតិថិជនពន្យារពេលការសម្រេចចិត្តដើម្បីរង់ចាំម៉ូដែលថ្មីជាងមុន និងមានតម្លៃថោកជាងដែលនឹងលេចរូបរាងឡើងក្នុងរយៈពេល២ ទៅ ៣ឆ្នាំខាងមុខ។ លោក Charles Lester បានព្យាករថា ការលក់រថយន្តអគ្គិសនីនៅអឺរ៉ុបអាចរងផលប៉ះពាល់ដោយការសម្រេចចិត្តភ្លាមៗរបស់អាល្លឺម៉ង់ក្នុងការកាត់បន្ថយការឧបត្ថម្ភធនរថយន្តអគ្គិសនី។ ចំណែក គណៈកម្មការអឺរ៉ុបបានបើកការស៊ើបអង្កេតលើក្រុមហ៊ុនចិន ដើម្បីមើលថាតើចិនកំពុងទទួលបានអត្ថប្រយោជន៍ពីការឧបត្ថម្ភធនសម្រាប់ការលក់បង្ខូចតម្លៃឬយ៉ាងណា។ លើសពីនេះ នៅអាម៉េរិក ក្រុមហ៊ុនផលិតរថយន្តមួយចំនួនរួមទាំង Ford និង GM បានកាត់បន្ថយ ឬពន្យារពេលគម្រោងសាងសង់រោងចក្រផលិតរថយន្តអគ្គិសនី។ ទន្ទឹមនោះ ម៉ូដែលមួយចំនួនរួមទាំងរថយន្ត Mustang Mach-E របស់ក្រុមហ៊ុន Ford និងម៉ូដែល E របស់ក្រុមហ៊ុន Tesla លែងមានសិទ្ធិទទួលបានឥណទានពន្ធចំនួន ៧៥០០ដុល្លារក្រោមច្បាប់កាត់បន្ថយអតិផរណាទៀតហើយ។ ការវិវដ្ដទាំងនេះក៏អាចប៉ះពាល់ដល់ការផ្គត់ផ្គង់ និងតម្រូវការនៅក្នុងទីផ្សាររថយន្តអគ្គិសនីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4659.txt	យន្តហោះរុស្ស៊ី Antonov-24 ដឹកមនុស្ស ៣៤នាក់បានចុះចតនៅលើផ្ទាំងទឹកកក ក្បែរអាកាសយានដ្ឋាននៅភាគខាតកើតប្រទេសរុស្ស៊ី ដោយសារតែកំហុសអ្នកបើកបរ។	យន្តហោះ Antonov-24 នៃក្រុមហ៊ុនអាកាសចរណ៍ Polar Airlines ដឹកអ្នកដំណើរ ៣០នាក់ និងអ្នកបម្រើការលើយន្តហោះចំនួន ៤នាក់បានចុះចតនៅទន្លេ Kolyma ក្បែរ Zyryanka តំបន់ Yakutia នៅថ្ងៃទី២០ ខែធ្នូ។ ដោយសារតែផ្ទៃទឹកទន្លេត្រូវបានកក យន្តហោះមិនមានការខូចខាត ហើយមនុស្សដែលនៅលើយន្តហោះមានសុវត្ថិភាពគ្រប់គ្នា។ មន្ត្រីស៊ីបេរីភាគខាងកើតបានប្រាប់ទីភ្នាក់ងារព័ត៌មាន Reuters ថា ៖«តាមព័ត៌មានដំបូង មូលហេតុនៃឧបទ្ទវហេតុនេះ គឺមកពីអ្នកបើកយន្តហោះបង្កកំហុស ដោយមិនបានឃើញផ្លូវរត់ក្នុងអំឡុងពេលដំណើរការចុះចត»។ ក្រោយពីយន្តហោះបានចុះចតនៅលើទន្លេទឹកកកហើយ អ្នកដំណើរបានចាកចេញពីយន្តហោះ ហើយត្រូវបានស្នាក់នៅក្នុងចំណតអាកាសយានដ្ឋាន និងសណ្ឋាគារក្បែរៗនោះ។ ទីភ្នាក់ងារដឹកជញ្ជូនផ្លូវអាកាសសហព័ន្ធរុស្ស៊ីបានត្រួតពិនិត្យយន្តហោះ បន្ទាប់ពីវាបានចុះចត ហើយកំពុងដំណើរការស៊ើបអង្កេតបន្ត។ Antonov-24 ត្រូវបានបង្កើតឡើងដោយសហភាពសូវៀតក្នុងទសវត្សរ៍ឆ្នាំ ១៩៦០ ដែលត្រូវបានរចនាឡើងសម្រាប់ការហោះហើររយៈចម្ងាយខ្លី និងមធ្យម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_466.txt	នៅថ្ងៃទី៥ខែកក្កដា ប៉ូលិសហុងកុងបានចាប់ខ្លួនបុរសបួននាក់ ដោយចោទប្រកាន់ថាបានផ្តល់ជំនួយផ្នែកហិរញ្ញវត្ថុដល់ប្រជាជនដែលបានភៀសខ្លួនទៅក្រៅប្រទេស និងពាក់ព័ន្ធជាមួយសកម្មភាពដែលបង្កគ្រោះថ្នាក់ដល់សន្តិសុខជាតិហុងកុង។	ការចាប់ខ្លួនបុរសបួននាក់នេះ បានកើតឡើងពីរថ្ងៃបន្ទាប់ពីមានការចេញដីកា និងផ្តល់ប្រាក់រង្វាន់សម្រាប់ការតាមចាប់សកម្មជនគាំទ្រប្រជាធិបតេយ្យហុងកុង ដែលកំពុងគេចខ្លួននៅក្រៅប្រទេស។ ប៉ូលិសបាននិយាយថា ពួកគេទាំងបួននាក់នេះ ត្រូវបានសង្ស័យថាបានប្រើប្រាស់ក្រុមហ៊ុន ប្រព័ន្ធផ្សព្វផ្សាយសង្គម និងកម្មវិធីទូរស័ព្ទ ដើម្បីទទួលមូលនិធិនានា ហើយបន្ទាប់មកពួកគេផ្តល់ទៅឱ្យប្រជាជននៅក្រៅប្រទេស។ សេចក្តីថ្លែងការណ៍របស់ប៉ូលិសមិនបានបង្ហាញអត្តសញ្ញាណជនសង្ស័យទាំងបួននាក់ ឬមនុស្សដែលពួកគេបានគាំទ្រនោះទេ។ ប្រព័ន្ធផ្សព្វផ្សាយក្នុងស្រុក រួមទាំងកាសែត South China Morning Post បាននិយាយថា អ្នកទាំងបួនគឺជាអតីតសមាជិកនៃគណបក្សគាំទ្រលទ្ធិប្រជាធិបតេយ្យ Demosisto សហស្ថាបនិក Nathan Law ដែលជាសកម្មជនគាំទ្រប្រជាធិបតេយ្យបច្ចុប្បន្នមានមូលដ្ឋាននៅអង់គ្លេស។ កាលពីថ្ងៃទី៣ ខែកក្កដា ប៉ូលិសហុងកុងបានចោទប្រកាន់សកម្មជននៅក្រៅប្រទេសចំនួនប្រាំបីនាក់ពីបទបំពានច្បាប់សន្តិសុខជាតិដ៏ធ្ងន់ធ្ងររបស់ហុងកុង និងបានផ្តល់រង្វាន់ចំនួន ១លានដុល្លារហុងកុង (១២៧ ៦០០ដុល្លារ) សម្រាប់ព័ត៌មានដែលនាំទៅដល់ការចាប់ខ្លួនពួកគេម្នាក់ៗ។ មេដឹកនាំហុងកុងលោក John Lee បាននិយាយថា អ្នកទាំងប្រាំបីនាក់ដែលរស់នៅអាម៉េរិក អង់គ្លេស កាណាដា និងអូស្ត្រាលី នឹងត្រូវតាមចាប់ខ្លួនអស់មួយជីវិត ហើយអ្នកណាម្នាក់ រួមទាំងមិត្តភក្តិ សាច់ញាតិរបស់ពួកគេ ដែលផ្តល់ព័ត៌មានដែលនាំទៅដល់ការចាប់ខ្លួនរបស់ពួកគេនឹងមានសិទ្ធិទទួលបានរង្វាន់។ អត្ថបទទាក់ទង អូស្ត្រាលី អង់គ្លេស អាម៉េរិក ថ្កោលទោសហុងកុងចំពោះការផ្តល់ប្រាក់រង្វាន់តាមចាប់ខ្លួនសកម្មជននយោបាយ៨នាក់ ចំណាត់ការរបស់ប៉ូលិសកាលពីថ្ងៃទី៣ ខែកក្កដា បានទាក់ទាញការរិះគន់យ៉ាងខ្លាំងពីសំណាក់រដ្ឋាភិបាលលោកខាងលិច ជុំវិញការអនុវត្តច្បាប់សន្តិសុខដែលដាក់ដោយទីក្រុងប៉េកាំង បន្ទាប់ពីមានចលនាតវ៉ាគាំទ្រលទ្ធិប្រជាធិបតេយ្យដ៏ធំនៅទីក្រុងហុងកុងក្នុងឆ្នាំ ២០១៩ ។ មនុស្សជាង ២៦០នាក់ត្រូវបានចាប់ខ្លួនក្រោមច្បាប់សន្តិសុខ រួមទាំងសកម្មជនគាំទ្រលទ្ធិប្រជាធិបតេយ្យសំខាន់ៗផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4660.txt	ក្រុមហាម៉ាស បានព្រមានថា តំបន់កាហ្សានឹងក្លាយជាកន្លែងបញ្ចុះសពកងទ័ពអ៊ីស្រាអែល ហើយអះអាងថាខ្លួននឹងដោះលែងចំណាប់ខ្មាំងបរទេសមួយចំនួន ក្នុងរយៈពេលប៉ុន្មានថ្ងៃខាងមុខ។	កាហ្សានឹងក្លាយជាទីបញ្ចុះសព និងជាកន្លែងឃុំឃាំងខ្មាំងសត្រូវ ទាហាន យោធា អ្នកដឹកនាំនយោបាយរបស់អ៊ីស្រាអែល។ នេះបើតាមលោក Abu Obeida អ្នកនាំពាក្យកងពលតូច Ezzedine al-Qassam Brigades របស់ក្រុមហាម៉ាស ថ្លែងតាមទូរទស្សន៍នៅថ្ងៃទី៣១ ខែតុលា។ លោក Obeida បានបន្ថែមថា ៖ «យើងក៏បានជូនដំណឹងទៅអន្តរការីថា យើងនឹងដោះលែងចំណាប់ខ្មាំងបរទេសមួយចំនួននៅក្នុងប៉ុន្មានថ្ងៃខាងមុខនេះ»។ សេចក្តីថ្លែងការណ៍នេះ ធ្វើឡើងដោយលោក Obeida ស្របពេលដែលទាហានថ្មើរជើង និងរថក្រោះរបស់អ៊ីស្រាអែល ផ្លាស់ទីកាន់តែជ្រៅចូលទៅក្នុងតំបន់កាហ្សា និងការប្រយុទ្ធជាមួយខ្មាន់កាំភ្លើងក្រុមហាម៉ាស នៅក្នុងទីក្រុងធំបំផុតក្នុងតំបន់។ អ្នកនាំពាក្យកងកម្លាំងការពារអ៊ីស្រាអែល (IDF) លោក Daniel Hagari បាននិយាយថា ការប្រយុទ្ធគ្នានៅតំបន់កាហ្សាកាន់តែមានភាពស្មុគស្មាញ ដោយសារទាហាននៅក្នុងប្រទេសនេះ ព្យាយាមជួយសង្គ្រោះចំណាប់ខ្មាំង ដែលត្រូវបានចាប់ខ្លួនដោយក្រុមហាម៉ាស។ លោក Hagari បានលើកឡើងថា ៖« នេះគឺជាការប្រយុទ្ធដ៏ស្មុគស្មាញមួយនៅរយៈចម្ងាយជិត។ នៅក្នុងការប្រយុទ្ធគ្នាដ៏ខ្លាំងក្លានៅថ្ងៃនេះ យើងបានបាត់បង់ទាហាន២នាក់ នៅពេលដែលអង្គភាពស្វែងរកចាប់យកមូលដ្ឋានក្រុមហាម៉ាសនៅតំបន់ Jabaliya»។ IDF ប៉ាន់ប្រមាណថា ក្រុមហាម៉ាសកំពុងចាប់ចំណាប់ខ្មាំងប្រហែល ២៤០នាក់នៅក្នុងតំបន់កាហ្សា ដោយមិនរាប់បញ្ចូលមនុស្ស ៤នាក់ដែលត្រូវបានដោះលែង និងសាជីវកម្ម Ori Megidish ដែលត្រូវបានជួយសង្គ្រោះដោយកងទ័ពអ៊ីស្រាអែល ក្នុងការវាយឆ្មក់កាលពីយប់ថ្ងៃទី ២៩ខែតុលា។ អ្នកនាំពាក្យ IDF លោក Daniel Hagari បានកត់សម្គាល់ថា នេះមិនមែនជាចំនួនចុងក្រោយនោះទេ។ ក្រុមហាម៉ាស បានចេញសេចក្តីថ្លែងការណ៍មួយ ក្នុងបរិបទដែលសហគមន៍អន្តរជាតិ បង្កើនការព្រមានទាក់ទងនឹងការប្រយុទ្ធគ្នានៅតំបន់កាហ្សា និងវិបត្តិមនុស្សធម៌ក្នុងតំបន់។ អ៊ីស្រាអែលបានរារាំង និងវាយឆ្មក់ចូលតំបន់កាហ្សា ចាប់តាំងពីថ្ងៃទី៧ ខែតុលា ដើម្បីជាការឆ្លើយតបទៅនឹងការវាយប្រហារភ្លាមៗរបស់ក្រុមហាម៉ាស លើភាគខាងត្បូងនៃប្រទេស ដែលបណ្តាលឱ្យមានអ្នកស្លាប់ និងរបួសយ៉ាងច្រើន។ អេហ្ស៊ីប ហ្ស៊កដានី អារ៉ាប៊ីសាអូឌីត និងកាតាបានចេញសេចក្តីថ្លែងការណ៍ថ្កោលទោស ការវាយឆ្មក់របស់អ៊ីស្រាអែលលើតំបន់ Jabaliya ។ ក្រសួងការបរទេសកាតាបានព្រមានថា ភាពតានតឹងកាន់តែខ្លាំងឡើងអាចប៉ះពាល់ដល់ដំណើរការចរចាសង្គ្រោះចំណាប់ខ្មាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4661.txt	កសិករម្នាក់នៅខេត្ត Saskatchewan ប្រទេសកាណាដា ត្រូវបានពិន័យជាប្រាក់ចំនួន ៦១០០០ដុល្លារក្នុងការប្រើ Emoji សញ្ញាមេដៃ លើកិច្ចសន្យាទិញ-លក់គ្រាប់ធញ្ញជាតិកាលពីចុងឆ្នាំ ២០២១។	រឿងនេះបានមកដល់តុលាការបន្ទាប់ពីលោក Achter ខកខានក្នុងការចែកចាយគ្រាប់ធញ្ញជាតិ ៨៦តោន ដែលអ្នកទិញលោក Kent Mickleborough កំពុងស្វែងរកទិញកាលពីឆ្នាំ ២០២១ ដែលជំរុញឱ្យលោក Mickleborough ចាត់វិធានការផ្លូវច្បាប់។ លោក Mickleborough បានទាក់ទងជាមួយលោក Achter តាមទូរស័ព្ទក្នុងការទិញគ្រាប់ធញ្ញជាតិនៅចុងឆ្នាំ ២០២១។ បន្ទាប់មកគាត់បានផ្ញើសារទៅកសិករម្នាក់នេះនូវកិច្ចសន្យាទិញ-លក់ដោយសរសេរនូវពាក្យ « please confirm flax contract» ដែលមានន័យថា សូមទទួលនូវកិច្ចសន្យាគ្រាប់ធញ្ញជាតិ ។ លោក Achter ក៏បានឆ្លើយតបជាមួយនឹង Emoji ដែលមានសញ្ញា «មេដៃ» ប៉ុន្តែមិនបានផ្តល់គ្រាប់ធញ្ញជាតិតាមកាលបរិច្ឆេទដែលបានបញ្ជាក់នោះទេ។ ប៉ុន្តែលោក Mickleborough បានអះអាងថា លោកមានទំនាក់ទំនងអាជីវកម្មយូរអង្វែងជាមួយលោក Achter ហើយថាកសិករម្នាក់នេះបានយល់ព្រមលើកិច្ចសន្យាតាមរយៈសារដែលបានបង្ហាញ Emoji មេដៃ ។ ប៉ុន្តែលោក Achter បានបដិសេដថា ៖« Emoji ដែលមានសញ្ញាមេដៃនេះ បញ្ជាក់យ៉ាងសាមញ្ញថាបានទទួលកិច្ចសន្យា មិនមែនជាការបញ្ជាក់ការយល់ព្រមតាមលក្ខខណ្ឌនោះទេ»។ ទោះបីជាយ៉ាងណាលោក Chris Achter បានទទួលស្គាល់ការសម្រេចរបស់តុលាការ ថាវាស្មើនឹងកិច្ចព្រមព្រៀងកិច្ចសន្យា ហើយរូបលោកបានបង់ប្រាក់ចំនួន ៨២ ០០០ដុល្លារកាណាដា (៦១ ០០០ដុល្លារ) សម្រាប់ការខកខានមិនបានបំពេញកិច្ចសន្យា។ ការសម្រេចរបស់តុលាការដោយផ្អែកលើនិយមន័យ Dictionary.com emoji នៃសញ្ញាមេដៃបានបញ្ជាក់ថា វាត្រូវបានប្រើដើម្បីបង្ហាញការយល់ព្រម ឬការលើកទឹកចិត្តក្នុងទំនាក់ទំនងឌីជីថល។ ចៅក្រម Keene បានលើកឡើងថា ៖ « ខ្ញុំមិនប្រាកដថាវាមានសិទ្ធិអំណាចប៉ុនណាទេ ប៉ុន្តែវាហាក់ដូចជាសមនឹងការយល់ដឹងរបស់ខ្ញុំពីការប្រើប្រាស់ប្រចាំថ្ងៃ សូម្បីតែជាអ្នកដើរយឺតក្នុងពិភពបច្ចេកវិទ្យាក៏ដោយ»។ លោកបានបន្ថែមថា ខណៈពេលដែលហត្ថលេខាត្រូវបានគេប្រើដើម្បីបញ្ជាក់អត្តសញ្ញាណរបស់នរណាម្នាក់តាំងពីមុន វាក៏មិនរារាំងបុគ្គលម្នាក់ពីការប្រើវិធីសាស្រ្តសម័យទំនើប ដូចជា emojis ដើម្បីបញ្ជាក់កិច្ចសន្យា ហើយ emojiនេះ ក៏អាចត្រូវបានប្រើជាហត្ថលេខាឌីជីថលបានដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4662.txt	រុស្ស៊ី បានសម្រេចចិត្តបិទអាកាសយានដ្ឋាន Makhachkala បន្ទាប់ពីក្រុមបាតុកររាប់រយនាក់ បានលុកលុយចូលព្រលានយន្តហោះ ដែលដឹកអ្នកដំណើរពីទីក្រុង Tel Aviv ដើម្បីប្រឆាំងនឹងការពង្រីកប្រតិបត្តិការយោធារបស់អ៊ីស្រាអែល នៅតំបន់កាហ្សា។	ទីភ្នាក់ងារដឹកជញ្ជូនផ្លូវអាកាសសហព័ន្ធរុស្ស៊ីបានប្រកាសបិទអាកាសយានដ្ឋាន Makhachkala ជាបណ្តោះអាសន្នរហូតដល់ថ្ងៃទី៦ ខែវិច្ឆិកា។ ការសម្រេចចិត្តនេះធ្វើឡើងបន្ទាប់ពីក្រុមបាតុកររាប់រយនាក់ បានលុកលុយតំបន់ផ្លូវចំណតយន្តហោះ ដើម្បីប្រឆាំងនឹងការពង្រីកប្រតិបត្តិការយោធារបស់អ៊ីស្រាអែល នៅតំបន់កាហ្សា។ យោងតាមក្រុមហ៊ុន Pobeda Airlines ជើងហោះហើរ DP-199 ពីទីក្រុងមូស្គូទៅ Makhachkala ត្រូវបានប្តូរទិសទៅ Vladikavkaz ។ ទន្ទឹមនេះ ក្រុមហ៊ុនអាកាសចរណ៍ Red Wings ក៏បានប្តូរទិសដៅជើងហោះហើររបស់ខ្លួនពី Nizhnevartovsk ទៅ Mineralnye Vody ខណៈជើងហោះហើរពី Makhachkala ទៅ Moscow និង Surgut ក៏ត្រូវបានពន្យារពេលផងដែរ។ នៅថ្ងៃទី២៩ ខែតុលា មនុស្សរាប់រយនាក់ បានប្រមូលផ្តុំគ្នា នៅអាកាសយានដ្ឋាន Makhachkala ដើម្បីតវ៉ាប្រឆាំងនឹងជម្លោះរបស់ក្រុមហាម៉ាស-អ៊ីស្រាអែល។ ក្រុមបាតុករទាំងនោះ បានសម្រុកចូលខាងក្នុងព្រលាន និងតំបន់ផ្លូវរត់របស់យន្តហោះ បន្ទាប់ពីជើងហោះហើរ ដែលបានគ្រោងទុកពីទីក្រុង Tel Aviv របស់អ៊ីស្រាអែល បានចុះចត។ ក្រោយពេលកើតហេតុ កម្លាំងសមត្ថកិច្ចបានចល័តទៅកន្លែងកើតហេតុ ដើម្បីបំបែកហ្វូងមនុស្ស ។ អាជ្ញាធរតំបន់ Dagesta កំពុងគ្រប់គ្រងស្ថានភាពគ្មានសណ្តាប់ធ្នាប់នៅអាកាសយានដ្ឋាន Makhachkala ។ យោងតាមមន្ត្រីសុខាភិបាលក្នុងតំបន់ មនុស្សជាង២០នាក់ រួមទាំងប៉ូលិស និងជនស៊ីវិលបានរងរបួសក្នុងហេតុការណ៍ខាងលើ។ មនុស្ស១០ នាក់ក្នុងចំណោមក្រុមបាតុករ ត្រូវបានគេបញ្ជូនទៅមន្ទីរពេទ្យ ដោយក្នុងនោះ ២ នាក់ ស្ថិតក្នុងស្ថានភាពធ្ងន់ធ្ងរ។ ស្នងការសិទ្ធិមនុស្សរុស្ស៊ីលោកស្រី Tatyana Moskalkova បាននិយាយថា ឧបទ្ទវហេតុនៅអាកាសយានដ្ឋាន Makhachkala មានគោលបំណងញុះញង់ឱ្យមានការស្អប់ខ្ពើមជនជាតិភាគតិច ហើយបានអំពាវនាវឱ្យប្រជាជនគោរពតាមច្បាប់ ក្នុងតំបន់យ៉ាងតឹងរ៉ឹង។ ទន្ទឹមនឹងនេះ ការិយាល័យនាយករដ្ឋមន្ត្រីអ៊ីស្រាអែលលោក ប៊ែនចាមីន ណេតានយ៉ាហ៊ូ បានចេញសេចក្តីថ្លែងការណ៍ភ្លាមៗដោយបញ្ជាក់ថា ទីក្រុង Tel Aviv សង្ឃឹមថា ទីភ្នាក់ងារអនុវត្តច្បាប់របស់រុស្ស៊ី នឹងការពារសុវត្ថិភាពរបស់ពលរដ្ឋអ៊ីស្រាអែលទាំងអស់ នៅគ្រប់ទីកន្លែង ក៏ដូចជាទប់ស្កាត់រាល់អំពើហិង្សាលើជនជាតិអ៊ីស្រាអែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4663.txt	ប្រទេសជាច្រើនរួមទាំងតួកគី អ៊ីរ៉ង់ អេហ្ស៊ីប និងកាតា បានបញ្ជាក់ថា កិច្ចខិតខំប្រឹងប្រែងត្រូវបានបង្កើន ដើម្បីពង្រីកបទឈប់បាញ់មនុស្សធម៌ នាពេលបច្ចុប្បន្នរវាងកងកម្លាំងអ៊ីស្រាអែល និងហាម៉ាស ។	ខុទ្ធកាល័យប្រធានាធិបតីតួកគី បានប្រកាសនៅថ្ងៃទី២៦ ខែវិច្ឆិកា ថា ទីក្រុងអង់ការ៉ា និងទីក្រុងតេអេរ៉ង់ បានយល់ព្រមបន្តកិច្ចខិតខំប្រឹងប្រែងរួមគ្នា ដើម្បីបង្កើតបទឈប់បាញ់រយៈពេលវែង នៅតំបន់កាហ្សា។ ការប្រកាសនេះត្រូវបានធ្វើឡើងបន្ទាប់ពីការសន្ទនាតាមទូរស័ព្ទរវាងប្រធានាធិបតីតួកគី Recep Tayyip Erdogan និងសមភាគីអ៊ីរ៉ង់លោក Ebrahim Raisi ដោយបញ្ជាក់ថា ភាគីទាំងពីរបានពិភាក្សាអំពីការវាយប្រហាររបស់អ៊ីស្រាអែល លើតំបន់កាហ្សា និងស្ថានភាពជំនួយមនុស្សធម៌ ការណែនាំសម្រាប់ប៉ាឡេស្ទីន និងវិធានការ អាចធ្វើទៅបានដើម្បីសម្រេចបានយូរអង្វែង ស្តីពីបទឈប់បាញ់ក្នុងតំបន់។ បើតាមសេចក្តីប្រកាសខាងលើ ប្រធានាធិបតីតួកគីបានសង្កត់ធ្ងន់លើតម្រូវការសម្រាប់គោលជំហររួបរួមនៃពិភពមូស្លីម ជាពិសេសប្រទេសតួកគី និងអ៊ីរ៉ង់ ដើម្បីប្រឆាំងនឹងសកម្មភាពរបស់អ៊ីស្រាអែលនៅក្នុងទឹកដីប៉ាឡេស្ទីន។ ប្រធានាធិបតី Erdogan បានប្រកាសថា ប្រទេសតួកគី និងអ៊ីរ៉ង់នឹងបន្តខិតខំប្រឹងប្រែងរួមគ្នាដើម្បីធ្វើឱ្យកិច្ចព្រមព្រៀងបទឈប់បាញ់បច្ចុប្បន្នជាអចិន្ត្រៃយ៍ និងសម្រេចបានសន្តិភាពយូរអង្វែង។ ទន្ទឹមនេះ ទីភ្នាក់ងារសារព័ត៌មានផ្លូវការរបស់អ៊ីរ៉ង់ IRNA បានដកស្រង់សម្តីមេបញ្ជាការកងកម្លាំងប្រដាប់អាវុធនៃប្រទេសនេះ លោក Abdolrahim Mousavi ដោយប្រកាសថា កងទ័ពអ៊ីរ៉ង់បានត្រៀមខ្លួនជាស្រេច ក្នុងការផ្តល់ជំនួយផ្នែកវេជ្ជសាស្រ្តដល់ប្រជាជន នៅតំបន់កាហ្សា។ កាលពីសប្តាហ៍មុន រដ្ឋមន្ត្រីសុខាភិបាលអ៊ីរ៉ង់ លោក Bahram Einollahi បានសម្តែងការត្រៀមខ្លួនក្នុងការបញ្ជូនក្រុមគ្រូពេទ្យស្ម័គ្រចិត្ត និងគិលានុបដ្ឋាយិកាទៅកាន់តំបន់កាហ្សាដែលហែកហួរដោយសង្រ្គាម។ ប្រភពប៉ាឡេស្ទីនដែលសុំមិនបញ្ចេញឈ្មោះកាលពីថ្ងៃទី ២៦ ខែវិច្ឆិកាក៏បានបញ្ជាក់ផងដែរថាកិច្ចខិតខំប្រឹងប្រែងសម្របសម្រួលត្រូវបានបង្កើនដើម្បីពង្រីកបទឈប់បាញ់មនុស្សធម៌នាពេលបច្ចុប្បន្នរវាងអ៊ីស្រាអែលនិងកងកម្លាំងហាម៉ាស។ ប្រភពបានលាតត្រដាងថា កាតា និងអេហ្ស៊ីបបានបញ្ជូនសេចក្តីព្រាងកិច្ចព្រមព្រៀងមួយទៅទាំងអ៊ីស្រាអែល និងក្រុមហាម៉ាស ក្នុងគោលបំណងបន្តការបន្តបទឈប់បាញ់រយៈពេលបួនថ្ងៃ និងសម្របសម្រួលការផ្លាស់ប្តូរអ្នកទោសជាផ្លូវការ។ បើតាមប្រភពបានឱ្យដឹងថា ដំណើរការពិភាក្សាពាក់ព័ន្ធនឹងសំណើដោះលែងចំណាប់ខ្មាំង ៤០ទៅ៥០ នាក់ដែលកំពុងត្រូវបានឃុំខ្លួននៅកាហ្សា រួមជាមួយនឹងការបង្កើនការផ្តល់ជំនួយមនុស្សធម៌ចូលទៅក្នុងទឹកដីនេះ ដើម្បីរំងាប់ជម្លោះវិបត្តិមនុស្សធម៌។ ក្រុមហាម៉ាស់បានសម្តែងសុច្ឆន្ទៈដំបូងចំពោះសំណើរបស់កាតា និងអេហ្ស៊ីប។ យោងតាមសេចក្តីថ្លែងការណ៍មួយកាលពីល្ងាចថ្ងៃទី ២៦ខែវិច្ឆិកាពីតំណាងក្រុមហាម៉ាស ចលនានេះ កំពុងស្វែងរកការបន្តកិច្ចព្រមព្រៀងបទឈប់បាញ់បច្ចុប្បន្ន លើសពីក្របខ័ណ្ឌរយៈពេលបួនថ្ងៃដែលបានព្រមព្រៀងគ្នាពីមុនជាមួយអ៊ីស្រាអែល។ កាលពីថ្ងៃទី ២២ ខែវិច្ឆិកា ក្រុមហាម៉ាស់បានប្រកាសថា កិច្ចព្រមព្រៀងឈប់បាញ់មនុស្សធម៌រយៈពេលបួនថ្ងៃនៅតំបន់កាហ្សាត្រូវបានឈានដល់តាមរយៈតួនាទីសម្របសម្រួលរបស់កាតា និងអេហ្ស៊ីប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4664.txt	ចំនួនប្រជាជនថៃអាចថយចុះពាក់កណ្តាលក្នុងរយៈពេល៦ទសវត្សរ៍ខាងមុខ ដោយបង្កើនការព្រួយបារម្ភយ៉ាងខ្លាំងអំពីវិបត្តិប្រជាសាស្រ្ត។ និន្នាការនេះដោយសារប្រជាជនមានការស្ទាក់ស្ទើរក្នុងការសម្រាលកូន។	រដ្ឋមន្ត្រីក្រសួងសុខាភិបាលថៃ Cholnan Srikaew បាននិយាយថា ស្ថានភាពប្រជាសាស្រ្តបានឈានដល់កម្រិតធ្ងន់ធ្ងរ។ ចំនួនទារកទើបកើតបានធ្លាក់ចុះពីជាង១លាននាក់ក្នុងមួយឆ្នាំចន្លោះឆ្នាំ១៩៦៣ ដល់ឆ្នាំ ១៩៨៣ មកត្រឹមតែជាង៤៨៥ពាន់នាក់ ខណៈពេលដែលមានការស្លាប់មានចំនួន ៥៥០ ០៤២នាក់ក្នុងឆ្នាំ ២០២១។ រឿងនេះបណ្តាលឱ្យមានការថយចុះចំនួនប្រជាជនសរុបចំនួន ៦៤ពាន់នាក់នៅឆ្នាំនេះ។ យោងតាមអ្នកជំនាញខាងប្រជាសាស្រ្ត Kue Wongbunsin ប្រជាជនសរុបរបស់ថៃនឹងថយចុះពី ៦៦លាននាក់ទៅ ៣៣លាននាក់នៅឆ្នាំ ២០៨៣ ។ ចំនួនមនុស្សដែលមានអាយុធ្វើការចន្លោះពី ១៥ឆ្នាំទៅ ៦៤ឆ្នាំ នឹងថយចុះពី ៤៤លាននាក់មកត្រឹមតែ ១៤លាននាក់។ កុមារពី 0ឆ្នាំ ទៅ១៤ឆ្នាំបានថយចុះពី ១០លាននាក់មកត្រឹមតែ ១លាននាក់។ ទន្ទឹមនឹងនេះ ចំនួនមនុស្សចាស់អាយុចាប់ពី ៦៥ឆ្នាំឡើងទៅបានកើនឡើងពី ៨លាននាក់ ដល់ ១៨លាននាក់ ដែលស្មើនឹង ៥០ភាគរយនៃចំនួនប្រជាជនសរុបរបស់ប្រទេស។ និន្នាការនេះគឺស្របទៅនឹងអត្រាមានកូនសរុប (TFR) របស់ថៃដែលទាបជាងប្រហែល ២,១កូនសម្រាប់ស្រ្តីម្នាក់ចាប់តាំងពីឆ្នាំ ១៩៩៣។ នៅឆ្នាំ ២០២២ TFR របស់ថៃនៅក្នុងខេត្តភាគច្រើននៅកម្រិត ១,១៦កូន។ នៅឆ្នាំ ២០២៣ ចំនួនប្រជាជនដែលមានអាយុធ្វើការអាយុ ២០ឆ្នាំ ទៅ ២៤ឆ្នាំត្រូវបានរំពឹងថានឹងមិនអាចបំពេញចន្លោះដ៏ធំដែលបន្សល់ទុកដោយអ្នកចូលនិវត្តន៍ដែលមានអាយុពី៦០ឆ្នាំទៅ៦៤ឆ្នាំនោះទេ។ ការផ្លាស់ប្តូរទាំងនេះធ្វើឱ្យបន្ទុកសោធននិវត្តន៍ និងថ្លៃថែទាំសុខភាពសម្រាប់មនុស្សចាស់កើនឡើងខ្ពស់។ បើតាមលោក Wongbunsin ប្រសិនបើចំនួនប្រជាជន ជាពិសេសចំនួនមនុស្សក្នុងវ័យធ្វើការនៅតែបន្តថយចុះនោះ រដ្ឋាភិបាលនឹងប្រឈមមុខនឹងបញ្ហាក្នុងការប្រមូលពន្ធដើម្បីទ្រទ្រង់ការអភិវឌ្ឍន៍ប្រទេស។ កត្តាជាច្រើន ធ្វើឲ្យអត្រាកំណើតរបស់ថៃធ្លាក់ចុះកម្រិតទាបកាន់តែខ្លាំង ដោយសារការព្រួយបារម្ភអំពីសេដ្ឋកិច្ច សង្គម ការអប់រំ បរិស្ថាន និងសុខភាព ជាពិសេសយុវជនជាច្រើនក្នុងប្រទេសនេះមិនចង់មានកូនទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4665.txt	នាយករដ្ឋមន្ត្រីអ៊ីស្រាអែលលោក ប៊ែនចាមីន ណេតានយ៉ាហ៊ូ បានប្រកាសនៅថ្ងៃទី៣០ ខែតុលា ថា អ៊ីស្រាអែលនឹងមិនបញ្ឈប់បទឈប់បាញ់ជាមួយក្រុមហាម៉ាសនៅតំបន់កាហ្សា ហើយនឹងបន្តផែនការរបស់ខ្លួន ក្នុងការបំផ្លាញក្រុមនេះ។	ជម្លោះរវាងអ៊ីស្រាអែល និងក្រុមហាម៉ាស បានបង្កើនការព្រួយបារម្ភដែលអាចរាលដាលពាសពេញមជ្ឍឹមបូព៌ា។ លោក ណេតានយ៉ាហ៊ូ បានលើកឡើងថា រាល់សង្គ្រាមតែងតែមានជនស៊ីវិលស្លាប់ដោយអចេតនា ហើយការវាយប្រហាររបស់អ៊ីស្រាអែលលើតំបន់កាហ្សា ដែលត្រូវបានគ្រប់គ្រងដោយក្រុមហាម៉ាស ជាសង្រ្គាមប្រឆាំងភាពព្រៃផ្សៃ។ លោកអំពាវនាវឱ្យសម្ព័ន្ធមិត្តគាំទ្រអ៊ីស្រាអែលបន្តទៀត។ នៅក្នុងសន្និសីទសារព័ត៌មាននៅទីក្រុង Tel Aviv រដ្ឋមន្ត្រីក្រសួងយុទ្ធសាស្រ្តអ៊ីស្រាអែលលោក Ron Dermer បាននិយាយថា ការសម្របសម្រួលរបស់អ៊ីស្រាអែលជាមួយអាម៉េរិកក្នុងសង្គ្រាមជាមួយក្រុមហាម៉ាស គឺមិនធ្លាប់មានក្នុងប្រវត្តិសាស្ត្រនោះទេ។ ទន្ទឹមនេះ រដ្ឋមន្ត្រីការពារជាតិ Yoav Gallant បានលើកឡើងថា នៅតំបន់ឆ្នេរភាគខាងលិចដែលកាន់កាប់មានតែកងទ័ព និងប៉ូលិសអ៊ីស្រាអែលប៉ុណ្ណោះ ដែលត្រូវបានអនុញ្ញាតឱ្យប្រើកម្លាំង។ អ្នកជំនាញខាងយោធាបានប្រាប់សារព័ត៌មាន Reuters ថា កងកម្លាំងអ៊ីស្រាអែលកំពុងធ្វើចលនាសន្សឹមៗក្នុងការវាយលុកនៅតំបន់កាហ្សាមួយផ្នែក ដើម្បីបើកលទ្ធភាពទាក់ទាញពួកសកម្មប្រយុទ្ធហាម៉ាស ឱ្យចរចាដោះលែងចំណាប់ខ្មាំងជាង ២០០នាក់ ដែលកំពុងចាប់ខ្លួន។ នាយករដ្ឋមន្ត្រី ណេតានយ៉ាហ៊ូ បាននិយាយកាលពីសប្តាហ៍មុនថា ការជួយសង្គ្រោះចំណាប់ខ្មាំង គឺជាផ្នែកមួយសំខាន់នៃគោលដៅរបស់យោធាអ៊ីស្រាអែល នៅកាហ្សា។ ក្រុមហាម៉ាស់ ដែលជាក្រុមអ៊ីស្លាមប្រដាប់អាវុធគ្រប់គ្រងតំបន់កាហ្សា រហូតមកដល់ពេលនេះ បានដោះលែងជនស៊ីវិល ៤នាក់ ក្នុងចំណោមចំណាប់ខ្មាំង ២៣៩នាក់ ដែលក្រុមហាម៉ាស់បានចាប់ខ្លួន។ អ្នកទាំងនេះភាគច្រើន ស្ថិតនៅក្នុងបណ្តាញផ្លូវរូងក្រោមដីរបស់ក្រុមហាម៉ាស ដែលមានជម្រៅជ្រៅ។ ជុំវិញការព្រួយបារម្ភការឡើងកម្តៅជម្លោះតំបន់កាហ្សា បានជំរុញឱ្យប្រទេសមហាអំណាច កាលពីសប្តាហ៍មុន អំពាវនាវឱ្យអ៊ីស្រាអែល មានបទឈប់បាញ់ក្នុងន័យមនុស្សធម៌ ដើម្បីនាំយកជំនួយ និងចាប់ចំណាប់ខ្មាំងចេញ។ ដោយលើកហេតុផលថា បទឈប់បាញ់ណាមួយនឹងផ្តល់ផលប្រយោជន៍ដល់ក្រុមហាម៉ាស អ៊ីស្រាអែល បានច្រានចោលការអំពាវនាវនេះ។ រដ្ឋមន្ត្រីការពារជាតិ Yoav Gallant បាននិយាយថា សង្រ្គាមនឹងមានរយៈពេលយូរ ហើយអ៊ីស្រាអែលកំពុងវាយលុកក្រុមហាម៉ាសគ្រប់ច្រកទាំងអស់ មិនថា ពីលើ និងក្រោមដី ពីលើអាកាស លើគោក និងតាមសមុទ្រឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4666.txt	រដ្ឋាភិបាលក្រុងញូវដេលី គ្រោងបង្កើតភ្លៀងសិប្បនិម្មិត តាមរយៈការបណ្ដុះដុំពពក នៅខែវិច្ឆិកានេះ ដែលជាកិច្ចប្រឹងប្រែងមួយ ដើម្បីប្រយុទ្ធប្រឆាំងនឹងការបំពុលខ្យល់ធ្ងន់ធ្ងរនៅក្នុងទីក្រុង។	រដ្ឋាភិបាលក្រុងញូវដេលី ជាលើកដំបូងគ្រោងបង្កើតភ្លៀង ដើម្បីព្យាយាមកែលម្អគុណភាពខ្យល់ នៅក្នុងរដ្ឋធានី ដែលបំពុលបំផុតរបស់ពិភពលោក ត្រូវបានគ្របដណ្តប់ដោយអ័ព្ទ កាលពីសប្តាហ៍មុន។ ប្រឈមមុខនឹងស្ថានភាពបំពុលបរិយាកាសដ៏ធ្ងន់ធ្ងរ នាពេលបច្ចុប្បន្ននេះ រដ្ឋាភិបាលនៃរដ្ឋធានីញូវដែលី បានបញ្ជាឱ្យសាលារៀនទាំងអស់ បញ្ឈប់សកម្មភាពសាងសង់ និងបានប្រកាសថា នឹងដាក់កំហិតលើយានជំនិះមួយចំនួន។ លោក Gopal Rai រដ្ឋមន្រ្តីក្រសួងបរិស្ថាននៅថ្ងៃទី ៨ ខែវិច្ឆិកា បាននិយាយថា អាជ្ញាធរក្នុងតំបន់នឹងព្យាយាមបង្កជាភ្លៀងសិប្បនិម្មិត តាមរយៈការបណ្ដុះដុំពពកក្នុងខែវិច្ឆិកា ក្នុងកិច្ចខិតខំប្រឹងប្រែង ដើម្បីប្រយុទ្ធប្រឆាំងនឹងការបំពុលខ្យល់នៅក្នុងទីក្រុង។ នៅក្នុងកិច្ចប្រជុំនាពេលថ្មីៗនេះ អ្នកវិទ្យាសាស្ត្រមកពីវិទ្យាស្ថានបច្ចេកវិទ្យាឥណ្ឌា Kanpur បានបញ្ជាក់ទៅកាន់លោក Gopal Rai ថា ការបណ្ដុះពពកអាចធ្វើទៅបានលុះត្រាតែមានពពក ឬសំណើមនៅក្នុងបរិយាកាស។ អ្នកជំនាញព្យាករថាស្ថានភាពបែបនេះអាចនឹងលេចឡើងនៅថ្ងៃទី ២០-២១ ខែវិច្ឆិកា។ សន្ទស្សន៍គុណភាពខ្យល់របស់ទីក្រុងញូវដេលីត្រូវបានកត់ត្រានៅកម្រិតជាង ៣២០ នៅព្រឹកព្រលឹមថ្ងៃទី៨ ខែវិច្ឆិកា ជាកម្រិតមួយដែលក្រុមហ៊ុនស្វីស IQAir ចាត់ថ្នាក់ថាជាគ្រោះថ្នាក់ មុនពេលធ្លាក់ចុះមកដល់កម្រិត ២៩៤។ រដ្ឋាភិបាលរដ្ឋធានីញូវដែលីបានប្រកាសនឹងបិទសាលារដ្ឋ និងឯកជនទាំងអស់ចាប់ពីថ្ងៃទី៩ ដល់ទី១៨ ខែវិច្ឆិកាសម្រាប់ការសម្រាករដូវរងាលឿនជាងការរំពឹងទុកដែលជាធម្មតាធ្វើនៅខែមករា ។ ដោយសារគុណភាពខ្យល់កាន់តែអាក្រក់កាលពីសប្តាហ៍មុន តុលាការកំពូលឥណ្ឌា កាលពីថ្ងៃទី៧ ខែវិច្ឆិកាបានបញ្ជាឱ្យរដ្ឋជុំវិញទីក្រុងញូវដេលីបញ្ឈប់កសិករពីការដុតកាកសំណល់កសិកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4667.txt	អាជ្ញាធរជប៉ុនបានចេញផ្សាយការថតសំឡេងនៅអាកាសយានដ្ឋាន Haneda ដោយបង្ហាញថាយន្តហោះ DHC-8 របស់ឆ្មាំសមុទ្រ ត្រូវបានបញ្ជាឱ្យឈប់ និងរង់ចាំនៅក្រៅផ្លូវរត់ មុនពេលបុកជាមួយយន្តហោះប្រភេទ A350 របស់អាកាសចរណ៍ Japan Airlines ។ ការស៊ើបអង្កេតកំពុងធ្វើឡើងដើម្បីរកមូលហេតុ។	ក្រសួងដែនដី ហេដ្ឋារចនាសម្ព័ន្ធដឹកជញ្ជូន និងទេសចរណ៍ជប៉ុន នៅថ្ងៃទី៣ ខែមករា បានប្រកាសពីការថតសំឡេងសន្ទនាតាមទូរស័ព្ទរវាងមន្រ្តីគ្រប់គ្រងចរាចរណ៍ផ្លូវអាកាសនៅអាកាសយានដ្ឋាន Haneda, យន្តហោះ Japan Airlines A350 និងយន្តហោះធុន DHC-8-315 ដែលជាកម្មសិទ្ធិរបស់ឆ្មាំសមុទ្រជប៉ុន។ ទំនាក់ទំនងបានចាប់ផ្តើមនៅម៉ោង ៥និង៤៣នាទីល្ងាច នៅពេលដែលយន្តហោះ Japan Airlines A350 ទាក់ទងទៅភ្នាក់ងារគ្រប់គ្រងចរាចរណ៍ផ្លូវអាកាសដោយបានឆ្លើយតប និងអនុញ្ញាតឱ្យយន្តហោះចូលទៅជិតផ្លូវរត់ 34R (ផ្លូវរត់ C) នៅអាកាសយានដ្ឋាន Haneda ។ ជិតពីរនាទីក្រោយមក ការគ្រប់គ្រងចរាចរណ៍ផ្លូវអាកាសបានប្រកាសថា យន្តហោះរបស់ Japan Airlines អាចចុះចតដោយគ្មានបញ្ហា ហើយអ្នកបើកយន្តហោះនៅលើយន្តហោះ A350 បានអានការណែនាំម្តងទៀតដើម្បីបញ្ជាក់។ នៅម៉ោង ៥និង៤៥នាទីល្ងាច យន្តហោះល្បាត JA722A របស់ឆ្មាំឆ្នេរសមុទ្រជប៉ុនបានទាក់ទងភ្នាក់ងារគ្រប់គ្រងចរាចរណ៍ផ្លូវអាកាសដោយនិយាយថា ពួកគេនៅលើគំនូសផ្លូវរត់ C។ អ្នកត្រួតពិនិត្យចរាចរណ៍ផ្លូវអាកាសបានប្រកាសថា DHC-8-315 នឹងហោះឡើងមុនគេ ហើយបានសុំឱ្យយន្តហោះផ្លាស់ទីទៅឈប់នៅជិតផ្លូវរត់នៅទីតាំង C5 ។ ប្រធានក្រុមយន្តហោះ DHC-8-315 ដែលនៅរស់រាន និយាយថា ខ្លួនបានបញ្ជាក់ដោយការអានការណែនាំឡើងវិញ។ អ្នកបើកយន្តហោះបាននិយាយថា «កំពុងផ្លាស់ប្តូរទៅឈប់ចំណុច C5 លំដាប់យន្តហោះលេខ១ សូមអរគុណ»។ មិនមានទំនាក់ទំនងរវាងការគ្រប់គ្រងចរាចរណ៍ផ្លូវអាកាស និងយន្តហោះទាំងពីរទេ បន្ទាប់ពីពេលនេះ។ យន្តហោះ A350 បានចុះចតនៅម៉ោង ៥និង៤៧នាទីល្ងាច ហើយបានបុកជាមួយយន្តហោះ DHC-8-315 នៅលើផ្លូវរត់នោះតែម្តង។ យ៉ាងណាមិញ លោក Toshiyuki Onuma អគ្គនាយករងនៃរដ្ឋបាលអាកាសចរណ៍ស៊ីវិលជប៉ុនបាននិយាយថា ការថតសំឡេងបង្ហាញថាយន្តហោះឆ្មាំឆ្នេរសមុទ្រមិនត្រូវបានអនុញ្ញាតឱ្យចូលទៅក្នុងផ្លូវរត់នៅពេលនោះ។ ទាក់ទងចំណុចនេះ មន្ត្រីឆ្មាំសមុទ្រជប៉ុនម្នាក់អះអាងថា អ្នកបើកយន្តហោះឆ្មាំសមុទ្រឈ្មោះ Genki Miyamoto បានជូនដំណឹងដល់ទីស្នាក់ការកណ្តាលថា យន្តហោះនេះត្រូវបានអនុញ្ញាតឱ្យចូលទៅក្នុងផ្លូវរត់ដើម្បីហោះឡើង។ ប៉ុន្តែមន្រ្តីដដែលបានសារភាពថាមិនមានសញ្ញាណាមួយនៅក្នុងខ្សែអាត់សំឡេងដែលបញ្ចេញឡើយ។ រដ្ឋមន្ត្រីក្រសួងដែនដី ហេដ្ឋារចនាសម្ព័ន្ធ ដឹកជញ្ជូន និងទេសចរណ៍ជប៉ុន លោក Tetsuo Saito បានលើកឡើងថា ៖« យើងកំពុងបញ្ជូនឯកសារពាក់ព័ន្ធ ហើយនឹងសហការយ៉ាងពេញលេញជាមួយអ្នកស៊ើបអង្កេត ដើម្បីធានាថា វិធានការសុវត្ថិភាពទាំងអស់គឺស្ថិតនៅក្នុងកន្លែងដើម្បីការពារកុំឱ្យឧបទ្ទវហេតុនេះកើតឡើងម្តងទៀត»។ ស្ថានីយទូរទស្សន៍ជប៉ុន NHK ពីមុនបានដកស្រង់សម្តីមន្ត្រីម្នាក់របស់ក្រសួងដែនដី ហេដ្ឋារចនាសម្ព័ន្ធដឹកជញ្ជូន និងទេសចរណ៍ ថា គ្រោះថ្នាក់អាចកើតឡើងដោយសារតែប្រធានក្រុមឆ្មាំឆ្នេរសមុទ្រយល់ខុសការណែនាំពីអ្នកត្រួតពិនិត្យចរាចរណ៍ផ្លូវអាកាស។ ឧបទ្ទវហេតុនេះបានកើតឡើងនៅអាកាសយានដ្ឋាន Haneda កាលពីថ្ងៃទី២ ខែមករា ខណៈដែលយន្តហោះ A350 បានចុះចត ក្រោយពីធ្វើដំណើរពីទីក្រុង Sapporo ទៅកាន់ទីក្រុងតូក្យូ ខណៈដែល DHC-8-315 កំពុងរៀបចំខ្លួនដើម្បីបញ្ជូនគ្រឿងសង្គ្រោះទៅកាន់តំបន់រងគ្រោះដោយការបំផ្លិចបំផ្លាញដែលបណ្តាលមកពីការរញ្ជួយដីកាលពីថ្ងៃទី១ ខែមករា។ អ្នកដំណើរ៣៦៧នាក់ និងសមាជិកនាវិក១២នាក់នៅលើយន្តហោះរបស់ក្រុមហ៊ុនអាកាសចរណ៍ជប៉ុនអ៊ែរឡាញបានជម្លៀសចេញដោយសុវត្ថិភាព មុនពេលភ្លើងឆាបឆេះយន្តហោះ។ យ៉ាងហោចណាស់១៧នាក់បានរងរបួស ប៉ុន្តែមិនស្ថិតក្នុងគ្រោះថ្នាក់ធ្ងន់ធ្ងន់នោះទេ។ ប្រធានយន្តហោះឆ្មាំឆ្នេរសមុទ្របានផុតគ្រោះថ្នាក់និងរងរបួសធ្ងន់ ដោយសមាជិកនាវិក ៥នាក់ទៀតដែលនៅលើយន្តហោះបានស្លាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4668.txt	ប៉ូលិសទីក្រុងតូក្យូបានចាប់ខ្លួនអ្នកបើកតាក់ស៊ីម្នាក់ដោយចោទប្រកាន់ថា មានចេតនាបើកឡានចូលទៅក្នុងហ្វូងសត្វព្រាបនៅលើដងផ្លូវ។ សត្វព្រាបមួយក្បាលបានងាប់ក្នុងករណីនេះ ។	អ្នកបើកបរឈ្មោះលោក Atsushi Ozawa អាយុ ៥០ឆ្នាំ ត្រូវបានចាប់ខ្លួននៅថ្ងៃទី៣ ខែធ្នូពីបទរំលោភច្បាប់ការពារសត្វព្រៃ។ លោកបានបើករថយន្តបុកហ្វូងសត្វព្រាប បណ្តាលឲ្យស្លាប់១ក្បាលនៅតាមផ្លូវក្នុងតំបន់ Shinjuku វេលាម៉ោង១រសៀលកាលពីថ្ងៃទី១៣ ខែវិច្ឆិកា។ បើតាមប៉ូលិស Shinjuku លោក Ozawa មិនបានដឹកអ្នកដំណើរនៅពេលនោះទេ។ អ្នកបើកបររូបនេះ បានបង្កើនល្បឿនរថយន្តភ្លាមៗនៅពេលដែលភ្លើងចរាចរណ៍ប្រែទៅជាពណ៌បៃតង ហើយបានបើកបុកហ្វូងសត្វក្នុងល្បឿនប្រហែល៦០គីឡូម៉ែត្រក្នុងមួយម៉ោង។ សំឡេងម៉ាស៊ីនឡានបានធ្វើឲ្យអ្នកដំណើរឆ្លងកាត់មានការភ្ញាក់ផ្អើលយ៉ាងខ្លាំង ហើយក៏រាយការណ៏ទៅប៉ូលិស។ ប៉ូលិសក្រុងតូក្យូ ក៏ឱ្យពេទ្យសត្វធ្វើកោលស្យវិច្ច័យ ហើយរកឃើញថា សត្វព្រាបងាប់មួយក្បាលដោយសារតក់ស្លុតពេក។ បើតាមប្រព័ន្ធផ្សព្វផ្សាយជប៉ុន បុរសខាងលើប្រាប់រាជអាជ្ញាថា សត្វព្រាបគួរតែដឹងផ្លូវនោះ ជាផ្លូវមនុស្ស ហើយនៅឱ្យចៀសឆ្ងាយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4669.txt	ទីភ្នាក់ងារដឹកជញ្ជូនហ្សាការតាកំពុងធ្វើការជាមួយក្រុមហ៊ុន Google ដើម្បីដំឡើងភ្លើងចរាចរណ៍ដែលដំណើរការដោយបញ្ញាសិប្បនិម្មិត (AI) ចំនួន២០នៅទូទាំងទីក្រុង។ ភ្លើងសញ្ញាទាំងនេះប្រើប្រាស់ដោយ AI ដើម្បីវិភាគរយៈពេលនៃភ្លើងពណ៌បៃតងដ៏ល្អប្រសើរដោយផ្អែកលើចំនួនយានយន្តដែលឆ្លងកាត់ និងពេលវេលាគណនាដែលពួកគេត្រូវការដើម្បីចេញពីភ្លើងចរាចរណ៍មួយទៅភ្លើងមួយទៀត។	បញ្ហាចរាចរណ៍របស់ទីក្រុងហ្សាការតាមានស្ថានភាពកាន់តែកកស្ទះខ្លាំងពីមួយថ្ងៃទៅមួយថ្ងៃ ដែលបង្ខំឱ្យទីក្រុងនេះស្នើសុំជំនួយបញ្ញាសិប្បនិម្មិត (AI) ដើម្បីដោះស្រាយបញ្ហាដែលមានអាយុកាលច្រើនឆ្នាំមកនេះ។ លោក Syafrin Liputo ប្រធានទីភ្នាក់ងារដឹកជញ្ជូនទីក្រុងហ្សាការតាបាននិយាយនៅថ្ងៃទី ២ ខែកក្កដាថា ពីមុនការគ្រប់គ្រងរយៈពេលភ្លើងចរាចរណ៍ ត្រូវបានធ្វើឡើងដោយដៃដោយមន្រ្តីនៅឡើយ ហើយពីពេលនេះ algorithms នឹងធ្វើវាដោយស្វ័យប្រវត្តិក្នុងពេលវេលាជាក់ស្តែង។ លោក Syafrin បានអះអាងថា AI បានកាត់បន្ថយការកកស្ទះដោយជោគជ័យ ព្រោះវាផ្តល់ភ្លើងពណ៌បៃតងបានយូរសម្រាប់ផ្នែកផ្លូវដែលមានមនុស្សច្រើន។ លោកបានបន្ថែមថា ប្រព័ន្ធនេះក៏អាចស្គាល់យានយន្តដឹកជញ្ជូនសាធារណៈ ដូចជារថយន្តក្រុងរបស់ប្រតិបត្តិករ Transjakarta ដែលគ្រប់គ្រងដោយទីក្រុង និងផ្តល់អាទិភាពដល់ពួកគេនៅក្នុងផ្លូវប្រសព្វផងដែរ ។ ទីភ្នាក់ងារនេះគ្រោងនឹងដំឡើងភ្លើងចរាចរណ៍ AI នៅក្នុងផ្លូវប្រសព្វចំនួន ៤០បន្ថែមទៀតនៅឆ្នាំនេះ។ ភ្លើងសញ្ញាចរាចរណ៍ដែលគ្រប់គ្រងដោយ AI ជាយុទ្ធសាស្ត្រចុងក្រោយបង្អស់ដែលត្រូវបានដាក់ឱ្យដំណើរការដោយទីក្រុងហ្សាការតា ដើម្បីដោះស្រាយការកកស្ទះចរាចរណ៍ធ្ងន់ធ្ងរនៅក្នុងទីក្រុង។ យានជំនិះជាង ២២លានគ្រឿងធ្វើដំណើរតាមដងផ្លូវក្នុងទីក្រុង និងរាប់លានផ្សេងទៀតធ្វើដំណើរពីទីក្រុងរណបជុំវិញជារៀងរាល់ថ្ងៃ។ នេះបើយោងតាមការប៉ាន់ប្រមាណរបស់ប៉ូលិសហ្សាការតា។ ទីក្រុងហ្សាការតាជាប់ចំណាត់ថ្នាក់ទី៤ ក្នុងឆ្នាំ២០១៧ ក្នុងបញ្ជីទីក្រុងដែលមានការកកស្ទះខ្លាំងបំផុតនៅលើពិភពលោកដែលចេញផ្សាយដោយក្រុមហ៊ុនបច្ចេកវិទ្យាហូឡង់ TomTom ។ កាលពីឆ្នាំមុន ហ្សាការតាបានធ្វើឱ្យប្រសើរឡើងនៅផ្លូវមួយចំនួនដោយជាប់ចំណាត់ថ្នាក់ទី២៩ ក្នុងបញ្ជីរបស់ TomTom ។ អភិបាលស្តីទីនៃទីក្រុងហ្សាការតាលោក Heru Budi Hartono បានណែនាំឱ្យបិទច្រកចូលចំនួន ៣២ នៅទូទាំងទីក្រុង ដែលជារឿយៗត្រូវបានស្តីបន្ទោសពីការបង្កើតឱ្យមានការកកស្ទះ។ អ្នកជំនាញផ្នែកដឹកជញ្ជូនធ្លាប់បានផ្តល់យោបល់ថា វិស្វកម្មចរាចរណ៍ដូចជាភ្លើងចរាចរណ៍ដែលដំណើរការដោយ AI នឹងបម្រើជាចន្លោះប្រហោងតែប៉ុណ្ណោះ។ ផ្ទុយទៅវិញ ការកែលម្អប្រព័ន្ធដឹកជញ្ជូនសាធារណៈនៅក្នុងទីក្រុងហ្សាកាតា និងទីក្រុងរណបនឹងមានប្រសិទ្ធភាពជាងមុន ដើម្បីដោះស្រាយបញ្ហាចរាចរណ៍ដែលមានអាយុកាលច្រើនឆ្នាំមកនេះ។ អ្នកវិភាគមួយចំនួនក៏បានអំពាវនាវដល់រដ្ឋបាលក្រុងឱ្យដាក់ចេញនូវគោលនយោបាយតឹងតែង ដូចជាការបង់ពន្ធផ្លូវតាមអេឡិចត្រូនិក និងថ្លៃចតរថយន្តខ្ពស់ជាងមុន ដើម្បីរារាំងប្រជាជនពីការប្រើប្រាស់យានយន្តឯកជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_467.txt	ប្រធានាធិបតីរុស្ស៊ី វ្ល៉ាឌីមៀ ពូទីន បាននិយាយតាមកញ្ចក់ទូរទស្សន៍កាលពីល្ងាចថ្ងៃទី២៦ ខែមិថុនា ថា លោកមានចេតនាអនុញ្ញាតឱ្យមានការបះបោររយៈពេល២៤ម៉ោង កាលពីនៅថ្ងៃសៅរ៍ដោយក្រុមទាហានស៊ីឈ្នួល Wagnerដើម្បីជៀសវាងការបង្ហូរឈាម និងពង្រឹងឯកភាពជាតិ។	ក្រុមទាហានស៊ីឈ្នួល Wagner ដែលដឹកនាំដោយលោក Yevgeny Prigozhin បានទទួលជោគជ័យក្នុងការកាន់កាប់ទីក្រុង Rostov-on-Don និងមជ្ឈមណ្ឌលបញ្ជាការយោធនដែលដឹកនាំយុទ្ធនាការអ៊ុយក្រែន ហើយបានបើកក្បួនរថយន្តប្រដាប់អាវុធសំដៅរដ្ឋធានីមូស្គូចម្ងាយតែ ២០០គីឡូម៉ែត្រប៉ុណ្ណោះ។ ក្នុងសេចក្ដីថ្លែងការណ៍ល្ងាចថ្ងៃទី២៦ ខែមិថុនា លោក វ៉្លាឌីមៀ ពូទីន និយាយថា លោកបណ្ដោយឱ្យក្រុមបះបោរបន្តសកម្មភាពដល់ចប់។ «តាំងពីដើមដំបូងនៃព្រឹត្តិការណ៍នេះ ជំហាននានាត្រូវបានអនុវត្តតាមការណែនាំផ្ទាល់របស់ខ្ញុំ ដើម្បីបញ្ចៀសការបង្ហូរឈាមដ៏ធ្ងន់ធ្ងរ»។ លោក ពូទីន បញ្ជាក់បែបនេះ រួចបន្តថា ក្នុងចំណោមរឿងផ្សេងទៀតគឺត្រូវការពេលវេលាដើម្បីផ្តល់ឱកាសឱ្យអ្នកដែលធ្វើខុសនូវឱកាស ដើម្បីដឹងខ្លួនថាសកម្មភាពរបស់ពួកគេត្រូវបានច្រានចោលដោយសង្គម ហើយដំណើរផ្សងព្រេងដែលពួកគេបានចូលរួម មានសោកនាដកម្ម និងការបំផ្លិចបំផ្លាញ ដែលនាំឱ្យមានផលវិបាកសម្រាប់រុស្ស៊ី។ ប្រធានាធិបតីរុស្ស៊ីរូបនេះ ក៏មិនបាននិយាយអ្វីពីលោក Prigozhin ទាមទារឱ្យរដ្ឋមន្ត្រីការពារជាតិ Sergei Shoigu និងប្រធានអគ្គសេនាធិការ Valery Gerasimov មកទីក្រុង Rostov ដើម្បីនិយាយជាមួយរូបលោកនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4670.txt	រដ្ឋសភាកូរ៉េខាងត្បូងនៅថ្ងៃទី៩ ខែមករា បានអនុម័តសេចក្តីព្រាងច្បាប់ហាមប្រាមការបរិភោគសាច់ឆ្កែទូទាំងប្រទេសដោយសំឡេង ២០៨ ដោយគ្មានសំឡេងប្រឆាំង។ ការចិញ្ចឹម ឬសម្លាប់សត្វឆ្កែយកសាច់លក់ ក៏ដូចជាការចែកចាយ ឬលក់សាច់សត្វទាំងនេះនឹងត្រូវល្មើសច្បាប់ចាប់ពីឆ្នាំ ២០២៧ ដែលអាចនឹងត្រូវផ្តន្ទាទោសដាក់ពន្ធនាគាររហូតដល់ ២ឆ្នាំ។	សេចក្តីព្រាងច្បាប់ស្តីពីការហាមប្រាមការទទួលទានសាច់ឆ្កែនឹងក្លាយទៅជាច្បាប់ ក្រោយពី គណៈរដ្ឋមន្ត្រីកូរ៉េខាងត្បូងត្រូវបានអនុម័ត និងចុះហត្ថលេខាដោយប្រធានាធិបតី Yoon Suk Yeol។ នេះជាសេចក្តីព្រាងច្បាប់ដ៏មានការចម្រូងចម្រាសមួយនៅក្នុងបរិបទកូរ៉េខាងត្បូង ព្រោះប្រទេសនេះមានទម្លាប់បរិភោគសាច់ឆ្កែអស់រាប់សតវត្សមកហើយ។ នៅក្នុងសេចក្តីលម្អិតនៃសេចក្តីព្រាងច្បាប់ថ្មីនេះបានចែងថា ការចិញ្ចឹម ឬសម្លាប់សត្វឆ្កែសម្រាប់យកសាច់លក់ ក៏ដូចជាការចែកចាយ ឬលក់សាច់សត្វទាំងនេះត្រូវបានហាមឃាត់។ អ្នកសម្លាប់សត្វឆ្កែប្រឈមមុខនឹងការជាប់ពន្ធនាគាររហូតដល់ ២ឆ្នាំ ឬពិន័យជាប្រាក់រហូតដល់ ៣០លានវ៉ុន (ជាង ២,២ម៉ឺនដុល្លារ)។ អស់ជាច្រើនឆ្នាំមកហើយ កូរ៉េខាងត្បូងបានប្រឈមមុខនឹងការប្រឆាំងយ៉ាងខ្លាំងក្លាពីប្រជាជនដែលនៅតែគាំទ្រការទទួលទានសាច់ឆ្កែ។ ការស្ទង់មតិថ្មីៗនេះបង្ហាញថា ប្រជាជនកូរ៉េខាងត្បូងភាគច្រើនលែងបរិភោគសាច់ឆ្កែទៀតហើយ។ គួរបញ្ជាក់ថា មានប្រទេសមួយចំនួននៅលើពិភពលោកដែលទទួលទានសាច់ឆ្កែ ប៉ុន្តែបញ្ហាសាច់ឆ្កែនៅកូរ៉េខាងត្បូងទទួលបានការចាប់អារម្មណ៍ខ្លាំងពីអន្តរជាតិ ព្រោះវាជាប្រទេសតែមួយគត់ក្នុងពិភពលោកដែលមានកសិដ្ឋានចិញ្ចឹមឆ្កែតាមខ្នាតឧស្សាហកម្ម។ យ៉ាងណាមិញ សមាគមបង្កាត់ពូជសត្វឆ្កែនៅកូរ៉េខាងត្បូងបានអះអាងថា ប្រសិនបើច្បាប់នេះត្រូវបានចូលជាធរមានកសិដ្ឋានចិញ្ចឹមឆ្កែចំនួន ៣៥០០កសិដ្ឋានដែលមានសត្វឆ្កែចំនួន ១,៥លានក្បាល និងភោជនីយដ្ឋានចំនួន ៣០០០កន្លែងនឹងត្រូវបិទទ្វារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4671.txt	យោងតាមសេចក្តីសម្រេចរបស់ថៃ តម្លៃទិដ្ឋាការសម្រាប់ពលករមកពីប្រទេសវៀតណាម កម្ពុជា ឡាវ និងមីយ៉ាន់ម៉ា ត្រូវបានកាត់បន្ថយមកត្រឹម ៥០០បាត (១៣,៨៥ដុល្លារ) ខណៈតម្លៃស្នាក់នៅបណ្តោះអាសន្នក៏ត្រូវបានកាត់បន្ថយមកត្រឹម ៥០០បាតផងដែរ។	ក្រសួងការងារថៃទើបតែបានចេញប្រកាសពីតម្លៃថ្មីសម្រាប់ការធ្វើតេស្ត និងចេញប័ណ្ណការងារសម្រាប់ពលករបរទេសមកពីកម្ពុជា ឡាវ មីយ៉ាន់ម៉ា និងវៀតណាម។ ជាពិសេស តម្លៃទិដ្ឋាការសម្រាប់ពលករមកពីប្រទេសទាំងបួននេះ ត្រូវបានកាត់បន្ថយពីបច្ចុប្បន្ន ២០០០បាតមក ៥០០បាត ហើយតម្លៃស្នាក់នៅបណ្តោះអាសន្ន (ថ្លៃបន្តទិដ្ឋាការជារៀងរាល់ឆ្នាំ) ក៏ត្រូវបានកាត់បន្ថយពី ១៩០០បាតទៅ ៥០០បាតផងដែរ។ ប្រកាសនេះមានសុពលភាពរយៈពេល ៤ឆ្នាំ ដោយចាប់ផ្តើមពីថ្ងៃទី១០ ខែវិច្ឆិកា ឆ្នាំ២០២៣ និងអនុវត្តចំពោះពលករបរទេសមកពីប្រទេសទាំង៤ នេះ ដែលចូលមកថៃ ដើម្បីធ្វើការដោយឈរលើមូលដ្ឋានកិច្ចសន្យាការងារ ឬអនុស្សរណៈនៃការយោគយល់គ្នា (MoU) ទាក់ទងនឹងការជ្រើសរើសការងារ។ ក្រសួងការងារថៃ បានសង្កត់ធ្ងន់ថា ប្រកាសនេះ ស្របទៅនឹងវិធីសាស្រ្តរបស់រដ្ឋាភិបាលក្នុងការគ្រប់គ្រង ការជ្រើសរើសពលករបរទេស ដើម្បីបង្កើនភាពប្រកួតរបស់ប្រទេស និងគាំទ្រការស្តារសេដ្ឋកិច្ចឡើងវិញ បន្ទាប់ពីការរាលដាលជំងឺកូវីដ-១៩។ ការកាត់បន្ថយថ្លៃសេវារួមចំណែកកាត់បន្ថយបន្ទុកហិរញ្ញវត្ថុទាំងនិយោជិត និងនិយោជក លើកកម្ពស់ការងារស្របច្បាប់ និងដោះស្រាយបញ្ហាពលករបរទេស ដែលចូលមកថៃសម្រាប់គោលបំណងការងារ។ បើតាមព័ត៌មានពីនាយកដ្ឋានគ្រប់គ្រងការងារបរទេសថៃ ក្នុងខែកញ្ញា ថៃមានពលករបរទេសសរុបចំនួន ២ ៥៩៣ ៤៣៩នាក់ ហើយនៅមានកម្មករប្រមាណ១ លាននាក់ទៀត កំពុងដំណើរការស្នើសុំប័ណ្ណការងារ។ នេះបើយោងតាមសេចក្តីសម្រេចរបស់គណៈរដ្ឋមន្ត្រីចុះថ្ងៃទី៣ ខែតុលា ឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4672.txt	បណ្ឌិត្យសភាអាកាសចរណ៍វៀតណាមកំពុងសិក្សាពីបទដ្ឋានបណ្តុះបណ្តាលទាក់ទងនឹងការប្រើប្រាស់យន្តហោះ Boeing 727-200 របស់កម្ពុជាដែលបានគេទុកចោលនៅអាកាសយានដ្ឋានណយបៃហាណូយអស់រយៈពេលជាង ១៦ឆ្នាំ។ ដោយសេចក្តីព្រាងច្បាប់នេះមិនទាន់ត្រូវបានអនុម័ត ដូច្នេះការដោះស្រាយយន្តហោះនៅតែត្រូវរង់ចាំបន្ត។	យន្តហោះ Boeing 727-200 មានលេខ XU-RKJ ធ្លាប់ជាកម្មសិទ្ធិរបស់ក្រុមហ៊ុន Royal Khmer Airlines របស់កម្ពុជា។ បន្ទាប់ពីចុះចតនៅព្រលានណយបៃហាណូយ យន្តហោះនេះបានជួបប្រទះបញ្ហាបច្ចេកទេស ហើយត្រូវចតនៅទីនេះចាប់ពីថ្ងៃទី១ ខែឧសភា ឆ្នាំ២០០៧ ។ រដ្ឋលេខាធិការអាកាសចរណ៍ស៊ីវិលកម្ពុជាបានប្រកាសថា អាជ្ញាប័ណ្ណប្រតិបត្តិការរបស់ក្រុមហ៊ុន Royal Khmer Airlines ត្រូវបានដកហូតដែលមានន័យថា យន្តហោះនេះត្រូវបានដកហូតសញ្ជាតិខ្មែរ។ កម្ពុជាបានស្នើឱ្យអាជ្ញាធរអាកាសចរណ៍ស៊ីវិលវៀតណាមដោះស្រាយតាមច្បាប់វៀតណាម។ អាជ្ញាធរអាកាសចរណ៍ស៊ីវិលវៀតណាម នឹងត្រូវអនុវត្តជាបន្ទាន់នូវសំណើរបស់ក្រសួងដឹកជញ្ជូនស្តីពីការដេញថ្លៃ ឬប្រគល់យន្តហោះនេះ ទៅឱ្យទីភ្នាក់ងារ ឬអង្គភាពណាមួយសម្រាប់ប្រើប្រាស់។ ចាប់តាំងពីឆ្នាំ ២០១៦ ឧបនាយករដ្ឋមន្ត្រី វឿង ឌិញ ហ្វេ ដែលបច្ចុប្បន្នជាប្រធានរដ្ឋសភាវៀតណាមបានបញ្ជាឱ្យក្រសួងដឹកជញ្ជូនដាក់ដេញថ្លៃយន្តហោះស្របតាមច្បាប់ស្តីពីការដេញថ្លៃទ្រព្យសម្បត្តិជាតិ។ យ៉ាងណាមិញ នាយកដ្ឋានអាកាសចរណ៍ស៊ីវិលបានស្នើផែនការប្រគល់ទ្រព្យសម្បត្តិនេះ ទៅឱ្យបណ្ឌិត្យសភាអាកាសចរណ៍វៀតណាមដែលស្ថាប័នអប់រំសាធារណៈក្រោមក្រសួងដឹកជញ្ជូន ដើម្បីប្រើប្រាស់ជាសម្ភារៈបណ្តុះបណ្តាល។ ប្រធាននាយកដ្ឋានអាកាសចរណ៍ស៊ីវិលបានឱ្យដឹងថា បច្ចុប្បន្នបណ្ឌិត្យសភាអាកាសចរណ៍នៅខ្វះយន្តហោះសម្រាប់បម្រើការអនុវត្តថែទាំយន្តហោះនៅព្រលាន កាំរាញ់ ខេត្តខាញ់ហ័រ ។ ប្រសិនបើមានការយល់ព្រម បណ្ឌិត្យសភាអាកាសចរណ៍នឹងជួលយន្តហោះនេះទៅឱ្យដើម្បីផ្លាស់ចេញពីព្រលានណយបៃហាណូយបៃ។ បើតាមសារព័ត៌មានវៀតណាម Dan Tri តម្លៃប៉ាន់ស្មាននៃការដឹកជញ្ជូនយន្តហោះគឺ ខ្ទង់៤ទៅ៥ពាន់លានដុង (១៦ទៅ២១ម៉ឺនដុល្លារ) ។ បណ្ឌិតសភានឹងចំណាយប្រាក់បន្ថែម ២ទៅ៣ពាន់លានដុងទៀត(៨ទៅ១២ម៉ឺនដុល្លារ) ដើម្បីជួសជុលយន្តហោះនេះ ទៅតាមស្ថានភាពជាក់ស្តែង។ ការចំណាយទាំងអស់នឹងត្រូវដកចេញពីចំណូលពីសេវាកម្ម។ មកដល់ពេលនេះ ក្រសួងដឹកជញ្ជូនមិនទាន់បានអនុម័តលើសំណើប្រគល់យន្តហោះទៅឲ្យបណ្ឌិត្យសភាអាកាសចរណ៍នោះទេ។ រយៈពេល ១៦ឆ្នាំកន្លងមក អាជ្ញាធរអាកាសចរណ៍ស៊ីវិលវៀតណាមមិនទាន់បានអនុវត្តផែនការដើម្បីដោះស្រាយជាមួយនឹងយន្តហោះដែលបានទុកចោលនេះនៅឡើយទេ។ ក្នុងបរិបទនៃកន្លែងចតយន្តហោះកាន់តែចង្អៀត អង្គភាពគ្រប់គ្រងអាកាសយានដ្ឋានណយបៃ ត្រូវផ្លាស់ទីយន្តហោះនេះ ទៅតំបន់វាលស្មៅខាងកើត ដើម្បីកុំឱ្យប៉ះពាល់ដល់សន្តិសុខ និងសុវត្ថិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4673.txt	នាយកដ្ឋានផ្សព្វផ្សាយវប្បធម៌ថៃ នៅថ្ងៃទី៣០ ខែវិច្ឆិកា បានប្រកាសថា ពិធីសង្រ្កាន្ត ដែលជាពិធីអបអរចូលឆ្នាំថ្មី នឹងត្រូវដាក់បញ្ចូលទៅក្នុងបញ្ជីបេតិកភណ្ឌវប្បធម៌អរូបី របស់អង្គការយូនីស្កូ (UNESCO) នៅបុតស្វាណា ដែលជាប្រទេសស្ថិតនៅអាហ្វ្រិកខាងត្បូង ក្នុងថ្ងៃទី៦ ខែធ្នូ។	នៅក្នុងឆ្នាំ២០២០ ថៃបានដាក់ម៉ាស្សារបស់ខ្លួន, របាំNora, របាំKhon និងសង្រ្កាន្ត ទៅអង្គការយូនីស្កូ ដើម្បីពិចារណា។ តាមការប្រកាសរបស់នាយកដ្ឋានផ្សព្វផ្សាយវប្បធម៌ថៃ នៅថ្ងៃទី៣០ ខែវិច្ឆិកា សង្រ្កាន្ត ដែលជាពិធីអបអរឆ្នាំថ្មី និងតែងធ្វើឡើងនៅក្នុងខែមេសា នឹងដាក់បញ្ចូលទៅក្នុងបញ្ជីបេតិកភណ្ឌវប្បធម៌អរូបី របស់អង្គការយូនីស្កូ (UNESCO) នៅបុតស្វាណា ក្នុងថ្ងៃទី៦ ខែធ្នូ។ ទន្ទឹមនេះ នាយកដ្ឋានដដែល បានបញ្ជាក់ថា ពិធីរៀបចំអបអរសាទរ នឹងត្រូវរៀបចំឡើងនៅតំបន់ Lan Khon Mueang ក្នុងក្រុងបាងកក នៅថ្ងៃទី៧ ខែធ្នូ ដោយមានការចូលរួមពីលោកនាយករដ្ឋមន្រ្តី សេដ្ឋា ថាវីស៊ីន។ ក្នុងពិធីអបអរនោះ សមាជិករដ្ឋាភិបាល អភិបាលក្រុងបាងកក និងមន្រ្តីវប្បធម៌ផ្សេងទៀតផងដែរ ហើយមានពិធីស្រង់ព្រះថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4674.txt	អគ្គស្នងការនគរបាលជាតិថៃ លោកឧត្តមសេនីយ៍ Torsak Sukwimol បានបដិសេធ ជុំវិញព័ត៌មានថៃមានបំណងចង់ឱ្យប៉ូលិសចិនមកដើរល្បាតតំបន់ទេសចរណ៍សំខាន់ៗ។	កាសែតបាងកកប៉ុស្តិ៍នៅថ្ងៃទី១៣ ខែវិច្ឆិកា បានស្រង់សម្តីមេប៉ូលិសថៃបង្ហាញជំហរបដិសេធព័ត៌មានដែលថា រដ្ឋាភិបាលគ្រោងនឹងអញ្ជើញប៉ូលិសចិនមកល្បាតតំបន់ទេសចរណ៍ល្បីៗ ដើម្បីបង្កើនទំនុកចិត្តដល់ភ្ញៀវទេសចរចិនដែលជាប្រភពចំណូលដ៏សំខាន់របស់ថៃ។ ឧត្តមសេនីយ Torsak Sukwimol បានសង្កត់ធ្ងន់ថា ៖« ប៉ូលីសភូមិន្ទថៃមិនបានធ្វើសំណើបែបនេះទេ ហើយនេះជាការយល់ច្រឡំ» ។ ឧត្តមសេនីយរូបនេះ មិនយល់ស្របនឹងគំនិតនៃការអញ្ជើញប៉ូលីសចិន ដើម្បីការពារភ្ញៀវទេសចរចិននៅថៃទេ ដែលនេះវារំលោភលើអធិបតេយ្យភាពរបស់ថៃ។ ប៉ូលីសថៃអាចការពារបានទាំងភ្ញៀវទេសចរជាតិ និងអន្តរជាតិ ។ កន្លងមក ប៉ូលិសចិនត្រូវបានដាក់ពង្រាយនៅអ៊ីតាលី នៅកន្លែងដែលមានបញ្ហាទំនាក់ទំនង ប៉ុន្តែសម្រាប់ថៃមិនមានបញ្ហាបែបនេះទេ ។ នេះបើតាមឧត្តមសេនីយ Torsak Sukwimol ។ ទន្ទឹមនេះ នាយករដ្ឋមន្រ្តីថៃ លោក សេដ្ឋា ថាវីស៊ីន ក៏ចេញមុខបដិសេធរឿងគម្រោងសហការជាមួយប៉ូលិសចិននេះដែរ។ លោកចាត់ទុកថា ជាការភ័ន្តច្រឡំយ៉ាងធ្ងន់ធ្ងរ ។ លោក សេដ្ឋា អះអាងថា កិច្ចពិភាក្សានាពេលថ្មីៗនេះ ផ្តោតលើកិច្ចសហការក្នុងការបង្ក្រាបឧក្រិដ្ឋជនចិននៅថៃ មិនមែនជាការដាក់ពង្រាយប៉ូលិសចិនសម្រាប់ល្បាតនោះទេ។ ព៌ត៌មានជុំវិញការអញ្ជើញប៉ូលិសចិនឱ្យរួមគ្នាធ្វើការល្បាតជាមួយប៉ូលិសថៃនៅតាមតំបន់ទេសចរណ៍សំខាន់ៗ ត្រូវបានលើកឡើងក្នុងជំនួបរបស់នាយករដ្ឋមន្ត្រី សេដ្ឋា ថាវីស៊ីន ជាមួយតំណាងអាជ្ញាធរទេសចរណ៍ ប៉ូលិសអន្តោប្រវេសន៍ និងទេសចរណ៍ថៃ។ លោក សេដ្ឋា បានដឹកនាំកិច្ចប្រជុំនេះ នៅអាកាសយានដ្ឋានសុវណ្ណភូមិកាលពីថ្ងៃទី១២ ខែវិច្ឆិកា មុនពេលចាកចេញទៅចូលរួមកិច្ចប្រជុំកំពូលនៃកិច្ចសហប្រតិបត្តិការសេដ្ឋកិច្ចអាស៊ី-ប៉ាស៊ីហ្វិក (APEC) នៅអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4675.txt	រដ្ឋមន្ត្រីក្រសួងមហាផ្ទៃបណ្ដោះអាសន្នរបស់រដ្ឋាភិបាលប៉ាគីស្ថាននាថ្ងៃទី៣១ ខែតុលាបានប្រកាសចាប់ផ្តើមការបង្រ្កាបលើជនអន្តោប្រវេសន៍ ដែលគ្មានឯកសារ រួមទាំង ជនជាតិអាហ្វហ្កានីស្ថានរាប់សែននាក់ ចាប់ពីថ្ងៃទី២ ខែវិច្ឆិកា។	«នៅសល់តែពីរថ្ងៃទៀតប៉ុណ្ណោះសម្រាប់ការត្រឡប់ទៅដោយស្ម័គ្រចិត្ត»។ រដ្ឋមន្ត្រីក្រសួង មហាផ្ទៃបណ្ដោះអាសន្នលោក Sarfraz Bugti លើកឡើងបែបនេះ នៅក្នុងវីដេអូថតទុកមួយ ដោយសង្កត់ធ្ងន់ថា កាលបរិច្ឆេទផុតកំណត់នៅថ្ងៃទី១ ខែវិច្ឆិកា ដែលបានកំណត់សម្រាប់ ការត្រឡប់ទៅវិញនឹងត្រូវបានលុបចោល។ ដូច្នេះ ចាប់ពីថ្ងៃទី២ ខែវិច្ឆិកា តទៅ ប្រតិបត្តិការក្នុងរយៈពេលវែង របស់ប៉ាគីស្ថាននឹងចាប់ផ្តើម ដោយធានាថា ពួកគេមិននិរទេសជនភៀសខ្លួនណាមួយទេ ពោលគឺមានតែអ្នកដែលខុសច្បាប់ទាំងស្រុងប៉ុណ្ណោះ ដែលនឹងចាកចេញពីប៉ាគីស្ថាន។ បើយោងតាមក្រសួងមហាផ្ទៃ ប៉ាគីស្ថានគឺជាទីជម្រករបស់ជនចំណាកស្រុក និងជនភៀសខ្លួន អាហ្វហ្កានីស្ថានជាង ៤ លាននាក់ ហើយប្រហែល ១,៧ លាននាក់នៃចំនួនសរុបគ្មានឯកសារ ស្របច្បាប់នោះឡើយ រួមទាំងមនុស្សជាច្រើន ដែលកើតនៅប៉ាគីស្ថាននិងរស់នៅទីនោះផងដែរ។ ប៉ាគីស្ថានធ្លាប់បញ្ជាក់ថា ការសម្រេចចិត្តនេះធ្វើឡើងបន្ទាប់ពីជនជាតិអាហ្វហ្កានីស្ថាន ត្រូវ បានរកឃើញថា មានជាប់ពាក់ព័ន្ធក្នុងឧក្រិដ្ឋកម្ម ការរត់ពន្ធ និងការបំផ្ទុះគ្រាប់បែកអត្តឃាត ចំនួន ១៤ លើក ក្នុងចំណោម ២៤ ករណីក្នុងឆ្នាំនេះ។ ប៉ាគីស្ថានក៏ចោទប្រកាន់ផងដែរថា សកម្មប្រយុទ្ធប្រើប្រាស់ដីអាហ្វហ្កានីស្ថាន ដើម្បីបណ្តុះបណ្តាលអ្នកប្រយុទ្ធ និងរៀបចំផែន ការវាយប្រហារក្នុងទឹកដីរបស់ខ្លួន។ ក្រុងកាប៊ុលបដិសេធការលើកឡើងនេះ ដោយនិយាយថាសន្តិសុខប៉ាគីស្ថានជាបញ្ហាក្នុងស្រុក។ ទន្ទឹមនេះ លោក Bugti បន្ថែមថា អ្នកដែលចាកចេញដោយស្ម័គ្រចិត្ត នឹងត្រូវបានជួយដោយ រដ្ឋាភិបាលនៅមជ្ឈមណ្ឌលបណ្ដោះអាសន្ន ដែលបង្កើតឡើងសម្រាប់ស្នាក់នៅជនអន្តោប្រវេសន៍។ ប៉ាគីស្ថាននឹងព្យាយាមផ្តល់អាហារ និងគ្រឿងបរិក្ខារសុខភាពសម្រាប់រយៈពេល ២ ទៅ ៣ ថ្ងៃនៅមជ្ឈមណ្ឌលគ្រប់គ្រង។ គួរបញ្ជាក់ថា ប្រជាជនអាហ្វហ្កានីស្ថានរាប់រយពាន់នាក់ បានផ្លាស់ទីទៅប៉ាគីស្ថាន ដើម្បី គេចចេញពីសង្រ្គាម និងជម្លោះ ហើយមនុស្សជាច្រើនត្រូវបានចុះឈ្មោះជាជនភៀសខ្លួនជា មួយរដ្ឋាភិបាល និងទីភ្នាក់ងារអង្គការសហប្រជាជាតិ។ ប៉ាគីស្ថានបានទទួលលំហូរជនភៀស ខ្លួនអាហ្វហ្កានីស្ថានច្រើនជាងគេ ចាប់តាំងពីការឈ្លានពានរបស់សូវៀតមកទីក្រុងកាប៊ុលក្នុង ឆ្នាំ ១៩៧៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4676.txt	ប្រជាជនដែលរស់នៅតំបន់កាហ្សារាប់ពាន់នាក់បានសម្រុកចូលទៅក្នុងឃ្លាំង និងមជ្ឈមណ្ឌលចែកចាយជំនួយរបស់អង្គការសហប្រជាជាតិ ដើម្បីស្វែងរកស្បៀងអាហារ និងសម្ភារៈចាំបាច់ នៅថ្ងៃទី២៩ ខែតុលា ។	វិបត្តិខ្វះខាតស្បៀងអាហារនៅតំបន់កាហ្សាកាន់តែអាក្រក់ទៅៗ។ ទីភ្នាក់ងារអង្គការសហប្រជាជាតិទទួលបន្ទុកជនភៀសខ្លួនប៉ាឡេស្ទីន (UNRWA) បាននិយាយថា ស្រូវសាលី ម្សៅ និងការផ្គត់ផ្គង់មូលដ្ឋានផ្សេងទៀត ត្រូវបានលួចចេញពីឃ្លាំងមួយចំនួន។ មន្ត្រី UNRWA លោក Thomas White បានលើកឡើងថា ៖« នេះជាសញ្ញាដ៏គួរឱ្យព្រួយបារម្ភមួយដែលសណ្តាប់ធ្នាប់ស៊ីវិលកំពុងចាប់ផ្តើមដួលរលំបន្ទាប់ពីការប្រយុទ្ធគ្នារយៈពេលបីសប្តាហ៍ និងការបិទផ្លូវតំបន់កាហ្សា»។ ឃ្លាំងមួយក្នុងចំណោមឃ្លាំងដែលមានទីតាំងនៅ Deir al-Balah ភាគកណ្តាលតំបន់កាហ្សា ជាកន្លែងដែល UNRWA រក្សាទុកការផ្គត់ផ្គង់ស្បៀងរបស់ក្បួនរថយន្តមនុស្សធម៌ ដែលជាច្រកចូលពីអេហ្ស៊ីប។ ការផ្គត់ផ្គង់ស្បៀងត្រូវបានអស់ ខណៈពេលដែលជំនួយមនុស្សធម៌ទៅដល់កាហ្សា ដោយឡានដឹកទំនិញពីអេហ្ស៊ីបមិនគ្រប់គ្រាន់នោះទេ។ តម្រូវការរបស់សហគមន៍មានទំហំធំ ស្របពេលជំនួយដែលទទួលបាន គឺតិចតួច និងមិនទៀងទាត់។ បើតាម UNRWA សមត្ថភាពក្នុងការជួយប្រជាជននៅតំបន់កាហ្សាមានកម្រិត ដោយសារតែការវាយឆ្មក់ ដែលបានសម្លាប់បុគ្គលិករបស់ខ្លួនជាង ៥០នាក់ និងធ្វើឱ្យមានការលំបាកក្នុងការដឹកជញ្ជូនការផ្គត់ផ្គង់។ ការផ្គត់ផ្គង់ជំនួយដល់កាហ្សាបានជាប់គាំង ចាប់តាំងពីសង្គ្រាមផ្ទុះឡើង ដែលធ្វើឲ្យជីវិតរស់នៅតំបន់នោះមានការលំបាកខ្លាំង។ អ៊ីស្រាអែលបានបិទតំបន់កាហ្សាទាំងស្រុង ចាប់តាំងពីថ្ងៃទី៧ ខែតុលា។ យ៉ាងណា ក្បួនរថយន្តជំនួយត្រូវបានអនុញ្ញាតឱ្យចូលទៅកាន់តំបន់កាហ្សា តាមច្រកព្រំដែនជាមួយអេហ្ស៊ីប ចាប់តាំងពីថ្ងៃទី២១ ខែតុលា ។ ប៉ុន្តែចំនួននេះមានកម្រិតនៅឡើយ ។ តំបន់នេះកំពុងខ្វះខាតអាហារ ទឹក ប្រេងឥន្ធនៈ និងថ្នាំពេទ្យ។ មនុស្សជាង ៨ពាន់នាក់នៅទីនេះបានស្លាប់ ចាប់តាំងពីការប្រយុទ្ធគ្នាបានផ្ទុះឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4677.txt	យោងតាមក្រសួងអប់រំជប៉ុន ក្នុងឆ្នាំសិក្សា ២០២១ មានគ្រូបង្រៀនចំនួន ៩៥៣នាក់ ដែលបម្រើការនៅគ្រឹស្ថានសិក្សារដ្ឋបានលាឈប់ពីការងារដោយសារតែសុខភាពផ្លូវចិត្ត។ តួលេខនេះបានកើនឡើងចំនួន ១៧១នាក់បើធៀបនឹងឆ្នាំ ២០១៨។	យោងតាមការស្ទង់មតិរបស់ក្រសួងអប់រំ វប្បធម៌ កីឡា វិទ្យាសាស្ត្រ និងបច្ចេកវិទ្យាជប៉ុន អ្នកដែលឈប់ពីការងារដោយសារជំងឺផ្លូវចិត្តមានចំនួន ៨ភាគរយនៃគ្រូបង្រៀនសរុបចំនួន ១២៦៥២នាក់ ។ ការស្ទង់មតិផ្ទាល់របស់ក្រសួងដែលបានចេញផ្សាយនៅចុងឆ្នាំ ២០២២ ក៏បានរកឃើញលទ្ធផលស្រដៀងគ្នាអំពីចំនួនគ្រូបង្រៀននៅសាលារដ្ឋ ដែលឈប់សម្រាកដោយសារបញ្ហាផ្លូវចិត្ត បានឈានដល់កម្រិតខ្ពស់បំផុតគឺ ៥៨៩៧នាក់ក្នុងមួយឆ្នាំសិក្សា។ ដូច្នេះបញ្ហាសុខភាពផ្លូវចិត្តរបស់គ្រូ បានក្លាយជាបញ្ហាបន្ទាន់ និងត្រូវដោះស្រាយឆាប់ៗ។ តំណាងក្រសួងអប់រំបានលើកឡើងថា ម៉ោងធ្វើការយូរ គឺជាកត្តាមួយ ដែលធ្វើឱ្យចំនួនគ្រូបង្រៀនត្រូវចាកចេញពីការងាររបស់ពួកគេ។ បើតាមកាសែតជប៉ុន Kyodo ។ ការកើនឡើងនៃបន្ទុកការងាររបស់គ្រូបង្រៀន និងការបន្ថែមម៉ោងធ្វើការ ក៏នាំឱ្យមានការថយចុះនៃចំនួនមនុស្ស ដែលចង់ក្លាយជាគ្រូបង្រៀនផងដែរ។ ដើម្បីដោះស្រាយកង្វះខាតគ្រូបង្រៀន ក្រសួងអប់រំជប៉ុនកំពុងសម្លឹងមើលការកែលម្អលក្ខខណ្ឌការងារ និងការបង្កើនចំនួនជំនួយការយ៉ាងច្រើន។ បន្ថែមពីលើហេតុផលសុខភាពផ្លូវចិត្ត ការស្ទង់មតិខាងលើបង្ហាញថា គ្រូបង្រៀនចំនួន ៤០០០នាក់បានលាឈប់ពីអាជីពមូយនេះដោយសារតែពួកគេចង់ផ្លាស់ប្តូរការងារ ហើយចំនួន ២៩១៣នាក់បានលាឈប់ដោយសារហេតុផលគ្រួសារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4678.txt	នៅថ្ងៃទី០៤ ខែកក្កដា ទីភ្នាក់ងារថាមពលបរមាណូអន្តរជាតិ (IAEA) បាននិយាយថា ផែនការរបស់ជប៉ុនក្នុងការបញ្ចេញទឹកដែលចម្រោះសារធាតុវិទ្យុសកម្មរូចរាល់ ពីស្ថានីយ៍ថាមពលនុយក្លេអ៊ែរ Fukushima ទៅក្នុងសមុទ្រ គឺស្របតាមស្តង់ដារសុវត្ថិភាពរបស់អន្តរជាតិ។	ជប៉ុន បានស្វះស្វែងរកការបញ្ចេញទឹកដែលធ្វើប្រព្រឹត្តកម្មសារធាតុវិទ្យុសកម្មទៅក្នុងសមុទ្រ ខណៈកន្លែងស្តុកមានបរិមាណទឹកជិតពេញ។ ផែនការនេះ រងការប្រឆាំងពីអ្នកនេសាទ និងបណ្តាប្រទេសមួយចំនួន ដូចជាចិន កូរ៉េខាងត្បូង និងបណ្តាប្រទេសក្នុងសមុទ្រប៉ាស៊ីហ្វិក ដែលបានបង្ហាញក្តីបារម្ភយ៉ាងខ្លាំង ចំពោះការបញ្ចេញទឹកពីរោងចក្រFukushima Daiichi ជុំវិញផលប៉ះពាល់ដល់បរិស្ថាន និងសុវត្ថិភាពមនុស្ស។ ក្នុងរបាយការណ៍វាយតម្លៃរបស់ទីភ្នាក់ងារថាមពលអាតូមិកអន្តរជាតិ ផែនការរបស់ជប៉ុនអាចធ្វើបាន។ អគ្គនាយក IAEA លោក Rafael Mariano Grossi បានលើកឡើងនៅក្នុងរបាយការណ៍ថា ផ្អែកលើការវាយតម្លៃដ៏ទូលំទូលាយរបស់ខ្លួន IAEA បានសន្និដ្ឋានថា វិធីសាស្រ្ត និងសកម្មភាពក្នុងការបង្ហូរចេញទឹកដែលត្រូវបានចម្រោះសារធាតុវិទ្យុសកម្ម (ALPS treated water) ដែលធ្វើឡើងដោយជប៉ុន គឺស្របនឹងស្តង់ដារសុវត្ថិភាពអន្តរជាតិ។ ទីភ្នាក់ងារនេះ រួមទាំងជប៉ុនខ្លួនឯងផង សុទ្ធតែអះអាងស្រដៀងគ្នាថា ការបញ្ចេញទឹកចម្រោះសារធាតុវិទ្យុសកម្មទៅក្នុងសមុទ្រ នឹងមានផលប៉ះពាល់វិទ្យុសកម្មតិចតួចប៉ុណ្ណោះដល់មនុស្ស និងបរិស្ថាន។ មុនការចេញរបាយការណ៍នេះ ចិនបានអំពាវនាវឱ្យផ្អាកផែនការរបស់ជប៉ុនដែរ។ ទីក្រុងប៉េកាំងបានថ្កោលទោសផែនការនេះថា «គ្មានការទទួលខុសត្រូវខ្លាំង» នៅពេលត្រូវបានប្រកាសនៅឆ្នាំ ២០២១។ ចំណែកនៅកូរ៉េខាងត្បូង តាមការស្ទង់មតិនាពេលថ្មីៗនេះ ប្រជាជនជិត ៨០ភាគរយមានការព្រួយបារម្ភអំពីផលប៉ះពាល់ចំពោះគ្រោងការបង្ហូរនូវការបញ្ចេញសារធាតុវិទ្យុសកម្មនេះទៅក្នុងមហាសមុទ្រ។ បក្សប្រឆាំងដ៏ធំបំផុតរបស់កូរ៉េខាងត្បូង បានដាក់ជូនសភាជាតិនូវសេចក្តីព្រាងសេចក្តីសម្រេចមួយ ដែលទាមទារឱ្យលុបចោលផែនការរបស់ជប៉ុន ហើយក៏អំពាវនាវឱ្យមានការប្តឹងទៅតុលាការអន្តរជាតិសម្រាប់ច្បាប់សមុទ្រផងដែរ។ កន្លងមក ជប៉ុនចង់បញ្ចេញទឹកផ្ទុកក្នុងរោងចក្រ Fukushima Daiichi ប្រមាណ១,៣ លានតោនពីឃ្លាំងស្តុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4679.txt	រាជនីកំពូលសម្រស់នៅប្រទេសណាក៏មានដែរ គ្រាន់តែប្រទេសខ្លះសម្បូរស្រីស្អាត ប្រទេសខ្លះទៀតមានតិចតួចបំផុត ដែលធ្វើឲ្យបុរសៗពិបាកក្នុងការស្វែងរកដៃគូដែលមានសម្រស់តាមដែលខ្លួនឯងចង់បាន។ ខាងក្រោមនេះ ប្រទេសទាំង ១០ ដែលមាននារីស្រស់ស្អាតបំផុតនៅលើលោក ដោយផ្អែកលើលទ្ធផលស្ទង់មតិរបស់គេហទំព័រ Wonderlist ។	១០. តួកគី នារីតួកគីតែងត្រូវលើកសរសើរថាជាស្រីស្អាត ថ្លៃថ្នូរ និងមានសម្រស់គួរឲ្យទាក់ទាញខ្លាំង។ ស្រីៗប្រទេសនេះមានភាពល្បីល្បាញដោយសារភាពឆើតឆាយ និងសេចក្តីថ្លៃថ្នូររបស់ពួកគេ។ ប្រសិនបើអ្នកទស្សនាតន្ត្រី ឬល្ខោនអូប៉េរ៉ា យើងអាចមើលឃើញយ៉ាងច្បាស់នូវសម្រស់ពីធម្មជាតិ។ ៩. អង់គ្លេស នារីអង់គ្លេសមានមន្តស្នេហ៍គួរឱ្យទាក់ទាញ។ ស្រ្តីប្រទេសនេះ ជាមនុស្សដែលមានការអប់រំខ្ពស់ និងពូកែ។ ស្រីៗជនជាតិអង់គ្លេសភាគច្រើនមានសម្រស់ស្អាតពីធម្មជាតិ។ ៨. ហ្វីលីពីន ហ្វីលីពីនត្រូវបានស្គាល់ថាជាផ្ទះសម្រាប់បណ្ដុះម្ចាស់ក្សត្រីនៃសម្រស់។ បច្ចុប្បន្នប្រទេសនេះ ជាម្ចាស់គ្រងតំណែងជារាជនីសម្រស់ដ៏ធំបំផុតនៅលើពិភពលោក។ ដូចប្រទេសដទៃដែរ ស្ត្រីហ្វីលីពីនចូលចិត្តលេងសម្រស់បែបធម្មជាតិ ប៉ុន្តែមិនសូវមានភាពទាក់ទាញខ្លាំង និងក្តៅសាច់ប៉ុន្មានទេ។ ៧. អាម៉េរិក ដូចអង់គ្លេសដែរ ស្ត្រីជនជាតិអាម៉េរិកមានចម្រុះពណ៌ស្បែក និងជាតិសាសន៍។ ដូច្នេះហើយ ពួកគេមានលក្ខណៈពិសេស និងស្រស់ស្អាតខ្លាំងណាស់។ ស្រីៗជនជាតិអាម៉េរិកមានរបៀបរស់នៅ និងចូលចិត្តបែបសេរី ហើយដឹងពីរបៀបថែរក្សាខ្លួនឯង។ ដូច្នេះហើយ ពួកគេបញ្ចេញភាពស្រស់ស្អាតប្រកបដោយទំនុកចិត្តនៅពេលចង់ទាក់ទាញបុរសៗ។ ៦. ហូឡង់ ជាមួយនឹងកម្ពស់ជាមធ្យម ១,៧ម៉ែត្រ និងសក់ពណ៌មាស នារីហូឡង់សមនឹងទទួលបានចំណាត់ថ្នាក់ទី៦ ក្នុងបញ្ជីប្រទេសដែលមានស្ត្រីស្រស់ស្អាតបំផុតនៅលើពិភពលោក។ ពួកគេត្រូវបានចាត់ទុកថាជា មនុស្សបើកចិត្តទូលាយនិងសេរី។ លើសពីនេះ ស្រីៗហូឡង់ដឹងពីរបៀបថែរក្សាខ្លួនឯង ជួយឱ្យពួកគេកាន់តែមានភាពទាក់ទាញថែមទៀត។ ៥. អ៊ីតាលី ជាមួយនឹងស្បែកពណ៌អូលីវ និងសក់ពណ៌ត្នោត នារីអ៊ីតាលីមានភាពទាក់ទាញដោយសារសម្រស់ដ៏មុតស្រួច ការលេងស្ទីល និងម៉ូដសម្លៀកបំពាក់ប្លែកៗ ជាពិសេសការតុបតែងខ្លួន។ លើសពីនេះ អ៊ីតាលីជាកន្លែងដែលមានស្ត្រីជាច្រើនគួរឱ្យកោតសរសើរ ជាមួយមហិច្ឆតារបស់ពួកគេ។ បច្ចុប្បន្ន អ្នកកាន់តំណែងនាយករដ្ឋមន្ត្រីរបស់អ៊ីតាលីជាស្រ្តី។ ៤. វ៉េណេស៊ុយអេឡា ប្រទេសមួយទៀតដែលស្គាល់ថាជាផ្ទះ សម្រាប់បណ្ដុះរាជនីសម្រស់នោះគឺ វ៉េណេស៊ុយអេឡា។ សម្រស់នារីវ៉េណេស៊ុយអេឡាមានស្បែកគួរឲ្យទាក់ទាញ សក់រួញ កម្ពស់លេចធ្លោ ជាពិសេសដើមទ្រូងដ៏ទាក់ទាញ។ ៣. រុស្ស៊ី នារីរុស្សីមានសម្រស់បែបលោកខាងលិច និងបូព៌ា លាយឡំជាមួយផ្ទៃមុខដ៏ស្រស់ស្អាត ។ លក្ខណៈពិសេសលេចធ្លោរបស់នារីរុស្ស៊ីគឺមានភ្នែកពណ៌ខៀវ សក់ពណ៌ទង់ដែង បបូរមាត់ក្រាស់ កម្ពស់ខ្ពស់ និងរូបរាងដ៏គួរឲ្យទាក់ទាញ។ ២. អ៊ុយក្រែន នារីអ៊ុយក្រែន និងរុស្ស៊ីមានភាពស្រដៀងគ្នាជាច្រើន។ យ៉ាងណាមិញ នៅក្នុងការស្ទង់មតិ Wonderlist ភាគច្រើន ស្រីៗអ៊ុយក្រែនមានភាពល្អប្រសើរជាង។ នារីប្រទេសនេះ មានភាពស្រស់ស្អាតបែបលក្ខណៈធម្មជាតិ សឹងតែគ្មានចំណុចអាក្រក់។ ស្រ្តីជនជាតិនេះ មានចរិតថ្លៃថ្នូរ សម្តីផ្អែមល្ហែម សុភាព និងមានមន្តស្នេហ៍។ ១. ប្រេស៊ីល កំពូលប្រទេសដែលមាននារីស្អាតជាងគេនៅលើលោក ស្ថិតនៅប្រទេសអាម៉េរិកខាងត្បូងគឺប្រេស៊ីល។ នារីប្រេស៊ីលមានស្បែកស្អាត សក់ពណ៌ទង់ដែង និងរាងកាយមានសុខភាពល្អ។ ប្រេស៊ីលក៏ជាម្ចាស់កំពូលតារាម៉ូដែលដូចជា Gisele Bündchen, Alessandra Ambrosio, Adriana Lima ។ លើសពីនេះ សម្រាប់ការប្រលងសម្រស់ពិភពលោក ប្រេស៊ីលតែងតែទទួលបានចំណាត់ថ្នាក់ខ្ពស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_468.txt	លោកស្រី ឌីណា បូលូយ៉ាត (Dina Boluarte) ស្បថចូលកាន់តំណែងជាប្រធានាធិបតីប៉េរូនៅថ្ងៃទី៧ ខែធ្នូ ប៉ុន្មានម៉ោងក្រោយលោក ប៉េដ្រូ កាស្ទីយ៉ូ (Pedro Castillo) ត្រូវបានបោះឆ្នោតទម្លាក់ចេញពីតំណែងប្រធានាធិបតី។	ពីអនុប្រធានាធិបតី លោកស្រី ឌីណា បូលូយ៉ាត ក្លាយជាប្រធានាធិបតីស្រីដំបូងបង្អស់ក្នុងប្រវត្តិសាស្ត្រប៉េរូ។ ការស្បថចូលកាន់តំណែងរបស់លោកស្រីធ្វើឡើង ក្រោយសភាប៉េរូបើកកិច្ចប្រជុំជាបន្ទាន់បោះឆ្នោតទម្លាក់លោក ប៉េដ្រូ កាស្ទីយ៉ូ ចេញពីតំណែងប្រធានាធិបតីជាមួយសំឡេងគាំទ្រ១០១ ប្រឆាំងប្រាំមួយសំឡេង និងអនុបវាទ១០សំឡេង។ លោកស្រី បូលូយ៉ាត វ័យ៦០ឆ្នាំ អះអាងថានឹងដឹកនាំប្រទេសបន្តអាណត្តិរបស់លោក កាស្ទីយ៉ូ រហូតដល់ខែកក្កដា ឆ្នាំ២០២៦។ ថ្លែងក្រោយស្បថចូលតំណែង ប្រធានាធិបតីប៉េរូរូបនេះអំពាវនាវឱ្យផ្អាកជម្លោះនយោបាយដើម្បីជួយប្រទេសងើបចេញពីវិបត្តិនាពេលបច្ចុប្បន្ន។ «អ្វីដែលខ្ញុំសុំគឺពេលវេលាជួយសង្រ្គោះប្រទេស»។ នេះបើតាមទីភ្នាក់ងារព័ត៌មាន BBC ស្រង់សម្តីរបស់លោកស្រី បូលីយ៉ាត។ ប៉ុន្មានឆ្នាំចុងក្រោយនេះ ប្រធានាធិបតីប៉េរូជាបន្តបន្ទាប់ត្រូវបានដកចេញពីតំណែង ឬជាប់ពន្ធនាគារជុំវិញអំពើពុករលួយ។ ក្នុងឆ្នាំ២០២០ ត្រឹមតែរយៈពេលប្រាំថ្ងៃប៉ុណ្ណោះ ប៉េរូផ្លាស់ប្តូរប្រធានាធិបតីដល់ទៅបីនាក់។ បន្ទាប់ពីរួចផុតពីរដង លោក កាស្ទីយ៉ូ គឺជាប្រធានាធិបតីប៉េរូចុងក្រោយហើយដែលត្រូវបានសភាបោះឆ្នោតទម្លាក់ចេញពីតំណែងជុំវិញការប៉ុងប៉ងរំលាយសភា ហើយបង្កើតរដ្ឋាភិបាលបណ្តោះអាសន្នពិសេសដើម្បីបង្កើតនីតិរដ្ឋ និងប្រជាធិបតេយ្យថ្មី។ ទាក់ទងរឿងនេះ ប្រមុខតុលាការធម្មនុញ្ញប៉េរូចោទលោកថាធ្វើរដ្ឋប្រហារ។ ក្រោយត្រូវបានទម្លាក់ចេញពីតំណែងជាផ្លូវការ អតីតមេដឹកនាំឆ្វេងនិយមរូបនេះត្រូវបានឃុំខ្លួន និងរងបទចោទពីការបះបោរបំពានច្បាប់រដ្ឋធម្មនុញ្ញ។ ថ្មីៗនេះ លោក កាស្ទីយ៉ូ ក៏ប្រឈមនឹងការចោទប្រកាន់ជុំវិញអំពើពុករលួយដែលលោកអះអាងថាជាផែនការទម្លាក់លោកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4680.txt	ក្រសួងអប់រំកូរ៉េខាងត្បូងបានប្រកាសផែនការរយៈពេល ៥ ឆ្នាំដើម្បីទាក់ទាញនិស្សិតអន្តរជាតិចំនួន ៣០ម៉ឺននាក់ ។ ផែនការនេះមានគោលបំណងទប់ទល់នឹងការថយចុះចំនួនប្រជាជន ដែលស្ថិតក្នុងកម្រិតអាយុចូលរៀន មានការថយចុះ និងពង្រឹងការប្រកួតប្រជែងរបស់សាកលវិទ្យាល័យក្នុងស្រុក ដែលកំពុងតែប្រឈមមុខនឹងកង្វះការចុះឈ្មោះចូលរៀន។	ក្នុងកិច្ចខិតខំប្រឹងប្រែងដើម្បីធានាបាននូវធនធានមនុស្សប្រកបដោយគុណភាពខ្ពស់ និង ដើម្បីកែលម្អប្រជាជនដែលមានវ័យចំណាស់ច្រើននៅឆ្នាំ ២០២៧ រដ្ឋាភិបាលកូរ៉េមានគោលបំណងទាក់ទាញនិស្សិតបរទេសចំនួន ៣០ម៉ឺននាក់មកសិក្សា បង្កើតការងារ និងរស់នៅទីនេះ។ ដើម្បីទាក់ទាញនិស្សិតបរទេសឱ្យមកចុះឈ្មោះចូលរៀននៅសាកលវិទ្យាល័យកូរ៉េកាន់តែច្រើន ក្រសួងអប់រំគ្រោងនឹងធ្វើវិសោធនកម្មប្រព័ន្ធធានាគុណភាពអប់រំអន្តរជាតិ ដែលកំណត់ថាជាង ៣០ភាគរយនៃនិស្សិតបរទេសឆ្នាំទី១ ត្រូវតែប្រឡងជាប់កម្រិត ២ ឬ ៣ នៃតេស្តភាសាកូរ៉េជំនាញ TOPIK។ ក្រសួងអប់រំនឹងពិចារណាដករបាំងខាងលើចេញ ដោយបង្កើនការអប់រំជាភាសា និងវប្បធម៌កូរ៉េវិញ។ ក្រសួងក៏នឹងសហការជាមួយក្រសួងវប្បធម៌ ដើម្បីបំពេញតម្រូវការសិក្សាភាសាកូរ៉េដែលកំពុងកើនឡើង។ ដើម្បីដោះស្រាយការធ្លាក់ចុះនៃអត្រាកំណើតដែលអូសបន្លាយពេលនាំឱ្យមានការខ្វះខាតកម្លាំងពលកម្មឆ្លើយតបតម្រូវការទីផ្សារ ក្រសួងអប់រំនឹងទាក់ទាញនិស្សិតបរទេសដែលមានឯកទេសខាងវិទ្យាសាស្ត្រ បច្ចេកវិទ្យា និងវិស្វកម្ម ដើម្បីលើកកម្ពស់បច្ចេកវិទ្យាខ្ពស់នៅក្នុងប្រទេសនេះ។ តាមរយៈកម្មវិធីអាហារូបករណ៍នានា កូរ៉េខាងត្បូងត្រូវបានគេរំពឹងថា នឹងផ្តល់ការគាំទ្រផ្នែកហិរញ្ញវត្ថុដល់និស្សិតអន្តរជាតិចំនួន ២៧០០នាក់ ដើម្បីសិក្សាផ្នែកវិទ្យាសាស្ត្រ និងវិស្វកម្មនៅក្នុងកម្មវិធីថ្នាក់អនុបណ្ឌិត និងបណ្ឌិតនៅឆ្នាំ ២០២៧។ អាហារូបករណ៍នេះ ក៏នឹងគាំទ្រដល់និស្សិតចំនួន ៦០០០នាក់នៅមុខវិជ្ជាដែលមិនមែនជាវិទ្យាសាស្ត្រផងដែរ។ ដើម្បីទាក់ទាញអ្នកដែលមានទេពកោសល្យ ក្រសួងអប់រំសង្ឃឹមថានឹងពង្រីកអាហារូបករណ៍ដល់និស្សិតមកពីប្រទេសដែលមានតម្រូវការខ្ពស់សម្រាប់កិច្ចសហប្រតិបត្តិការសេដ្ឋកិច្ចជាមួយកូរ៉េ ដូចជាប៉ូឡូញ (ឧស្សាហកម្មអវកាស និងការពារជាតិ), បណ្តាប្រទេសអារ៉ាប់ (ឧស្សាហកម្មថាមពលនុយក្លេអ៊ែរ)។ បច្ចុប្បន្ននេះ និស្សិតមកពីចិន វៀតណាម និងអ៊ូសបេគីស្ថានមានចំនួន ៦៨ភាគរយនៃចំនួននិស្សិតអន្តរជាតិនៅក្នុងកូរ៉េខាងត្បូង ដែលភាគច្រើនផ្តោតលើការសិក្សាផ្នែកមនុស្សសាស្ត្រ។ នេះបើយោងតាមទិន្នន័យក្រសួងអប់រំកូរ៉េខាងត្បូង។ រដ្ឋមន្ត្រីក្រសួងអប់រំលោក Lee Ju-ho បាននិយាយថា ក្រសួងបានប្តេជ្ញាចិត្តគាំទ្រអ្នកដែលមានទេពកោសល្យបរទេសមកតាំងលំនៅនៅក្នុងប្រទេស។ លោកបន្តថា ៖ « យើងត្រូវការបណ្ដុះបណ្ដាលអ្នកមានទេពកោសល្យ (វិទ្យាសាស្ត្រ) ជាបន្ទាន់ ក្នុងបរិបទដែលមានការប្រកួតប្រជែងបច្ចេកវិទ្យាកាន់តែខ្លាំង។ ជាឧទាហរណ៍ ជប៉ុនមានបំណងទាក់ទាញនិស្សិតបរទេសចំនួន ៤០ម៉ឺននាក់នៅឆ្នាំ ២០៣៣។ ឥឡូវនេះគឺជាពេលវេលាដើម្បីទាក់ទាញអ្នកដែលមានទេពកោសល្យពីបរទេសដែលជាយុទ្ធសាស្ត្រមួយ»។ ក្រោមផែនការថ្មីនេះ ក្រសួងអប់រំនឹងសហការជាមួយក្រសួងយុត្តិធម៌ ដើម្បីបង្កើតប្រព័ន្ធទិដ្ឋាការបានលឿនរហ័ស ដើម្បីទាក់ទាញអ្នកមានរទេពកោសល្យផ្នែកវិទ្យាសាស្ត្រ និងបច្ចេកវិទ្យាពីបរទេស ដើម្បីកុំឱ្យបេក្ខជនប្រឈមមុខនឹងស្ថានភាពធ្ងន់ធ្ងរ និងពន្យារពេលការចេញទិដ្ឋាការ។ នៅពេលដែលប្រព័ន្ធនេះចូលជាធរមាន និស្សិតដែលមានសញ្ញាប័ត្រអនុបណ្ឌិត ឬបណ្ឌិតផ្នែកវិទ្យាសាស្ត្រ និងបច្ចេកវិទ្យាអាចទទួលបានស្ថានភាពស្នាក់នៅអចិន្ត្រៃយ៍ ឬសញ្ជាតិកូរ៉េក្នុងរយៈពេលត្រឹមតែ៣ឆ្នាំ ដែលពីមុន ៦ឆ្នាំ។ អ្នកកាន់ទិដ្ឋាការ D-2 ឬទិដ្ឋាការនិស្សិត នឹងអាចធ្វើការបានរហូតដល់ ៤០ម៉ោងក្នុងមួយសប្តាហ៍។ កាលពីមុន ពួកគេមិនត្រូវបានអនុញ្ញាតឱ្យធ្វើការលើសពី ២៥ម៉ោងក្នុងមួយសប្តាហ៍។ និស្សិតបរទេសក៏អាចធ្វើការក្រៅម៉ោងបានរហូតដល់ 30 ម៉ោងផងដែរ។ ទន្ទឹមនេះ ដើម្បីទាក់ទាញអ្នកមានទេពកោសល្យពីប្រទេសដែលនិយាយភាសាអង់គ្លេស ក្រសួងអប់រំគ្រោងនឹងផ្តល់វគ្គសិក្សាបន្ថែមទៀតដែលបង្រៀនជាភាសាអង់គ្លេសនៅតាមសាកលវិទ្យាល័យនានា ដោយសារថ្នាក់ភាគច្រើនជាភាសាកូរ៉េ។ វគ្គសិក្សាសមស្របក្នុងការសរសេរ និងក្រមសីលធម៌ស្រាវជ្រាវ នឹងមាននៅលើសេវាអនឡាញបើកចំហ ដែលផ្តល់ជូនវគ្គសិក្សាឥតគិតថ្លៃ។ និស្សិតបរទេសដែលសិក្សានៅកូរ៉េខាងត្បូងកើនឡើងខ្ពស់ក្នុងរយៈពេលប៉ុន្មានឆ្នាំចុងក្រោយនេះ ដោយមាននិស្សិតចំនួន ១៥៣ ៦៩៥ នាក់ក្នុងឆ្នាំ ២០២០ និង១៥២ ២៨១ នាក់ក្នុងឆ្នាំ ២០២១ ហើយកើនដល់ ១៦៦ ៨៩២នាក់នៅឆ្នាំ ២០២២។ ក្នុងចំណោមនោះ មាននិស្សិតបរទេសជិត ៣ម៉ឺននាក់ដែលបានបញ្ចប់ការសិក្សាពីសាកលវិទ្យាល័យកូរ៉េជារៀងរាល់ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4681.txt	អគ្គលេខាធិការអង្គការសហប្រជាជាតិ (UN) លោក អាន់តូនី ហ្គូតេរ៉េស នៅថ្ងៃទី២៨ ខែធ្នូ បានអំពាវនាវឱ្យសហគមន៍អន្តរជាតិរក្សាស្មារតីនៃសាមគ្គីភាពដើម្បីឱ្យឆ្នាំ ២០២៤ ក្លាយជាឆ្នាំនៃការកសាងទំនុកចិត្ត និងក្តីសង្ឃឹមឡើងវិញ បន្ទាប់ពីពិភពលោកបានជួបប្រទះការឈឺចាប់ អំពើហិង្សា និងអស្ថិរភាពក្នុងឆ្នាំ២០២៣។	ក្នុងសារសម្រាប់ឆ្នាំថ្មី នៅថ្ងៃទី២៨ ខែធ្នូ អគ្គលេខាធិការ UN បានអំពាវនាវដល់សហគមន៍អន្តរជាតិឱ្យលើកកម្ពស់ស្មារតីនៃសាមគ្គីភាព ដើម្បីធ្វើឱ្យឆ្នាំ២០២៤ ជាឆ្នាំនៃការកសាងទំនុកចិត្ត និងក្តីសង្ឃឹមឡើងវិញ ក្រោយពីលោកបានឆ្លងកាត់ឆ្នាំ ២០២៣ ដែលមានការឈឺចាប់ដោយអំពើហិង្សា និងអស្ថិរភាព។ លោក អាន់តូនី ហ្គូតេរ៉េស បាននិយាយថា ៖« មនុស្សជាតិគឺខ្លាំងបំផុតនៅពេលដែលយើងឈរជាមួយគ្នា។ ឆ្នាំ២០២៤ ត្រូវតែជាឆ្នាំដើម្បីកសាងទំនុកចិត្តឡើងវិញ និងស្តារក្តីសង្ឃឹមឡើងវិញ»។ បើតាមប្រមុខ UN នៅឆ្នាំ ២០២៣ ជាឆ្នាំដែលស្ថិតនៅបរិបទនៃជម្លោះដែលបានសម្លាប់ជនស៊ីវិលរាប់ម៉ឺននាក់រួមទាំងស្ត្រីនិងកុមារជាច្រើន សង្គ្រាមកំពុងកើនឡើង មនុស្សរាប់លាននាក់ត្រូវចាកចេញពីផ្ទះដែលប្រឈមនឹងភាពអត់ឃ្លាន និងជំងឺ។ មិនតែប៉ុណ្ណោ លោក ហ្គូតេរ៉េស បានបន្ថែមថា សីតុណ្ហភាពផែនដីបានកើនឡើងដល់កម្រិតកំណត់ត្រា ហើយការប្រែប្រួលអាកាសធាតុកាន់តែធ្ងន់ធ្ងរទៅៗ។ អគ្គលេខាធិការអង្គការសហប្រជាជាតិបានសង្កត់ធ្ងន់ថា ៖« យើងត្រូវតែធ្វើការរួមគ្នា ដើម្បីយកឈ្នះលើការបែកបាក់គ្នា ដើម្បីស្វែងរកដំណោះស្រាយរួមសម្រាប់សកម្មភាពអាកាសធាតុ សម្រាប់ឱកាសសេដ្ឋកិច្ច និងប្រព័ន្ធហិរញ្ញវត្ថុសកលដ៏យុត្តិធម៌ និងសម្រាប់មនុស្សគ្រប់គ្នា»។ ដើម្បីដោះស្រាយការរើសអើង និងការប្រឈមមុខដាក់គ្នារវាងប្រទេស និងសហគមន៍ លោក ហ្គូតេរ៉េស បានលើកឡើងពីសារៈសំខាន់នៃបច្ចេកវិទ្យាថ្មីៗដូចជា បញ្ញាសិប្បនិម្មិត (AI) ដើរតួនាទីយ៉ាងសំខាន់។ សារលិខិតចុងក្រោយនៃការជូនពរឆ្នាំថ្មីរបស់លោក ហ្គូតេរ៉េស បានបញ្ជាក់ថា អង្គការសហប្រជាជាតិដែលជាអង្គការពហុភាគីដ៏ធំបំផុតនៅលើភពផែនដី នឹងបន្តប្រមូលផ្តុំពិភពលោកដើម្បីសន្តិភាព ការអភិវឌ្ឍប្រកបដោយចីរភាព និងសិទ្ធិមនុស្ស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4682.txt	បច្ចុប្បន្នមនុស្សចាស់ម្នាក់ក្នុងចំណោម៤នាក់បានទទួលរងភាពឯកោក្នុងសង្គម ខណៈមនុស្សវ័យជំទង់ពី ៥ភាគរយទៅ១៥ភាគរយកំពុងជួបប្រទះភាពឯកានៅទូទាំងពិភពលោក។ បើតាមអង្គការសុខភាពពិភពលោក (WHO) ភាពឯកាអាចប៉ះពាល់ដល់សុខភាពមនុស្សដូចជក់បារី១៥ដើមក្នុងមួយថ្ងៃ។	កាលពីសប្ដាហ៍មុន អង្គការសុខភាពពិភពលោកបានប្រកាស ភាពឯកកោជាការគំរាមកំហែងដ៏ធ្ងន់ធ្ងរចំពោះសុខភាពសកលនាពេលបច្ចុប្បន្ន។ កម្រិតនៃភាពឯកាបានកើនឡើងខ្លាំង បន្ទាប់ពីការរីករាលដាលជំងឺកូវីដ-១៩ បានបញ្ឈប់សកម្មភាពសេដ្ឋកិច្ច និងសង្គម។ ជុំវិញបញ្ហានេះ WHO ក៏បង្កើតគណៈកម្មាការអន្តរជាតិមួយស្តីពីភាពឯកា ដែលដឹកនាំដោយវេជ្ជបណ្ឌិតអាម៉េរិក Vivek Murthy និងបេសកជនសហភាពយុវជនអាហ្វ្រិក Chido Mpemba។ វេជ្ជបណ្ឌិត Murthy បាននិយាយថាកម្រិតនៃភាពឯកាជ្រុលហួស កំពុងក្លាយជាកង្វល់សុខភាពសាធារណៈសកល ដែលប៉ះពាល់ដល់គ្រប់ផ្នែកនៃសុខភាព សុខុមាលភាព និងការអភិវឌ្ឍន៍។ ភាពឯកោនេះ បានកើតនៅក្នុងសង្គមដោយមិនកំណត់អាយុមនុស្សទេ។ លោកបានបន្តថា ហានិភ័យចំពោះសុខភាព គឺមានស្ថានភាពអាក្រក់ដូចជាការជក់បារីរហូតដល់ ១៥ដើមក្នុងមួយថ្ងៃ ហើយវាបានក្លាយបញ្ហាធំជាងជំងឺធាត់ជ្រុល និងលូតលាស់មិនគ្រប់គ្រាន់នៃរាងកាយ។ ខណៈពេលដែលភាពឯកា ត្រូវបានមើលឃើញថាជាបញ្ហាសម្រាប់ប្រទេសអភិវឌ្ឍ លោក Murthy បានលើកឡើងថា មនុស្សចាស់ម្នាក់ក្នុងចំណោម ៤នាក់បានជួបប្រទះភាពឯកោក្នុងសង្គម ដែលស្រដៀងគ្នានៅគ្រប់តំបន់ទូទាំងពិភពលោក។ នៅក្នុងសេចក្តីប្រកាសរបស់ WHO ចំពោះមនុស្សវ័យចំណាស់ ភាពឯកកោបានបង្កើនហានិភ័យ ៥០ភាគរយឈានទៅវិវត្តជាជំងឺវង្វេង និង៣០ភាគរយអាចធ្វើឲ្យមានជំងឺសរសៃឈាមបេះដូង ឬដាច់សរសៃឈាមខួរក្បាល។ ទន្ទឹមនេះ មនុស្សវ័យក្មេងចន្លោះពី ៥ភាគរយទៅ១៥ភាគរយនៅទូទាំងពិភពលោកកំពុងជួបប្រទះនូវបញ្ហាឯកា។ នៅទ្វីបអាហ្រ្វិកក្មេងជំទង់ ១២,៧ភាគរយជួបប្រទះភាពឯកកោ បើធៀបនឹង ៥,៣ភាគរយនៅអឺរ៉ុប។ លើសពីនេះ យុវជនដែលជួបប្រទះភាពឯកោនៅសាលា ទំនងជាឈប់រៀននៅសាកលវិទ្យាល័យ។ វាក៏អាចនាំទៅរកលទ្ធផលអវិជ្ជមានដែលធ្វើឲ្យសេដ្ឋកិច្ចអន់ថយ។ ការមានអារម្មណ៍ថា មិនមានទំនាក់ទំនងក្នុងសង្គម និងគ្មានការលើកទឹកចិត្តធ្វើការងារអាចនាំឱ្យការអនុវត្តការងារកាន់តែខ្សោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4683.txt	សិង្ហបុរីបាននាំមុខជប៉ុន ក្លាយជាប្រទេសដែលកាន់លិខិតឆ្លងដែនដ៏មានឥទ្ធិពលបំផុតនៅក្នុងពិភពលោក។ អ្នកកាន់លិខិតឆ្លងដែនសិង្ហបុរីអាចចូលបាន ១៩២ ប្រទេស និងដែនដីដោយគ្មានទិដ្ឋាការ។ នេះបើយោងតាមសន្ទស្សន៍ Henley Passport Index សម្រាប់ត្រីមាសទី៣ ឆ្នាំ២០២៣ ។	បន្ទាប់ពីកាន់តំណែងលេខមួយអស់រយៈពេល ៥ឆ្នាំជាប់ៗគ្នា ជប៉ុនបានធ្លាក់ចំណាត់ថ្នាក់លេខមកត្រឹមលេខ៣ក្នុងចំណាត់ថ្នាក់នេះ ដោយសារចំនួនភ្ញៀវទេសចរគោលដៅដែលកាន់លិខិតឆ្លងដែនអាចចូលដោយគ្មានទិដ្ឋាការ បានថយចុះបើធៀបនឹងឆ្នាំមុន។ . អាមេរិកដែលនាំមុខគេក្នុងចំណាត់ថ្នាក់កាលពីជិតមួយទសវត្សរ៍មុននោះ ឥឡូវនេះបានធ្លាក់ចុះមកនៅលេខរៀងទីប្រាំបី។ ទន្ទឹមនឹងនេះ អង់គ្លេសបន្ទាប់ពីចាកចេញពីសហភាពអឺរ៉ុប (Brexit) បានឡើងមកចំណាត់ថ្នាក់លេខ៤។ សិង្ហបុរីត្រូវបានគេចាត់ទុកថាជា «មេដែក» សម្រាប់ស្រូបទាញអ្នកមាននៅទូទាំងពិភពលោក។ ក្នុងរយៈពេលប៉ុន្មានឆ្នាំចុងក្រោយនេះ ប្រទេសដែនកោះមួយនេះ បានទទួលលំហូរអ្នកមានចូលមករស់នៅច្រើនជាមួយទ្រព្យសម្បត្តិដ៏ច្រើនក្រៃលែង ស្របពេលដែលចិនបានរឹតបន្តឹងការគ្រប់គ្រងលើអាជីវកម្មឯកជន និងការព្រួយបារម្ភអំពីការកើនឡើងនៃភាពតានតឹងផ្នែកភូមិសាស្ត្រនយោបាយ។ យ៉ាងណាមិញ ការទទួលបានលិខិតឆ្លងដែនសិង្ហបុរីមិនមែនជាកិច្ចការងាយស្រួលនោះទេ។ ប្រទេសដែលមានប្រជាជន ៥,៦លាននាក់នេះ បានផ្តល់សញ្ជាតិដល់មនុស្សប្រហែល ២៣ ១០០នាក់ប៉ុណ្ណោះកាលពីឆ្នាំមុន។ នៅឆ្នាំនេះ អាជ្ញាធរសិង្ហបុរីបានបញ្ចប់គោលនយោបាយផ្តល់សញ្ជាតិដោយផ្អែកលើទ្រព្យសម្បត្តិសុទ្ធផ្ទាល់ខ្លួន។ ប្រទេសចំនួន ១៥ ដែលមានលិខិតឆ្លងដែនមានឥទ្ធិពលបំផុតនៅលើពិភពលោកក្នុងឆ្នាំ ២០២៣ ជាមួយនឹងចំនួនគោលដៅមិនត្រូវការទិដ្ឋាការ ។ ប្រភព៖ Henley Passport Index/Bloomberg ។ Henley Passport Index គឺជាផ្តល់ចំណាត់ថ្នាក់លិខិតឆ្លងដែនដែលទទួលបានពី Henley & Partners ដែលជាក្រុមហ៊ុនប្រឹក្សាយោបល់ផ្នែកអន្តោប្រវេសន៍ដែលមានមូលដ្ឋាននៅទីក្រុងឡុងដ៍ (អង់គ្លេស)។ ចំណាត់ថ្នាក់នេះតាមដានលិខិតឆ្លងដែនមកពី ១៩៩ប្រទេស និងដែនដី ព្រមទាំង ២២៧គោលដៅជុំវិញពិភពលោក។ នៅក្នុងសន្ទស្សន៍ចំណាត់ថ្នាក់នេះ លិខិតឆ្លងដែនដែលមានចំនួនដូចគ្នានៃគោលដៅគ្មានទិដ្ឋាការត្រូវបានចាត់ចំណាត់ថ្នាក់ដូចគ្នា ដូច្នេះចំណាត់ថ្នាក់សរុបមានត្រឹមតែ ១០៣ថ្នាក់ប៉ុណ្ណោះសម្រាប់ ១៩៩លិខិតឆ្លងដែន។ យោងតាមចំណាត់ថ្នាក់របស់ Henley លិខិតឆ្លងដែនកម្ពុជាជាប់ចំណាត់ថ្នាក់ទី៨២ ដោយមិនប្រើទិដ្ឋាការទៅកាន់៥៥ប្រទេស និងដែនដី។ ក្នុងតំណែងនេះ លិខិតឆ្លងដែនកម្ពុជាស្ថិតនៅលំដាប់ដូចលិខិតឆ្លងដែនវៀតណាម ហ្គីណេប៊ីស្សូ និងម៉ាលី។ ចំណាត់ថ្នាក់របស់ Henley គឺផ្អែកលើទិន្នន័យពីអង្គការដឹកជញ្ជូនផ្លូវអាកាសពិភពលោក (IATA)។ វិធីសាស្ត្ររបស់ Hanley ខុសពីការវាយតម្លៃលិខិតឆ្លងដែនផ្សេងទៀត ដូចជាសន្ទស្សន៍លិខិតឆ្លងដែនដ៏មានឥទ្ធិពលដែលធ្វើឡើងដោយក្រុមហ៊ុនប្រឹក្សាហិរញ្ញវត្ថុ Arton Capital៕ ប្រទេសចំនួន ១៥ ដែលមានលិខិតឆ្លងដែនមានឥទ្ធិពលបំផុតនៅលើពិភពលោកក្នុងឆ្នាំ ២០២៣ ជាមួយនឹងចំនួនគោលដៅមិនត្រូវការទិដ្ឋាការ ។ ប្រភព៖ Henley Passport Index/Bloomberg ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4684.txt	រដ្ឋមន្ត្រីការពារជាតិម៉ាឡេស៊ីនឹងពិភាក្សាអំពីសំណើដាក់ពង្រាយកងកម្លាំងរក្សាសន្តិភាព ដល់ប៉ាឡេស្ទីននៅពេលជួបជាមួយសមភាគីអាស៊ាន ក្ចុងកិច្ចប្រជុំនាខែវិច្ឆិកា។	« យើងត្រូវការសំឡេងរួមរបស់អាស៊ាន ដោយផ្អែកលើគោលគំនិតនៃភាពជាកណ្តាលនៃប្លុក ពីព្រោះម៉ាឡេស៊ីមិនអាចធ្វើសកម្មភាពតែម្នាក់ឯងបានទេ»។ រដ្ឋមន្ត្រីការពារជាតិម៉ាឡេស៊ី លោក Mohamad Hasan បានលើកឡើងនៅសភាតំណាងម៉ាឡេស៊ី កាលពីថ្ងៃទី៣១ ខែតុលា នៅពេលត្រូវបានចោទសួរអំពីលទ្ធភាពនៃការពង្រាយកម្លាំងរក្សាសន្តិភាព នៅប៉ាឡេស្ទីន។ កន្លងមក សមាជិកសភា Shahidan Kassim បាននិយាយថា ម៉ាឡេស៊ីចាំបាច់ត្រូវបំពេញបេសកកម្មរក្សាសន្តិភាពនៅប៉ាឡេស្ទីន ក្រោមបដារបស់អង្គការសហប្រតិបត្តិការអ៊ីស្លាម (OIC) ជំនួសឱ្យអង្គការសហប្រជាជាតិ។ សមាជិកសភា និងអង្គការមួយចំនួន ក្នុងប្រទេសម៉ាឡេស៊ីពីមុន ក៏បានអំពាវនាវឱ្យប្រទេសនេះ ដាក់ពង្រាយទាហានទៅកាន់តំបន់មជ្ឈិមបូព៌ា។ រដ្ឋមន្ត្រីការពារជាតិម៉ាឡេស៊ី បាននិយាយថា សំណើដាក់ពង្រាយកងកម្លាំងរក្សាសន្តិភាព នៅប៉ាឡេស្ទីន នឹងត្រូវពិភាក្សានៅខាងក្រៅកិច្ចប្រជុំរដ្ឋមន្ត្រីការពារជាតិអាស៊ាន (ADMM) ដែលប្រព្រឹត្តទៅនាខែវិច្ឆិកា នៅឥណ្ឌូណេស៊ី។ លោកបញ្ជាក់ថា ៖« យើងនឹងវាយតម្លៃថាតើអាស៊ានយល់ព្រមរៀបចំបេសកកម្មរក្សាសន្តិភាពក្រោមបដាអង្គការសហប្រជាជាតិឬអត់»។ លោករដ្ឋមន្ត្រី Mohamad បានឲ្យដឹងថា ម៉ាឡេស៊ីចូលរួមក្នុងបេសកកម្មរក្សាសន្តិភាពអន្តរជាតិ ឬអត់នោះ ជាបញ្ហាកិច្ចការបរទេស ។ បើតាមលោក Mohamad ការសម្រេចចិត្តដាក់ពង្រាយទាហានជាឯកតោភាគី ទៅកាន់តំបន់ជម្លោះ មិនមែនជារឿងងាយស្រួលទេ។ លោកសង្កត់ធ្ងន់ថា វាទាមទារដំណើរការវាយតម្លៃឱ្យបានហ្មត់ចត់ពីក្រសួងពាក់ព័ន្ធជាច្រើន ក៏ដូចជាទស្សនៈរបស់ប្រទេស ជុំវិញផលប៉ះពាល់ដោយវិបត្តិ ហើយអ្វីដែលសំខាន់បំផុត គឺត្រូវមានសំណើពីអង្គការសហប្រជាជាតិ ។ ADMM ជាយន្តការសន្ទនា និងពិគ្រោះយោបល់រវាងរដ្ឋមន្ត្រីការពារជាតិ នៃបណ្តាប្រទេសអាស៊ានលើបញ្ហាយុទ្ធសាស្ត្រ ការពារជាតិ និងសន្តិសុខ ហើយក៏ជាក្របខ័ណ្ឌមួយ ដើម្បីជំរុញកិច្ចសហប្រតិបត្តិការជាក់ស្តែង រវាងក្រសួងការពារជាតិ នៃប្រទេសក្នុងតំបន់។ ម៉ាឡេស៊ី បានបញ្ជូនទាហានទៅចូលរួមក្នុងបេសកកម្មរបស់អង្គការសហប្រជាជាតិចំនួន ៣៧នាក់ ក្នុងនាមជាអ្នកសង្កេតការណ៍ ឬកងកម្លាំងរក្សាសន្តិភាព ចាប់តាំងពីឆ្នាំ ១៩៦០។ ប្រទេសនេះកំពុងពង្រាយទាហាននៅឯបេសកកម្មរបស់អង្គការសហប្រជាជាតិនៅលីបង់ ដោយធ្វើការសង្កេតរួមគ្នាជាមួយសមាជិកនៅកុងហ្គោ ស៊ូដង់ ភាគខាងលិចសាហារ៉ា និងយេម៉ែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4685.txt	រដ្ឋាភិបាលជប៉ុន គ្រោងនឹងផ្តល់ការអប់រំថ្នាក់ឧត្តមសិក្សាដោយឥតគិតថ្លៃសម្រាប់គ្រួសារដែលមានកូនពី ៣នាក់ឡើងទៅចាប់ពីឆ្នាំ២០២៥។ នេះជាវិធានការក្នុងការលើកទឹកចិត្តផ្នែកហិរញ្ញវត្ថុ ដើម្បីផ្លាស់ប្តូរអត្រាកំណើតនៅក្នុងប្រទេសនេះ ដែលកំពុងធ្លាក់ចុះ។	រដ្ឋាភិបាលជប៉ុនគ្រោងនឹងការចំណាយលើថ្នាក់មហាវិទ្យាល័យដោយឥតគិតថ្លៃសម្រាប់គ្រួសារដែលមានកូនចាប់ពី ៣នាក់ឡើងទៅ។ ផែនការនេះគ្រោងនឹងអនុវត្តចាប់ពីឆ្នាំ ២០២៥ ។ នេះបើតាមសារព័ត៌មាន The Japan Times ។ កន្លងមក ជប៉ុនបានលើកលែង និងកាត់បន្ថយថ្លៃសិក្សា ឬផ្តល់អាហារូបករណ៍ដល់សិស្សមកពីគ្រួសារដែលមានប្រាក់ចំណូលតិចជាង ៣,៨លានយ៉េន(ជាង២៦ម៉ឺនដុល្លារ) ក្នុងមួយឆ្នាំ។ ចំណែកកម្មវិធីលើកលែងថ្លៃសិក្សាដែលបានគ្រោងទុកខាងមុខនេះ រដ្ឋាភិបាលសង្ឃឹមថានឹងបង្កើនការគាំទ្រផ្នែកហិរញ្ញវត្ថុសម្រាប់គ្រួសារដែលជួបបញ្ហាជាមួយនឹងថ្លៃសិក្សា។ បច្ចុប្បន្នបញ្ហាតម្លៃសិក្សាកំពុងក្លាយជាកង្វល់សម្រាប់គ្រួសារជាច្រើននៅជប៉ុន ជាពិសេសគ្រួសារដែលមានកូនចាប់ពី ២នាក់ឡើងទៅ។ យោងតាមការស្រាវជ្រាវរបស់សាកលវិទ្យាល័យ Meiji Gakuin ចំនួនប្រជាជនជប៉ុនអាចថយចុះរហូតដល់២០ភាគរយនៅឆ្នាំ ២០៥០។ ប្រជាជនជប៉ុនត្រូវការចំណាយច្រើនលើការចិញ្ចឹមកូន រួមទាំងសកម្មភាពផ្សេងៗដូចជា ក្លឹបសង្គម កីឡា និងសាលារៀន។ ការចំណាយលើការអប់រំអាចឈានដល់ជាង ២០ម៉ឺនដុល្លារសម្រាប់កូនម្នាក់។ តម្លៃសិក្សានៅសកលវិទ្យាល័យជាមធ្យមប្រហែល ៥០០០ដុល្លារក្នុងមួយឆ្នាំ។ នៅក្រោមកម្មវិធីថ្មីនេះ ជប៉ុននឹងបង្កើនការឧបត្ថម្ភធនលើការថែទាំកុមារសម្រាប់ឪពុកឬម្តាយដែលនៅចិញ្ចឹមកូនតែម្នាក់ឯង ឬគ្រួសារដែលមានប្រាក់ចំណូលទាបដែលមានកូនចាប់ពី៣នាក់ឡើងទៅ។ ជាពិសេស កម្រិតឧបត្ថម្ភធននឹងបង្កើនពី ៦២៥០យ៉េន (៤៤ដុល្លារ) ដល់ ១០៤២០យ៉េន (៧៤ដុល្លារ) ក្នុងមួយខែ។ ផែនការនេះមានគោលបំណងលើកទឹកចិត្តគ្រួសារឱ្យមានកូនកាន់តែច្រើន។ គួរបញ្ជាក់ថា ជប៉ុនកំពុងប្រឈមមុខនឹងចំនួនប្រជាជនវ័យចំណាស់ និងអត្រាកំណើតធ្លាក់ចុះយ៉ាងខ្លាំង។ ប្រទេសនេះ ប្រឈមនឹងខ្វះខាតធនធានមនុស្សវ័យក្មេងដែលមានគុណភាពខ្ពស់នាពេលអនាគត។ លើសពីនេះ សាលាបឋម និងមធ្យមសិក្សាជាច្រើននៅទូទាំងប្រទេសត្រូវបិទ ជាពិសេសនៅតាមតំបន់ជនបទ ដោយសារតែខ្វះសិស្ស។ ដើម្បីដោះស្រាយវិបត្តិខាងលើ រដ្ឋាភិបាលជប៉ុនមានគោលបំណងទាក់ទាញនិស្សិតបរទេសឲ្យបានចំនួន ៤០ម៉ឺននាក់មកសិក្សានៅជប៉ុនក្នុងឆ្នាំ២០៣៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4686.txt	ប្រជាជនអ៊ីស្រាអែលបានដាក់តុក្កតាខ្លាឃ្មុំចំនួន ៣០ក្បាលនៅទីលាន Dizengoff នៅទីក្រុង Tel Aviv ដើម្បីទាក់ទាញការចាប់អារម្មណ៍ពីសាធារណជនចំពោះកុមារ ៣០នាក់ ត្រូវបានចាប់នាំទៅកាន់តំបន់កាហ្សា អំឡុងពេលជម្លោះរវាងក្រុមអ៊ីស្រាអែល-ហាម៉ាស ។	ខ្លាឃ្មុំតុក្កតានីមួយៗមានពាក់បូពណ៌ខ្មៅ និងដាក់ឈ្មោះ រូបថតក្មេងៗ ដែលត្រូវបានឃុំខ្លួននៅកាហ្សា ត្រូវបានដាក់នៅជាប់នឹងប្រភពទឹកក្នុងទីលាន Dizengoff ដែលជាកន្លែងសាធារណៈដ៏ល្បីបំផុតមួយរបស់ប្រទេសក្នុងទីក្រុង Tel Aviv។ ក្នុងចំណោមក្មេងទាំង៣០នាក់ ដែលត្រូវចាប់ជំរិត មានម្នាក់អាយុ៩ខែប៉ុណ្ណោះ ។ លើសពីនេះ ប្រជាពលរដ្ឋក៏បានដាក់កម្រងផ្កា អុជទៀន និងទង់ជាតិ ដើម្បីបួងសួង និងអំពាវនាវឲ្យមានការដោះលែងក្មេងៗ ដើម្បីឱ្យពួកគេបានត្រឡប់ទៅផ្ទះវិញ ក្នុងពេលឆាប់ៗនេះ។ លោក Yoav រស់នៅទីក្រុង Tel Aviv តែងតែទៅទីលានជារៀងរាល់ថ្ងៃ ដើម្បីបួងសួងដល់កូនៗ។ លោកនិយាយថា អ៊ីស្រាអែលជាប្រទេសតូចមួយ មនុស្សគ្រប់រូបតែងតែមានសាច់ញាតិ អ្នកជិតខាង ឬមិត្តរួមការងារ ដែលមានសមាជិកគ្រួសារជាជនរងគ្រោះនៃជម្លោះនាពេលបច្ចុប្បន្ន។ យោងតាមកងកម្លាំងការពារអ៊ីស្រាអែល (IDF) នៅក្នុងការវាយប្រហារដែលបានធ្វើឡើងកាលពីថ្ងៃទី៧ ខែតុលា មនុស្សយ៉ាងហោចណាស់ ២៣០នាក់ត្រូវបានចាប់ពង្រត់ និងនាំយកទៅកាន់តំបន់កាហ្សា រួមទាំងស្ត្រី កុមារ និងជនបរទេសរាប់សិបនាក់ទៀត។ មកដល់ពេលនេះមានមនុស្សតែ៤នាក់ប៉ុណ្ណោះ ស្ត្រី កុមារ និងមនុស្សចាស់ត្រូវបានដោះលែង នៅថ្ងៃទី២១ និងទី២៣ ខែតុលា ។ ប៉ុន្មានថ្ងៃចុងក្រោយនេះ ក្រុមគ្រួសារនៃអ្នកចាប់ជំរិតបានបើកយុទ្ធនាការដោយសរសេរថា «នាំពួកគេត្រឡប់មកផ្ទះ» ដោយមានសកម្មភាពឃោសនា និងអំពាវនាវនៅលើបណ្តាញទំនាក់ទំនងសង្គម ព្យួររូបភាពកុមារនៅតាមទីសាធារណៈ និងរៀបចំការដង្ហែរសុំឱ្យរដ្ឋាភិបាលចាត់វិធានការការពារ និងជួយសង្គ្រោះចំណាប់ខ្មាំង។ នៅល្ងាចថ្ងៃទី២៨ តុលា អ៊ីស្រាអែលបានរៀបចំការដង្ហែប្រមាណ២០ដងនៅទូទាំងប្រទេស ដើម្បីដាក់សម្ពាធរដ្ឋាភិបាលឱ្យរកដំណោះស្រាយចំពោះបញ្ហាចំណាប់ខ្មាំង។ តំណាងគ្រួសារដែលមនុស្សជាទីស្រលាញ់ត្រូវបានចាប់ពង្រត់ បានអំពាវនាវឱ្យរដ្ឋាភិបាលដោះលែងអ្នកទោសប៉ាឡេស្ទីន ជាថ្នូរនឹងចំណាប់ខ្មាំង ដែលត្រូវបានឃុំខ្លួននៅតំបន់កាហ្សា។ អ្នកនាំពាក្យ IDF លោក Daniel Hagari និងរដ្ឋមន្ត្រីការពារជាតិ Yoav Gallant បាននិយាយថា កងទ័ពអ៊ីស្រាអែលកំពុងបង្កើនការវាយប្រហារលើដីនៅតំបន់កាហ្សា ដើម្បីដាក់សម្ពាធលើកងកម្លាំងហាម៉ាសឱ្យបើកការវាយប្រហារក្នុងពេលឆាប់ៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4687.txt	ជប៉ុនគ្រោងនឹងប្រើប្រាស់មូលនិធិបន្ថែមដើម្បីគាំទ្រដល់វិស័យនេសាទ បន្ទាប់ពីចិនហាមឃាត់ការនាំចូលអាហារសមុទ្រពីជប៉ុន ជាការឆ្លើយតបទៅប្រទេសនេះដែលបង្ហូរទឹកចេញពីរោងចក្រ Fukushima ។ ជាវិធានការ ជប៉ុនបានបង្កើតមូលនិធិចំនួនពីរដែលមានតម្លៃ៨០ពាន់លានយ៉េន (៥៤៧,៩លានដុល្លារ) ដើម្បីជួយអភិវឌ្ឍបណ្តាញអ្នកលក់ថ្មី និងអ្នករក្សាការបង្កកត្រីរហូតដល់តម្រូវការងើបឡើងវិញ ។	បន្ទាប់ពីជប៉ុនបញ្ចេញទឹកប្រព្រឹត្តកម្មពីរឿងចក្រនុយក្លេអ៊ែរ Fukushima ទៅសមុទ្រ ប្រទេសជិតខាងដូចជាចិន និងកូរ៉េខាងត្បូងបានហាមឃាត់ការនាំចូលអាហារសមុទ្រពីតំបន់នេះ ដោយបារម្ភខ្លាចមានសារធាតុពុលប៉ះពាល់ដល់សុខភាពប្រជាជន។ បើតាមសារព័ត៌មានជប៉ុន Nikkei រដ្ឋាភិបាលជប៉ុននឹងប្រើប្រាស់រាប់រយលានដុល្លារ ពីទុនបម្រុងថវិកាជាតិ បន្ទាប់ពីនាយករដ្ឋមន្ត្រីជប៉ុនលោក Fumio បានធ្វើទស្សនកិច្ចទៅកាន់ទីផ្សារត្រី Toyosu នៅទីក្រុងតូក្យូនៅថ្ងៃទី ៣១ ខែសីហា។ រដ្ឋាភិបាលជប៉ុនបានបង្កើតមូលនិធិចំនួនពីរដែលមានតម្លៃ ៨០ ពាន់លានយ៉េន (៥៤៧,៩លានដុល្លារ) ដើម្បីជួយអភិវឌ្ឍបណ្តាញអ្នកលក់ថ្មី និងអ្នករក្សាការបង្កកត្រីរហូតដល់តម្រូវការងើបឡើងវិញ ក្នុងចំណោមវិធានការណ៍ផ្សេងទៀតដែលពាក់ព័ន្ធតំបន់ Fukushima។ តែកន្លងមក មន្ត្រីជប៉ុនធ្លាន់បដិសេធលទ្ធភាពនៃវិធានការសារពើពន្ធបន្ថែមដើម្បីគាំទ្រដល់វិស័យនេសាទ។ ក្រុមហ៊ុនជប៉ុនជាង៧០០ បាននាំចេញផលិតផលគ្រឿងសមុទ្រប្រហែល ៦០០លានដុល្លារទៅកាន់ចិនក្នុងឆ្នាំ ២០២២ ដោយហេតុនេះធ្វើឱ្យចិនក្លាយជាទីផ្សារនាំចេញដ៏ធំបំផុតសម្រាប់ផលិតផលអាហារសមុទ្ររបស់ជប៉ុន។ ទីផ្សារធំទី២របស់ជប៉ុន គឺតំបន់រដ្ឋបាលពិសេសហុងកុង ក៏បានចេញបម្រាមនាំចូលអាហារសមុទ្រពីខេត្តទាំង ១០ របស់ជប៉ុន បន្ទាប់ពីការបញ្ចេញទឹកសំណល់វិទ្យុសកម្មពីរោងចក្រ Fukushima។ កាលពីចុងសប្តាហ៍មុន រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទជប៉ុន លោក Tetsuro Nomura បាននិយាយថា រដ្ឋាភិបាលជប៉ុននឹងចាត់វិធានការដើម្បីធ្វើពិពិធកម្មទីផ្សារនាំចេញសម្រាប់ផលិតផលអាហារសមុទ្រដែលពឹងផ្អែកខ្លាំងលើលើចិនដូចជា ងាវ ។ ជប៉ុនបាននាំចេញងាវទៅចិនមានចំនួនច្រើនជាង ៥០ភាគរយកាលឆ្នាំ ២០២២។ លើសពីនេះ ជប៉ុននឹងចាត់វិធានការការទូត រួមទាំងពិចារណាប្តឹងទៅអង្គការពាណិជ្ជកម្មពិភពលោក (WTO) ដើម្បីជំរុញឱ្យចិនលុបចោលបម្រាមខាងលើដែលខ្លួនបានបដិសេធថា គ្មានមូលដ្ឋានវិទ្យាសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4688.txt	ប្រាក់យ័នរបស់ចិនកំពុងមានសន្ទុះចាយវាយនៅតាមប្រទេសមួយចំនួន ជាពិសេសទៅការទូទាត់ឆ្លងព្រំដែនរវាងចិន និងប្រទេសជាដៃគូ។ តួយ៉ាងនៅក្នុងពាណិជ្ជកម្មរវាងចិន និងរុស្ស៊ី៩៥ភាគរយបានប្រើប្រាស់រូបិយប័ណ្ណរបស់រវាងភាគីទាំងពីរ ជាពិសេសបណ្តាប្រទេសនៅក្នុងគម្រោងខ្សែក្រវាត់ និងផ្លូវរបស់ចិនភាគច្រើនប្រើប្រាស់រូបិយប័ណ្ណចិនដើម្បីទូទាត់គម្រោង។ យ៉ាងណាមិញ ចិនត្រូវតែពង្រឹងគោលនយោបាយ និងហេដ្ឋារចនាសម្ព័ន្ធហិរញ្ញវត្ថុ ប្រព័ន្ធការពារហានិភ័យបន្ថែមទៀត ដើម្បីតាមទាន់រូបិយប័ណ្ណចាស់វស្សាដូចជាប្រាក់ដុល្លារ និងប្រាក់អឺរ៉ូ ។	ប៉ុន្មានឆ្នាំចុងក្រោយនេះ សន្ទុះនៃការប្រើប្រាស់ប្រាក់យ័នឃើញមានប្រសើរឡើងជាបន្តបន្ទាប់ ដោយសារតែកំណើនសេដ្ឋកិច្ចរបស់ចិន។ ក្នុងប្រតិបត្តិការទូទាត់រូបិយវត្ថុនៅឆ្នាំ ២០២២ ផលធៀបនៃការទូទាត់អន្តរជាតិរបស់ប្រាក់យ័នបានឈានដល់ ២,៥ភាគរយដែលក្លាយជារូបិយប័ណ្ណទូទាត់ធំបំផុតទី៥ នៅលើពិភពលោក។ ចំណែកមុខងារជារូបិយប័ណ្ណបម្រុងប្រាក់យ័នមានចំនួន ២,៧ភាគរយនៃទុនបំរុងរូបិយប័ណ្ណបរទេសសកលលោក ដែលជាប់ចំណាត់ថ្នាក់ទី៥ ក្នុងចំណោមរូបិយប័ណ្ណបម្រុងពិភពលោក។ សម្រាប់ការទូទាត់ក្នុងការវិនិយោគវិញ គិតត្រឹមដំណាច់ឆ្នាំ២០២១ ចំណូលហិរញ្ញវត្ថុសរុបនៃប្រាក់យ័នដែលគ្រប់គ្រងដោយស្ថាប័នក្រៅប្រទេសមានចំនួន ១,០៨៣ទ្រីលានយ័នដែលកើនឡើង ២០,៥ភាគរយធៀបនឹងរយៈពេលដូចគ្នាក្នុងឆ្នាំ២០២០។ នៅខែឧសភា ឆ្នាំ២០២២ មូលនិធិរូបិយវត្ថុអន្តរជាតិ (IMF) បានបង្កើនផលធៀបនៃប្រាក់យ័ននៅក្នុងសិទ្ធិដកប្រាក់ពិសេស(SDR) ពី ១០,៩២ភាគរយទៅ ១២,២៨ភាគរយ ដែលជាប់ចំណាត់ថ្នាក់ទី៣ ដែរ។ ទន្ទឹមនេះ ទីផ្សារប្រាក់យ័ននៅបរទេសកំពុងកើនឡើងជាលំដាប់។ គិតត្រឹមដំណាច់ឆ្នាំ២០២១ សមតុល្យនៃប្រាក់បញ្ញើប្រាក់យ័ននៅក្នុងទីផ្សារក្រៅប្រទេសធំៗមានលើសពី ១,៥ទ្រីលានយ័ន។ នៅឆ្នាំ២០២២ អត្រាការប្រាក់មូលបត្របំណុលរយៈពេល១០ឆ្នាំរបស់ប្រាក់យ័នមាន ៣ភាគរយខ្ពស់ជាងអត្រាការប្រាក់សញ្ញាប័ណ្ណដែលមានរយៈពេលដូចគ្នានៅក្នុងប្រទេសអភិវឌ្ឍដូចជាអាម៉េរិក។ នៅត្រឹមដំណាច់ឆ្នាំ២០២២ ស្ថាប័នបរទេសបានកាន់កាប់មូលបត្របំណុលចំនួន ៣,៣៩ទ្រីលានយ័ននៅក្នុងទីផ្សារអន្តរធនាគាររបស់ចិន ដែលស្មើនឹងប្រហែល ២,៧ភាគរយនៃការរក្សាទុកមូលបត្របំណុលសរុបនៅក្នុងជួរទីផ្សារសញ្ញាប័ណ្ណអន្តរធនាគារ។ លើសពីនេះ ប្រាក់យ័នកំពុងកើនឡើងនៅក្នុងទ្រព្យសម្បត្តិបម្រុងរបស់ប្រទេសមួយចំនួនផងដែរ។ នៅខែមីនា ឆ្នាំ២០២៣ ធនាគារកណ្តាលប្រេស៊ីលបានប្រកាសថា ប្រាក់យ័នបានក្លាយជារូបិយប័ណ្ណបម្រុងអន្តរជាតិធំជាងគេទីពីររបស់ប្រទេស។ នៅខែកក្កដាឆ្នាំ ២០២២ ធនាគារកណ្តាលបេឡារុស្សបានបន្ថែមប្រាក់យ័នទៅក្នុងកញ្ចប់រូបិយប័ណ្ណរបស់ខ្លួនដែលស្មើនឹងប្រាក់អឺរ៉ូ។ ការពង្រឹងកិច្ចសហប្រតិបត្តិការសេដ្ឋកិច្ច និងពាណិជ្ជកម្មរបស់ចិននៅក្នុងតំបន់ និងអន្តរជាតិក៏បានជំរុញឱ្យមានអន្តរភាវូបនីយកម្មនៃប្រាក់យ័នដែរ។ គំនិតផ្តួចផ្តើមខ្សែក្រវាត់ និងផ្លូវ (BRI) កំពុងត្រូវបានផ្សព្វផ្សាយយ៉ាងឆាប់រហ័សពាសពេញតំបន់។ នៅក្នុងខែវិច្ឆិកា ឆ្នាំ២០២០ ភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) ត្រូវបានចុះហត្ថលេខា ដែលធ្វើឲ្យការចូលរួមរបស់ចិនកាន់តែស៊ីជម្រៅក្នុងកិច្ចសហប្រតិបត្តិការសេដ្ឋកិច្ច និងពាណិជ្ជកម្មក្នុងតំបន់។ ការណ៍នេះនាំឱ្យប្រាក់យ័នរីកចម្រើនយ៉ាងឆាប់រហ័ស។ នៅឆ្នាំ២០២១ ចំនួនទឹកប្រាក់នៃការទូទាត់ឆ្លងព្រំដែនរវាងចិន និងបណ្តាប្រទេសនៅក្នុងគម្រោង BRI មានចំនួន៥,៤២ទ្រីលានយ័ន ស្មើនឹង ១៤,៨ភាគរយនៃចំនួនសរុបនៃការទូទាត់ប្រាក់យ័នឆ្លងព្រំដែនក្នុងរយៈពេលដូចគ្នានេះ។ នៅចុងឆ្នាំ២០២១ ចិនបានចុះហត្ថលេខាលើកិច្ចព្រមព្រៀងប្តូររូបិយប័ណ្ណជាមួយប្រទេសចំនួន២២ និងបានបង្កើតយន្តការទូទាត់ប្រាក់យ័ននៅក្នុងប្រទេសចំនួន៨ នៅក្នុងគម្រោង BRI។ ចំណែកការទូទាត់ជារូបិយប័ណ្ណឌីជីថលក៏ជំរុញឱ្យមានការធ្វើជាអន្តរជាតូបនីយកម្មប្រាក់យ័នផងដែរ ។ ការទូទាត់តាមឌីជីថលប្រើប្រាស់ពេលវេលាទូទាត់ខ្លី មានប្រសិទ្ធភាព និងសុវត្ថិភាពត្រូវបានវាយតម្លៃខ្ពស់ពីប្រទេសជាច្រើន។ យោងតាមរបាយការណ៍ស្ទង់មតិរបស់ធនាគារសម្រាប់ការតាំងទីលំនៅអន្តរជាតិអន្តរជាតិ (BIS) នៅចុងឆ្នាំ២០២២ ប្រទេស និងដែនដីប្រហែល១០០ បានស្រាវជ្រាវលើរូបិយប័ណ្ណឌីជីថលដែលដាក់ឲ្យអនុវត្តដោយធនាគារកណ្តាលចិន (PBOC) ។ ចាប់តាំងពីឆ្នាំ ២០១៤មក ចិនបានបង្កើតទីភ្នាក់ងារពិសេសមួយដើម្បីស្រាវជ្រាវប្រាក់យ័នឌីជីថល។ គិតត្រឹមខែកក្កដាឆ្នាំ២០២២ ចិនបានសាកល្បងប្រាក់យ័នឌីជីថលនៅក្នុងតំបន់ចំនួន២៣ ក្នុងខេត្តចំនួន១៥ ។ ការកើនឡើងនៃកម្លាំងសេដ្ឋកិច្ចចិន និងការអភិវឌ្ឍន៍យ៉ាងឆាប់រហ័សនៃពាណិជ្ជកម្មបរទេស និងការវិនិយោគហិរញ្ញវត្ថុបានជំរុញឱ្យមានការធ្វើអន្តរភាវូបនីយកម្មប្រាក់យ័នបន្ថែមទៀត។ នៅក្នុងរបាយការណ៍ដែលបានបោះពុម្ពផ្សាយក្នុងឆ្នាំ២០២០ ធនាគារអាម៉េរិក Morgan Stanley បានប៉ាន់ប្រមាណថា នៅឆ្នាំ២០៣០ ការវិនិយោគចំនួន ៣ទ្រីលានដុល្លារនឹងហូរចូលចិនដោយបង្កើនផលធៀបនៃប្រាក់យ័នដល់ចន្លោះពី៥ភាគរយទៅ ១០ភាគរយបន្ថែមទៀតនៅក្នុងទ្រព្យសម្បត្តិបម្រុងពិភពលោក ហើយក្លាយជារូបិយប័ណ្ណបម្រុងធំជាងគេទី៣ របស់ពិភពលោកបន្ទាប់ពីប្រាក់ដុល្លារ និងប្រាក់អឺរ៉ូ។ បញ្ហាប្រឈមរបស់ប្រាក់យ័នក្នុងការពង្រីកខ្លួននៅលើទីផ្សារអន្តរជាតិ បច្ចុប្បន្ន ប្រាក់ដុល្លារនៅតែឈរនៅទីតាំងមួយដ៏រឹងមាំនៅទីផ្សារហិរញ្ញវត្ថុពិភពលោក ខណៈទីផ្សារប្រាក់យ័នដែលកំពុងធ្វើប្រតិបត្តិនៅទីតាំងមួយចំនូននៅមានចំណុចខ្វះខាតច្រើន។ ទីមួយ ប្រទេសជាច្រើននៅតែពឹងផ្អែកប្រាក់ដុល្លារ ដែលរឿងនេះពិតជាពិបាកផ្លាស់ប្តូរ។ បច្ចុប្បន្នប្រាក់ដុល្លារនៅតែគ្របដណ្ដប់លើទុនបំរុងប្តូររូបិយប័ណ្ណបរទេស ការទូទាត់ឆ្លងប្រទេស ខណៈប្រាក់យ័ននៅមានកម្រិតទាបជាងច្រើន។ នៅចុងឆ្នាំ២០២២ ភាគហ៊ុនរបស់ប្រាក់យ័ននៅក្នុងទុនបម្រុងរូបិយប័ណ្ណបរទេសសកល គឺទាបជាងភាគហ៊ុននៅក្នុងកញ្ចប់រូបិយប័ណ្ណ SDR របស់ IMF ។ ថ្វីបើការទូទាត់ថ្លៃទំនិញជាប្រាក់យ័នបានរីកចម្រើនខ្លាំងក៏ដោយ អំណាចកំណត់តម្លៃនៃប្រាក់យ័ននៅមានតិចតួចនៅឡើយ។ ចំណែកប្រាក់យ័ននៃរូបិយប័ណ្ណទូទាត់សកល គឺមិនសមាមាត្រនឹងតួនាទីរបស់ចិនក្នុងពាណិជ្ជកម្មពិភពលោក។ នៅឆ្នាំ២០២២ ទំហំពាណិជ្ជកម្មរបស់ចិនមានលើសពី ៤២ទ្រីលានយ័នដែលស្មើនឹងជិត២០ភាគរយនៃពាណិជ្ជកម្មសកលលោក ដែលខ្ពស់ជាងផលធៀបនៃប្រាក់យ័នក្នុងការទូទាត់ជាសកល២,៣ភាគរយ។ សូចនាករទាំងនេះឆ្លុះបញ្ចាំងថាប្រាក់យ័ននៅតែមានគម្លាតធំ បើធៀបទៅនឹងរូបិយប័ណ្ណជើងចាស់ដូចជាប្រាក់ដុល្លារ។ ទីពីរ ហេដ្ឋារចនាសម្ព័ន្ធហិរញ្ញវត្ថុ និងការរៀបចំស្ថាប័នដែលទាមទារសម្រាប់អន្តរជាតូបនីយកម្មប្រាក់យ័នមិនទាន់ល្អឥតខ្ចោះនៅឡើយ។ ដោយវិនិច្ឆ័យពីស្ថានភាពប្រើប្រាស់នៃប្រព័ន្ធទូទាត់ប្រាក់ឆ្លងព្រំដែន (CIPS) គិតត្រឹមដំណាច់ឆ្នាំ២០២២ ស្ថាប័នចិន និងបរទេសសរុបជាង ១៣០០ បានភ្ជាប់ដោយផ្ទាល់ ឬដោយប្រយោលជាមួយ CIPS ខណៈពេលដែលវិសាលភាពនៃសេវាកម្មរបស់សង្គមសម្រាប់ទូរគមនាគមន៍ហិរញ្ញវត្ថុអន្តរធនាគារពិភពលោក (SWIFT) គ្របដណ្តប់ជាង ២០០ប្រទេស និងដែនដី ដោយផ្តល់សេវាកម្មដល់ស្ថាប័នហិរញ្ញវត្ថុជាង ១១ពាន់ស្ថាប័ន។ លើសពីនេះទៀត អត្រាប្រើប្រាស់នៃកិច្ចព្រមព្រៀងប្តូររូបិយប័ណ្ណចិនមិនខ្ពស់នោះទេ ហើយអត្រាប្រើប្រាស់ជាក់ស្តែងមានត្រឹមតែប្រហែល ១០ភាគរយនៃកិច្ចព្រមព្រៀងប្តូររូបិយប័ណ្ណចិនប៉ុណ្ណោះ។ ទីបី ភាពចាស់ទុំ និងភាពបើកចំហនៃទីផ្សារហិរញ្ញវត្ថុរបស់ចិននៅតែមានចំណុចខ្វះខាត។ ទីផ្សារភាគហ៊ុនរបស់ចិននៅតែមិនទាន់មានការអភិវឌ្ឍនៅឡើយ ហើយកម្រិតនៃការបើកចំហទីផ្សារហិរញ្ញវត្ថុមានកម្រិតទាប។ យោងតាមទិន្នន័យពីអង្គការសម្រាប់កិច្ចសហប្រតិបត្តិការសេដ្ឋកិច្ច និងអភិវឌ្ឍន៍ (OECD) ក្នុងឆ្នាំ២០២០ សន្ទស្សន៍នៃការរឹតបន្តឹងការវិនិយោគផ្ទាល់ (FDI) របស់ចិនគឺមានត្រឹមតែ០,២១ ដែលជាកម្មសិទ្ធិរបស់ប្រទេសដែលមានកម្រិតនៃការរឹតត្បិតខ្ពស់គួរសម។ ជាពិសេស សន្ទស្សន៍កម្រិតនៃវិស័យហិរញ្ញវត្ថុគឺ ០,០៥ ដែលខ្ពស់ជាងមធ្យមភាគ ០,០៣នៃប្រទេស OECD ។ ក្នុងឆ្នាំ ២០២០ សន្ទស្សន៍ភាពបើកចំហផ្នែកហិរញ្ញវត្ថុរបស់ប្រទេសចិនគឺ ០,១៦ទាបជាងកម្រិត ១នៃប្រទេសដូចជាអង់គ្លេស និងអាម៉េរិក។ ទីបួន យន្តការផ្គត់ផ្គង់ប្រាក់យ័ននៅក្រៅប្រទេស ក៏ដូចជាទីផ្សារក្រៅប្រទេសសម្រាប់ការប្រើប្រាស់ប្រាក់យ័ននៅតែមិនទាន់មានការអភិវឌ្ឍនៅឡើយ។ ដោយសារតែគណនីហិរញ្ញវត្ថុប្រាក់យ័នមិនទាន់ត្រូវបានបើកពេញលេញ ការផ្គត់ផ្គង់ប្រាក់យ័ននៅបរទេសគឺភាគច្រើនតាមរយៈពាណិជ្ជកម្មបរទេស។ អតិរេកពាណិជ្ជកម្មដ៏ធំរបស់ចិនធ្វើឱ្យមានការលំបាកសម្រាប់ការផ្គត់ផ្គង់ប្រាក់យ័នដើម្បីបំពេញតម្រូវការទីផ្សារបរទេស។ លើសពីនេះ ផលិតផលហិរញ្ញវត្ថុនៅក្រៅប្រទេសរបស់ប្រាក់យ័នមិនទាន់មានច្រើនទេ សាច់ប្រាក់ងាយស្រួលនៃផលិតផលរយៈពេលខ្លី និងមធ្យមក៏មិនខ្ពស់ ហើយមានការខ្វះខាតភាពចម្រុះនៃផលិតផលរយៈពេលវែង។ បន្ថែមពីនេះ សង្គ្រាមពាណិជ្ជកម្ម ក៏ដូចជាលទ្ធិឯកតោភាគី ឬលទ្ធិគាំពារពាណិជ្ជកម្មដោយបណ្តាប្រទេសលោកខាងលិចក៏ធ្វើឱ្យទំនុកចិត្តរបស់អ្នកវិនិយោគលើសេដ្ឋកិច្ចចិន និងប្រាក់យ័នចុះខ្សោយផងដែរ។ ដំណោះស្រាយមួយចំនួនដែលចិនអាចលើកកម្ពស់ប្រាក់យ័ននៅក្នុងទីផ្សារអន្តរជាតិ ការធ្វើអន្តរជាតូបនីយកម្មប្រាក់យ័នអាចសម្រេចបាននូវការអភិវឌ្ឍបន្ថែមទៀតឬយ៉ាងណានោះ វាអាស្រ័យទៅលើថាតើចិន អាចរក្សាការអភិវឌ្ឍសេដ្ឋកិច្ចប្រកបដោយនិរន្តរភាព និងអភិវឌ្ឍទីផ្សារហិរញ្ញវត្ថុក្នុងស្រុក និងបរទេសបានដែរឬទេ? រឿងសំខាន់នោះ គឺការកែលម្អប្រព័ន្ធគាំទ្រគោលនយោបាយ និងការរៀបចំហេដ្ឋារចនាសម្ព័ន្ធ។ ទាំងនេះរួមបញ្ចូលការសម្របសម្រួលបន្ថែមលើការទូទាត់ឆ្លងព្រំដែនជាប្រាក់យ័ន ការបញ្ចប់គម្រោងដែលនៅសេសសល់ប្រព័ន្ធទូទាត់ឆ្លងព្រំដែន និងការអភិវឌ្ឍបន្ថែមទៀតនូវរូបិយប័ណ្ណឌីជីថល បច្ចេកវិទ្យា blockchain និងពពកកុំព្យូទ័រ ការកែលម្អសុវត្ថិភាព ប្រសិទ្ធភាព និងប្រជាប្រិយភាពនៃប្រាក់យ័នឆ្លងព្រំដែន។ ទន្ទឹមនេះ គឺការធ្វើឱ្យប្រសើរឡើងបន្ថែមទៀតនៃមុខងារនៃការវាយតម្លៃនិងទុនបម្រុងប្រាក់យ័ន។ បើប្រៀបធៀបជាមួយនឹងវិស័យពាណិជ្ជកម្ម កម្រិតនៃអន្តរភាវូបនីយកម្មនៃប្រាក់យ័ននៅក្នុងវិស័យហិរញ្ញវត្ថុគឺទាបជាង ដែលទាមទារឱ្យមានការកែលម្អបន្ថែមទៀតនៃការវាយតម្លៃ និងមុខងារបម្រុងរបស់ប្រាក់យ័ន។ អភិវឌ្ឍបន្ថែមលើទីផ្សារក្រៅប្រទេសសម្រាប់ការទូទាត់ជាប្រាក់យ័ន។ លើសពីនេះ ចិនក៏ត្រូវតែធ្វើឱ្យប្រសើរឡើងនូវយន្តការផ្គត់ផ្គង់ប្រាក់នៅក្នុងទីផ្សារបរទេស ទាំងតាមរយៈពាណិជ្ជកម្ម និងតាមរយៈវិធានការផ្សេងទៀតដូចជា កិច្ចព្រមព្រៀងប្តូររូបិយប័ណ្ណ កិច្ចព្រមព្រៀងវិនិយោគ និងការវិនិយោគលើមូលនិធិទ្រព្យសម្បត្តិសាធារណៈ ជំរុញការអភិវឌ្ឍ និងការបើកទីផ្សារហិរញ្ញវត្ថុក្នុងស្រុក។ ជាពិសេសចិនត្រូវតែពង្រីកទំហំទីផ្សារហិរញ្ញវត្ថុក្នុងស្រុក បង្កើនផលិតផលហិរញ្ញវត្ថុ ពង្រីកបណ្តាញវិនិយោគ និងធ្វើឲ្យប្រសើរឡើងនូវសាច់ប្រាក់ងាយស្រួលនៃទីផ្សារហិរញ្ញវត្ថុ។ ក្រៅពីនេះ ត្រូវតែពង្រឹងការការពារ និងគ្រប់គ្រងហានិភ័យអន្តរជាតិនីយកម្មប្រាក់យ័ន។ នៅក្នុងដំណើរការនៃការធ្វើអន្តរកម្មប្រាក់យ័ននេះ ការតភ្ជាប់រវាងទីផ្សារក្នុងស្រុក និងទីផ្សារអន្តរជាតិនឹងកើនឡើង ហើយលំហូរមូលធនរយៈពេលខ្លីឆ្លងកាត់ព្រំដែនក៏នឹងចាំបាច់ត្រូវមានញឹកញាប់ជាងមុន ដែលទាមទារឱ្យមានការពង្រឹងក្របខ័ណ្ឌគ្រប់គ្រងដោយប្រយ័ត្នប្រយែងនូវលំហូរមូលធនឆ្លងព្រំដែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4689.txt	មន្ត្រីប៉ូលិសជាន់ខ្ពស់ម្នាក់ត្រូវបានចោទប្រកាន់ដោយតុលាការដំបូងក្នុងរដ្ឋ Perak ម៉ាឡេស៊ី នៅថ្ងៃទី១៨ ខែធ្នូ ពីបទឃាតកម្មលើក្មេងប្រុសអនុវិទ្យាល័យម្នាក់ ដោយសារបើកបុកហើយរត់គេច កាលពីថ្ងៃទី១៥ ខែធ្នូ។	សារព័ត៌មានក្នុងស្រុកបានរាយការណ៍ថា ជនរងគ្រោះបានស្លាប់ក្នុងឧបទ្ទវហេតុគ្រោះថ្នាក់ចរាចរណ៍ដែលសង្ស័យថា ម៉ូតូរបស់ជនរងគ្រោះត្រូវបុកដោយរថយន្តមួយ ដែលបើកបរដោយអ្នកធ្វើការនៅទីស្នាក់ការកណ្តាលប៉ូលិសនៃរដ្ឋ Kedah ។ តុលាការបានសម្រេចចោទប្រកាន់ជនសង្ស័យជាបណ្តោះអាសន្ន នៅក្រោមក្រមព្រហ្មទណ្ឌពីបទឃាតកម្ម ដោយផ្អែកលើការស៊ើបអង្កេតដែលបានធ្វើឡើង និងសេចក្តីថ្លែងការណ៍ដែលបានកត់ត្រាទុក។ ជនសង្ស័យ Mohd Nazri Abdul Razak ដែលមានឋានៈជាស្នងការរង ត្រូវបានចោទប្រកាន់ថាបានសម្លាប់លោក Muhammad Zaharif Affendi Muhd Zamrie អាយុ ១៧ឆ្នាំនៅជិតសាលាអនុវិទ្យាល័យ Jati នៅយប់ថ្ងៃទី១៥ ខែធ្នូ។ មន្រ្តីជាន់ខ្ពស់រូបនេ ត្រូវបានចោទប្រកាន់តាមមាត្រា ៣០២នៃក្រមព្រហ្មទណ្ឌ ដែលមានទោសប្រហារជីវិត ឬដាក់ពន្ធនាគារពី៣០ឆ្នាំ ដល់៤០ឆ្នាំ រួមទាំងវាយដោយរំពាត់មិនតិចជាង ១២រំពាត់។ តាមសារព័ត៌មាន Free Malaysia Today (FMT) មេប៉ូលិសក្រុង Ipoh លោក Yahaya Hassan បាននិយាយនៅថ្ងៃទី១៥ ខែធ្នូ ថា ជនរងគ្រោះបានស្លាប់ដោយសាររបួសទ្រូង និងពោះ ខណៈដែលអ្នកបើកបរមិនមានរបួសនោះទេ។ លោក Yahaya ក៏បានធានានៅពេលនោះថា ប៉ូលិសនឹងធ្វើការស៊ើបអង្កេតប្រកបដោយតម្លាភាព។ សារព័ត៌មានក្នុងស្រុកធ្លាប់បានរាយការណ៍ថា ការឈ្លោះប្រកែកគ្នាមួយបានកើតឡើងរវាងមន្ត្រីប៉ូលិស និងក្មេងជំទង់នោះមុនពេលគ្រោះថ្នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_469.txt	រដ្ឋាភិបាលអូស្រ្តាលី នៅថ្ងៃទី២៨ ខែវិច្ឆិកាប្រកាសថា នឹងស្នើឱ្យរដ្ឋសភាបោះឆ្នោតរិះគន់អតីតនាយករដ្ឋមន្រ្តីដែលមកពីបក្សសេរីនិយម ស្កុត ម៉ូរីសុន នៅសប្តាហ៍នេះ ជុំវិញការកាន់តំណែងរដ្ឋមន្រ្តីជាច្រើនពេលដឹកនាំប្រទេស។ តុលាការជាន់ខ្ពស់អូស្រ្តាលីចេញរបាយការណ៍សប្តាហ៍មុនរកឃើញថា ការកាន់តំណែងជាច្រើនដោយសម្ងាត់បែបនេះ ប៉ះពាល់ដល់ការជឿទុកចិត្តក្នុងជួររដ្ឋាភិបាល។	អតីតនាយករដ្ឋមន្រ្តីអូស្រ្តាលី ស្កុត ម៉ូរីសុន ដែលចាញ់ការបោះឆ្នោតកាលពីខែឧសភាកន្លងមក ត្រូវបាននាយករដ្ឋមន្រ្តីបច្ចុប្បន្ន អាន់ថូនី អាល់បានីស រាយការណ៍ថា កាន់មុខតំណែងរដ្ឋមន្រ្តីជាសម្ងាត់ដល់ទៅប្រាំ អំឡុងជំងឺរាតត្បាតកូវីដ-១៩នៅចន្លោះឆ្នាំ២០២០ និង២០២១ ក្នុងនោះរួមមានរដ្ឋមន្រ្តីសុខាភិបាល ហិរញ្ញវត្ថុ រតនាគារ ធនធាន និងមហាផ្ទៃ។ ទាក់ទងរឿងនេះ លោក អាល់បានីស នៅថ្ងៃទី២៨ ខែវិច្ឆិកាប្រកាសថា នឹងស្នើឱ្យមានការបោះឆ្នោតប្រឆាំងនឹងលោក ម៉ូរីសុន នៅរដ្ឋសភាសប្តាហ៍នេះ ខណៈបក្សកម្មកររបស់លោក អាល់បានីស មានសំឡេងភាគច្រើននៅសភា ។ សំណើនេះអាចនឹងត្រូវបានអនុម័ត។ «ជាលទ្ធផលនៃការរកឃើញរបស់លោកស្រី Virginia Bell សប្តាហ៍នេះ រដ្ឋសភានឹងឈានទៅដល់ការបោះឆ្នោតប្រឆាំងនឹងសមាជិករដ្ឋសភាតំណាងខណ្ឌ Cook »។ នាយករដ្ឋមន្រ្តីអូស្រ្តាលី ថ្លែងបែបនេះអំឡុងសន្និសីទកាសែត ហើយបញ្ជាក់ថា នេះមិនមែនមកពីទំនាក់ទំនងផ្ទាល់ខ្លួននោះទេ តែជាការទទួលខុសត្រូវនៃប្រព័ន្ធប្រជាធិបតេយ្យ ក៏ដូចជាដំណើការរបស់សភារបស់អូស្រ្តាលី។ នៅសប្តាហ៍មុន ក្រោមការស៊ើបអង្កេតរបស់អតីតចៅក្រមតុលាការខ្ពស់បំផុតរបស់អូស្រ្តាលី លោកស្រី Virginia Bell ចេញរបាយការណ៍ដែលរកឃើញថា សកម្មភាពរបស់លោក ម៉ូរីសុន ធ្វើឱ្យបាត់បង់ការជឿទុកចិត្តលើរដ្ឋាភិបាល។ ក្នុងរបាយការណ៍នោះ លោកស្រីក៏បានចេញអនុសាសន៍ប្រាំមួយចំណុចដើម្បីកែទម្រង់កុំឱ្យមានការកាន់តំណែងជាសម្ងាត់នេះកើតឡើងម្តងទៀត។ លើសពីនេះ លោក អាល់បានីស លើកឡើងថាសមាជិកសភាបានយល់ព្រមលើការអនុវត្តអនុសាសន៍ទាំងប្រាំចំណុចនោះ ហើយសប្តាហ៍នេះរដ្ឋាភិបាលលោកនឹងបង្ហាញសេចក្តីព្រាងច្បាប់ដែលតម្រូវឱ្យផ្តល់ការជូនដំណឹងដល់សាធារណជនពីការតែងតាំងរដ្ឋមន្រ្តីណាមួយ។ ខុសពីការបោះឆ្នោតដកទំនុកចិត្ត ការបោះឆ្នោតប្រឆាំងនេះអនុញ្ញតឱ្យសមាជិកសភាបង្ហាញពីការមិនពេញចិត្តនឹងសមាជិកណាមួយ ប៉ុន្តែបុគ្គលនោះមិនជាប់ចំណងច្បាប់ត្រូវលាលែងពីតំណែងទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4690.txt	បច្ចុប្បន្នមីយ៉ាន់ម៉ាជាប្រទេសផលិតអាភៀនដ៏ធំបំផុតរបស់ពិភពលោក ដោយសារអស្ថិរភាពក្នុងស្រុក និងការធ្លាក់ចុះនៃការដាំដុះនៅអាហ្វហ្កានីស្ថាន។ នេះបើតាមរបាយការណ៍អង្គការសហប្រជាតិ (UN)។	ការិយាល័យអង្គការសហប្រជាជាតិទទួលបន្ទុកគ្រឿងញៀន និងឧក្រិដ្ឋកម្ម (UNODC) នៅថ្ងៃទី១២ ខែធ្នូ បានចេញផ្សាយរបាយការណ៍មួយថា មីយ៉ាន់ម៉ាផលិតអាភៀនបាន ១០៨០តោនក្នុងឆ្នាំ២០២២ - ២០២៣ ពោលគឺច្រើនជាងអាហ្វហ្កានីស្ថាន៣ដងក្នុងរយៈពេលដូចគ្នា។ ការដាំដុះអាភៀននៅអាហ្វហ្កានីស្ថានបានថយចុះ៩៥ភាគរយ បន្ទាប់ពីរដ្ឋាភិបាលតាលីបង់ដាក់បម្រាមគ្រឿងញៀន។ ការផ្គត់ផ្គង់សកលលើទំនិញអាភៀន បានធ្លាក់ទៅលើមីយ៉ាន់ម៉ាដែលជាប្រទេសប្រឈមនឹងភាពអសន្តិសុខបន្ទាប់ពីរដ្ឋប្រហារឆ្នាំ២០២១។ ប្រាក់ចំណូលរបស់អ្នកដាំអាភៀនមីយ៉ាន់ម៉ាបានកើនឡើង ៧៥ភាគរយនៅពេលដែលតម្លៃទំនិញនេះកើនឡើងដល់៣៥៥ដុល្លារក្នុងមួយគីឡូក្រាម។ បើតាម UNODC តំបន់ដែលស្ថិតដាំដុះអាភៀនបានកើនឡើង ១៨ភាគរយធៀបនឹងរយៈពេលដូចគ្នាកាលពីឆ្នាំមុន ពី៤០១០០ហិចតា ទៅ៤៧០០០ហិចតា។ លោក Jeremy Douglas អ្នកតំណាងប្រចាំតំបន់របស់ UNODC បាននិយាយថា អស្ថិរភាពបន្ទាប់ពីរដ្ឋប្រហារយោធានៅមីយ៉ាន់ម៉ាបានជំរុញឱ្យកសិករនៅតំបន់ដាច់ស្រយាលដាំអាភៀនដើម្បីចិញ្ចឹមជីវិត។ បើតាមរបាយការណ៍របស់អង្គការសហប្រជាជាតិ តំបន់ដែលកំពុងដាំអាភៀនបានកើនឡើងច្រើនជាងគេ គឺនៅតំបន់ព្រំដែនភាគខាងជើងមីយ៉ាន់ម៉ា រួមមានរដ្ឋ Shan , Chin និង Kachin។ លោក Douglas បានព្រមានថា ការបង្កើនកម្លាំងប្រយុទ្ធគ្នារវាងយោធាមីយ៉ាន់ម៉ា និងក្រុមជនជាតិភាគតិចអាចជំរុញឱ្យមានការដាំដុះអាភៀនកាន់តែច្រើន។ ការណ៍នេះនឹងជំរុញឲ្យមានការផលិត និងការជួញដូរគ្រឿងញៀន ការលាងលុយកខ្វក់ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4691.txt	រាល់ព្រឹត្តិការណ៍នៃការជួបជុំសាធារណៈធំៗ ដែលប្រមូលផ្តុំដោយមនុស្សជាច្រើន គេសង្កេតឃើញតែងតែមានការការចោលសំរាមពាសវាលពាសកាល។ នេះមិនមែនជាការដាក់សញ្ញាសួរជុំវិញកម្រិតយល់ដឹងរបស់ប្រជាជនអំពីអនាម័យសាធារណៈប៉ុណ្ណោះទេ ប៉ុន្តែថែមទាំងបង្កឱ្យមានបញ្ហាប្រឈមដ៏ធំមួយសម្រាប់អ្នកគ្រប់គ្រងបរិស្ថានទាក់ទងនឹងកង្វះហេដ្ឋារចនាសម្ព័ន្ធកែច្នៃកាកសំណល់សម្រាប់ប្រទេសមួយចំនួនដូចជាកម្ពុជា វៀតណាមជាដើម។	ចំណែកនៅកូរ៉េខាងត្បូងដែលជាប្រទេសដាក់ធុងសំរាមសាធារណៈតិចតួច នៅតែរក្សាបាននូវទីធ្លាសាធារណៈយ៉ាងស្អាត។ ការប្រៀបធៀបនេះអាចផុសឡើងជាសំណួរថា តើអាចគ្រប់គ្រងកាកសំណល់ប្រកបដោយប្រសិទ្ធភាព ដោយមិនពឹងផ្អែកលើធុងសម្រាមសាធារណៈបានទេ? សម្រាប់កូរ៉េខាងត្បូងបានបង្ហាញឱ្យឃើញច្បាស់ទៅហើយថា ពួកគេអាចដោះស្រាយបញ្ហាកាកសំណល់សាធាណៈនេះបាន។ សម្រាប់កូរ៉េខាងត្បូងដែលមានផ្ទៃដីជាង១០ម៉ឺនគីឡូម៉ែត្រការ៉េ និងមានចំនួនប្រជាជនជាង ៥១លាននាក់ សបញ្ជាក់ឲ្យឃើញថាជាប្រទេសមានផ្ទៃដីធំគួរសម ជាមួយនឹងដង់ស៊ីតេប្រជាជនខ្ពស់ មិនមានផ្ទៃដីច្រើនសម្រាប់កប់កាកសំណល់នោះទេ។ នោះហើយជាមូលហេតុដែលប្រទេសនេះយកចិត្តទុកដាក់យ៉ាងខ្លាំងចំពោះការចាត់ថ្នាក់ និងការកែច្នៃសំរាមជារៀងរាល់ថ្ងៃ។ នៅតាមដងផ្លូវកូរ៉េខាងត្បូងមិនមានធុងសម្រាមសាធារណៈច្រើនទេ។ ការធ្វើបែបនេះគឺដើម្បីការពារការចោលសំរាមពាសវាលពាសកាល ជាមួយសំរាមដែលមិនបានតម្រៀបត្រឹមត្រូវ។ អ្នកធ្វើដំណើរឆ្លងកាត់ទីសាធារណៈជាញឹកញាប់ត្រូវយកសំរាមទៅផ្ទះ ឬទៅក្រុមហ៊ុនដើម្បីដាក់វានៅក្នុងធុងសំរាមដែលបានកំណត់។ នេះបង្កើតការដាស់តឿនមួយសម្រាប់ប្រជាជនឱ្យមានស្មារតីក្នុងការគ្រប់គ្រង និងចាត់ថ្នាក់សំណល់។ ហេតុដូច្នេះហើយបានជាយើងកម្រឃើញសំរាមនៅទ្រឹងទីតាំងមួយក្នុងប្រទេសនេះណាស់។ ការអប់រំសាធារណៈ និងការបង្កើតប្រព័ន្ធគ្រប់គ្រងកាកសំណល់នៅកូរ៉េខាងត្បូង ជាគន្លឹះដែលអាចគ្រប់គ្រងសំរាមបានប្រកបដោយប្រសិទ្ធភាព។ ប្រជាជននៅទីនោះ មិនត្រឹមតែគោរពច្បាប់ការចោលសំរាមប៉ុណ្ណោះទេ ប៉ុន្តែថែមទាំងសកម្មក្នុងការរក្សាបរិស្ថានជុំវិញឱ្យស្អាតផងដែរ។ ប្រជាជនកូរ៉េប្រើប្រាស់ប្រព័ន្ធ Jongnyangje ដើម្បីប្រមូល និងកែច្នៃកាកសំណល់តាមផ្ទះ តាមរបៀបរៀបចំបំផុត និងមិនប៉ះពាល់ដល់បរិស្ថាន។ ប្រព័ន្ធនេះ បែងចែកកាកសំណល់ទៅជាប្រភេទតូចៗផ្សេងៗគ្នា ហើយប្រភេទនីមួយៗ នឹងមានការផាកពិន័យផ្ទាល់ខ្លួន ប្រសិនបើមនុស្សមិនអនុវត្តតាម។ ប្រព័ន្ធនេះ ត្រូវបានអនុវត្តយ៉ាងទូលំទូលាយនៅទូទាំងប្រទេស។ នៅពេលដែលមានសំរាម ប្រព័ន្ធ Jongnyangje នឹងបែងចែកកាកសំណល់ទៅជាប្រភេទតូចៗជាច្រើន។ ប្រភេទទាំងនេះរួមមាន សំរាមធម្មតា កាកសំណល់អាហារ សំរាមដែលអាចប្រើឡើងវិញបាន សំរាមដែលមិនអាចដុតបាន និងសំរាមដែលមានទំហំធំ។ សំរាមប្រភេទនីមួយៗ នឹងត្រូវរក្សាទុកក្នុងថង់ពិសេស។ ពណ៌នៃថង់សំរាម នឹងខុសគ្នាទៅតាមប្រភេទ។ បន្ថែមពីនេះ នៅកូរ៉េខាងត្បូង ក៏មានការផាកពិន័យផងដែរ។ ការសម្រេចផាកពិន័យនៅប្រទេសនេះ គឺផ្អែកលើគោលការណ៍ «អ្នកបំពុលបរិស្ថានត្រូវបង់ថ្លៃ»។ ជារួមគោលការណ៍នេះបានបង្កើតផលប្រយោជន៍សេដ្ឋកិច្ចពីធនធានធម្មជាតិ បង្កើតទីផ្សារ បង្កើតការលើកទឹកចិត្តផ្នែកហិរញ្ញវត្ថុ បង្កើនការយល់ដឹងរបស់មនុស្ស និងបង្កើនទំនួលខុសត្រូវសង្គមរបស់មនុស្ស។ នៅកូរ៉េខាងត្បូង ប្រសិនបើប្រជាជនមិនគោរពតាមបទប្បញ្ញត្តិ ស្តីពីការចាត់ថ្នាក់សំរាមតាមប្រព័ន្ធ Jongnyangje ពួកគេអាចនឹងត្រូវពិន័យជាប្រាក់រហូតដល់ ៣០ម៉ឺនវ៉ុន (២៣០ដុល្លារ) ។ លើសពីនេះ ការបោះចោលសំរាមខុសពេលវេលា និងទីកន្លែងក៏អាចនាំឱ្យមានការផាកពិន័យផងដែរ។ សំរាមត្រូវតែបោះចោលនៅថ្ងៃដូចគ្នា និងពេលវេលាប្រចាំសប្តាហ៍។ ពេលវេលាចោលសំរាមជាធម្មតាចាប់ពីម៉ោង ១០យប់មុនដល់ ៥ព្រឹក។ ប្រសិនបើអ្នកបោះចោលសំរាមខុសកន្លែង និងពេលវេលា អ្នកនឹងត្រូវបង់ប្រាក់ពិន័យអាចមានរហូតដល់ ១លានវ៉ុន (ជាង៧៦០ដុល្លារ)។ ជារួមបញ្ហាសំរាមនៅតាមទីសាធារណៈ មិនត្រឹមតែជាបញ្ហាប្រឈមផ្នែកបរិស្ថានប៉ុណ្ណោះទេ ប៉ុន្តែក៏ជាបញ្ហាប្រឈមចំពោះការយល់ដឹងរបស់សាធារណជនផងដែរ។ ចាំបាច់ត្រូវមានការអនុវត្តច្បាប់យ៉ាងម៉ឺងម៉ាត់ពីរដ្ឋាភិបាល និងការផ្លាស់ប្តូរការយល់ដឹងផ្ទាល់ខ្លួន ដើម្បីដោះស្រាយស្ថានភាពកាកសំណល់នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4692.txt	បច្ចុប្បន្នចំនួនប្រជាជនវៀតណាមមានចំនួនប្រមាណ១០០លាននាក់។ តាមការព្យាករ ចំនួននេះ នឹងកើនឡើងដល់ ១០៧លាននាក់នៅឆ្នាំ ២០៤៤ បន្ទាប់មកថយចុះមកត្រឹម ៧២លាននាក់ក្នុងឆ្នាំ២១០០វិញ ដោយសារតែអត្រាកំណើតទាប។	អត្រាបង្កកំណើតទាបនៅតាមប្រទេសអាស៊ីប៉ាស៊ីហ្វិកជាច្រើនបានថយចុះយ៉ាងខ្លាំងក្នុងរយៈពេល ៧០ឆ្នាំកន្លងមកនេះ។ កូរ៉េខាងត្បូងមានអត្រាមានកូនសរុប (TFR) ទាបបំផុតក្នុងពិភពលោកគឺ ០,៨កូន ខណៈនៅសិង្ហបុរី និងជប៉ុនខ្ពស់ជាងបន្តិចគឺនៅ ១,១ និង ១,៣រៀងគ្នា ។ ទន្ទឹមនេះ នៅវៀតណាមអត្រាមានកូនក៏ស្ថិតនៅកម្រិតទាបគួរកត់សម្គាល់ផងដែរគឺ១,៤៨។ បើតាមលោកវេជ្ជបណ្ឌិត ហា អាញ់ ឌឹក ប្រធានខុទ្ធកាល័យក្រសួងសុខាភិបាល ៖« ចំនួនប្រជាជនវៀតណាមត្រូវបានព្យាករថា នឹងកើនឡើងដល់ ១០៧ លាននាក់ក្នុងឆ្នាំ២០៤៤ មុនពេលធ្លាក់ចុះមកត្រឹម ៧២ លាននាក់ក្នុងឆ្នាំ ២១០០ ដោយសារអត្រាកំណើតទាប»។ ប៉ុន្មានទសវត្សរ៍កន្លងមកនេះ វៀតណាមបានឃើញអត្រាកំណើតបានធ្លាក់ចុះពី ៦,៥កូនក្នុងស្ត្រីម្នាក់ក្នុងទសវត្សរ៍ឆ្នាំ១៩៦០ មកត្រឹម ២,០៥កូនក្នុងឆ្នាំ២០២០។ ជារៀងរាល់ឆ្នាំមានគូស្វាមីភរិយាប្រហែល ១លានគូនៅវៀតណាម ដែលមិនអាចមានកូនបានដោយជីវសាស្ត្រប្រមាណ ៧,៧ភាគរយនៃគូស្វាមីភរិយាទាំងអស់ ក្នុងនោះប្រហែលពាក់កណ្តាលជាអ្នកមានអាយុក្រោម ៣០ ឆ្នាំ។ នេះបើតាមសារព័ត៌មានក្នុងស្រុក VnExpress ដកស្រង់សម្តីលោក អាញ់ ឌឹក ។ លោក អាញ់ ឌឹក បានសង្កត់ធ្ងន់ថា ការយកកូនតិចនឹងមានផលប៉ះពាល់ដល់ការកាត់បន្ថយចំនួនប្រជាជនក្នុងវ័យធ្វើការ ជះឥទ្ធិពលយ៉ាងខ្លាំងដល់ដំណើរការចំណាកស្រុក ចំនួនមនុស្សចាស់កើនឡើង និងការថយចុះចំនួនប្រជាជន។ ស្ថានភាពនេះជះឥទ្ធិពលយ៉ាងខ្លាំងដល់សេដ្ឋកិច្ច កម្លាំងពលកម្ម ការងារ និងសន្តិសុខសង្គម។ ទន្ទឹមនេះ លោក ម៉ាយ ជុង សឺន អនុប្រធាននាយកដ្ឋានផែនការគ្រួសារវៀតណាមបានប្រាប់ VnExpress ថា អត្រាកំណើតមានការប្រែប្រួលយ៉ាងខ្លាំងទៅតាមតំបន់នានានៅវៀតណាម។ ទីក្រុងហូជីមិញភាគខាងត្បូងមានអត្រាកំណើតទាបបំផុតក្នុងចំនោមពួកគេគឺមានតែ ១,៣៩កូនប៉ុណ្ណោះចំពោះស្ត្រីក្នុងវ័យបន្តពូជ។ នៅវៀតណាម តំបន់ដែលមានអត្រាកំណើតទាប ក៏ស្នើគម្រោងដើម្បីផ្តល់ជំនួយហិរញ្ញវត្ថុសម្រាប់ស្ត្រីមានកូនទីពីរ ក៏ដូចជាការផ្តល់ការលើកលែងថ្លៃសិក្សាដល់កុមារផងដែរ។ អត្ថបទទាក់ទង ចំនួនប្រជាជនថៃអាចថយមកត្រឹម៣៣លាននាក់នៅ៦០ឆ្នាំខាងមុខ ប្រឈមមុខនឹងបញ្ហាស្រដៀងគ្នា ប្រទេសនានាកំពុងដាក់ចេញនូវគោលនយោបាយជាច្រើនដើម្បីបង្កើនការយកចំនួនកូន។ ឧទាហរណ៍ កូរ៉េខាងត្បូងបានបង្កើនចំនួនទឹកប្រាក់៣ដង សម្រាប់ចំណាយក្នុងការលើកកម្ពស់អត្រាបង្កកំណើតក្នុងប្រទស។ ចំណែកនៅហុងគ្រី ស្ត្រីដែលសម្រាលបានកូនបួននាក់ ឬច្រើនជាងនេះ មិនត្រូវបង់ពន្ធលើប្រាក់ចំណូលផ្ទាល់ខ្លួនឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4693.txt	មនុស្សយ៉ាងហោចណាស់១២៩នាក់ បានបាត់បង់ជីវិតក្នុងហេតុការណ៍រត់ជាន់គ្នានៅក្នុងកីឡដ្ឋាននៅឥណ្ឌូណេស៊ីនៅថ្ងៃទី១ ខែតុលា។ ក្រោយហេតុការណ៍នេះ រដ្ឋមន្រ្តីកីឡាឥណ្ឌូណេស៊ីអះអាងថា អាជ្ញាធរនឹងវាយតម្លៃជាថ្មីពីសុវត្ថិភាព ហើយពិចារណាហាមអ្នកគាំទ្រចូលកីឡដ្ឋានទៀតផង។	ហេតុការណ៍រត់ជាន់គ្នា កើតឡើងនៅកីឡដ្ឋាន Kanjuruhan ក្នុងខេត្តជ្វាខាងកើត ក្រោយការប្រកួតរវាងក្រុមភ្ញៀវ Arema F.C. និងម្ចាស់ផ្ទះ Persebaya Surabaya ។ បើតាមប៉ូលិសឥណ្ឌូណេស៊ី អ្នកគាំទ្រក្រុមភ្ញៀវដែលរងបរាជ័យ បានសម្រុកចូលកីឡដ្ឋាន ហើយក្រុមប៉ូលិសក៏ចាត់វិធានការបង្ក្រាប ដែលនាំដល់ការរត់ជាន់គ្នានៅកីឡដ្ឋានតែម្ដង។ ពីដំបូង ប៉ូលិសឥណ្ឌូណេស៊ី រាយការណ៍ពីចំនួនអ្នកស្លាប់១២៧នាក់ដែលក្នុងនោះមានប៉ូលិស២នាក់ផង និងរបួស១៨០នាក់។ ប៉ុន្តែនៅព្រឹកថ្ងៃទី២ ខែតុលា អ្នកស្លាប់ឡើងដល់១២៩នាក់។ ចំណែកស្នងការប៉ូលិសខេត្តជ្វាខាងកើត អះអាងថា មនុស្ស៣៤នាក់ស្លាប់ក្នុងហេតុការណ៍ ហើយសល់ពីនោះ ស្លាប់ក្នុងមន្ទីរពេទ្យ។ ក្រោយហេតុការណ៍នេះ លីគកំពូលឥណ្ឌូណេស៊ី BRI Liga 1 ប្រកាសផ្អាកការប្រកួតមួយសប្ដាហ៍។ ចំណែកសហព័ន្ធកីឡាបាល់ទាត់ឥណ្ឌូណេស៊ី (PSSI) ក៏ប្រកាសបើកការស៊ើបអង្កេតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4694.txt	រដ្ឋាភិបាលក្រុងប៉េកាំង បានដាក់ពិន័យមន្រ្តី និងអ្នកគ្រប់គ្រងក្រុមហ៊ុនប្រមាណ១០០នាក់ ដោយសារធ្វេសប្រហែស និងអសមត្ថភាពជុំវិញការគ្រប់គ្រង់គ្រោះទឹកជំនន់ ដែលបានវាយប្រហារខេត្តហឺណាន និងបណ្តាលឱ្យមនុស្សរាប់រាយនាក់បាត់បង់ជីវិតកាលពីខែកក្កដា ឆ្នាំ២០២១។ នេះបើតាមការចុះផ្សាយរបស់ទីភ្នាក់ងារព័ត៌មានXinhua នៅថ្ងៃទី២១ ខែមករា។	កាលពីឆ្នាំ២០២១ ចិន បានទទួលរងការវាយប្រហារពីគ្រោះទឹកជំនន់ និងហេតុការណ៍រអិលបាក់ដីជាញឹកញយដោយនាំឱ្យហេដ្ឋារចនាសម្ព័ន្ធ រួមមានផ្លូវថ្នល់ ផ្ទះសម្បែងជាច្រើនខ្នង រងការបំផ្លាញ ខណៈមនុស្សរាប់រយនាក់ បានស្លាប់ និងបាត់ខ្លួន។ ក្នុងហេតុការណ៍នោះ វាមានបញ្ហាជាច្រើនកើតឡើង ដូចជា ការលាក់បាំងព័ត៌មាន និងរាយការណ៍យឺតពេលជាដើម។ ទាក់ទិននឹងបញ្ហានេះ ចិន បានពិន័យមន្រ្តីខ្លួនជាច្រើនរូប ដោយសារតែបំពេញការងារមិនបានល្អ។ លោក ស៊ី លីយី លេខាគណៈកម្មាធិការបក្សកុម្មុយនីស្តប្រចាំក្រុងចឹងចូវនៃខេត្តហឺណាន ត្រូវបានដកចេញពីតំណែង ហើយអភិបាលរងក្រុងចឹងចូវ លោក អ៊ូ ហ្វូមីង ក៏ត្រូវបានបណ្តេញចេញដែរ។ មន្រ្តីពីររូបខាងលើ ស្ថិតក្នុងចំណោមមន្រ្តីក្នុងតំបន់ចំនួន៨៩នាក់ ដែលរងការពិន័យ ដែលរដ្ឋាភិបាលកណ្តាលចិនចាត់ទុកការគ្រប់គ្រងរបស់អ្នកទាំងនោះ មិនបានល្អ ក្នុងការឆ្លើយតបលើស្ថានភាពអាសន្ន ដូចជាទឹកជំនន់។ រដ្ឋាភិបាលចិន បានចាត់ទុកទឹកជំនន់នៅខេត្តហឺណាន ជាគ្រោះទឹកជំនន់ដ៏អាក្រក់ ចាប់តាំងពីប្រទេសនេះ បានចាប់ផ្តើមានកំណត់ត្រាឧតុនិយម។ កាលពីឆ្នាំមុន នៅចន្លោះថ្ងៃទី១៧-២៣ ខែកក្កដា ពោលគឺត្រឹមរយៈពេលមួយសប្តាហ៍ប៉ុណ្ណោះ មនុស្សចំនួន ៣៩៨នាក់ បានស្លាប់ ឬបាត់ខ្លួននៅខេត្តហឺណាន។ «ហេតុការណ៍នេះ កើតឡើងដោយសារការរាយការណ៍យឺត និងលាក់បាំងការរាយការណ៍ព័ត៌មានអំពីគ្រោះមហន្តរាយ និងការធ្វេសប្រហែស…ពីគណៈកម្មាធិការគណបក្សថ្នាក់ក្រោម រដ្ឋាភិបាល និងនាយកដ្ឋានពាក់ព័ន្ធ។» របាយការណ៍ខាងលើបានបញ្ជាក់បែបនេះ។ ក្រោមការដាក់ទោសលើមន្រ្តីតំបន់ដោយរដ្ឋាភិបាលក្រុងប៉េកាំង ម្ចាស់ក្រុមហ៊ុនទទួលបន្ទុកលើការសាងសង់ហេដ្ឋារចនាសម្ព័ន្ធ ក៏មានចំណែកក្នុងការទទួលទណ្ឌកម្មដែរ ដោយមូលហេតុបណ្តាលឱ្យមនុស្សចំនួន ១៤នាក់ បានលង់ទឹក នៅក្នុងផ្លូវរថភ្លើងក្រោមដី។ ហឺណាន ជាខេត្តមានប្រជាជនរស់នៅច្រើនកុះករ ដោយចំនួនប្រជាជនច្រើនជាងទ្វេដងនៃប្រជាជនរស់នៅក្នុងប្រទេសអូទ្រីស។ កាលពីគ្រោះទឹកជំនន់វាយប្រហារក្រុងចឹងចូវនៃខេត្តហឺណានដែលមានអត្រាប្រជាជនរស់នៅដល់១២លាននាក់ ក្រុងនេះ បានខាតបង់ផ្នែកសេដ្ឋកិច្ចប្រមាណ ១៩ពាន់លានដុល្លារ។ ជាញយៗ មន្រ្តីថ្នាក់តំបន់ និងក្រុងចិន តែងតែត្រូវបានដកតំណែងចេញ ដោយរដ្ឋាភិបាលកណ្តាលបានមើលឃើញថា អសមត្ថភាពលើការដោះស្រាយបញ្ហានានាដែលបង្កដោយសកម្មភាពមនុស្ស និងគ្រោះធម្មជាតិ។ យោងតាមស្ថិតិផ្លូវការរបស់រដ្ឋាភិបាល កាលពីជំងឺកូវីដ-១៩ផ្ទុះឡើងដំបូង បង្កឱ្យមនុស្សជាង៤ពាន់នាក់ស្លាប់ មន្រ្តីនៅវ៉ូហាន និងហឺប៉ី ក៏ត្រូវបានទទួលរងពិន័យដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4695.txt	មូលនិធិ Bill and Melinda Gates ថាខ្លួននឹងផ្តល់ប្រាក់ចំនួន ៥០លានដុល្លារ ដើម្បីគាំទ្រដល់កិច្ចខិតខំប្រឹងប្រែងរបស់ចិនក្នុងការប្រយុទ្ធប្រឆាំងជំងឺគ្រុនចាញ់ និងជំងឺរបេង។	មេដឹកនាំចិន លោក ស៊ី ជិនភីង នៅថ្ងៃទី១៦ ខែមិថុនា បានប្រាប់មិត្តចាស់របស់ខ្លួន គឺលោក ប៊ីល ហ្គេត ថា ចិនតែងតែដាក់ក្តីសង្ឃឹមរបស់ខ្លួន ចំពោះប្រជាជនអាម៉េរិក បន្ទាប់ពីមូលនិធិសហស្ថាបនិកក្រុមហ៊ុន Microsoft បានសន្យាផ្តល់ប្រាក់ចំនួន ៥០ លានដុល្លារ ដើម្បីជួយដល់កិច្ចខិតខំប្រឹងប្រែងរបស់ចិន ក្នុងការប្រយុទ្ធប្រឆាំងនឹងជំងឺ។ ប៊ីល ហ្គេត គឺជាមហាសេដ្ឋីកំពូលមួយរបស់ពិភពលោក ហើយជាអ្នកចុងក្រោយបំផុតនៅក្នុងជួរនៃអ្នកដឹកនាំធុរកិច្ចលោកខាងលិច ដែលបានទៅដល់ប្រទេសចិន ចាប់តាំងពីប្រទេសនេះ បានបញ្ចប់ការគ្រប់គ្រងដ៏តឹងរឹងនៃជំងឺកូវីដ-១៩ ដែលអូសបន្លាយពេលជាង ៣ឆ្នាំ។ នេះជាដំណើរទស្សនកិច្ចលើកដំបូងរបស់លោក ប៊ីល ហ្គេត ទៅកាន់ប្រទេសចិនក្នុងរយៈពេល ៤ឆ្នាំ ហើយដែលជារូបភាពកម្រមួយ របស់ថ្នាក់ដឹកនាំរដ្ឋចិន ដែលអង្គុយទាល់មុខមេដឹកនាំធុរកិច្ចបរទេស។ លោក ស៊ី បានប្រាប់ ប៊ីល ហ្គេត នៅទីក្រុងប៉េកាំងថា ៖« អ្នកគឺជាមិត្តអាម៉េរិកដំបូងដែលខ្ញុំបានជួបនៅទីក្រុងប៉េកាំងក្នុងឆ្នាំនេះ»។ នេះបើយោងតាមសារព័ត៌មានរដ្ឋចិន People's Daily ។ លោក ស៊ី បន្តថា «យើងតែងតែដាក់ក្តីសង្ឃឹមរបស់យើងលើប្រជាជនអាម៉េរិក ហើយសង្ឃឹមសម្រាប់បន្តមិត្តភាពរវាងប្រជាជននៃប្រទេសទាំងពីរ»។ ក្នុងកំឡុងកិច្ចប្រជុំនោះ លោក ប៊ីល ហ្គេត បានអះអាងថា លោកពិតជាមានកិត្តិយសណាស់ដែលមានឱកាសបានជួបលោក ស៊ី ជិនភីង ។ នេះបើយោងតាមការថតសំឡេងនៃកិច្ចប្រជុំដែលចែករំលែកដោយទូរទស្សន៍រដ្ឋចិន CCTV ។ ប្រព័ន្ធផ្សព្វផ្សាយរដ្ឋចិនក៏បានដកស្រង់សម្តីលោក ប៊ីល ហ្គេត ដោយបានសរសើរកិច្ចខិតខំប្រឹងប្រែងរបស់ចិនក្នុងការដោះស្រាយការរាតត្បាតនៃជំងឺកូវីដ-១៩ ដោយធ្វើជាគំរូល្អសម្រាប់ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4696.txt	មនុស្សភាគច្រើន តែងតែមានប្រវត្តិផ្លាស់ប្តូរលំនៅដ្ឋាន ប៉ុន្តែសម្រាប់ស្ត្រីអង់គ្លេសឈ្មោះ Elsie Allcock រស់នៅក្នុងលំនៅដ្ឋានដដែលអស់រយៈពេល១០៤ហើយ ពោលគឺតាំងពីពេលចាប់កំណើតនៅឆ្នាំ១៩១៨មកម្ល៉េះ។ នេះបើតាមការផ្សាយរបស់សារព័ត៌មាន The Sun។	ស្ថិតនៅផ្លូវ Barker Street ក្រុង Huthwaite តំបន់ Nottinghamshire លោកយាយ Elsie បានរស់នៅផ្ទះដដែល ដោយឆ្លងកាត់សង្គ្រាមលោកចំនួន២លើក, ព្រះមហាក្សត្រ និងព្រះមហាក្សត្រីយានី ៤ព្រះអង្គ រួមទាំងនាយករដ្ឋមន្ត្រីអង់គ្លេសចំនួន២៥នាក់។ លោកយាយ Elsie មានកូន២នាក់ ចៅ៦នាក់ និងចៅទួតចំនួន២៩នាក់។ «ខ្ញុំមិនដែលចង់រស់នៅកន្លែងផ្សេងនោះឡើយ។ នេះជាផ្ទះរបស់ខ្ញុំ វាមានន័យខ្លាំងណាស់សម្រាប់រូបខ្ញុំ»។ នេះជាការលើកឡើងរបស់លោកយាយ Elsie។ លោកយាយ បានរៀបរាប់ថា ឪពុករបស់គាត់ដែលអ្នកជីករ៉ែធ្យូងថ្ម បានជួលផ្ទះនេះ កាលពីឆ្នាំ១៩០២។ គាត់ជាកូនពៅក្នុងគ្រួសារដែលមានកូន៥នាក់ ដោយលោកយាយបានកើតកាលពីថ្ងៃទី២៨ ខែមិថុនា ឆ្នាំ១៩១៨ នៅក្នុងបន្ទប់គេងមួយ។ ដល់អាយុ១៤ឆ្នាំ ម្តាយរបស់គាត់ឈ្មោះ Eliza បានទទួលមរណភាព ដោយសារជំងឺរលាកសួត។ ជាកូនពៅ គាត់បន្តមើលថែទាំឪពុក ហើយបន្តរស់នៅផ្ទះជួលនោះ ក្រោយរៀបការជាមួយលោក Bill នៅឆ្នាំ១៩៤១។ «ឪពុករបស់ខ្ញុំបានទទួលមរណភាពនៅឆ្នាំ១៩៤៩ ហើយទីបំផុតយើងសម្រេចចិត្តទិញផ្ទះនេះនាអំឡុងឆ្នាំ១៩៦ ក្នុងតម្លៃ២៥០ផោន»។ លោកយាយបានរៀបរាប់យ៉ាងដូច្នេះ បានរំលឹកថា ពេលនោះ ពួកគាត់មិនមានប្រាក់គ្រប់គ្រាន់ឡើយ តែបានទាក់ទងទៅក្រុមប្រឹក្សាក្រុង ដើម្បីស្នើសុំខ្ចីលុយ។ តាមសំដីដែលដកស្រង់ដោយ The Sun ក្រុមគ្រួសារលោកយាយ Elsie មិនសូវមានការកែប្រែស្ថានភាពផ្ទះច្រើននោះឡើយ ព្រោះចង់រក្សាទុកនូវអនុស្សាវរីយ៍ទាំងឡាយ។ «ខ្ញុំមើលមិនឃើញភាពរីករាយក្រៅពីទីនេះនោះឡើយ»។ លោកយាយបានបញ្ជាក់យ៉ាងដូច្នេះ។ លោក Son Ray ដែលជាកូនប្រុសម្នាក់ បច្ចុប្បន្នមានអាយុ៧៥ឆ្នាំ បានបញ្ជាក់ថា ម្តាយរបស់ខ្លួនមិនដែលមានបំណងចាកចេញពីផ្ទះនេះនោះឡើយ ជាពិសេសចាប់តាំងពីលោក Bill បានទទួលមរណភាពកាលពីឆ្នាំ១៩៩៦៕ លោកយាយ Elsie Allcock និងស្វាមី ដែលបានរៀបការកាលពីឆ្នាំ១៩៤១។ រូបថត Ben Lack លោកយាយ Elsie Allcock និងស្វាមី ដែលបានរៀបការកាលពីឆ្នាំ១៩៤១។ រូបថត Ben Lack អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4697.txt	ប្រទេសថៃទើបតែបានកំណត់គោលដៅនាំចេញរបស់ខ្លួនទៅកាន់ប្រទេសប្រទេស CLMV (កម្ពុជា ឡាវ មីយ៉ាន់ម៉ា និងវៀតណាម) ពីចំនួនទឹកប្រាក់ ២៨ ពាន់លានដុល្លារនៅឆ្នាំនេះ ឱ្យកើនឡើងដល់ចំនួន ៣៣,៥ ពាន់លានដុល្លារនៅឆ្នាំក្រោយ។	ដើម្បីជំរុញការនាំចេញ ដោះស្រាយឧបសគ្គចំពោះពាណិជ្ជកម្ម និងកម្រិតផលប៉ះពាល់អវិជ្ជមាននៃវិបត្តិសេដ្ឋកិច្ចពិភពលោកក្នុងឆ្នាំ ២០២៣ ថៃកំពុងកំណត់គោលដៅលើក្រុមប្រទេសមួយចំនួន ក្នុងនោះក៏មានកម្ពុជា ឡាវ មីយ៉ាន់ម៉ា និងវៀតណាមផង។ ថៃមានបំណងនាំចេញទំនិញទៅកាន់ទីផ្សារសម្រាប់ប្រទេសទាំងបួនខាងលើ ឱ្យបានក្នុងទំហំទឹកប្រាក់ ៣៣,៥ ពាន់លានដុល្លារនៅឆ្នាំ ២០២៣ ដែលកើនពី ២៨ពាន់លានដុល្លារនៅឆ្នាំនេះ។ ទំនិញសំខាន់ៗដែលជាគោលដៅក្នុងការនាំចេញនោះរួមមាន សម្ភារសំណង់ ឧបករណ៍អគ្គិសនី គ្រាប់អង្កាំជ័រ និងសម្លៀកបំពាក់។ ទន្ទឹមនេះ មជ្ឈិមបូព៌ា អាស៊ីខាងត្បូង កម្ពុជា ឡាវ មីយ៉ាន់ម៉ា និងវៀតណាម ត្រូវបានចាត់ទុកថាជាទីផ្សារនាំចេញដ៏មានសក្តានុពលខ្ពស់មួយបន្ថែមពីលើទីផ្សារនាំចេញទាំងបីរបស់ប្រទេសថៃគឺអាម៉េរិក ចិន និងជប៉ុន ។ ក្រសួងពាណិជ្ជកម្មថៃក៏បានប្តេជ្ញានឹងបង្កើនពាណិជ្ជកម្មតាមព្រំដែនជាមួយប្រទេសជិតខាងផងដែរ ជាពិសេសលើម្ហូបអាហារ ផ្លែឈើ និងបន្លែ។ ក្នុងរយៈពេល១០ខែដើមឆ្នាំ ២០២២ ការនាំចេញរបស់ថៃបានកើនឡើង ៩,១ភាគរយក្នុងទំហំទឹកប្រាក់ ២៤៣ពាន់លានដុល្លារ ហើយការនាំចូលមានការកើនឡើងដល់ ១៨,៣ភាគរយ គិតជាទឹកប្រាក់ ២៥៩ពាន់លានដុល្លារ ដែលបណ្តាលឱ្យប្រទេសនេះមានឱនភាពពាណិជ្ជកម្មចំនួន ១៥,៥ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4698.txt	មហាសេដ្ឋីឥណ្ឌា Gautam Adani បានឡើងមកឈរនៅលំដាប់ទី២ ក្នុងតារាងមហាសេដ្ឋីពិភពលោក ដោយទម្លាក់លោក Jeff Bezos ឱ្យទៅនៅលំដាប់ទី៣។ នេះបើតាមតារាងចំណាត់ថ្នាក់មហាសេដ្ឋីពិភពលោករបស់សារព័ត៌មាន Bloomberg។	ស្ថាបនិកក្រុមហ៊ុន Amazon លោក Jeff Bezos ថ្មីៗនេះត្រូវបានបាត់បង់ងារជាមហាសេដ្ឋីពិភពលោកលំដាប់ទី២ ដោយធ្លាក់មកឈរនៅលំដាប់ទី៣ វិញ ព្រោះមហាសេដ្ឋីជំនួញឥណ្ឌា លោក Gautam Adani ឡើងមកជំនួសតំណែងនេះ។ សេដ្ឋីឥណ្ឌារូបនេះបានប្រើពេលមិនដល់១០ខែឡើយ ដើម្បីឡើងមកឈរនៅលំដាប់ទី២។ កាលពីដើមឆ្នាំ២០២២ លោក Adani ស្ថិតនៅលេខរៀងទី១៤ ឯណោះនៃតារាងមហាសេដ្ឋីពិភពលោក។ បច្ចុប្បន្ន ទ្រព្យសម្បត្តិរបស់មហាសេដ្ឋី Adani មានប្រហែល១៤៧ពាន់លានដុល្លារដែលភាគច្រើនជាភាគហ៊ុននៃក្រុមហ៊ុន Adani Group ដ៏ធំរបស់លោក។ មហាសេដ្ឋីជាស្ថាបនិកក្រុមហ៊ុនរថយន្តអគ្គិសនី Tesla លោក Elon Musk នៅតែរក្សាតំណែងទី១ ដែលមានទ្រព្យសម្បត្តិក្នុងដៃប្រមាណ ២៦០ពាន់លានដុល្លារ។ ក្រុមហ៊ុន Adani Group បានគ្រប់ដណ្ដប់លើអាជីវកម្មជាច្រើនរួមទាំងអាជីវកម្មធ្យូងថ្ម និងជាម្ចាស់កំពង់ផែ ១៣ របស់ឥណ្ឌា ដែលបានរីកចម្រើនគួរឱ្យកត់សម្គាល់ប៉ុន្មានឆ្នាំចុងក្រោយនេះ។ ភាគហ៊ុនរបស់ក្រុមហ៊ុន Adani មួយចំនួនបានហក់ឡើងជាង១ពាន់ភាគរយចាប់តាំងពីខែមិថុនា ឆ្នាំ២០២០ ដែលវាបានឆ្លុះបញ្ចាំងពីអំពីភាពរឹងមាំរបស់ក្រុមហ៊ុននេះនៅក្នុងវិស័យដូចជាហេដ្ឋារចនាសម្ព័ន្ធ និងថាមពលកកើតឡើងវិញ។ នេះដោយសារនាយករដ្ឋមន្ត្រីឥណ្ឌា នារិន្ទ្រា ម៉ូឌី បានផ្តល់អាទិភាពសម្រាប់ការអភិវឌ្ឍលើវិស័យទាំងនេះ។ ទាក់ទិននឹងអតីតមហាសេដ្ឋីពិភពលោកលំដាប់ទី២ វិញ លោក Jeff Bezos បានថយចុះទ្រព្យសម្បត្តិមកនៅត្រឹម ១៤៥,៨ ពាន់លានដុល្លារប៉ុណ្ណោះ។ នេះបើតាមសារព័ត៌មាន Bloomberg ខណៈដែលភាគហ៊ុន Amazon របស់លោក Bezos បានធ្លាក់ចុះជាង២៥ភាគរយនៅឆ្នាំ២០២២។ កាលពីខែកុម្ភៈ លោក Adani បានវ៉ាដាច់មហាសេដ្ឋីឥណ្ឌាមួយរូបទៀត លោក Mukesh Ambani ហើយក្លាយជាអ្នកមានបំផុតនៅអាស៊ី។ នេះជាលើកទីមួយហើយដែលសហគ្រិនមកពីអាស៊ី បានជាប់ចំណាត់ថ្នាក់ខ្ពស់ក្នុងបញ្ជីមហាសេដ្ឋីពិភពលោករបស់ Bloomberg ខណៈកន្លងមកមានតែសហគ្រិនជនជាតិស្បែកសប៉ុណ្ណោះដែលស្ថិតនៅកំពូលតារាងមហាសេដ្ឋីពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4699.txt	គ្រោះរញ្ជួយដីមួយកម្រិត ៦,១ បានសម្លាប់មនុស្សយ៉ាងហោចណាស់ ១៣០នាក់នៅអាហ្វហ្កានីស្ថាន នៅព្រឹកថ្ងៃទី២២ ខែមិថុនា។ ទន្ទឹមនេះ មនុស្សយ៉ាងហោចណាស់ ២៥០នាក់ បានរងរបួស។	គ្រោះរញ្ជួយដីមួយ បានកើតមាននៅតំបន់មួយក្បែរព្រំដែនអាហ្វហ្កានីស្ថាន និងប៉ាគីស្ថាន ដែលមានចម្ងាយប្រមាណ ៤៤គីឡូម៉ែត្រពីក្រុង Khost របស់អាហ្វហ្កានីស្ថាន។ គ្រោះរញ្ជួយដីមានជម្រៅង ៥១គីឡូម៉ែត្រ។ នេះបើតាមការវាយតម្លៃរបស់ការិយាល័យស្រង់ភូគព្ភសាស្ត្រអាម៉េរិក។ ក្នុងហេតុការណ៍នេះ ប្រមុខអាជ្ញាធរគ្រប់គ្រងគ្រោះមហន្តរាយរបស់ក្រុមតាលីបង់ លោក Mohammad Nassim Haqqani បានអះអាងថា ប្រជាជនយ៉ាងហោចណាស់ ១៣០នាក់ បានទទួលមរណភាព ខណៈមនុស្សប្រមាណ ២៥០នាក់ បានរងរបួស។ ប្រជាជនរងគ្រោះភាគច្រើន ស្ថិតនៅក្នុងខេត្ត Paktika អាហ្វហ្កានីស្ថាន។ តាមការចុះផ្សាយរបស់ទីភ្នាក់ងារព័ត៌មាន Reuters មជ្ឈមណ្ឌល European Mediterranean Seismological Centre (EMSC) បានប៉ាន់ប្រមាណថា ប្រជាជនប្រមាណ ១១៩លាននាក់ នៅអាហ្វហ្កានីស្ថាន ឥណ្ឌា និងប៉ាគីស្ថាន បានរងភាពរញ្ជួយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_470.txt	បក្សឆ្ពោះទៅមុខ និងបក្សភឿថៃ បានព្រៀមព្រៀងគ្នាឱ្យមេដឹកនាំគណបក្ស Prachachat លោក Wan Muhamad Noor Matha ជាប្រធានសភា ខណៈដែលបក្សទាំងពីរនិងទទួលតំណែងជាអនុប្រធានសភា។ Prachachat ជាបក្សដែលទទួលអសនៈធំទីបីក្នុងចំណោមការចងសម្ព័ន្ធបក្សទាំងប្រាំបី។	នៅក្នុងសន្និសីទសារព័ត៌មានមួយនាល្ងាចថ្ងៃទី៣ ខែកក្កដា លោក Pita Limjaroenrat មេដឹកនាំបក្សឆ្ពោះទៅមុខបាននិយាយថា បក្សទាំងពីរបានយល់ព្រមតែងតាំងលោក Wan Noor ជាប្រធានសភា ស្របពេលដែលសមាជិកសភាមកពីបក្សឆ្ពោះទៅមុខនិងកាន់តំណែងជាអនុប្រធានសភាទីមួយ ហើយសមាជិកសភាពភឿថៃជាអនុប្រធានសភាទីពីរ។លោកបន្តថា សភាជិកបក្សរួបរួមសម្ព័ន្ធទាំងប្រាំមួយទៀត បានយល់ព្រមចំពោះសំណើនេះផងដែរ។ សន្និសីទនេះ ធ្វើឡើងមុនការបើកសម័យប្រជុំសភាក្រោមព្រះរាជអធិបតីភាពមហាក្សត្រថៃ មហា វជិរាលង្ករណ៍ ។ រដ្ឋសភាថៃ ក៏បានបោះឆ្នោតលើបេក្ខភាពលោក Wan Noor នាកិច្ចប្រជុំដំបូងរបស់ខ្លួននៅថ្ងៃទី៤ ខែកក្កដា។ ចំណែកអនុប្រធានបក្សភឿថៃ លោក Phumtham Wechayachai បានអះអាងថា លោក Wan Noor អាចទទួលបានពីគ្រប់ភាគី ដែលភាគីបានព្រមព្រៀងគ្នានឹងបញ្ចប់ភាពជាប់គាំងនៅក្នុងមុខតំណែងមួយនេះ។ លោកបន្ត ៖ « អ្វីដែលសំខាន់បំផុត គឺរក្សាឯកភាពគ្នាដើម្បីបង្កើតរដ្ឋាភិបាលប្រជាធិបតេយ្យ»។ ការស្នើបេក្ខជនផ្សេងពីបក្សទាំង២ ជាការបំបែកភាពទាល់ច្រកជាច្រើនសប្ដាហ៍រវាងបក្សធំៗទាំង២ ដែលទាមទារតំណែងប្រធានរដ្ឋសភា។ កន្លងមក បក្សឆ្ពោះទៅមុខ ចង់ឱ្យសមាជិកសភាខ្លួនលោក Padipat Sunthiphada នឹងកាន់តំណែងនេះ ចំណែកបក្សភឿថៃចង់ឱ្យសមាជិកជើងចាស់របស់ខ្លួនលោក Suchart Tancharoen កាន់តំណែងនេះដែរ។ លោក Wan Noor បានក្លាយជាជម្រើសដ៏សក្តិសមចំពោះតួនាទីជាប្រធានរដ្ឋសភា បន្ទាប់ពីបក្សភឿថៃ និងឆ្ពោះទៅមុខដើម្បីដោះស្រាយភាពជាប់គាំងរបស់ខ្លួនដោយឯកភាពគ្នាប្រគល់មុខតំណែងនេះទៅភាគីទីបី រួមទាំងសម្ព័ន្ធទាំងប្រាំមួយបក្សទៀត។ ប្រធានបក្ស Prachachat រូបនេះបាននិយាយថា លោកមិនចង់បានការងារនេះ ប៉ុន្តែលោកនឹងទទួលយក ប្រសិនមានការជំរុញបង្កើតសម្ព័ន្ធទៅមុខ ហើយត្រូវបានយល់ព្រមដោយភាគីទាំងពីរ និងដៃគូផ្សេងទៀត។ លោកថា ៖ « ខ្ញុំសុខចិត្តទទួលតំណែងប្រសិនបើពួកគេឈានដល់ការព្រមព្រៀងមួយ»។ លោក Wan Noor ធ្លាប់ជាអតីតប្រធានរដ្ឋសភាដែលពីមុនលោកក៏ធ្លាប់ជាសមាជិកបក្សភឿថៃពីឆ្នាំ ២០១២ ដល់ឆ្នាំ ២០១៨ផងដែរ។ ក្រោយការបោះឆ្នោតជាតិថៃនៅថ្ងៃទី ១៩ ខែមិថុនា ក្នុងការចងសម្ព័ន្ធបក្សទាំងប្រាំបី បក្ស Prachachat ទទួលបានអសនៈធំទីបី គឺចំនួន ៩អសនៈ ចំណែកបក្សឆ្ពោះទៅមុខមាន ១៥១អសនៈ និងបក្សភឿថៃមាន ១៤១អសនៈ ។ នៅថ្ងៃទី៤ កក្កដា គឺមានការបោះឆ្នោតប្រធានសភាថៃ ហើយត្រូវគេរំពឹងថានឹងបោះឆ្នោតជ្រើសរើសនាយករដ្ឋមន្ត្រីនៅថ្ងៃទី១៣ កក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4700.txt	ក្នុងសប្តាហ៍ចុងក្រោយ ជម្លោះអ៊ុយក្រែន និងរុស្ស៊ី នៅតែបន្តជាប្រធានបទដ៏ក្តៅ ស្របពេលហ្វាំងឡង់ និងស៊ុយអែត បានដាក់ពាក្យចូលអង្គការណាតូជាផ្លូវការ។ ស្របគ្នានេះ កូរ៉េខាងជើង បានរាយការណ៍ពីជំងឺកូវីដ-១៩ ជាលើកដំបូង ខណៈនៅតំបន់អឺរ៉ុប បានរកឃើញជំងឺអុតស្វាជាបន្តបន្ទាប់។	ថ្ងៃទី១៦ ខែឧសភា មេដឹកនាំកូរ៉េខាងជើង គីម ជុងអ៊ុន បានដឹកនាំកិច្ចប្រជុំបន្ទាន់របស់ការិយាល័យនយោបាយបក្សពលករកូរ៉េ ដើម្បីពិភាក្សាស្ថានការណ៍ជំងឺកូវីដ-១៩ ដែលកាន់តែយ៉ាប់យ៉ឺន។ លោក គីម ក៏បានបញ្ជាឱ្យយោធាជួយផ្គត់ផ្គង់ថ្នាំព្យាបាលដោយមានស្ថិរភាពសម្រាប់ប្រជាជននៅក្នុងរដ្ឋធានីព្យុងយ៉ាង។ នៅកូរ៉េខាងត្បូងវិញ ប្រធានាធិបតីប្រទេសនេះ ក៏ប្រកាសជួយកូរ៉េខាងជើងផងដែរ។ ប្រធានាធិបតីបារាំង អេម៉ានុយអែល ម៉ាក្រុង បានតែងតាំងរដ្ឋមន្រ្តីការងារ Elisabeth Borne ជានាយករដ្ឋមន្រ្តី ដើម្បីដឹកនាំការធ្វើកំណែទម្រង់ក្នុងប្រទេស បន្ទាប់ពីលោកឡើងកាន់តំណែងនៅអាណត្តិទីពីរ។ លោកស្រី Elisabeth Borne ជានាយករដ្ឋមន្រ្តីបារាំងជាស្រ្តីលើកទីមួយ ក្នុងរយៈពេល៣០ឆ្នាំមកនេះ។ ថ្ងៃទី១៧ ខែឧសភា លោក Daniel J. Kritenbrink ឧបការីរដ្ឋមន្រ្តីការបរទេសទទួលបន្ទុកកិច្ចការតំបន់អាស៊ីបូព៌ា និងប៉ាស៊ីហ្វិក បានលើកឡើងថា កិច្ចប្រជុំពិសេសអាស៊ាន-អាម៉េរិក ដែលបានធ្វើឡើងចាប់ពីថ្ងៃទី១២ ដល់ថ្ងៃទី១៣ ខែឧសភា បាននទទួលជោគជ័យយ៉ាងធំធេង។ បើតាមឧបការីរដ្ឋមន្រ្តីរូបនេះ ជំនួបដែលធ្វើឡើងលើកដំបូងនៅសេតវិមាន អាចជួយពង្រឹងទំនាក់ទំនងអាម៉េរិកជាមួយអាស៊ានបន្ថែមទៀត។ ស្របពេលករណីឆ្លងជំងឺកូវីដ-១៩ ស្ទុះឡើងជាបន្តបន្ទាប់ រដ្ឋាភិបាលទីក្រុងព្យុងយ៉ាង បានចល័តទាហានឱ្យមកជួយចែកចាយថ្នាំសម្រាប់ព្យាបាលអ្នកជំងឺ និងដាក់ពង្រាយគ្រូពេទ្យច្រើនជាង១ម៉ឺននាក់ដើម្បីប្រឆាំងនឹងរលកជំងឺផ្លូវដង្ហើមដ៏អាក្រក់មួយនេះ។ អាម៉េរិក ប្រកាសគាំទ្រការផ្ដល់ជំនួយមនុស្សធម៌សម្រាប់កូរ៉េខាងជើងដែរ។ ថ្ងៃទី១៨ ខែឧសភា ហ្វាំងឡង់ និងស៊ុយអែត បានដាក់ពាក្យចូលជាសមាជិកសម្ព័ន្ធយោធាណាតូជាផ្លូវការហើយ។ នេះជាព្រឹត្តិការណ៍ប្រវត្តិសាស្រ្តមួយ ដែលប្រទេសមិនចូលបក្សសម្ព័ន្ធយោធាទាំងពីរ កែប្រែងគោលនយោបាយរាប់សិបឆ្នាំ ហើយដាក់ពាក្យចូលប្លុកយោធាដ៏ធំបំផុត។ បេក្ខជនប្រធានាធិបតីហ្វីលីពីននាំមុខគេ Ferdinand Marcos Jr លើកឡើងថា ទំនាក់ទំនងរវាងហ្វីលីពីន និងចិន នឹងត្រូវបានពង្រីក និងខិតទៅរកកម្រិតខ្ពស់ជាងមុននៅពេលដែលលោកចូលកាន់តំណែងជាប្រធានាធិបតី។ ថ្ងៃទី១៩ ខែឧសភា ដើម្បីទប់ទល់ជំងឺកូវីដ-១៩ ដែលបន្តរីករាលដាលខ្លាំង កូរ៉េខាងជើង កំពុងបង្កើនផលិតកម្មឱសថព្យាបាល និងសម្ភារវេជ្ជសាស្ត្ររួមមានថ្នាំសម្លាប់មេរោគ និងទែម៉ូម៉ែត្រវាស់កម្ដៅ។ ទីភ្នាក់ងារព័ត៌មានរដ្ឋកូរ៉េខាងជើង KCNA ករណីសង្ស័យជំងឺកូវីដ-១៩ នៅតែហក់ឡើងខ្លាំងដដែល។ ប្រធានាធិបតីអាម៉េរិក ចូ បៃឌិន បានស្វាគមន៍មេដឹកនាំស៊ុយអែត និងហ្វាំងឡង់នៅសេតវិមាន បន្ទាប់ពីប្រទេសទាំងពីរស្នើសុំចូលសម្ព័ន្ធយោធាណាតូរួចមកក្រោមហេតុផលបារម្ភពីសន្តិសុខជាតិ។ លោក បៃឌិន រីករាយយ៉ាងខ្លាំងចំពោះការចូលរួមរបស់ប្រទេសអឺរ៉ុបទាំងពីរនេះក្នុងសម្ព័ន្ធយោធាអន្តរអាត្លង់ទិក។ ប៉ុន្តែស៊ុយអែត និងហ្វាំងឡង់ អាចជួបឧបសគ្គ ព្រោះតួកគីជំទាស់។ ថ្ងៃទី២០ ខែឧសភា ប្រធានាធិបតីអាម៉េរិក ចូ បៃឌិន បានទៅដល់ទឹកដីកូរ៉េខាងត្បូង ដើម្បីចាប់ផ្ដើមដំណើរទស្សនកិច្ចលើកដំបូងនៅអាស៊ី ចាប់តាំងពីលោកចូលកាន់តំណែងមក។ បញ្ហានុយក្លេអ៊ែរកូរ៉េខាងជើង និងចិន នឹងជារបៀបវារៈសំខាន់ក្នុងដំណើរទស្សនកិច្ចលើកនេះ ដែលត្រូវបញ្ចប់នៅទឹកដីជប៉ុន។ ប្រធានាធិបតីអាម៉េរិក ក៏នឹងប្រកាសគម្រោងសេដ្ឋកិច្ចដ៏ធំមួយនៅអាស៊ីប៉ាស៊ីហ្វិកដើម្បីប្រជែងចិនផងដែរ។ អង្គការសុខភាពពិភពលោក (WHO) បានកោះប្រជុំបន្ទាន់គណៈកម្មាធិការរបស់ខ្លួនទទួលបន្ទុកវីរុសឆ្លង ខណៈដែលវីរុសអុតស្វា ត្រូវបានរកឃើញកាន់តែច្រើនឡើងនៅអាម៉េរិក និងប្រទេសប៉ែកអឺរ៉ុប។ ទោះជាជំងឺនេះមិនធ្ងន់ធ្ងរ ការរកឃើញករណីឆ្លងក្រៅតំបន់អាហ្វ្រិកទីដែលជំងឺនេះត្រូវរកឃើញជារឿយៗ កំពុងបង្កក្ដីបារម្ភខ្លាំង។ ថ្ងៃទី២១ ខែឧសភា នាយករដ្ឋមន្ត្រីជប៉ុន គីស៊ីដា ហ្វូមីអូ បង្ហាញការមិនពេញចិត្តជាខ្លាំង ក្រោយចិនបង្កើនការអភិវឌ្ឍនៅតំបន់ក្នុងសមុទ្រចិនខាងកើត។ នាយករដ្ឋមន្ត្រីជប៉ុនរូបនេះ សង្កត់ធ្ងន់ថា នេះជារឿងដែលមិនអាចទទួលយកបាន។ ប្រធានាធិបតីកូរ៉េខាងត្បូង យូន សុកយ៉ល និងប្រធានាធិបតីអាម៉េរិក ចូ បៃឌិន ព្រមព្រៀងចាប់ផ្តើមការពិភាក្សាលើការពង្រីកសមយុទ្ធយោធារួមគ្នារវាងប្រទេសទាំងពីរ ខណៈការគំរាមពីអាវុធនុយក្លែអ៊ែរ និងមីស៊ីលកូរ៉េខាងជើងបានកើនឡើងជារៀងរាល់ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4701.txt	គោលដៅឈានដល់អត្រាកាបូនទាបរបស់ចិន មិនគួរប៉ះពាល់សន្តិសុខស្បៀងអាហារ និងថាមពល ឬជីវិតធម្មតារបស់ប្រជាជនទូទៅឡើយ។ ប្រធានាធិបតីចិន ស៊ី ជិនភីង លើកឡើងបែបនេះ ដែលទំនងជាការគូសវាសផ្លូវដើរដ៏ប្រុងប្រយ័ត្នរបស់ចិនលើបម្រែបម្រួលអាកាសធាតុ ស្របពេលដែលសេដ្ឋកិច្ចថមថយ។	ចិនដែលជាប្រទេសបញ្ចេញឧស្ម័នផ្ទះកញ្ចក់ដ៏ធំជាងគេលើពិភពលោក កំពុងស្ថិតក្រោមសម្ពាធពីអន្តរជាតិក្នុងការពង្រឹងមហិច្ឆតាជាតិ និងចាត់វិធានការឱ្យខ្លាំងក្លាជាងពេលបច្ចុប្បន្នដើម្បីដោះស្រាយកំណើនកម្តៅផែនដី។ ប៉ុន្តែ ខណៈកំពុងប្រឈមនឹងបញ្ហាសេដ្ឋកិច្ច ចិនបារម្ភពីហានិភ័យនៃវិស័យការងារ និងការរីកចម្រើនរបស់ប្រទេសដែលបង្កដោយការអនុវត្តផែនការកាត់បន្ថយកាបូន។ នៅក្នុងសុន្ទរកថាមួយដែលចេញនៅថ្ងៃទី២៥ ខែមករា លោក ស៊ី ជិនភីង ប្រាប់មេដឹកនាំជាន់ខ្ពស់បក្សកុម្មុយនីស្តថា ចិនត្រូវតែចាំបាច់បោះបង់ចោលគំនិតដែលចង់បានជោគជ័យឆាប់រហ័ស ហើយបន្តតាមផែនការជាដំណាក់កាលវិញ។ «ការកាត់បន្ថយការបញ្ចេញឧស្ម័ន មិនមែនសំដៅលើការកាត់បន្ថយផលិតភាពនោះទេ ហើយវាក៏មិនមែនសំដៅទៅលើការមិនបញ្ចេញឧស្ម័នទាល់តែសោះដែរ»។ លោក ស៊ី បញ្ជាក់បែបនេះ មុនបន្តថា ចិនត្រូវតែប្រកាន់ខ្ជាប់ផែនការរួម ហើយធានាសន្តិសុខថាមពល សន្តិសុខច្រវាក់ផ្គត់ផ្គង់ឧស្សាហកម្ម និងសន្តិសុខស្បៀងអាហារ ក្នុងពេលតែមួយនឹងការកាត់បន្ថយការបញ្ចេញឧស្ម័នកាបូន។ កន្លងមក អាជ្ញាធរចិនអះអាងថា នឹងផ្តោតលើស្ថិរភាពសេដ្ឋកិច្ច និងរក្សាកំណើនក្នុងកម្រិតសមហេតុផលមួយក្នុងឆ្នាំ២០២២។ ម្យ៉ាងវិញទៀត ខណៈការផ្គត់ផ្គង់ថាមពលនៅតែជាការព្រួយបារម្ភយ៉ាងខ្លាំង ប្រមុខដឹកនាំចិនក៏បានប្រាប់មេដឹកនាំបក្សថា ការលែងប្រើប្រាស់ថាមពលប្រពៃណីជាបណ្តើរៗត្រូវតែពឹងផ្អែកលើការជំនួសមកវិញប្រភេទថាមពលថ្មីណាដែលសុវត្ថិភាព ហើយទុកចិត្តបាន។ ចិនបានសន្យាថា នឹងពន្លឿនការផ្លាស់ប្តូរទៅរកថាមពលកកើតឡើងវិញ ដោយចាប់ផ្តើមកាត់បន្ថយការប្រើប្រាស់ធ្យូងថ្មសិនបន្ទាប់ពីឆ្នាំ២០២៥។ កាលពីខែវិច្ឆិកា ឆ្នាំ២០២១ នៅឯកិច្ចប្រជុំកំពូលស្តីពីបម្រែបម្រួលអាកាសធាតុរបស់អង្គការសហប្រជាជាតិលើកទី២៦ (COP26) ចិន និងអាម៉េរិក ក៏បានប្រកាសពីផែនការរួមក្នុងកាត់បន្ថយការបញ្ចេញឧស្ម័នផ្ទះកញ្ចក់ត្រឹម១០ឆ្នាំក្រោយដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4702.txt	មន្ត្រីអង្គការសុខភាពពិភពលោក (WHO) នៅថ្ងៃទី១៣ ខែធ្នូ ក្នុងការបើកសន្និសីទអន្តរជាតិលើកទី ២ ស្តីពីសុខភាពសាធារណៈនៅទ្វីបអាហ្រ្វិក (CPHIA 2022) នៅរវ៉ាន់ដា បានជំរុញឱ្យបណ្តាប្រទេសនៅទ្វីបអាហ្រ្វិកវិនិយោគបន្ថែមទៀតលើប្រព័ន្ធសុខភាពក្នុងស្រុក ដើម្បីកសាងប្រព័ន្ធសុខាភិបាលដែលរឹងមាំ និងមានប្រសិទ្ធិភាពជាងមុន។	លោកស្រី Matshidiso Moeti នាយកប្រចាំតំបន់របស់អង្គការសុខភាពពិភពលោក (WHO) ប្រចាំទ្វីបអាហ្វ្រិក នៅក្នុងសន្និសីទអន្តរជាតិលើកទី ២ ស្តីពីសុខភាពសាធារណៈនៅទ្វីបអាហ្រ្វិក (CPHIA 2022) បានលើកឡើងថា បញ្ហាជំងឺកូវីដ-១៩ បានបញ្ជាក់យ៉ាងច្បាស់ពីសារៈសំខាន់នៃការវិនិយោគលើប្រព័ន្ធសុខាភាពសាធារណៈដែលរឹងមាំជាងមុន ដើម្បីត្រៀមខ្លួនឆ្លើយតប និងផ្ដល់សេវាសុខភាពសំខាន់ៗនៅពេលអាសន្ន។ «ការកើនឡើងនៃការវិនិយោគក្នុងការកសាងប្រព័ន្ធប្រកបដោយប្រសិទ្ធភាពដោយប្រើវិធីសាស្រ្តថែទាំសុខភាពបឋម ជាកត្តាសំខាន់ក្នុងការទទួលបានសេវាសុខភាពសំខាន់ៗប្រកបដោយសមធម៌ និងនិរន្តរភាព ដោយគ្មានការលំបាកផ្នែកហិរញ្ញវត្ថុ និងការការពារសហគមន៍ពីការគំរាមកំហែងនាពេលអនាគត»។ លោកស្រីបានមានប្រសាសន៍បែបនេះក្នុងសន្និសីទដដែល។ សន្និសីទអន្តរជាតិលើកទី ២ ស្តីពីសុខភាពសាធារណៈនៅទ្វីបអាហ្រ្វិក (CPHIA 2022) ដែលដំណើរការពីថ្ងៃទី ១៣ ដល់ថ្ងៃទី ១៥ ខែធ្នូ បានរៀបចំឡើងដើម្បីរកវិធីពន្លឿនវឌ្ឍនភាពប្រឆាំងនឹងបញ្ហាប្រឈមផ្នែកសុខភាពដ៏សំខាន់បំផុតរបស់ទ្វីបអាហ្វ្រិក និងបង្កើតប្រព័ន្ធសុខភាពដែលខ្លាំងនិងមានប្រសិទ្ធិភាពជាងមុន។ សន្និសីទនេះត្រូវបានប្រារព្ធឡើងខណៈដែលផលប៉ះពាល់នៃជំងឺរាតត្បាតកូវីដ-១៩មិនត្រឹមតែដាក់សម្ពាធយ៉ាងខ្លាំងលើប្រព័ន្ធសុខាភិបាលប៉ុណ្ណោះទេ ប៉ុន្តែក៏បង្ហាញពីតម្រូវការដើម្បីធ្វើកំណែទម្រង់ប្រព័ន្ធសុខាភិបាលនៅទ្វីបអាហ្រ្វិក និងធ្វើឱ្យប្រព័ន្ធសុខាភិបាលរបស់ទ្វីបនេះមានភាពរស់រវើកឡើងវិញ។ លោកស្រី Moeti ក៏បានបន្ថែមថា តំបន់អាហ្រ្វិកបានបង្ហាញពីវឌ្ឍនភាពផ្នែកសុខភាព ខណៈដែលសេវាសុខភាពសំខាន់ៗដែលគ្របដណ្តប់នៅទ្វីបនេះ បានកើនឡើងពី ៣៩ ភាគរយក្នុងឆ្នាំ២០១០ ដល់ ៥១ភាគរយក្នុងឆ្នាំ២០២២។ សន្និសីទនេះត្រូវបានរៀបចំឡើងដោយសហភាពអាហ្រ្វិក និងមជ្ឈមណ្ឌលអាហ្វ្រិកសម្រាប់ការគ្រប់គ្រង និងបង្ការជំងឺ (Africa CDC) ក្នុងភាពជាដៃគូជាមួយរដ្ឋាភិបាលរវ៉ាន់ដា។ លើសពីនេះ សន្និសីទនេះក៏ត្រូវបានចូលរួមដោយ រដ្ឋមន្ត្រីសុខាភិបាលនៅតំបន់អាហ្រ្វិក អ្នកស្រាវជ្រាវ និងអ្នកវិទ្យាសាស្ត្រជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4703.txt	អគ្គលេខាធិការអង្គការសហប្រជាជាតិលោក Antonio Guterres បានព្រមាននៅថ្ងៃពុធម្សិល មិញពីភាពអត់ឃ្លាននិងគ្រោះទុរភិក្សដ៏ធំមួយដែលអាចកើតមានជាច្រើនឆ្នាំ ប្រសិនបើវិបត្តិស្បៀងអាហារសាកលនៅតែបន្តកើនឡើងដោយគ្មានការត្រួតពិនិត្យហើយលោកក៏បានជំ រុញឱ្យប្រទេសរុស្ស៊ី ដោះលែងនូវគ្រាប់ធញ្ញជាតិរបស់អ៊ុយក្រែនដែលខ្លួនបានរាំងខ្ទប់នោះ។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន AFP។	ថ្លែងនៅក្នុងកិច្ចប្រជុំកំពូលសំខាន់មួយរបស់អង្គការសហប្រជាជាតិក្នុងបុរីញូយ៉ក លោក Guterres បានប្រសាសន៍ថា សង្គ្រាមនៅក្នុងប្រទេសអ៊ុយក្រែនបានធ្វើឱ្យមានអសន្តិសុខស្បៀងអាហារសាកលលោកដែលបានទទួលរងផលប៉ះពាល់រួចទៅហើយដោយសារការ កើនឡើងកំដៅនិងជំងឺរាតត្បាតកូវីដ១៩។ លោក Guterres បានថ្លែងទៀតថា គ្រាន់តែក្នុងរយៈពេល២ឆ្នាំប៉ុណ្ណោះ ចំនួនមនុស្សដែលជួបនឹងកង្វះខាតស្បៀងអាហារដ៏ធ្ងន់ធ្ងរបានកើនឡើងទ្វេដងពីចំនួន១៣៥លាននាក់កាលពីមុនរាតត្បាតជំងឺកូវីដ១៩ទៅដល់រហូត២៧៦លាននាក់ នាពេលបច្ចុប្បន្ន។ លោកបានបន្ថែមទៀតថា មនុស្សប្រមាណជាងកន្លះលាននាក់ កំពុងរស់នៅក្នុងស្ថានភាពនៃគ្រោះទុរភិក្ស ដែលចំនួននេះបានកើនឡើងប្រមាណ៥០០ភាគរយ ចាប់តាំងពីឆ្នាំ២០១៦មក។ មុនពេលរុស្ស៊ីចូលឈ្លានពានអ៊ុយក្រែនកាលពីខែកុម្ភៈកន្លងទៅ អ៊ុយក្រែនត្រូវបានគេមើលឃើញថា ជាប្រទេសដែលផ្តល់ធនធានសម្រាប់ផលិតនំប័ងរបស់ពិភពលោកដោយនាំចេញផលិតផលកសិកម្មប្រមាណ៤,៥លានតោនក្នុងមួយឆ្នាំៗតាមរយៈកំពង់ផែរបស់ខ្លួនដែលក្នុងនោះមានស្រូវសាឡីប្រមាណ១២ភាគរយ ពោតប្រមាណ១៥ភាគរយនិងពាក់កណ្តាលជាប្រេងឆាសម្រាប់ទីផ្សារពិភពលោក។ ក៏ប៉ុន្តែដោយសារកំពង់ផែ Odessa កំពង់ផែ Chornomorsk និងកំពង់ផែមួយចំនួនទៀតក្នុងប្រទេសអ៊ុយក្រែនត្រូវបានកាត់ផ្តាច់ដោយសារនាវាចម្បាំងរបស់រុស្ស៊ី ការផ្គត់ផ្គងផលិតផលទាំងនេះត្រូវបានធ្វើឡើងតែតាមផ្លូវគោកតែប៉ុណ្ណោះដែលមិនសូវមានប្រសិទ្ធភាព។ លោក Guterres បានអំពាវនាវដល់រុស្ស៊ីឱ្យបើកច្រកកំពង់ផែដើម្បីអនុញ្ញាតឱ្យអ៊ុយក្រែននាំ ចេញទំនិញទាំងនោះតាមផ្លូវទឹករបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4704.txt	អ្នកគ្រូបង្រៀនម្នាក់នៅហ្វីលីពីន បានណែនាំសិស្សរបស់ខ្លួន ឲ្យកាត់សក់ខ្លី ឬពាក់មួកដើម្បីទប់ស្កាត់ការលួចចម្លង (Anti-Cheating Hats) នៅពេលប្រឡង..។ សិស្សស្តាប់តាមការណែនាំ ប៉ុន្តែអ្វីដែលគួរឲ្យភ្ញាក់ផ្អើលនោះ គឺពួកគេបានច្នៃមួករបស់ពួកគេក្រោមរូបភាពបែបកំប្លែងៗ និងប្លែកៗពីគ្នា។	អ្នកគ្រូ Mary Joy Mandane-Ortiz ត្រូវបានអ្នកសារព័ត៌មាន និងអន្តរជាតិជាច្រើនសុំសម្ភាស អ្នកគ្រូ Mary Joy Mandane-Ortiz ដែលបង្រៀនផ្នែកវិស្វកម្មមេកានិក នៅបានអះអាងប្រាប់ BBC ថា គាត់មានគំនិតផ្តួចផ្តើមដូចករណីមួយនៅក្រុងបាងកក ប្រទេសថៃ កាលពីឆ្នាំ២០១៣។ គាត់ពន្យល់ថា៖ «វាជាមធ្យោបាយមួយដ៏ទាក់ទាញ ដោយអាចធានាសុក្រឹតភាព និងភាពស្មោះត្រង់នៅពេលប្រឡង»។ អ្វីដែលបានកើតឡើងមិនដូចជាអ្នកគ្រូរូបនេះ បានគិតនោះឡើយ ដោយសិស្សទាំងនោះ បាននាំគ្នាតុបតែងកែច្នៃប្លែកៗ។ ការច្នៃប្រឌិតទាំងនោះ ត្រូវសិស្សអះអាងថា ជាការកាន់តែបង្ហាញស្មោះត្រង់របស់ខ្លួនពេលប្រឡង ដោយសារតែមួកប្លែកៗទាំងនោះ មិនអនុញ្ញាតឲ្យពួកគេអាចលួចចម្លង ឬមើលគ្នាដោយងាយស្រួលនោះឡើយ។ រូបថតដែលបង្ហោះនៅលើហ្វេសប៊ុក ត្រូវចែកចាយតៗគ្នាយ៉ាងច្រើននៅក្នុងប្រទេសហ្វីលីពីន ហើយក៏បានទាក់ទាញចំណាប់អារម្មណ៍ពីបណ្តាសារព័ត៌មានធំៗនៅលើពិភពលោកផងដែរ។ បន្ថែមពីលើនេះ គំនិតដើមរបស់អ្នកគ្រូ Mary Joy Mandane-Ortiz ត្រូវបានយកអនុវត្តនៅតាមសាលាមួយចំនួនទៀតក្នុងប្រទេសហ្វីលីពីន ផងដែរ។ សាស្ត្រាចារ្យដែលបង្រៀននៅសាកលវិទ្យាល័យ Biscol University College of Engineering រូបនេះ បានបញ្ជាក់ថា គំនិតដើមរបស់គាត់គឺគ្រាន់តែជាមួកសាមញ្ញប៉ុណ្ណោះ ប៉ុន្តែសិស្សរបស់គាត់ បែរជានាំគ្នាច្នៃក្រោមរូបភាពដ៏ទាក់ទាញ ដូចជា មុខបិសាចចំពេលបុណ្យ Halloween, មួកសុវត្ថិភាព, មុខស៊ុនអ៊ូខុង, ប្រអប់ដាក់ពងទា, ប្រដាប់ព្យួរខោអាវដែលមានរូបខោស្លីប ជាដើម។ សកម្មភាពបែបនេះ គឺកើតឡើងនៅពេលប្រឡងពាក់កណ្តាលឆមាស កាលពីសប្តាហ៍ទី៣នៃខែតុលា ដោយមានបេក្ខជនរាប់ពាន់បានធ្វើតាមគ្នាជាបន្តបន្ទាប់។ អ្នកគ្រូ Mandane-Ortiz បានអះអាង បេក្ខជនជាច្រើនបញ្ចប់កិច្ចការរបស់ខ្លួនមុនម៉ោងកំណត់ ហើយមិនមានអ្នកណាម្នាក់ដែលត្រូវបានប្រទះឃើញលួចចម្លងនោះឡើយ៕ ប្រភពរូបទាំងអស់ពីហ្វេសប៊ុក Mandane-Ortiz R Mary Joy អ្នកគ្រូ Mary Joy Mandane-Ortiz ត្រូវបានអ្នកសារព័ត៌មាន និងអន្តរជាតិជាច្រើនសុំសម្ភាស អ្នកគ្រូ Mary Joy Mandane-Ortiz ត្រូវបានអ្នកសារព័ត៌មាន និងអន្តរជាតិជាច្រើនសុំសម្ភាស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4705.txt	តារាល្បីៗនៅក្នុងប្រទេសចិន នឹងមិនអាចបង្ហោះខ្លឹមសារដែលអសីលធម៌នៅលើបណ្តាញសង្គមនោះឡើយ។ នេះជាការព្រមានរបស់រដ្ឋបាលទទួលបន្ទុកគ្រប់គ្រងលំហរអ៊ីនធ័រណិតចិន ដោយហាមឃាត់ការអួតសម្ញែងទ្រព្យសម្បត្តិ និងសកម្មភាពសប្បាយភ្លើតភ្លើនហួសហេតុ។	តារាល្បីៗ ក៏ដូចជាគណនីបណ្តាញសង្គមដែលគាំទ្រ (fan-club accounts) ត្រូវតែគោរពសណ្តាប់ធ្នាប់សាធារណៈ និងទំនៀមទម្លាប់ល្អ ប្រកាន់ខ្ជាប់នូវការកែតម្រូវ តម្រង់ទិសមតិសាធារណៈ និងការលើកកម្ពស់គុណតម្លៃសង្គម។ សេចក្តីប្រកាសរបស់ស្ថាប័នគ្រប់គ្រងអ៊ីនធីរណិត ធ្វើឡើងក្រោយពេលដែលបក្សកុម្មុយនីស្តចិន បើកយុទ្ធនាការប្រឆាំងនឹងការរីករាលដាលឧស្សាហកម្មកម្សាន្ត ជាពិសេសករណីរឿងអាស្រូវរបស់តារាល្បីៗ និងក្រុមអ្នកគាំទ្ររបស់ពួកគេតាមអនឡាញ។ យោងតាមការផ្សាយរបស់ Business Insider អាជ្ញាធរចិនក៏បានហាមប្រាមតារាល្បីៗកុំឲ្យមានការចែករំលែកព័ត៌មានចចាមអារ៉ាម ការបង្ហោះព័ត៌មានមិនពិត ព័ត៌មានឯកជន ការជំរុញឲ្យក្រុមអ្នកគាំទ្រវាយប្រហារដោយសារសម្តីគ្នាទៅវិញទៅមក ក៏ដូចជាការបំផុសបំផុលឲ្យអ្នកគាំទ្ររៃអង្គាសថវិកាដោយខុសច្បាប់ ឬការវិនិយោគមិនសមហេតុផលណាមួយ។ ជាមួយគ្នានេះដែរ សមាគមសិល្បៈចិន បានហាមឃាត់មនុស្ស៨៨នាក់ពីការផ្សាយផ្ទាល់ (Livestreaming) នៅលើបណ្តាញសង្គម ក្នុងនោះមានតារាចម្រៀងចិន-កាណាដា Kris Wu ដែលរងការចោទប្រកាន់ពាក់ព័ន្ធរំលោភផ្លូវភេទផងដែរ។ សមាគមសិល្បៈចិន បានជំរុញបន្ថែមឲ្យមានការពង្រឹងវិន័យផ្ទាល់ខ្លួនរបស់តារាគ្រប់រូបក្នុងឧស្សាហកម្មសិល្បៈ ដើម្បីរួមគ្នាលុបបំបាត់ក្រុមសិល្បករអសីលធម៌។ កាលពីខែសីហា កន្លងមក ចិនបានលុបវត្តមានរបស់តារាសម្តែងដ៏ល្បី Zhao Wei ចេញពីរាល់បណ្តាញសង្គម ហើយអាជ្ញាធរក៏មិនបានបង្ហាញពីហេតុផលណាមួយនោះដែរ ខណៈបណ្តាញព័ត៌មានរដ្ឋ បានលើកឡើងថា តារារូបនេះពាក់ព័ន្ធរឿងអាស្រូវជាច្រើន ជាពិសេសសំណុំរឿងវិនិយោគដែលមានទឹកប្រាក់៧,៤៥លានដុល្លារអាមេរិក។ នៅចិន បណ្តាញសង្គមដូចជា
article_4706.txt	និស្សិតស្រីជនជាតិអាម៉េរិកអាយុ២០ឆ្នាំ ម្នាក់ បានទទួលមរណភាព មួយថ្ងៃក្រោយប្រកួតប្រជែងញ៉ាំហតដកដើម្បីសប្បុរសធម៌ កាលពីពេលថ្មីៗកន្លងមកនេះ។ តាមការផ្សាយរបស់ Rockland/Westchester Journal News នាងបានថប់ដង្ហើមនាពេលប្រកួត ហើយក្រោយមកត្រូវបានបញ្ជូនទៅកាន់មន្ទីរពេទ្យ ប៉ុន្តែមិននៅតែមិនអាចសង្គ្រោះ ជីវិតនាងបាន។	Madie Nicpon ជានិស្សិតនៅមហាវិទ្យាល័យ Tufts University នាក្រុង Somerville រដ្ឋ Massachusetts។ នាងបានចូលរួមប្រកួតប្រជែងបរិភោគហតដកដើម្បីរៃអង្គាសថវិកាសប្បុរសធម៌មួយ។ មន្ត្រីមូលដ្ឋានមិនបានផ្តល់ព័ត៌មានលម្អិតដល់អ្នកសារព័ត៌មានឡើយ ប៉ុន្តែមានការសន្និដ្ឋានថា Madie បានប្រឹងញ៉ាំហតដកឲ្យច្រើនដើម្បីឈ្នះគេ ហើយក៏ឈានដល់ការថប់ដង្ហើម។ «ក្រោយការម៉ាស្សាបេះដូងដើម្បីសង្គ្រោះបឋមនៅទីតាំងផ្ទាល់ Madie ត្រូវបានបញ្ជូនទៅមន្ទីរពេទ្យ Mt. Auburn ហើយបន្ទាប់មកផ្ទេរទៅកាន់មន្ទីរពេទ្យ Massachusetts General Hospital ដែលជាកន្លែង នាងបានទទួលមរណភាពនាល្ងាចអាទិត្យ ទី១៧ ខែតុលា»។ នេះបើតាមសេចក្តីប្រកាសព័ត៌មានរបស់សាកលវិទ្យាល័យ Tufts។ Madie អាយុ២០ឆ្នាំ ជានិស្សិតដែលរៀនជំនាញចិត្តវិទ្យាជីវសាស្ត្រ (biopsychology) ហើយនាងក៏ជាសមាជិកក្រុមកីឡាហុកគី និងកីឡា Lacrosse ប្រចាំសាលាផងដែរ។ និស្សិតជិត៣០០០នាក់នៅសាកលវិទ្យាល័យ Tutfs បាននាំគ្នាដុតទៀនបំភ្លឺដើម្បីគោរពវិញ្ញាណក្ខន្ធ Madie ដោយមិតភក្តិមួយចំនួនបាននឹករលឹកអនុស្សាវរីយ៍ និងចងចាំជានិច្ចនូវស្នាដៃរបស់នាងលើផ្នែកកីឡា និងការងារសប្បុរសធម៌៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4707.txt	របាយការណ៍របស់អង្គការយូនីសេហ្វបានរកឃើញថា កុមារនៅវៀតណាម ហ្វីលីពីន និងប្រទេសអាស៊ីផ្សេងទៀតប្រឈមនឹងហានិភ័យកើនឡើងពីគ្រោះមហន្តរាយធម្មជាតិដែលបណ្តាលមកពីការប្រែប្រួលអាកាសធាតុ។ បើតាមយូនីសេហ្វ ប្រទេសទាំងនេះត្រូវអភិវឌ្ឍន៍ហេដ្ឋារចនាសម្ព័ន្ធឱ្យបានច្រើនដើម្បីកាត់បន្ថយផលប៉ះពាល់។	យោងតាមរបាយការណ៍ Over the Tipping Point ដែលបានបោះពុម្ពកាលពីខែឧសភា កុមារចំនួន២០៤លាននាក់ដែលក្នុងនោះមាន ៤១ភាគរយនៃកុមារនៅក្នុងតំបន់អាស៊ីបូព៌ា និងប៉ាស៊ីហ្វិកគិតចាប់ពី ម៉ុងហ្គោលី និងចិន រហូតដល់មីយ៉ាន់ម៉ា ហ្វីលីពីន ឥណ្ឌូណេស៊ី និងប្រទេសប៉ាស៊ីហ្វិកផ្សេងទៀត ដែលមានបញ្ញាប្រឈមនិងភាពតានតឹងដែលបណ្តាលមកពីការប្រែប្រួលអាកាសធាតុ ។ ការប្រែប្រួលអាកាសធាតុដែលប៉ះពាល់ជារួមមានដូចជា រលកកំដៅក្ដៅខ្លាំង ទឹកជំនន់តាមឆ្នេរសមុទ្រ គ្រោះរាំងស្ងួត ព្យុះស៊ីក្លូនត្រូពិច...។ បន្ថែមពីលើការកើនឡើងនៃភាពញឹកញាប់ គ្រោះមហន្តរាយធម្មជាតិកំពុងធ្វើអន្តរកម្មជាមួយការរញ្ជួយដីដែលមិនមែនជាអាកាសធាតុ ដូចជាជំងឺរាតត្បាតនៃមេរោគឆ្លង និងការកើនឡើងតម្លៃនៃការរស់នៅ ដើម្បីបង្កើតផលប៉ះពាល់យ៉ាងធ្ងន់ធ្ងរនៅទូទាំងតំបន់។ បើតាមរបាយការណ៍ខាងលើ កុមារវៀតណាមចំនួន៥៧ភាគរយប្រឈមមុខចំនួន៥ ឬច្រើនជាងនេះនៃហានិភ័យបង្កពីការប្រែប្រួលអាកាសធាតុ។ តួយ៉ាងទឹកជំនន់ឆ្នាំ ២០២២ នៅភាគកណ្តាលវៀតណាមបានប៉ះពាល់ដល់កុមារប្រហែល១៦០ពាន់នាក់។ របាយការណ៍នេះបានគូសបញ្ជាក់ពីរបៀបដែលគ្រោះមហន្តរាយនេះនាំឱ្យមានការកើនឡើងហានិភ័យនៃជំងឺទឹកសម្រាប់កុមារដោយសារតែការបំផ្លាញសម្ភារៈបរិក្ខារទឹក និងអនាម័យ។ ចំណែកហ្វីលីពីនក៏មានអត្រាខ្ពស់ផងដែរគឺ ៣៨ភាគរយ។ ក្នុងឆ្នាំ ២០២២ ប្រទេសនេះត្រូវបានវាយប្រហារដោយព្យុះទីហ្វុងកូនី ដែលជាព្យុះស៊ីក្លូនត្រូពិចខ្លាំងបំផុតមួយដោយបានបំផ្លាញផ្ទះសម្បែង សាលារៀន និងហេដ្ឋារចនាសម្ព័ន្ធជាច្រើន។ សម្រាប់មីយ៉ាន់ម៉ាមានត្រឹមតែ ១២ភាគរយនៃកុមារដែលរងផលប៉ះពាល់ពីការប្រែប្រួលអាកាសធាតុ។ របាយការណ៍បានកត់សម្គាល់ថាមានការកើនឡើងសីតុណ្ហភាព និងលំនាំទឹកភ្លៀងខុសប្រក្រតីបានធ្វើឱ្យផលិតភាពកសិកម្មធ្លាក់ចុះ និងអសន្តិសុខស្បៀង ហើយគ្រួសារជាច្រើនមិនអាចមានលទ្ធភាពចំណាយលើការអប់រំកូនរបស់ពួកគេដោយសារតែផលប៉ះពាល់នៃការប្រែប្រួលអាកាសធាតុលើជីវភាពរស់នៅរបស់ពួកគេ។ របាយការណ៍បានចង្អុលបង្ហាញថា ការកើនឡើងសីតុណ្ហភាពបង្កើនអត្រាកើតជំងឺដែលឆ្លងតាមរយៈការប្រែប្រួលអាកាសធាតុ និងទឹក ខណៈពេលដែលការបំពុលខ្យល់នាំឱ្យមានគ្រោះថ្នាក់ដល់ផ្លូវដង្ហើម និងសុខភាពដែលប៉ះពាល់កុមារខ្លាំងបំផុត។ របាយការណ៍នេះក៏បាននិយាយផងដែរថា កុមារនៅក្នុងតំបន់អាស៊ីបូព៌ា និងប៉ាស៊ីហ្វិក បច្ចុប្បន្នកំពុងជួបប្រទះការកើនឡើងចំនួនប្រាំមួយដងនៃចំនួនគ្រោះមហន្តរាយដែលបណ្តាលមកពីការប្រែប្រួលអាកាសធាតុបើប្រៀបធៀបទៅនឹងជីដូនជីតារបស់ពួកគេ។ ក្នុងរយៈពេល ៥០ឆ្នាំចុងក្រោយនេះ តំបន់នេះបានទទួលរងនូវទឹកជំនន់កើនឡើង ១១ដង និងការបាក់ដីកើនឡើង ៥ដង។ ការរកឃើញនេះបង្ហាញឱ្យឃើញពីតម្រូវការបន្ទាន់ក្នុងការអភិវឌ្ឍន៍ហេដ្ឋារចនាសម្ព័ន្ធ ដើម្បីកាត់បន្ថយផលប៉ះពាល់នៃការប្រែប្រួលអាកាសធាតុ។ ជាឧទាហរណ៍ ឥណ្ឌូណេស៊ីមានប្រព័ន្ធផ្គត់ផ្គង់ទឹកដែលត្រូវបានបូមដោយប្រើថាមពលពន្លឺព្រះអាទិត្យ។ បន្ថែមពីនេះ ការកាត់បន្ថយការបញ្ចេញកាបូនឌីអុកស៊ីត និងអាចជួយគាំទ្រដល់កុមារដែលរងផលប៉ះជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4708.txt	យ៉ាងហោចណាស់មនុស្ស ៤លាននាក់នៅភាគខាងត្បូងជប៉ុន ត្រូវបានអាជ្ញាធរបញ្ជាឱ្យជម្លៀសចេញ ខណៈដែលព្យុះទីហ្វុងដ៏ខ្លាំងក្លាមួយបោកបក់មកលើតំបន់នេះ ដោយនាំមកនូវខ្យល់បក់ខ្លាំង និងភ្លៀងធ្លាក់ខ្លាំង ដែលបណ្តាលឱ្យដាច់ចរន្តអគ្គិសនី និងកាត់ផ្ដាច់ការដឹកជញ្ជូនផ្លូវគោក និងផ្លូវអាកាស។	ទីភ្នាក់ងារឧតុនិយមជប៉ុន (JMA) នៅថ្ងៃទី១៨ ខែកញ្ញាបានចេញ ការព្រមានពិសេសដ៏កម្រមួយទៅកាន់ទីក្រុង Kagoshima និង Miyazaki នៅក្នុងតំបន់ Kyushu ដែលជាការប្រកាសអាសន្នស្តីពីព្យុះទីហ្វុង Nanmadol ដ៏ខ្លាំងក្លាមួយមិនធ្លាប់ឃើញក្នុងរយៈពេលជាច្រើនទសវត្សរ៍។ ព្យុះទីហ្វុងដ៏ខ្លាំងមួយនេះ បានបោកបក់នៅជិតកោះ Yakushima ភាគខាងត្បូងប្រទេស ដោយមកជាមួយកម្លាំងខ្យល់អតិបរមា ១៦២ គីឡូម៉ែត្រក្នុងមួយម៉ោង ខណៈកំពុងធ្វើដំណើរឆ្ពោះទៅភាគខាងជើងទៅតំបន់ Kyushuដែលជាកោះធំជាងគេទីបីរបស់ជប៉ុន។ ព្យុះនេះ នឹងអាចបង្កឱ្យមានការបាក់ដីនៅតំបន់ Kyushu ផងដែរ។ នេះបើតាមការប្រកាសរបស់ទីភ្នាក់ងារឧតុនិយមជប៉ុននៅថ្ងៃទី១៨ ខែកញ្ញា។ លើសពីនេះ ព្យុះទីហ្វុង Nanmadol ត្រូវបានគេព្យាករថានឹងធ្វើដំណើរឆ្ពោះទៅទិសខាងកើត និងទៅដល់ទីក្រុងតូក្យូនៅទី២០ ខែកញ្ញាខាងមុខ។ បើតាមទូរទស្សន៍ជប៉ុន NHK អាជ្ញាធរក្នុងតំបន់បញ្ជាឱ្យប្រជាជនចំនួន ៤ លាននាក់ដែលរស់នៅលើកោះ Kyushu ចាកចេញទៅរកកន្លែងសុវត្ថិភាពជាបន្ទាន់ ដោយទីភ្នាក់ងារឧតុនិយមជប៉ុនបានព្យាករណ៍ថាកោះនេះមានទឹកភ្លៀង ៥០០ មីលីម៉ែត្រនិងខ្យល់បក់រហូតដល់ ២៥០ គីឡូម៉ែត្រក្នុងមួយម៉ោង។ ទីភ្នាក់ងារនេះក៏បានព្រមានអ្នកស្រុកនៅក្នុងតំបន់ដែលរងផលប៉ះពាល់ ថាអាចប្រឈមនឹងទឹកជំនន់ ការរអិលបាក់ដី ក៏ដូចជាខ្យល់ និងរលកដ៏ខ្លាំងក្លាដែលមិនធ្លាប់មានហើយបានជំរុញឱ្យពួកគេជម្លៀសចេញឱ្យបានឆាប់។ យ៉ាងណាមិញ អាជ្ញាធរមូលដ្ឋាននៅមិនបានរាយការណ៍ពីការខូចខាត ឬរបួសធ្ងន់ធ្ងរទេរហូតមកដល់ពេលនេះ។ នៅក្នុងខេត្ត Kagoshima ដែលរងគ្រោះខ្លាំងនោះ អ្នកស្រុកជាង ៩ពាន់នាក់បានជ្រកកោននៅមជ្ឈមណ្ឌលជម្លៀសនៅថ្ងៃទី១៨ ខែកញ្ញា។ នៅក្នុងខេត្ត Miyazaki ដែលនៅជិតនោះ មនុស្ស ៤,៧០០ នាក់ផ្សេងទៀតក៏ត្រូវបានជម្លៀសចេញផងដែរ។ គិតត្រឹមព្រឹកថ្ងៃទី១៨ខែកញ្ញា ភ្លៀងធ្លាក់ខ្លាំង និងខ្យល់បក់ខ្លាំងបានបោកបក់តំបន់នៅលើកោះភាគខាងត្បូងជប៉ុន បានធ្វើឱ្យគ្រួសារជិត ៩ ម៉ឺន ៨ ពាន់គ្រួសារនៅ Kagoshima, Kumamoto, Nagasaki និង Miyazaki រស់នៅដោយគ្មានអគ្គិសនីប្រើប្រាស់។ លើសពីនេះ ជើងហោះហើរក្នុងស្រុករាប់រយជើងក្នុង និងក្រៅតំបន់ត្រូវបានលុបចោល ខណៈជើងហោះហើរនៅតំបន់ផ្សេងទៀតភាគខាងលិចប្រទេសក៏គ្រោងនឹងផ្អាករហូតដល់ថ្ងៃទី២០ ខែកញ្ញា។ ការដឹកជញ្ជូនសាធារណៈ រួមមានរថភ្លើង និងឡានក្រុង នៅ Kagoshima និង Miyazaki ក៏ត្រូវបានផ្អាកពេញមួយថ្ងៃទី១៨ខែកញ្ញានេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4709.txt	ក្រសួងអប់រំកូរ៉េខាងត្បូង នៅថ្ងៃទី២៦ ខែមិថុនាបានប្រកាសថា សំណួរពិបាកបំផុត ដែលមិនបានបង្រៀននៅក្នុងសាលារៀន នឹងត្រូវលុបចោលក្នុងការប្រឡងចូលមហាវិទ្យាល័យប្រចាំឆ្នាំ។ ការលុបចោលនេះ គឺដើម្បីឆ្លើយតបនិងការខិតខំប្រឹងប្រែងក្នុងការកាត់បន្ថយការចំណាយលើការអប់រំឯកជន។	ក្រសួងអប់រំកូរ៉េខាងត្បូងបានអះអាងថា ខ្លួននឹងជំរុញឱ្យមានការធ្វើតេស្តសមត្ថភាពសិក្សានៅមហាវិទ្យាល័យដោយយុត្តិធម៌ (College Scholastic Ability Test - CSAT) ដែលផ្តោតលើការអប់រំសាធារណៈ ដោយបង្ក្រាបលើការគប់គិតគ្នារវាងអ្នកអប់រំសាធារណៈ និងឯកជន ដែលនាំឱ្យមានការលេចចេញនូវអ្វីដែលគេហៅថា «សំណួរសម្លាប់ (Killer Questions)» នៅក្នុងការប្រឡង។ ការប្រកាសនេះបានធ្វើឡើងស្របពេលដែលការចំណាយលើការអប់រំឯកជនសម្រាប់សិស្សបឋមសិក្សា មធ្យមសិក្សា និងវិទ្យាល័យបានកើនឡើងដល់២៦ទ្រីលានវ៉ុន (២០ ពាន់លានដុល្លារ) កាលពីឆ្នាំមុន បើទោះបីជាចំនួនសិស្សសរុបធ្លាក់ចុះ ០,៩ភាគរយក៏ដោយ។ ការដាក់បញ្ចូលសំណួរលំបាកនៅក្នុងការធ្វើតេស្ត CSAT បានជំរុញឪពុកម្តាយ និងសិស្ស ស្វែងរកការអប់រំផ្នែកឯកជនបន្ថែម។ ប៉ុន្តែដ្ឋាភិបាលកូរ៉េប្ដេជ្ញា នឹងបញ្ចប់នូវអ្វីដែលខ្លួនហៅថាជាក្រុមជួញដូរក្នុងវិស័យអប់រំ រវាងសាលាឯកជន និងរដ្ឋ។ កន្លងមក អតីតអ្នកធ្វើកម្មវិធីតេស្ត CSAT មួយចំនួនត្រូវបានចោទប្រកាន់ពីបទលក់ ឬជួលចម្លើយនូវសំណួរពិបាកទាំងនោះ ដែលភាគច្រើនជាកម្មវិធីសិក្សារបស់សាកលវិទ្យាល័យទៅកាន់សាលាឯកជន។ ក្រសួងអប់រំកូរ៉េខាងត្បូងបានបង្កើតគណៈកម្មាធិការរដ្ឋឯករាជ្យមួយ ដើម្បីយកចេញនូវសំណួរលំបាកទាំងនោះពីកម្មវិធីតេស្ត CSAT និងពិនិត្យមើលភាពយុត្តិធម៌នៃការធ្វើតេស្តនេះ។ ក្រសួងបានសង្កត់ធ្ងន់ថា អ្នកបង្កើតសំណួរតេស្ត នឹងត្រូវតែជ្រើសរើសក្នុងចំណោមគ្រូបង្រៀននៅវិទ្យាល័យ។ លើសពីនេះ អតីតអ្នកចេញសំណួរតេស្ត នឹងត្រូវបានហាមឃាត់មិនឱ្យលក់សំណួរ CSAT ទៅកាន់សាលាឯកជន ឬផ្តល់ការបង្រៀនដែលទាក់ទងនឹង CSAT ឬការប្រឹក្សាក្នុងរយៈពេលជាក់លាក់ណាមួយ ដោយក្រសួងបានកត់សម្គាល់ថា ជាការផ្សាយពាណិជ្ជកម្មមិនពិត ឬបំផ្លើសដែលអាចនឹងប្រឈមនឹងការបង្រ្កាបផងដែរ។ CSAT ជាកម្មវិធីធ្វើតេស្តសមត្ថភាពសិក្សានៅមហាវិទ្យាល័យដែលប្រារព្ធឡើងនៅថ្ងៃទី ៣ ខែវិច្ឆិកាជារៀងរាល់ឆ្នាំ។ វាគឺជាការប្រឡងដ៏សំខាន់បំផុតមួយនៅក្នុងប្រទេសនេះ ដើម្បីចម្រាញ់យកនិស្សិតដែលពូកែៗចូលរៀននៅសាកលវិទ្យាល័យកំពូលៗ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_471.txt	សមាជិកសភាដែលទើបជាប់ឆ្នោតថ្មីទាំង ៥០០នាក់ ត្រូវបានអនុម័តដោយគណៈកម្មាធិការរៀបចំការបោះឆ្នោតប្រទេសថៃ កាលពីថ្ងៃទី ១៩ ខែមិថុនា ក្រោយការបោះឆ្នោតជាតិ កាលពីខែមុន។	សមាជិកសភាថៃទាំងអស់ មានចំនួន ៥០០រូប ដែល ៤០០រូប ត្រូវបានប្រជាពលរដ្ឋបោះឆ្នោតជ្រើសរើសតំណាងរបស់ពួកគេដោយផ្ទាល់ និង ១០០រូបទៀត មកពីការបោះតាមប្រព័ន្ធសមាមាត្រ ដែលជាការបោះឆ្នោតបក្ស ដែលពួកគេពេញចិត្ត។ បើតាមលោក Sawaeng Boonmee អគ្គលេខាធិការគណៈកម្មាធិការរៀបចំការបោះឆ្នោតថៃ ការយល់ព្រមលើសមាភាពទាំងនេះ ធ្វើឡើងមុនពេលស្ថាប័នរៀបចំការបោះឆ្នោត បញ្ចប់ការស៊ើបអង្កេតលើបណ្តឹងពាក់ព័ន្ធ ព្រោះចង់ផ្តល់ឱកាសឱ្យភាគីទាំងអស់ការពារខ្លួន។ លោកបាននិយាយនៅក្នុងសន្និសីទសារព័ត៌មានកាលពីថ្ងៃទី១៩ មិថុនាថា ៖ «ការស៊ើបអង្កេតត្រូវតែបញ្ចប់ ក្នុងរយៈពេលមួយឆ្នាំ បន្ទាប់ពីការប្រកាសលទ្ធផលបោះឆ្នោត» ។ លោក Sawaeng បានពន្យល់ថា គណៈកម្មាធិការរៀបចំការបោះឆ្នោត នៅតែមានសិទ្ធិអំណាចបន្តការស៊ើបអង្កេតរបស់ខ្លួន បន្ទាប់ពីការអនុម័ត។ ប្រសិនបើមានភស្តុតាងគួរឱ្យជឿជាក់នៃការក្លែងបន្លំការបោះឆ្នោតពាក់ព័ន្ធណាមួយនោះ គឺអាចស្នើសុំឱ្យតុលាការកំពូល ដកហូតសិទ្ធិបោះឆ្នោតរបស់ពួកគេបាន។ ប្រទេសថៃបានរៀបចំការបោះឆ្នោតជាតិ កាលពីថ្ងៃទី ១៤ ខែឧសភា ដោយ គណបក្សឆ្ពោះទៅមុខ ជាអ្នកនាំមុខសន្លឹកឆ្នោត ។ បក្សឆ្ពោះទៅមុខដែលដឹកនាំដោយលោក Pita Limjaroenrat ទទួលបាន ១៥១ អាសនៈក្នុងសភា ហើយបានបង្កើតក្រុមចម្រុះជាមួយសម្ព័ន្ធមិត្តនយោបាយចំនួនប្រាំពីរទៀត មានដូចជា បក្ស Pheu Thai, Prachachat, Thai Liberal Party, Thai Sang Thai, Fair, Plung Sungkom Mai និង Pue Thai Rumphlang។ ការរួបរួមសម្ព័ន្ធនេះធ្វើឱ្យចំនួនអាសនៈកើនដល់ ៣១២ ក្នុងចំណោមសភាតំណាងរាស្រ្ត ដែលមានសមាជិក៥០០រូប ។ ប៉ុន្តែដើម្បីឱ្យលោក Pita ក្លាយជានាយករដ្ឋមន្ត្រី លោកត្រូវការយល់ព្រមពីភាគីបក្សផ្សេងៗទៀត ដើម្បីរួមកម្លាំងឱ្យបានច្រើនជាងពាក់កណ្តាល អាសនៈចំនួន ៧៥០ ឬយ៉ាងហោចណាស់ ៣៧៦សម្លេង ដែលមកពីសភា ឬព្រឹទ្ធសភា។ សមាជិកព្រឹទ្ធសភាជាច្រើនរូប នៅតែមិនទាន់សម្រេចចិត្ត ថាតើពួកគេនឹងគាំទ្រតំណែងនាយករដ្ឋមន្ត្រី លោក Pita ឬយ៉ាងណា ខណៈដែលអ្នកផ្សេងទៀតបានបញ្ជាក់យ៉ាងច្បាស់ថា ពួកគេនឹងបោះឆ្នោតប្រឆាំងនឹងរូបលោក។ បច្ចុប្បន្ននេះ លោក Pita ត្រូវបាន ជាប់នៅសង្ស័យមួយពាក់ព័ន្ធនឹងភាគហ៊ុនចំនួន ៤២ ០០០ នៅក្នុងក្រុមហ៊ុនប្រព័ន្ធផ្សព្វផ្សាយ ITV ដែលលោកបានអះអាងថា គ្រប់គ្រងក្នុងនាមមូលនិធិមរតករបស់គ្រួសារលោកតែប៉ុណ្ណោះ។ លោក Pita ត្រូវបានចោទប្រកាន់ពីបទរំលោភរដ្ឋធម្មនុញ្ញ ដែលហាមបុគ្គលឈរឈ្មោះក្នុងការបោះឆ្នោតជ្រើសរើសសមាជិកសភា មិនឱ្យមានភាគហ៊ុននៃសារព័ត៌មាន ឬអាជីវកម្មប្រព័ន្ធផ្សព្វផ្សាយណាមួយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4710.txt	ជនជាតិរ៉ូហ៊ីងយ៉ាដែលភៀសខ្លួនទៅនៅបង់ក្លាដែស បានអះអាង នៅថ្ងៃទី៦ ខែឧសភា ឆ្នាំ២០២៣ ថាពួកគេនឹងមិនត្រលប់ទៅមីយ៉ាន់ម៉ាដើម្បីឱ្យគេបង្ខាំងនៅក្នុងជំរំវិញឡើយ។ ការលើកឡើងនេះធ្វើឡើងបន្ទាប់ពីជនជាតិរ៉ូហ៊ីងយ៉ាមួយចំនួនបានធ្វើទស្សនកិច្ចនៅមីយ៉ាន់ម៉ា ជាផ្នែកមួយនៃកិច្ចខិតខំប្រឹងប្រែងដើម្បីលើកទឹកចិត្តការធ្វើមាតុភូមិនិវត្តន៍ដោយស្ម័គ្រចិត្តរបស់ពួកគេ។	ជនជាតិមូស្លីមរ៉ូហ៊ីងយ៉ាជិត ១ លាននាក់កំពុងរស់នៅក្នុងជំរំទីក្រុង Cox's Bazar នៅតាមបណ្ដោយព្រំដែនបង់ក្លាដែស។ ពលរដ្ឋទាំងនេះ ភាគច្រើនបានភៀសខ្លួនចេញពីការបង្រ្កាបដែលដឹកនាំដោយយោធានៅមីយ៉ាន់ម៉ាក្នុងឆ្នាំ ២០១៧ កន្លងមក។ នៅថ្ងៃទី៥ ខែឧសភា ជនភៀសជនជាតិរ៉ូហ៊ីងយ៉ាប្រមាណ ២០ នាក់និងមន្ត្រីបង់ក្លាដែសចំនួន ៧ នាក់បានធ្វើទស្សនកិច្ចនៅទីប្រជុំជន Maungdaw និងភូមិក្បែរនោះក្នុងរដ្ឋ Rakhine ដើម្បីមើលការរៀបចំការតាំងទីលំនៅថ្មីសម្រាប់ជនជាតិរ៉ូហ៊ីងយ៉ា។ បន្ទាប់ពីដំណើរទស្សនកិច្ចនេះ ជនជាតិរ៉ូហ៊ីងយ៉ាបានសម្តែងការមិនសប្បាយចិត្តចំពោះការរៀបចំធ្វើមាតុភូមិនិវត្តន៍ ហើយបានអះអាងថាពួកគេនឹងមិនត្រលប់ទៅបីយ៉ាន់ម៉ាវិញឡើយ លុះត្រាតែសុវត្ថិភាពរបស់ពួកគេអាចត្រូវបានធានា ហើយពួកគេអាចប្រាកដថានឹងទទួលបានសញ្ជាតិមីយ៉ាន់ម៉ា។ «យើងមិនចង់គេបង្ខាំងនៅក្នុងជំរំឡើយ។ យើងចង់យកដីរបស់យើងមកវិញ ហើយយើងនឹងសាងសង់ផ្ទះរបស់យើងនៅទីនោះ។» លោក Oli Hossain ដែលស្ថិតក្នុងចំណោមជនភៀសខ្លួនរ៉ូហ៊ីងយ៉ា និងបានធ្វើដំណើរទស្សនកិច្ចទៅរដ្ឋ Rakhine បានប្រាប់ទីភ្នាក់ងារព័ត៌មាន Reuters បែបនេះ។ លោកក៏បានបន្ថែមថា លោកនិងគ្រួសារនឹងត្រលប់ទៅវិញ លុះត្រាតែសញ្ជាតិ និងសិទ្ធិទាំងអស់របស់លោកត្រូវបានធានា។ កន្លងមក មីយ៉ាន់ម៉ាបានរៀបចំផ្តល់ប័ណ្ណផ្ទៀងផ្ទាត់សញ្ជាតិរ៉ូហ៊ីងយ៉ា (NVC) ដល់ជនជាតិរ៉ូហ៊ីងយ៉ា ប៉ុន្តែសកម្មភាពនេះ ត្រូវបានជនជាតិរ៉ូហ៊ីងយ៉ាចាត់ទុកថាមិនគ្រប់គ្រាន់។ មន្ត្រីបង់ក្លាដែសបានធ្វើដំណើរជាច្រើនដងទៅមីយ៉ាន់ម៉ា ដែលជាផ្នែកមួយនៃកិច្ចខិតខំប្រឹងប្រែងដើម្បីឱ្យពលរដ្ឋរ៉ូហ៊ីងយ៉ាធ្វើមាតុភូមិនិវត្តន៍។ ទីភ្នាក់ងារជនភៀសខ្លួនរបស់អង្គការសហប្រជាជាតិ (UNHCR)ធ្លាប់បានលើកឡើងថា ជនភៀសខ្លួនគ្រប់រូបមានសិទ្ធិក្នុងការត្រលប់ទៅប្រទេសកំណើតរបស់ពួកគេ។ ប៉ុន្តែការវិលបត្រលប់នេះ ត្រូវធ្វើឡើងតាមគោលការណ៍ស្ម័គ្រចិត្ត មានសុវត្ថិភាព និងសេចក្តីថ្លៃថ្នូរ ដោយផ្អែកលើជម្រើសដែលមានការជូនដំណឹង និងគ្មានការបង្ខំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4711.txt	នារីវ័យ២៣ឆ្នាំម្នាក់ដែលប្រកបរបរលក់នំក្រែប នៅខេត្តឈៀងម៉ៃ ប្រទេសថៃ ត្រូវបានប៉ូលិស និងអាជ្ញាធរវប្បធម៌មូលដ្ឋាន ព្រមាន ហើយហៅទៅអប់រំ ដោយសារតែការពាក់អាវបង្ហាញសាច់ជ្រុលខ្លាំងពេក និងគ្មានអាវទ្រនាប់។	នាង Aranya Apaiso ដែលគេស្គាល់ជាទូទៅថា Olive ប្រកបរបរលក់នំ Crepe (ក្រែប) តាមបណ្តោយផ្លូវ Jed Yod-Chiang Kiang ក្នុងខេត្តឈៀងម៉ៃ ប៉ុន្តែបញ្ហាត្រង់ថា នាងពាក់អាវដោយមិនមានការបិទឡេវត្រឹមត្រូវ។ តាមការផ្សាយរបស់ Pattaya Mail នាង Olive បញ្ជាក់ថា ការស្លៀកពាក់ជាចំណង់ចំណូលចិត្តរបស់នាង ដោយនាងគ្មានប៉ងលក់អ្វីផ្សេងក្រៅពីនំក្រែបនោះឡើយ។ ទោះបីជាយ៉ាងណាក៏ដោយ ការស្លៀកពាក់របស់នាង ទទួលរងនូវការរិះគន់ជាច្រើននៅលើបណ្តាញសង្គម ដែលក្រោយមក សារព័ត៌មាន Coconuts បានរាយការណ៍ថា អ្នកលក់រូបនេះ ទទួលបានការព្រមានពីមន្ត្រីប៉ូលិសប្រចាំតំបន់ ដោយឲ្យនាងស្លៀកពាក់ត្រឹមត្រូវ និងរក្សាគម្លាតសុវត្ថិភាពពីភ្ញៀវ។ អ្នកនាំពាក្យមួយរូបប្រចាំក្រុមប្រឹក្សាស្រុក Chang Phueak បាននិយាយថា៖ «ឈៀងម៉ៃ ជាក្រុងវប្បធម៌ ដូច្នេះពលរដ្ឋតឹងរ៉ឹងខ្លាំងចំពោះការស្លៀកពាក់។ យើងបានស្នើទៅអ្នកលក់រូបនោះសម្រាប់កិច្ចសហការ តាមរយៈការពាក់អាវក្នុងឲ្យបានត្រឹមត្រូវ និងមិនសូវមានន័យអាសអាភាស»។ នាង Olive បានសុំទោសចំពោះទង្វើរបស់ខ្លួន ដោយនិយាយទាំងទឹកភ្នែកថា៖ «ខ្ញុំត្រូវការរកលុយដើម្បីជីវភាពផ្ទាល់ខ្លួន។ អតិថិជនឈរតម្រង់ជួរតាំងពីហាងមិនទាន់បើក។ អ្នកខ្លះបានថតរូបជាមួយខ្ញុំ ហើយបង្ហោះតាមអនឡាញ ដែលធ្វើឲ្យហាងខ្ញុំកាន់តែល្បី»។ និស្សិតពេទ្យវ័យ២៣ឆ្នាំរូបនេះ បានអះអាងថា ជាធម្មតានាងលក់នំបាន៣០ប្រអប់ក្នុងមួយថ្ងៃ ហើយក្រោយមក នាងបានខ្ចីអាវខើចមិត្តភក្តិពាក់ ហើយឈរលក់។ ក្រោយការស្លៀកពាក់បង្ហាញសាច់បែបនេះ Olive អះអាងថា នាងលក់បានក្នុងបរិមាណគុណជាបួន ហើយភ្ញៀវតែងតែថតសែលហ្វីជាមួយនាង។ ក្រោយការហៅទៅអប់រំនៅប៉ុស្តិ៍ប៉ូលិស មន្ត្រីមានសមត្ថកិច្ចបន្តតាមដានសកម្មភាពរបស់ Olive បន្ថែមទៀត។ នៅក្នុងប្រទេសថៃ សកម្មភាពមិនសមរម្យនៅទីសាធារណៈ ប្រឈមនឹងការពិន័យប្រមាណ៥០០០បាត (ជិត១៥០ដុល្លារអាមេរិក)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4712.txt	មនុស្សចំនួន៣៣នាក់ដោយរួមទាំងកុមារ បានស្លាប់ភ្លាមៗនៅក្នុងហេតុការណ៍បំផ្ទុះគ្រាប់បែកនៅវិហារឥស្លាមមួយកន្លែង ស្ថិតនៅភាគខាងជើងអាហ្វហ្កានីស្ថានអំឡុងពិធីបួងសួងនៅថ្ងៃទី២២ ខែមេសា។ ហេតុការណ៍ដ៏រន្ធត់នេះ បានកើតឡើងមួយថ្ងៃ ក្រោយពីក្រុមរដ្ឋឥស្លាមប្រកាសទទួលខុសត្រូវលើការវាយប្រហារនៅទីក្រុងចំនួនពីររបស់អាហ្វហ្កានីស្ថាន នៅថ្ងៃទី២១ខែមេសា។	ចាប់តាំងពីក្រុមតាលីបង់ឡើងកាន់អំណាចពីឆ្នាំ២០២១មក ចំនួននៃហេតុការណ៍បំផ្ទុះគ្រាប់បែកបានធ្លាក់ចុះ ប៉ុន្តែក្រុមជីហាដ និងក្រុមរដ្ឋឥស្លាមនិកាយស៊ុននី នៅតែបន្តវាយប្រហារគោលដៅរបស់និកាយណាដែលពួកគេយល់ថាក្បត់សាសនា។ ស្ថិតក្នុងសប្តាហ៍នេះ ហេតុការណ៍បំផ្ទុះគ្រាប់បែកដ៏រន្ធត់បានកើតឡើងជាច្រើនកន្លែងដោយគោលដៅនៅតាមសាលារៀន និងវិហារឥស្លាមស្ថិតក្នុងតំបន់ Shia។ អ្នកនាំពាក្យក្រុមតាលីបង់ លោក Zabihullah Mujahid បានសរសេរ តាមបណ្តាញសង្គម
article_4713.txt	ជប៉ុន ត្រូវបានវាយប្រហារពីគ្រោះទឹកជំនន់នៅភាគខាងត្បូងប្រទេស ស្របពេលដែលភាគខាងជើង និងភាគខាងលិចកំពុងទទួលរងកើនឡើងកម្តៅដ៏ខ្លាំង។ អាជ្ញាធរជប៉ុនបានអំពាវប្រជាជនដែលកំពុងរស់នៅតំបន់ទាំងនេះឱ្យមានការប្រយ័ត្នខ្ពស់ ចំពោះគ្រោះធម្មជាតិទាំងពីរនេះ។	មន្ត្រីឧតុនិយមជប៉ុនបានអំពាវនាវប្រជាជននៅក្នុងតំបន់ Kyushu ភាគខាងត្បូងរបស់ជប៉ុន ឱ្យមានការប្រុងប្រយ័ត្នចំពោះការរអិលបាក់ដី និងទឹកជំនន់ ជាមួយនឹងភ្លៀងធ្លាក់ខ្លាំង ដែលបានវាយលុកតំបន់នេះកាលពីចុងសប្តាហ៍ ដែលគ្រោងនឹងបន្តនៅដើមសប្ដាហ៍នេះ។ បើតាមមន្ត្រីអាកាសធាតុជប៉ុន តំបន់ Kyushu នឹងមាននូវភ្លៀងច្រើនដែលអាចនាំឱ្យមានកម្ពស់ទឹក៥០មីលីម៉ែត្រក្នុងមួយម៉ោង។ នេះបើតាមទូរទស្សន៍ជប៉ុន NHK ។ ទន្ទឹមនេះ សីតុណ្ហភាពបានកើនឡើងនៅកន្លែងជាច្រើនពីភាគខាងលិចទៅភាគខាងជើងរបស់ជប៉ុនកាលពីថ្ងៃអាទិត្យ ហើយកំដៅដ៏ក្តៅគគុកត្រូវបានគេរំពឹងថានឹងបន្តនៅក្នុងតំបន់រួមមាន Kinki និង Tokai ។ សីតុណ្ហភាពត្រូវបានគេរំពឹងថានឹងកើនឡើងដល់ ៣៥អង្សាសេនៅក្នុងទីក្រុង Nara, Gifu, Nagoya និង Kofu និង ៣២អង្សាសេនៅកណ្តាលទីក្រុងតូក្យូនៅថ្ងៃទី៣ ខែមិថុនា។ ការកើនឡើងសីតុណ្ហភាពដ៏ខ្ពស់នេះ អាចបណ្តាលឱ្យមានបរិយាកាសមិនស្ថិតស្ថេរ ហើយមន្ត្រីជំនាញកំពុងជំរុញឱ្យប្រជាជនមានការប្រុងប្រយ័ត្នចំពោះភ្លៀងធ្លាក់ រន្ទះ និងខ្យល់កន្ត្រាក់ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4714.txt	កាកសំណល់ប្លាស្ទិកក្នុងទឹក គឺជាកត្តាបំពុលយ៉ាងធំមួយ ដែលផ្តល់ផលប៉ះពាល់ធ្ងន់ធ្ងរ មកលើសុខភាពមនុស្ស និងសត្វ។ នៅក្នុងការសិក្សាថ្មីមួយ ដែលចុះផ្សាយនៅលើទស្សនាវដ្ដី Global Environment Change សកលវិទ្យាល័យ Exeter បានរកឃើញថា ការបំពុលទឹកដោយសំណល់ប្លាស្ទិក កំពុងក្លាយជាក្តីបារម្ភយ៉ាងខ្លាំងសម្រាប់ពិភពលោក ព្រោះវាធ្វើឱ្យប៉ះពាល់ដល់សុខភាពសាធារណៈ។	ការសិក្សាថ្មីមួយរបស់សកលវិទ្យាល័យ Exeter ដោយរួមមានទាំងការស្ទង់មតិលើមនុស្សជាង ១៥០០០នាក់ នៅក្នុងប្រទេស១៤ នៅបណ្តាប្រទេសអឺរ៉ុប និងអូស្ត្រាលីផង បានបង្ហាញថា ប្រជាពលរដ្ឋ កំពុងព្រួយបារម្ភយ៉ាងខ្លាំងពីផលប៉ះពាល់សុខភាព ដែលបង្កដោយការបំពុលប្លាស្ទិកក្នុងទឹក។ ប្លាស្ទិកត្រូវបានចាត់ចូលជាបញ្ហាធំជាងគេ ក្នុងចំណោមបញ្ហាទាំង១៦ ផ្សេងទៀត ដែលគំរាមកំហែងដល់ធនធានទឹក និងគួរឱ្យព្រួយបារម្ភសម្រាប់សុខភាពមនុស្ស។ ប្លាស្ទិក ផ្ទុកភាគល្អិតតូចៗនៃសារធាតុគីមីដែលហៅថា មីក្រូប្លាស្ទិក។ វាផ្តល់ផលប៉ះពាល់ដល់សុខភាពមនុស្ស និងធ្វើឱ្យបាត់បង់ជីវចម្រុះក្នុងទឹក ក៏ដូចជាបង្កើនឧស្ម័នកាបូនិចក្នុងទឹក ហើយធ្វើឱ្យមានបម្រែបម្រួលអាកាសធាតុផងដែរ។ «ការបំពុលដោយសំណល់ប្លាស្ទិច គឺជាបញ្ហាប្រឈមផ្នែកបរិស្ថាន ដែលកើនឡើងលឿនបំផុតនៅលើផែនដីរបស់យើង»។ លោកស្រី Sophie Davison អ្នកដឹកនាំការនិពន្ធនៃមជ្ឈមណ្ឌលបរិស្ថាននិងសុខភាពមនុស្សរបស់អឺរ៉ុបនៃសកលវិទ្យាល័យ Exeter បានលើកឡើងបែបនេះ ដោយបន្ថែមថា ប៉ុន្តែមានមនុស្សជាច្រើន មិនទាន់យល់ដឹងពីផលប៉ះពាល់របស់ប្លាស្ទិកមកលើសុខភាពខ្លួនច្បាស់នៅឡើយ។ ជាការពិត ប្លាស្ទិក គឺជាសារធាតុបង្កគ្រោះថ្នាក់ដល់ទឹកដែលមនុស្សត្រូវការជាចាំបាច់សម្រាប់ប្រើប្រាស់។ នៅពេលទឹកត្រូវបានបំពុលដោយប្លាស្ទិក វានឹងជះឥទ្ធិពលដល់សុខភាពមនុស្សជាពុំខាន។ ម៉្យាងវិញទៀត ការស្រាវជ្រាវបានឱ្យដឹងថា សារធាតុគីមីក្នុងប្លាស្ទិកត្រូវបានរកឃើញក្នុងពោះវៀនរបស់ពពួកសត្វក្នុងទឹក បក្សី និងសត្វព្រៃជាច្រើនផ្សេងទៀត ហើយវាអាចប៉ះពាល់ដល់សុខភាពមនុស្សនៅពេលបរិភោគសាច់សត្វទាំងនោះ។ បើតាមការលើកឡើងរបស់សហនិពន្ធនៃការស្រាវជ្រាវលោក Mathew White ដែលជាអ្នកចិត្តវិទ្យាផ្នែកបរិស្ថាននៃសាកលវិទ្យាល័យ Vienna ការសិក្សាខាងលើ ធ្វើឡើងក្នុងគោលបំណងផ្តល់ជាយោបល់ សម្រាប់ការសម្រេចចិត្តជុំវិញគោលនយោបាយស្តីពីការបំពុលដោយប្លាស្ទិក និងការផ្តល់មូលនិធិសម្រាប់ការស្រាវជ្រាវទៅលើផលប៉ះពាល់សុខភាពមនុស្សផងដែរ។ ដោយសារការបំពុលដោយប្លាស្ទិក គឺជាបញ្ហាប្រឈមជាសកល ដូច្នេះហើយការសម្រចចិត្តលើគោលនយោបាយស្តីពីបញ្ហានេះ គឺជារឿងសំខាន់ណាស់។ ជាពិសេស មនុស្សទាំងអស់គប្បីយកចិត្តទុកដាក់ចំពោះបញ្ហាបរិស្ថាន ដោយផ្សារភ្ជាប់ក្តីព្រួយបារម្ភជាមួយការចូលរួមចំណែកកាត់បន្ថយការប្រើប្រាស់ប្លាស្ទិកដើម្បីការពារសុខភាពជាសកល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4715.txt	រដ្ឋមន្ត្រីក្រសួងបរិស្ថានចក្រភពអង់គ្លេស នៅថ្ងៃទី២០ ខែវិច្ឆិកា ឆ្នាំ២០២១ បានដាក់សំណើឱ្យឈប់ប្រើប្រាស់ចាន សម ស្លាបព្រា កាំបិត និង កែវ ជាដើម ប្លាស្ទិក ដែលផលិតចេញពីប្លាស្ទិក ឬស្នោ។	ក្នុងមួយឆ្នាំ អង់គ្លេសបានប្រើប្រាស់ចានដែលប្រើតែមួយដង ចំនួន១,១ពាន់លាន និង សម្ភារៈប្រើប្រាស់តែមួយដងផ្សេងទៀតចំនួន៤,២៥ពាន់លាន ដែលភាគច្រើនជាប្លាស្ទិក។ ប៉ុន្តែសំំណល់ប្លាស្ទិកទាំងអស់នេះ មានតែ ១០ភាគរយប៉ុណ្ណោះដែលត្រូវបានកែច្នៃឡើង វិញ។ «ការទទួលស្គាល់អំពីផលប៉ះពាល់របស់ប្លាស្ទិកដល់បរិស្ថាន និងជីវៈចម្រុះក្នុងសមុទ្រ មានកាន់តែច្រើនឡើង។ យើងចង់កាត់បន្ថយការប្រើប្រាស់ប្លាស្ទិកក្នុងការវេចខ្ចប់ និងហាម ឃាត់ការប្រើប្រាស់ប្លាស្ទិកសម្រាប់របស់របរដែលប្រើតែមួយដង»។ រដ្ឋមន្ត្រីក្រសួង បរិស្ថានចក្រភពអង់គ្លេសលោក George Eustice បានលើកឡើងបែបនេះ ដោយបានបន្ថែមថា រដ្ឋាភិបាលបានហាមឃាត់ចំពោះការប្រើប្រាស់ ទុយោប្លាស្ទិក ដងកូរភេសជ្ជៈ និងដុំសំឡីរួចហើយ ហើយឥឡូវនេះ រដ្ឋាភិបាលគ្រោងនឹងពង្រីកការហាមឃាត់នេះចំពោះ ប្លាស្ទិច ដូចជាចាន សម ស្លាបព្រា កាំបិត និង ដងប៉េងប៉ោង ហើយជំនួសដោយសម្ភារៈ ផ្សេងដូចជាឈើវិញ។ ចំពោះសំណើខាងលើនេះនឹងត្រូវបានពិគ្រោះយោបល់ជាសាធារណៈរយៈពេល១២ សប្តាហ៍។ ក្រៅពីនេះរដ្ឋាភិបាលក៏បានចាប់ផ្ដើមដំណើរការប្រមូលព័ត៌មានសម្រាប់ដោះស្រាយការ បំពុលបរិស្ថានដោយប្លាស្ទិចផ្សេងៗទៀតដូចជា កន្សែងសើម តម្រងថ្នាំជក់ ថង់ និងពែង ប្រើតែមួយដងផ្សេងៗទៀត។ គួរបញ្ជាក់ថា រដ្ឋបាលស្កុតឡេន វេលស៍ និងអៀរឡង់ខាងជើងទទួលខុសត្រូវចំពោះគោល នយោបាយផ្ទាល់របស់ពួកគេលើសំណល់ប្លាស្ទិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4716.txt	ប្រទេសលើពិភពលោកភាគច្រើនមិនបានគេចផុតពីនឹមអាណានិគមបរទេសនោះទេ។ ក្នុងបណ្ដាប្រទេសទាំង១០របស់អាស៊ាន ប្រទេសចំនួន៩ទៅហើយដែលត្រូវបានមហា អំណាចអឺរ៉ុបដាក់អាណានិគម។ ថៃដែលមានព្រំប្រទល់ជាប់ជាមួយកម្ពុជា ឡាវ មីយ៉ាន់ម៉ា និងម៉ាឡេស៊ី មិនត្រូវបានបរទេសដាក់អាណានិគមដោយផ្ទាល់នោះទេ។	តើកត្តាចម្បងអ្វីខ្លះដែលធ្វើឱ្យថៃមានលក្ខណៈពិសេសមួយនេះ? កត្តាទីតាំងភូមិសាស្ត្រ ក្នុងសតវត្សរ៍ទី១៩និងទី២០ ស្ថិតនៅចន្លោះអាណានិគមបារាំងនៅកម្ពុជានិងឡាវ ព្រមទាំង អាណានិគមចក្រភពអង់គ្លេសនៅមីយ៉ាន់ម៉ា និងម៉ាឡេស៊ី ទីតាំងរបស់ថៃបានបង្ហាញថាជា តំបន់អាព្យាក្រិត្យ មួយដ៏មានប្រសិទ្ធភាពរវាងមហាអំណាចអាណានិគមទាំងពីរ។ ទោះយ៉ាងណាក៏ដោយ ថៃមិនបានមានសន្តិភាពរហូតនោះទេ។ ខណៈពេលដែលថៃ រីករាយជាមួយទំនាក់ទំនងពាណិជ្ជកម្មដ៏រីកចំរើនជាមួយអង់គ្លេស បារាំងឯណោះនៅតែ សម្លឹងមើលការពង្រីកទឹកដីរបស់ខ្លួនចង់ក្ដោបយកថៃទាំងមូល។ បារាំងបានបន្តទទូចឱ្យ បែងចែកថៃជាពីរ ប៉ុន្តែតាមរយៈការចរចាការទូតរវាងអង់គ្លេសនិងបារាំង ភាគីទាំងពីរបាន ចុះហត្ថលេខាលើសន្ធិសញ្ញាឆ្នាំ ១៨៩៦ ដែលបានយល់ព្រមរក្សាថៃឱ្យមានឯករាជ្យហើយ ដើរតួជាតំបន់ទ្រនាប់រវាងមហាអំណាចទាំងពីរ។ ការធ្វើទំនើបកម្មប្រព័ន្ធនយោបាយ នៅពាក់កណ្ដាលសតវត្សរ៍ទី១៩ដល់ដើមសតវត្សរ៍ទី២០ ស្ដេចថៃ ជាពិសេសស្ដេច ជូឡាឡុងកន ឬរាមាទី៥ បានកត់សម្គាល់ថា ដើម្បីរក្សាឯករាជ្យនិងចៀសវាងការធ្វើ អាណានិគមពីបរទេស ថៃត្រូវកែប្រែប្រព័ន្ធនយោបាយរបស់ខ្លួនឱ្យស្របទៅតាមទម្រង់ ប្រព័ន្ធនយោបាយនៃប្រទេសអឺរ៉ុប។ លក្ខណៈសំខាន់ៗនៃគម្រោងទំនើបកម្មនេះរួមមាន ការរៀបចំផែនទីប្រទេសដែលថៃនិងប្រទេសផ្សេងៗនៅតំបន់អាស៊ីអាគ្នេយ៍មិនដែលមាន ពីមុនមក។ បន្ថែមពីនេះស្ដេចថៃក៏បានលុបបំបាត់ប្រព័ន្ធទាសភាព ចាប់ផ្ដើមរៀបចំការ អប់រំតាមបែបបស្ចិមប្រទេសដូចជា ភាសានិងវិទ្យាសាស្ត្រ ការកែលម្អប្រព័ន្ធយុត្តិធម៌ និងស្ថាប័នហិរញ្ញវត្ថុ ការសាងសង់ហេដ្ឋារចនាសម្ព័ន្ធ និងការធ្វើវិមជ្ឈការប្រព័ន្ធរដ្ឋបាល តាមអឺរ៉ុប។ ការកែទម្រង់ទាំងអស់នេះហើយដែលធ្វើឱ្យបរទេសដូចជា អង់គ្លេស និងបារាំងជាដើមមើលឃើញថាថៃជាប្រទេសរីកចម្រើន និងមានការយល់ដឹង ខ្ពស់ពីប្រព័ន្ធគ្រប់គ្រងប្រទេស ឯករាជ្យភាព និងបូរណភាពដែនដីដូចបណ្ដា ប្រទេសលោកខាងលិចដែរ។ ការអនុវត្តការទូត «ដើមឬស្សី» ម្ចាស់អាណានិគមអង់គ្លេស និងបារាំងបានគំរាមថៃជាច្រើនលើកច្រើនសា ហើយថៃដែលមានអំណាចទន់ខ្សោយបើធៀបនឹងប្រទេសទាំងនេះ ងាយនឹងធ្លាក់ចូល កណ្ដាប់ដៃមហាអំណាចណាស់។ ប៉ុន្តែដោយសារព្រះមហាក្សត្រថៃ ជាពិសេសស្ដេចមង្គុត ឬរាមាទី៤ និងស្ដេចជូឡាឡុងកន បានអនុវត្តការទូតបត់បែនធ្វើឱ្យមហាអំណាច អាណានិគមមិនអាចវាយក្ដោបក្ដាប់ប្រទេសរបស់ខ្លួនទាំងមូលបានឡើយ។ ឧទាហរណ៍ ដូចជា ស្ដេចរាមាទី៥បានអនុញ្ញាតឱ្យអង់គ្លេសកេងចំណេញលើវត្ថុធាតុដើមរបស់ខ្លួន និងបានបំពេញតាមការទាមទាររបស់បារាំងដោយគ្មានលក្ខខណ្ឌដោយបានប្រគល់ទឹកដីថៃជាងមួយភាគបួននៃផ្ទៃដីសរុបជាសំណងដើម្បីការពារជម្លោះយោធាជាមួយបារាំង បន្តទៀតបន្ទាប់ពីជម្លោះមួយនៅបន្ទាយ Paknam ក្នុងឆ្នាំ ១៨៩៣ ។ បន្ថែមពីនេះ ស្ដេចជូឡាឡុងកនក៏បានធ្វើដំណើរទស្សនកិច្ចផ្ទាល់ទៅដល់ទ្វីបអឺរ៉ុបហើយបានបង្កើតមិត្តភាពជិតស្និទ្ធជាមួយមេដឹកនាំប្រទេសមហាអំណាចដូចជាចក្រភពអង់គ្លេស បារាំង រុស្ស៊ី និងអាល្លឺម៉ង់និងការផ្សារភ្ជាប់ទំនាក់ទំនងផ្សេងទៀត។ ជាពិសេស នៅពេលនោះស្ដេចថៃ បាននាំរុស្ស៊ី និងអាល្លឺម៉ង់មកជួយខ្លួនទប់ទល់នឹងចក្រភពអង់គ្លេស និងបារាំងផងដែរ។ សរុបមកវិញ ទីតាំងភូមិសាស្ត្រដ៏សំខាន់របស់ថៃ ជាពិសេសគួបផ្សំនឹងគោលនយោបាយ ការបរទេសដែលផ្លាស់ប្ដូរនឹងបត់បែនតាមកាលៈទេសៈជួយឱ្យថៃបានចៀសផុតពីនឹម អាណានិគមបរទេសបាន។ ទោះស្ថិតក្រោមការគំរាមកំហែងរបស់ចក្រភពអង់គ្លេស និងបារាំងក៏ដោយ ស្តេចជូឡាឡុងកនបានស្វែងរកមធ្យោបាយគ្រប់លទ្ធភាពទោះបីត្រូវលះបង់ប្រពៃណីទំនៀមទំលាប់ ប្រព័ន្ធគ្រប់គ្រង និងទឹកដីមួយចំនួន របស់ខ្លួនក៏ដោយ ឱ្យតែអាចការពារឯករាជ្យជាតិបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4717.txt	នៅថ្ងៃទី១៣ ខែមិថុនា លោកឧត្តមសេនីយទោ To An Xo អ្នកនាំពាក្យក្រសួងនគរបាលវៀតណាមបាននិយាយថា ក្រៅពីមនុស្សចំនួន ៣៩នាក់ដែលត្រូវបានចាប់ខ្លួនក្នុងរយៈពេលបីថ្ងៃកន្លងមកនេះ កម្លាំងកំពុងបន្តស្វែងរកជនសង្ស័យដែលនៅសេសសល់។	«បច្ចុប្បន្នមិនមានស្ថិតិជាក់លាក់ណាមួយអំពីចំនួនមនុស្សដែលលាក់ខ្លួននោះទេ» ។ អ្នកនាំពាក្យដដែលបន្តបែបនេះ។ ជាមួយគ្នានេះ នគរបាលខេត្ត Dak Lak កំពុងអំពាវនាវឲ្យជនល្មើសឆាប់ចេញមកសារភាពកំហុស ដើម្បីទទួលបានការបន្ធូរបន្ថយទោស ។ កាលពីវេលាទៀបភ្លឺនាថ្ងៃទី១១ ខែមិថុនា មនុស្សមួយក្រុម បានប្រើកាំភ្លើង និងអាវុធផ្សេងៗដើម្បីវាយប្រហារ និងបំផ្លាញទីស្នាក់ការគណៈកម្មាធិការប្រជាជន ការិយាល័យនគរបាលនៅឃុំ Ea Tieu និង Ea Ktur ក្នុងស្រុក Cu Kuin ខេត្ត Dak Lak។ ជាលទ្ធផល ប៉ូលិស៤នាក់ មន្ត្រីឃុំ២នាក់និងប្រជាជន ៣នាក់បានស្លាប់ ព្រមទាំងមន្ត្រីនគរបាល២នាក់របួសធ្ងន់។ ភ្លាមៗនោះ ក្រសួងនគរបាលវៀតណាមបានបញ្ជាឱ្យអង្គភាពជំនាញ ធ្វើការសម្របសម្រួលជាមួយនគរបាលខេត្ត Dak Lak ដើម្បីចាប់ខ្លួនជនសង្ស័យ ក្នុងនោះក៏មានកងកម្លាំងយោធាបានសហការប្រតិបត្តិការប្រយុទ្ធបន្ទាន់ផងដែរ ។ បើតាមសារព័ត៌មាន VnExpress មន្ត្រីពាក់ព័ន្ធក្នុងផែនការការពារគោលដៅ និងចាប់ខ្លួនជនសង្ស័យ កម្លាំងនគរបាលចល័តប្រចាំតំបន់ ក្រសួងនគរបាល និងបញ្ជាការដ្ឋានកងរាជអាវុធហត្ថខេត្ត Dak Lak នៅតែបន្តរៀបចំកងវរសេនាតូចប្រដាប់អាវុធ កំណត់តំបន់ជុំវិញដែលប្រមូលផ្តុំដោយក្រុមឃាតករ ដើម្បីចាប់ខ្លួនក្រុមសង្ស័យបន្ថែមទៀត។ គួរបញ្ជាក់ថា តំបន់ខ្ពង់រាបភាគកណ្តាលដែលមានជនជាតិភាគតិចមួយចំនួន ត្រូវបានចាត់ទុកជាតំបន់រសើបសម្រាប់រដ្ឋាភិបាលវៀតណាម និងជាតំបន់ក្តៅគគុកយូរណាស់មកហើយជុំវិញបញ្ហាដីធ្លី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.